
Predgovor 


U jednom trenutku bio sam pomislio da ovu knjigu naslo- 
vim jednostavno »Knjiga treća«. To, naravno, ne bi značilo 
»treća knjiga uopće« ni »treća knjiga ovog autora«. Smisao 
bi bio: »treća knjiga mišljenja revolucije«. 


Prve dvije knjige mišljenja revolucije (»Filozofija i marksi- 
zam« i »Filozofija i revolucija«) izišle su također u Bibliote- 
ci Naprijed. Odnos među njima objasnio sam u predgovoru 
drugom izdanju »Filozofije i marksizma« slijedećim riječi- 
ma: »Obje knjige čine cjelinu, jer je prva — osnova i ishodi- 
šte za analize provedene u drugoj, a druga — neophodan 
daljnji nastavak, produbljenje i preciziranje mišljenja zapo- 
četog u prvoj. Nije li to 'preciziranje' u drugoj knjizi zna- 
čilo ujedno i negiranje osnovnih teza one prve? Ne vrti li 
se cijela prva knjiga oko pojma prakse i nije li bitna teza 
druge da je Marxova filozofija — mišljenje revolucije? Sva- 
kako. No prva knjiga već navještava da je najistinskija ljud- 
ska praksa — praksa revolucije, a druga uvijek iznova insis- 
tira da se pod revolucijom ne smije misliti samo političko 
djelovanje nego svestrana stvaralačka praksa.« 


Kakav je odnos treće knjige mišljenja revolucije prema dvi- 
je prethodne? Bitna pozicija mišljenja revolucije dostignu- 
ta je u prve dvije knjige, pa ova u tom pogledu nije mogla 
otići »dalje«. No ako je to tako, čemu onda uopće ta »tre- 
ća knjiga«? Zar mišljenje revolucije nije moglo završiti u 
dvije? — Ako se sama revolucija muči (u svjetskim razmje- 
rima) već drugo stoljeće, može li mišljenje revolucije završi- 
ti u dvije knjige? No nije samo kavalirski zadatak pravlje- 
nja društva revoluciji ono što od mišljenja revolucije traži 
da ostane na sceni. Posao mišljenja revolucije nije da jed- 

nom zauvijek »riješi« filozofske »probleme«; ono je živo 
dok uspijeva da uočava stalno nove teškoće i otvorene mo- 
gućnosti života. 


Podnaslov — Od »ontologije« do »filozofije politike« — na- 
značuje raspon u kojem se knjiga kreće. Navodnici upozo- 
ravaju da se tu ne radi o ontologiji i o filozofiji politike 
(ni o drugim filozofskim disciplinama) u tradicionalnom 
smislu, nego o pitanjima koja nadilaze formalne disciplinar- 
ne podjele. Što se tu čak ni pod navodnicima ne pojav- 
ljuje »filozofska antropologija« nije nimalo slučajno, nego 
se objašnjava time što su pitanja razvijena u »nastavku« na 
ovu filozofsku »disciplinu« zauzimala centralno mjesto u 
prve dvije knjige, pa su sad više došla do riječi neka druga 
koja su ranije bila »zanemarena«. 


Naravno da ni ovom knjigom mišljenje revolucije nije zavr- 
šeno. Ne samo što mnoga značajna pitanja nisu ni dodir- 
nuta, nego i mnoga od onih koja su u ovoj knjizi razmatra- 
na (npr. priroda, sistem, istina, kultura, da o socijalizmu i 
ne govorimo) prije su tek načeta, nego »iscrpljena«. S pita- 
njima o kojima je filozofija mislila stoljećima, ne može ni 
mišljenje revolucije izići na kraj po kratkom postupku. A 
mišljenje revolucije bavi se i »predmetima« kao što su so- 
cijalizam i revolucija, o kojima tradicionalna filozofija nije 
ni mislila. 


Ako je netko zamišljao mišljenje revolucije kao nedjeljni 
izlet do susjednog sela, morao se razočarati. Jer to je mišlje- 
nje prije uspinjanje ka planinskim visovima koji se tek na- 
ziru u daljini. 


U Zagrebu, 24. VI 1978. 


PRVI DIO 


Marxova jedanaesta teza o 
Feuerbachu 


Još jedna interpretacija? 


Karl Marx piše u jedanaestoj tezi o Feuerbachu: »Die Philo- 
sophen haben die Welt nur verschieden interpretiert; es 
k&mmt drauf an, sie zu verćindern.«! (»Filozofi su samo razli- 
čito interpretirali svijet; stvar je u tome [važno je] da se on 
izmijeni.«) 


Znači li to da filozofi više ne smiju interpretirati svijet? Ako 
ne smiju interpretirati svijet, smiju li interpretirati teze 
drugih filozofa? Ako ne smiju, onda je i svaki pokušaj in- 
terpretacije Teza o Feuerbachu nedopušten. 


No, da li Marx doista misli da filozofi uopće ne smiju inter- 
pretirati svijet? I da li iz teze da filozofi smiju interpretirati 
svijet slijedi da je dovoljno da se svijet samo interpretira? 


Među onima koji su se u posljednjim godinama izjasnili o 
smislu i domašaju Marxove 11. teze o Feuerbachu nalazi se 
i jedan od najvećih suvremenih filozofa — Martin Heideg- 
ger. 


U svom interviewu Richardu Wisseru (u septembru 1970) 
Heidegger je o 11. tezi rekao: »Bei der Zitation dieses Satzes 
und bei der Befolgung dieses Satzes iibersieht man, dass eine 
Weltveranderung eine Anderung der Weltvorstellung voraus- 
setzt und dass eine Weltvorstellung nur dadurch zu gewin- 
nen ist, dass man die Welt zureichend interpretiert. 


' Jedanaesta i ostale teze o Feuerbachu citiraju se prema: K. Marx, F. 
Engels, Werke, Bd. 3, S. 5—7. 


* U vrijeme kad je ovaj rad pisan, M. Heidegger bio je još živ. Stje- 

cajem prilika rad je prvi put pročitan nekoliko dana nakon Heidegge- 

dk In na simpoziju Hrvatskog filozofskog društva, u Zagrebu 3. 
1976. 

Das heisst: Marx fusst auf einer ganz bestimmren Weltinter- 
pretation, um seine »Veranderung« zu fordern, und dadurch 
erweist sich dieser Satz als nicht fundierter Satz. Er erweckt 
den Eindruck, als sei entschieden gegen die Philosophie ge- 
sprochen, wahrend im zweiten Teil des Satzes gerade unaus- 
gesprochen die Forderung nach einer Philosophie voraus- 
gesetzt ist« 


Dakle: »Pri citiranju tog stava i pri slijeđenju tog stava [pri 
postupanju prema tom stavu] previđa se da izmjena svije- 
ta pretpostavlja izmjenu predstave o svijetu, a da se pred- 
stava o svijetu može dobiti samo tako da se svijet dovoljno 
interpretira. 


To znači: Marx se temelji [stoji] na jednoj sasvim određenoj 
interpretaciji svijeta, da bi tražio svoju 'izmjenu', a time se 
taj stav pokazuje kao nefundiran stav. On stvara utisak kao 
da se govori odlučno protiv filozofije, dok je u drugom dije- 
lu stava prešutno upravo pretpostavljen zahtjev za jednom 
filozofijom.« 


Ova Heideggerova kritika Marxa s pravom je pobudila veli- 
ku pažnju, no na žalost brojne citatore tih riječi nije potak- 
la na mišljenje. Heideggerove riječi o Marxu veličane su kao 
kritika koja uvjerljivo pokazuje neodrživost Marxove osnov 
ne pozicije. Po mome mišljenju, one su, naprotiv, značajno 
svjedočanstvo o tome koliko je »posao« mišljenja težak i, 
napose, koliko jednom dostignuti nivo mišljenja nije nikak- 
va garancija i najvećem misliocu da će na tom nivou uvijek 
misliti. Mišljenje ostaje vjerno sebi samo ako se uvijek iz- 
nova obnavlja. 


U svom Pismu o humanizmu Heidegger je izrekao nekoliko 
dubokih misli o Marxu. Domet i granice tih misli analizirao 
sam svojevremeno u radu pod naslovom Der Spruch des 
Heidegger (»Izreka Heideggera«), objavljenom u Heideg 


* Martin Heidegger im Gespriich, Herausgegeben von Richard Wisser 
Freiburg — Miinchen 1970, S. 69. 

gerovoj spomenici za osamdeseti rođendan. Analizirajući na- 
pose četiri Heideggerova kritička suda o Marxu, u tom sam 
radu primijetio: »Nijedan nije jednostavno 'neistinit'. Svaki 
zamjećuje nešto važno (i tačno). Pa ipak nijedan ne pogađa 
potpuno čavao u glavu.«* No jednom je tezom u svom Pismu 
o humanizmu Heidegger pogodio čavao u glavu: tezom da ni 
»fenomenologija ni egzistencijalizam ne dolazi u onu dimen- 
ziju unutar koje tek postaje moguć produktivan razgovor 
s marksizmom«. Pitanje je, međutim, da li u svom inter- 
viewu iz 1969. sam Heidegger dolazi u onu dimenziju unutar 
koje takav produktivan razgovor s marksizmom tek pos- 
taje moguć ili, naprotiv, ne dolazi ni u onu dimenziju unu- 
tar koje taj razgovor faktički ostvaruju fenomenologija i 
egzistencijalizam. 


Da bismo odgovorili na to pitanje, moramo pobliže razmot- 
riti ovu najnoviju izreku. 


Heidegger počinje svoju kritiku tvrdnjom kako se pri citi- 
ranju navedenog Marxovog stava i pri postupanju prema 
njemu previđa da izmjena svijeta pretpostavlja izmjenu 
predstave o svijetu itd. i tsl. Time Heidegger ne prigovara 
ništa ni Marxovom stavu ni samom Marxu, nego samo onom 
bezličnom »se« (»man«) koje je po njemu subjekt otuđe- 
nog, nepravog bivstvovanja u prosječnoj svakodnevnosti (ili 
svakodnevnoj prosječnosti). Tom bezličnom »se« Heideg- 
ger prigovara da ono previđa nešto što bi trebalo vidjeti, na- 
ime »da izmjena svijeta pretpostavlja izmjenu predstave o 
svijetu, a da se predstava o svijetu može dobiti samo tako 
da se svijet dovoljno interpretira«. 


Međutim, već u drugoj rečenici smjer Heideggerove kritike 
odjednom se bitno mijenja. Tvrdnji da bezlično »se«, citiraju- 
ći Marxov stav, vrši važne previde — odjednom se priključu- 
je (i to čak kao svojevrsna konsekvencija ili eksplikacija) 


“* Durchblicke, Martin Heidegger zum 80. Geburtstag, Vittorio Klos- 
termann, Frankfurt am Main, S. 412—436. 


* Op. cit., S. 427. 

tvrdnja da je sam Marxov stav nefundiran. Heidegger naime 
piše: »To znači: Marx se temelji na jednoj sasvim određenoj 
interpretaciji svijeta da bi tražio svoju 'izmjenu', a time se 
taj stav pokazuje kao nefundiran stav.« 


U tome što se Marx, tražeći promjenu svijeta, temelji na od- 
ređenoj interpretaciji svijeta — Heidegger sad odjednom 
nalazi dokaze za tvrdnju da je navedeni stav nefundiran. Ne- 
prilika, dakle, nije u onima koji taj stav citiraju, nego u sa- 
Imom stavu. Međutim, ako čak i prihvatimo ovu novu tezu 
da pogreška nije u citatorima, nego u onom što citiraju, ni- 
je baš jasno kako bi se samim tim što se Marx u svom zahtje- 
vu za izmjenu svijeta de facto temelji na određenoj interpre- 
taciji svijeta — neki stav o odnosu između interpretacije i iz- 
mjene svijeta pokazao kao nefundiran. Time bi se samo mo- 
gao pokazati nesklad između onog što Marx de facto čini i o- 
noga što on u jednoj rečenici navodno tvrdi. Da li je Marx u 
pravu kada faktički interpretira svijet ili onda kada navod- 
no poriče potrebu interpretacije svijeta — to samim time 
ne bi bilo riješeno. 


Međutim, kao da je i sam osjetio da je učinio nefundiran 
skok, prenoseći kritiku s onih koji citiraju Marxov stav na 
sam taj stav, Heidegger u trećoj rečenici ponovo modificira 
i ublažuje (a dijelom i ponovo zapleće) svoju kritiku. Pred- 
met kritike u trećoj rečenici ostaje sam stav, ali mu se više 
ne prigovara zbog nefundiranosti, nego zbog utiska koji 
stvara: »On stvara utisak kao da se govori odlučno protiv 
filozofije ...« Dakle, može se pretpostaviti da on uistinu ne 
govori odlučno protiv filozofije. I doista, Heidegger završa- 
va ovu rečenicu tvrdnjom da je u drugom dijelu stava »pre- 
šutno upravo pretpostavljen zahtjev za jednom filozofi- 
Jjom«. 


Ovakvo nesigurno kolebanje u kritici, koje inače nije karak- 
teristično za Heideggera te se najvjerojatnije objašnjava 
time što je riječ o zapisu interviewa, a ne o promišljenom 
tekstu, razara jedinstvo ove kritike, rastvarajući je u za- 
sebne primjedbe koje nisu bitno povezane, te je moguće da 

je neka od njih potpuno opravdana, a neka druga neodrživa. 
Moramo se, dakle, izjasniti posebno o svakoj od njih. 


Prije svega, slažemo se s Heideggerom da se pri citiranju i 
slijeđenju Marxove jedanaeste teze često previđa odnos iz- 
među mijenjanja i interpretacije svijeta i da se pozivom na 
tu Marxovu tezu poriče potreba i mogućnost filozofske, pa 
čak i nefilozofske interpretacije svijeta. No nije teško poka- 
zati da se oni koji na taj način interpretiraju Marxovu tezu 
s nepravom pozivaju na taj tekst, jer Marx tu, kako se već i 
na prvi pogled vidi, ne govori ništa protiv filozofa koji inter- 
pretiraju svijet, nego samo protiv filozofa koji »samo inter- 
pretiraju« svijet. To je svakako mala razlika koja nas upu- 
ćuje na pitanje: Da li je nefundiran Marxov stav ili Heideg- 
gerov prigovor? Prije nego što pokušamo odgovoriti na ovo 
pitanje, morat ćemo pogledati što Marx zapravo kaže — a 
to je zadatak koji je Heidegger preskočio. 


Preskočivši ga, Heidegger svojom trećom rečenicom prigova- 
ra Marxovoj tezi ne zbog onog što se njom zapravo tvrdi, 
već utiska što ga ona stvara. Radi čega nastaje takav utisak, 
Heidegger direktno ne kaže, ali to možemo pretpostaviti: 
zbog neadekvatne formulacije. U ovoj skromnijoj kritici 
možemo se dijelom složiti s Heideggerom, ja se s njom 
čak i moram složiti, jer se ona, u stvari, slaže s mojom rani- 
je objavljenom kritikom te iste Marxove teze o Feuerbachu, 
gdje se s više argumenata i preciznije govori o njenim ne- 
dostacima, koji napose dolaze do izražaja ako se ta teza pro- 
matra izolirano. 


Ne smatram da sam prvi ili jedini rekao nešto suvislo o Mar- 
xovim tezama o Feuerbachu. Po mome mišljenju, ima dosta 
zanimljivih i oštroumnih interpretacija tih teza, pa ću u 
ovom izlaganju uzgred reći nešto o nekima od njih. No teško 
mi je da mislim tuđe interpretacije, pa moram najprije pod- 
sjetiti kako sam tu 11. tezu o Feuerbachu svojevremeno sam 
interpretirao. Smatram to tim potrebnijim što je ono što 
sam nekad o tome pisao, po mom mišljenju, u osnovi tačno, 
ali nepotpuno i nedovoljno. 

U referatu Istina i odraz, na bledskoj diskusiji o teoriji od- 
raza, u jesen 1960. godine, nastojao sam pokazati da je teori- 
ja odraza nespojiva s Marxovim shvaćanjem čovjeka kao 
stvaralačkog bića prakse, ali sam ujedno napomenuo da se 
teorija odraza može ponekad naći ne samo kod Engelsa ili 
Lenjina, nego i kod samog Marxa, »djelomično čak i u 11. 
Marxovoj tezi o Feuerbachu«.* 


Ovu tvrdnju obrazložio sam otprilike na slijedeći način (ka- 
žem otprilike, jer ne bih htio citirati in extenso, a svako je 
sažeto izlaganje nužno samo približno): 


Jedanaesta Marxova teza ima dva dijela. Prvi je svojevrsna 
historijska tvrdnja o tome što su filozofi činili dosad, a dru- 
gi je kao neki program koji kaže šta bi trebalo činiti ubu- 
duće, nasuprot onom što su filozofi dosad činili. Ako osta- 
vimo po strani smisao teze u cjelini i koncentriramo se na 
njen prvi dio, onda se prije svega nameće pitanje — šta zna- 
či »samo tumačili«. Na to sam pitanje tada odgovorio: »Ovo 
samo, kako pokazuje drugi dio, znači: nisu ga mijenjali. Dak- 
le, filozofi su samo tumačili svijet, a nisu ga mijenjali«. 


Mnogi su tvrdili da je ta historijska ocjena dosadašnje filo- 
zofije faktički netačna i nepravedna, no interesantnije je pi- 
tanje: »Kakva je teorijska osnova takve historijske ocjene, 
ako je doslovno shvatimo?« »Pretpostavka je da je moguće 
interpretirati svijet uopće ga ne mijenjajući« 


Ta je pretpostavka — po mom tadašnjem kao i po mom sa- 
dašnjem mišljenju — neosnovana. Nemoguće je interpretira- 
ti svijet ne mijenjajući ga: 1) zato što je svaka nova inter- 
pretacija svijeta i sama jedan novostvoreni dio svijeta, dak- 
le nešto čime je izvršeno mijenjanje već postojećeg svijeta 
i 2) zato što nijedan novostvoreni dio svijeta ne može ostati 
izoliran, ne utječući na druge dijelove. Argumentirajući pro- 


* G. Petrović, Filozofija i marksizam, Naprijed, Zagreb 1976, str. 175. 
? Ibidem. 
* Ibidem. 

tiv shvaćanja da su filozofske interpretacije nešto nebivstvu- 
juće, tada sam, među ostalim, pisao: »No, nisu li ljudi stolje- 
ćima živjeli i umirali s takvim interpretacijama, za njih i u 
njima? Nisu li ljudi živjeli s Aristotelom ili Tomom Akvins- 
kim, ne žive li danas s Marxom? Da li je Marxova interpre- 
tacija svijeta negdje izvan svijeta? Gdje bi to mogla biti? 
Zar je čovjek podijeljen na dva dijela, od kojih je jedan u 
svijetu, a drugi negdje napolju? Zar je on u svijetu samo 
kad jede, spava i vrši svoje životinjske funkcije, a izvan svi- 
jeta kad misli i objašnjava svijet? 


Cijelo to razmatranje završio sam slijedećim zaključkom: 
»Elemente teorije odraza nalazimo ponekad čak i tamo gdje 
ih uopće ne bismo očekivali, na primjer u prvoj polovini 
Marxove teze o Feuerbachu — kada je izolirano promat. 
ramo«." 


No, što se zbiva ako tu prvu polovinu teze ne promatramo 
izolirano i kakav je smisao te teze kao cjeline? O tome u 
spomenutom tekstu nisam pisao. 


Ako jedanaesta teza o Feuerbachu tvrdi da su filozofi dosad 
tumačili svijet, a nisu ga mijenjali, onda je ona ne samo ne- 
tačna, nego i kontradiktorna. No, da li zaista »samo tumači- 
li« znači: »nisu ga mijenjali«? I što znači »stvar je u tome 
da se on promijeni«? 


U radu Filozofija i marksizam (1961. godine), vrativši se po- 
novo tezama o Feuerbachu, ostavio sam po strani prvi dio 
spomenute Marxove 11. teze, smatrajući da je »težište sva- 
kako na drugom dijelu: stvar je u tome da se svijet izmije- 
ni«.! 


No, šta znači: »... stvar je u tome da se on izmijeni«? 
* Op. cit., str. 176. 


% Ibidem. 
" Op. cit. str. 21. 


2 Mišljenje revolucije 17 


I taj dio može se tumačiti na mnogo načina. U spomenutom 
članku iz 1961. među mnogim mogućim odgovorima najpri- 
je sam nabacio dva osnovna: 1) »da filozofija, koja se poka- 
zala sposobna samo za tumačenje svijeta, treba da se ukloni 
s historijske pozornice prepuštajući mijenjanje svijeta ne- 
kom drugom« i 2) »da filozofija, koja je u prošlosti samo 
tumačila svijet, treba da ga ubuduće mijenja«." 


Indirektno sugerirajući da bi druga interpretacija mogla biti 
adekvatnija od prve, prvu sam ostavio po strani, a u okviru 
druge razlikovao sam i odbacio dvije proširene varijante 
a) »da filozofi treba da budu ne samo filozofi nego i društve- 
no-politički radnici« i b) »da filozofi mogu da sudjeluju u 
mijenjanju svijeta indirektno, izgrađujući naučnu metodu 
koja će moći da posluži svima onima što neposredno mije- 
njaju svijet, a napose naučenjacima i političarima«.? 


Svoju interpretaciju naznačio sam slijedećim pitanjima: »Da 
li Marxov zahtjev: 'a stvar je u tome da se on izmijeni 
znači: svijet treba mijenjati bilo kako, makar i stihijski, par- 
cijalno ili čak reakcionarno; glavno da se nešto mijenja. Ili 
on možda znači: kucnuo je čas totalne revolucionarne pro- 
mjene. Da li Marxov prigovor: “filozofi su samo različito 
tumačili svijet', kaže: filozofi više ne treba da tumače svijet? 
Ili je njegov smisao: filozofi treba da protumače (jer samo 
oni to mogu) suštinu sadašnjeg historijskog trenutka, tre- 
nutka revolucije i ljudske (ne samo političke ili ekonomske) 
emancipacije. Možda takvo tumačenje nije samo tumačenje 
nego i odlučan akt revolucionarnog mijenjanja«?"“ 


Neke od ideja koje su tu nabačene detaljno su razvijene u 
mojim kasnijim radovima, napose u onima što su sabrani 
u knjizi Filozofija i revolucija. No, ako se tačno sjećam, ni- 
jedan od tih kasnijih radova ne nadovezuje se direktno na 


2 Ibidem. 
'* Ibidem. 
"“ Op. cit., str. 21—22. 

jedanaestu tezu o Feuerbachu. Zato sad ostavljam po strani 
ta kasnija razmišljanja. 


Glavna ideja koja je izražena u citiranoj kratkoj interpreta- 
ciji bila bi ova: U jedanaestoj tezi o Feuerbachu Marx nije 
eksplicitno izrazio upravo ono najbitnije do čega mu je 
stalo: Stvar nije u tome da se svijet izmijeni, nego u tome 
da se on revolucionarno izmijeni. A filozofi su samo tuma- 
čili svijet, umjesto da protumače mogućnost njegove revo- 
lucionarne izmjene. 


Marx je dakle (po toj interpretaciji) htio reći: Filozofi su 
dosad samo nerevolucionarno tumačili svijet (pa zato nije 
bila moguća ni njegova revolucionarna izmjena), a stvar je 
u tome da se svijet revolucionarno izmijeni ( i stoga je pri- 
je svega potrebno da se on revolucionarno protumači). 


Ima li u tekstu Teza dovoljno osnova za takvu interpreta- 
ciju ili je ona proizvoljna? I ako takva interpretacija nije 
proizvoljna, da li je ona dovoljna? 


Interpretacija nije proizvoljna. 


U desetoj tezi, onoj što neposredno prethodi jedanaestoj, 
Marx piše: »Stanovište starog materijalizma je građansko 
društvo, stanovište novoga čovječno društvo ili društveno 
čovječanstvo.« 


U ovoj se tezi odlučno suprotstavljaju dva stanovišta (stano- 
vište starog i stanovište novog materijalizma) i dva društ- 
va (građansko društvo i čovječno društvo ili društveno čo- 
vječanstvo). Da li je prijelaz iz prvog od ova dva društva 
u drugo moguć bez revolucije? To izgleda nemoguće, ali 
riječ »revolucija« tu ipak nije iskazana. 


Međutim, već u prvoj tezi Marx prigovara cijelom dotadaš- 
njem materijalizmu da se zbilja, osjetilnost tu ne shvaća 
»kao osjetilna, ljudska djelatnost, praksa«, a Feuerbachu — 
da »ne shvaća značenje 'revolucionarne', 'praktičko-kritič- 
ke' djelatnosti«. 

Nakon što su se ovako jednom povezali, pojmovi prakse i 
revolucije prožimaju i eksplicitno i implicitno sve ostale 
teze. 


Marx smatra da je, za razliku od Feuerbacha, shvatio zna- 
čenje revolucionarne, praktičko-kritičke djelatnosti. Ali to 
što Marx u prvoj tezi govori o revolucionarnoj djelatnosti, 
još nije dokaz da on tu djelatnost ima na umu i u jedanaes- 
toj. Vezu između izmjene svijeta i revolucije još nismo us- 
postavili. 


Tamo gdje prva i deseta teza ne mogu da nam pomognu, mo- 
žda će nam pomoći treća. 


»Materijalističko učenje o mijenjanju okolnosti i odgoju 
zaboravlja da ljudi mijenjaju okolnosti i da sam odgajatelj 
mora biti odgajan. Stoga ono mora podijeliti društvo na 
dva dijela — od kojih je jedan iznad društva. 


Poklapanje mijenjanja okolnosti i ljudske djelatnosti ili 
samomijenjanja_ može se iskazati i racionalno shvatiti samo 
kao revolucionarna praksa.« 


Ako hoćemo da cjepidlačimo hvatajući Marxa u nepreciznim 
formulacijama, ova je teza vrlo prikladna. Mogli bismo npr. 
pitati: Zar je svako poklapanje mijenjanja okolnosti i ljuds- 
ke djelatnosti ili samomijenjanja samim tim »revolucionar- 
na praksa«? Nije li npr. opravdanije da se poklapanje nebit- 
nog mijenjanja okolnosti s nevažnim promjenama čovjeka 
karakterizira kao nerevolucionarno, reformističko djelova- 
nje? Međutim, Marx ovdje očito ne misli na reformističko 
mijenjanje okolnosti i čovjeka, nego na poklapanje bitnog, 
kvalitativnog mijenjanja okolnosti s bitnim, kvalitativnim 
mijenjanjem ljudske djelatnosti. To u navedenoj rečenici 
nije rečeno nego se očito podrazumijeva, a eksplicitno se ne 
ističe, jer proizlazi iz cijelog konteksta, a napose i iz prve 
rečenice treće teze. »Materijalističko učenje« na koje Marx 
tu cilja očito je učenje francuskih materijalista 18. vijeka, a 
mijenjanje okolnosti i čovjeka do kojeg je njima bilo sta- 

lo — nije bilo samo nebitno i reformističko. Druga je stvar 
što oni svoju misao nisu domislili, te se po Marxovu miš- 
ljenju nisu dovinuli do stanovišta u punom smislu radikal- 
ne revolucije. 


Izraz »izmjena«, kako to konkluzivno pokazuje treća teza o 
Feuerbachu, u kontekstu tih teza znači »revolucionarna iz- 
mjena«, bez obzira na to da li je riječ revolucija eksplicite 
spomenuta. »Stvar je u tome da se on izmijeni«, u jedanaes- 
toj tezi, dakle znači »stvar je u tome da se svijet revolucio- 
narno izmijeni«. 


Da nije bilo kakva izmjena svijeta, nego baš revolucionar- 
na izmjena svijeta, ono što zaokuplja Marxa u to vrijeme, 
vidi se ne samo iz teksta Teza o Feuerbachu, nego i iz svih 
njegovih radova tog vremena i iz cijele njegove djelatnosti. 
Prema tome i bez obzira na to šta on kaže ili ne kaže u tre- 
ćoj ili bilo kojoj tezi o Feuerbachu, moglo bi se zaključiti 
da on u jedanaestoj tezi o Feuerbachu pod izmjenom svijeta 
misli revolucionarnu izmjenu svijeta, a ovo insistiranje da 
on to doista misli i pozivanje na treću tezu o Feuerbachu 
moglo bi se činiti kao nepotrebna pedanterija ili kao dokazi- 
vanje očevidnog. 


Međutim, mislim da to nije ni pedanterija ni dokazivanje 
evidentnog, jer mnogi izvrsni interpreti Marxa nisu došli 
do naizgled jednostavnog zaključka ili ideje da »izmjenu« u 
jedanaestoj tezi treba shvatiti kao revolucionarnu izmjenu. 
Jedan zanimljiv primjer predstavlja Sidney Hook, koji je u 
svojoj poznatoj knjizi From Hegel to Marx (1950) dao de- 
taljnu analizu Marxovih teza o Feuerbachu, razmatrajući ih 
(u sedmom poglavlju, na 35 stranica), jednu po jednu. Ana- 
lizirajući 11. tezu (na dvije i pol stranice) Hook ni jednom 
riječju nije spomenuo revoluciju, a svoju interpretaciju 11. 
teze sažeo je na kraju slijedećim riječima: »Istina je da ne- 
ma djelovanja bez povređivanja nekog prava ili interesa. Ni- 
je istina da takvo djelovanje treba da bude slijepo, ne- 
prosvijetljeno teorijom ili umom. Istina je da možemo 
misliti direktno ne djelujući, ali nije istina da se time ne 

čini nikakva nepravda. Jer postojeće nepravde se toleriraju 
i ostaju neizmijenjene. Filozofska djelatnost može se shva- 
titi kao akcija u ime vrijednosti i interesa koji su bili kriti- 
zirani spoznajom i umom. Sama činjenica da je filozofija 
djelatnost u svijetu prostora, vremena i inkompatibilnih 
interesa čini jasnim da njeni ciljevi ne mogu biti apsolutna 
istina ni apsolutna pravda. Ali činjenica da je akcija misao- 
na čini mogućim da se postignu vjerovanja koja su istini- 
tija; činjenica da misao vodi akciju čini mogućim da se po- 
stigne svijet koji je pravedniji. To je vjerujem smisao Marx- 
ove završne teze o Feuerbachu«.? 


Kako vidimo, Hook shvaća jedanaestu tezu o Feuerbachu 
kao svojevrsni pledoaje za povezivanje teorije i prakse. Ni- 
je dobro djelovanje bez mišljenja ni mišljenje bez djelova- 
nja. Mišljenje bez djelovanja ostavlja neizmijenjenim posto- 
jeće nepravde. Te bi nepravde trebalo ispraviti. No Hook nas 
odmah upozorava da apsolutna pravda i istina nisu moguće. 
Moguće je postići samo vjerovanja koja su istinitija i svijet 
koji je pravedniji, dakle veći stupanj relativne istine i pra- 
vednosti. Hook se dobro čuva da ne bi slučajno postojeći 
svijet karakterizirao kao neistinit i nepravedan. Prijelaz od 
nepravednog svijeta pravednom (ako već hoćemo da ostane- 
mo pri moralnim kategorijama) mogao bi zahtijevati revo- 
luciju. Od manje pravednog više pravednom može se, napro- 
tiv, prijeći i evolucijom. Pomoću nedostižne apsolutne isti- 
ne i apsolutne pravde Hook nas indirektno straši revoluci- 
jom i odvraća od nje; međutim, direktno on se tu ne izjaš- 
njava ni za revoluciju ni protiv nje, kao da to pitanje nema 
veze s ovom tezom o Feuerbachu. Jedanaesta teza svedena 
je na zahtjev za većom pravednošću. 


Ne smatram za potrebno da protiv ove Hookove interpreta- 
cije sad polemiziram. Naveo sam je samo kao potvrdu tvrd- 
nje da moja gornja interpretacija 11. teze nije čisto trivi- 
jalna ni općeprihvaćena. 


5 Sidney Hook, From Hegel to Marx, Ann Arbor Panerback, Fourth 
printing 1971, p. 306—307. 

No ako je prilično sigurno da se u drugom dijelu jedanaeste 
teze radi o revolucionarnom mijenjanju svijeta, još uvijek 
nije jasno kuda smjera prigovor da su filozofi »samo tuma- 
čili svijet«. 


Prema navedenoj interpretaciji iz 1961. to bi trebalo znači- 
ti — »filozofi treba da protumače (jer samo oni to mogu) su- 
štinu sadašnjeg historijskog trenutka, trenutka revolucije i 
ljudske (ne samo političke ili ekonomske) emancipacije. 
Možda takvo tumačenje nije samo tumačenje nego i odlu- 
čan akt revolucionarnog mijenjanja?« 


Prema ovoj interpretaciji, dakle, prvi dio Marxove jedanaes- 
te teze nije usmjeren protiv svakog tumačenja ni protiv svih 
filozofa. Teza je usmjerena protiv tumačenja i filozofa koji 
ostaju u granicama postojećeg, protiv nerevolucionarnog tu- 
mačenja i protiv nerevolucionarnih filozofa, odnosno protiv 
tumačenja koje ostaje samo tumačenje i protiv filozofa ko- 
ji se zadovoljavaju samo filozofijom. Teza traži tumačenje 
koje će nam protumačiti sadašnji historijski trenutak, tre- 
nutak revolucije i ljudske emancipacije i koje će biti ne sa- 
mo tumačenje nego i akt revolucionarnog mijenjanja. Ona 
ne traži uklanjanje filozofije, nego takvu filozofiju koja će 
biti sposobna za revolucionarno tumačenje. 


Mislim da pravac u kojem je pošla ova interpretacija nije 
loš, no mislim da ona nije otišla dovoljno daleko. Njena 
je neprilika u tome što je ostala samo još jedna interpreta- 
cija. Ona je ostala još jedno tumačenje upravo zato što je 
dopustila mogućnost da se revolucija može protumačiti i 
da filozofi mogu biti njeni tumači. 


To je ona teza koju treba dovesti u pitanje, naravno, ne s 
pozitivističkog stanovišta. Jer ako treba da odlučimo iz- 
među tvrdnje da neka određena nauka (ili skup empirijskih 
nauka) može protumačiti revoluciju i tvrdnje da to može 
učiniti filozofija, onda je ova druga svakako bliže istini. 


No može li se revolucija bilo kako protumačiti i mogu li filo- 
zofi biti tumači revolucije? Ako »tumačenje« ili »interpre- 

taciju« treba misliti respektirajući terminološku tradiciju, 
onda je tumačenje revolucije moguće samo ako se pod re- 
volucijom misli neka već prošla revolucija, dakle ne ona 
prava koja tek treba da nadođe. Ma kako tačno definirali 
interpretaciju, interpretirati se može samo ono što je već 
bilo ili je već tu, dano, postojeće. Revolucija se može zasno- 
vati samo mišljenjem revolucije. Ali u mišljenju revolucije 
filozofija se nadilazi i ukida. 


Otprilike u ovom smjeru umuje i Ernst Bloch, kada u svom 
glavnom djelu Princip nada analizira Marxove teze o Feuer- 
bachu. Detaljno analizirajući i jedanaestu tezu, Bloch među 
ostalim piše: »A dosadašnjim filozofima predbacuje se ili, 
bolje, pokazuje se kao njihova klasna ograničenost, da su 
samo različito interpretirali svijet, a ne recimo da su filozo- 
firali. Interpretacija je, međutim, srodna kontemplaciji i 
slijedi iz nje; ne-kontemplativna spoznaja ističe se dakle 
kao nova zastava koja istinski vodi pobjedi«.'“ 


Bloch, dakle umuje ovako: Marx u prvom dijelu jedanaeste 
teze ističe nedovoljnost ne samo određene vrste interpreta- 
cije, nego interpretacije uopće: interpretacija ne može biti 
revolucionarna. Ali, Marx ne misli da se filozofiranje svodi 
na interpretiranje. Filozofija može i mora biti »aktivna«. 
Ona može misliti revoluciju. Po Blochu, za revoluciju je po- 
trebno filozofsko mišljenje. 


Bloch ustaje protiv svake interpretacije sa stanovišta prave 
filozofije. Da li je on tu našao pravu mjeru ili zastao na pola 
puta? Pitanje nije jednostavno. Iz naše analize slijedi nešto 
drugo: Mišljenje revolucije prekoračuje granice danoga i sa- 
mim tim granice filozofije. To, naravno, ne znači da je filo- 
zofija kao interpretacija nepotrebna. No revolucionarna in- 
terpretacija i revolucionarna filozofija (u tradicionalnom 
smislu te riječi) nisu moguće. 


* Ernst Bloch, Das Prinzip Hoffnung, Band 1, Suhrkamp Verlag, 
Frankfurt am Main 1959 (1967), S. 323. 

Prava interpretacija Marxove teze o Feuerbachu, dakle, glasi: 
Filozofi su samo interpretirali svijet, a potrebni su mislioci 
koji će promisliti mogućnost revolucije: Stvar je u tome da 
se svijet izmijeni, ali ne bilo kako, nego revolucionarno, 


Da li je Marx bilo kada explicite napisao tačno ono što mu 
ovdje pripisujemo? Naravno da nije. Da li je on operirao 
terminom »mišljenje revolucije«? Čini se da nije. Pa da li 
je to uopće još jedna interpretacija Marxove teze o Feuer- 
bachu ili je to »iznevjeravanje« Marxa? Mislim da to nije 
nikakvo odstupanje od Marxa, a nije ni samo _interpreta- 
cija. Riječ je o pokušaju da se Marxova misao promisli 
u svojim bitnim mogućnostima. Pa da li je to tragedija, ako 
mišljenje revolucije nije još jedna nova interpretacija Mar- 
xa, uz mnoge druge koje već postoje? Nadam se da nije. 
Stvar nije u tome da se Marx vječno iznova interpretira, ne- 
go u tome da se misli ono do čega je i Marxu bilo prvenstve- 
no stalo — a to je revolucija. 


Naturaliziranje čovjeka — 
humaniziranje prirode? 


»Naturaliziranje čovjeka — humaniziranje prirode« po- 
nekad se pripisuje Marxu kao njegov utopijski konačni 
cilj ili glavni zahtjev. 


U »Ekonomsko-filozofskim rukopisima« (iz 1844. godine) 
Marx je doista napisao nešto u tom smislu: »Dakle dru 
štvo je dovršeno bitno jedinstvo čovjeka s prirodom, is- 
tinsko uskrsnuće prirode, provedeni naturalizam čovjeka 
i provedeni humanizam prirode.«* 


No da li je to bio izraz jedne promišljene teorije ili mla- 
denačko igranje s idejama (i riječima)? Ako je to bila 
ozbiljno mišljena ideja mladog Marxa, da li je ona zadr. 
žana i razvijena u njegovim kasnijim djelima ili je ona 
kao neka prolazna ideja gurnuta u stranu i odbačena? I 
bez obzira na Marxa, da li je to ideja koja nas i danas 
može potaći na mišljenje ili je to promašena ideja preva- 
ziđene metafizike? 


Pitanja sigurno nisu laka. Ne samo među Marxovim pro- 
tivnicima, nego i među najrevnijim braniteljima njegovih 
ideja nalazimo suprotne odgovore. 


! Upravo polazeći od te pretpostavke pozvao me je Albert-Ludwigs 
-Universitat, Freiburg i. Br. da u »Studium Generale«, u seriji »Was 
pragt das Naturbild des Menschen« održim predavanje pod navede- 
nim naslovom. Poziv sam prihvatio uz uslov da se predloženom nas- 
lovu doda upitnik. Tako je nastao ovaj tekst koji je pročitan u Frei- 
burgu 25. XI 1976 (i kasnije u Heidelbergu 3. II 1978). 


? K. Marx, F. Engels, Werke, Erganzunsband, Erster Teil, Berlin, 1968 
(u daljnjem tekstu E), S. 538. — Up. K. Marx, F. Engels, Rani radovi, 
5. izd., preveo Stanko Bošnjak, redaktor Predrag Vranicki, Zagreb 
1976 (u daljnjem tekstu RR), str. 277 

Tako se Ernst Bloch u svojim djelima uvijek iznova vra- 
ćao gornjoj ideji i pokušavao da je zasnuje i domisli. U 
svom glavnom djelu Princip nada on je cijeli odjeljak o 
tehničkim utopijama usmjerio na problem humaniziranja 
prirode, a svoju posljednju knjigu Experimentum Mundi 
završava s tom istom »najsmionijom Marxovom  perspe- 
ktivom«. 


Blochove kolege iz njegovog DDR-perioda, najprije nje- 
govi poklonici, a zatim njegovi napadači, žestoko su ga 
kritizirali napose zbog ideje o humaniziranju prirode. 
Tako je Robert Schulz u knjizi posvećenoj raskrinkavanju 
Blochovog »revizionizma« pisao: »U stvari postajanje čo- 
vjeka i cijela povijest čovjeka je proces iskorišćavanja 
prirode od strane čovjeka u materijalnoj proizvodnji... 
Ni u socijalizmu i komunizmu nema 'identiteta' u smislu 
vjenčanja između čovjeka i prirodnog subjekta u 'zavičaju'. 
Čovjek će i dalje vladati prirodom i iskorišćavati je... 
Naši mladi ljudi treba da studiraju nauku i tehniku, a ne 
da spiritistički spekuliraju o tome da li ćemo i kada će- 
mo mi ljudi čuti kamenje i jabuke kako govore, a ovi ra- 
zumjeti nas ljude.«? 


Tamo gdje Robert Schulz tako energično i jednoznačno 
završava diskusiju, mnogi su se marksisti pokolebali i zbu- 
nili. Zanimljiva je u tom pogledu evolucija (ili transfor- 
macija) što ju je upravo u toj tački doživio Alfred 
Schmidt. 


U svojoj knjizi Pojam prirođe u Marxovu učenju (1962), 
oštro kritizirajući mladog Marxa i starog Blocha on u os- 
novi zastupa istu poziciju kao i Schulz, naravno ne na isti 
grubo-primitivni način: »Zreli Marx vrši i u ovoj tački 
neke odbitke od teza svojih ranih radova. O »uskrsnuću« 
cijele prirode kod njega kasnije više nije riječ. Novo dru- 
štvo treba da služi samo čovjeku, i to jednoznačno na 
račun vanjske prirode. Njom treba vladati gigantskim 


" Ernst Blochs Revision des Marxismus, VEB Deutscher Verlag der 
Wissenschaften, Berlin 1957, S. 65 

tehničkim sredstvima uz najmanju upotrebu rada i vre- 
mena i ona treba da služi svim ljudima kao materijalni 
supstrat za sva uopće zamišljiva potrošna dobra.«* 


Međutim u svom »Postscriptumu 1971« za istu knjigu Al- 
fred Schmidt je došao do sasvim drugog, čak i suprotnog 
mišljenja: »' Uskrsnuće prirode', 'humaniziranje prirode, 
naturaliziranje čovjeka' — to danas više nisu varke esha- 
tološke fantazije. Od njihova uspjeha zavisi da li će čovje- 
čanstvo stupiti u jedno umnije stanje, štoviše da li će pre- 
živjeti.«* 


U kojem pravcu treba da mislimo o naturaliziranju čovje- 
ka — humaniziranju prirode: s »revizionističkim« Blochom 
i konvertiranim Schmidtom ili s radikalno materijalisti- 
čkim Schulzom i prvotnim Schmidtom? Ili treba da se za- 
jedno s Heideggerom uputimo u nekom sasvim drugom 
pravcu mišljenja? 


Prije nego što pokušamo da se odlučimo u tim teškim 
pitanjima, moramo najprije pokušati da shvatimo tu ide- 
ju kako se ona javlja u svom rodnom mjestu, Ekonomsko- 
filozofskim rukopisima. Inače vrlo značajno pitanje u ko- 
joj mjeri ta ideja ima svoje korijene kod Feuerbacha mo- 
ramo ovdje ostaviti po strani. 


Poticaj za parolu »naturaliziranje čovjeka — humanizira- 
nje prirode«, koja se, koliko mi je poznato, kod Marxa 
nigdje ne nalazi doslovno u tom obliku, može se naći na 
mnogim mjestima u Ekonomsko-filozofskim rukopisima. 
Mjerodavna mjesta nalaze se u fragmentu »Privatno vla- 
sništvo i komunizam«, a među ovima izgleda da su odlučna 
dva. Prvo mjesto glasi: »... Taj je komunizam kao dovr- 
šeni naturalizam = humanizam, a kao dovršeni humani- 
zam = naturalizam, on je istinsko razrješenje sukoba iz- 


! Alfred Schmidt, Der Begriff der Natur in der Lehre von Marx, 
Uberarbeitete, erginzte und mit einem Postscriptum versehene Neu- 
ausgabe, Europaische Verlagsanstalt, Frankfurt 1971, S. 159. 


* Op. cit., S. 210 

među čovjeka i prirode te čovjeka i čovjeka, istinsko raz- 
rješenje spora između egzistencije i biti, između opredme- 
ćivanja i samopotvrđivanja, između slobode i nužnosti, 
između individuuma i roda. On je riješena zagonetka po- 
vijesti i zna da je on to rješenje.« (E 536; RR 275) 


Drugo, već navedeno mjesto ponovit ćemo još jednom: 
»Dakle, društvo je dovršeno bitno jedinstvo čovjeka s pri- 
rodom, istinsko uskrsnuće prirode, provedeni naturalizam 
čovjeka i provedeni humanizam prirode.« (E 538; RR 277) 


Ova dva mjesta nisu identična. Jedno govori o »dovrše- 
nom« naturalizmu i humanizmu, a drugo o »provedenom« 
naturalizmu čovjeka i o »provedenom« humanizmu priro- 
de. Na prvom se »dovršeni naturalizam« direktno identi- 
ficira s »humanizmom«, a »dovršeni humanizam« s »na- 
turalizmom«. Na drugom se »provedeni naturalizam čov- 
jeka« i »provedeni humanizam prirode« upotrebljavaju kao 
dva povezana određena »društva«. U prvom citatu nalazi- 
mo »istinsko razrješenje sukoba između čovjeka i pri- 
rode te čovjeka i čovjeka«, a u drugom »dovršeno bitno 
jedinstvo čovjeka s prirodom«. Prvi citat obećava nam 
»istinsko razrješenje spora između egzistencije i biti, izme- 
đu opredmećivanja i samopotvrđivanja, između slobode i 
nužnosti, između individuuma i roda«, drugi samo kratko 
ali impresivno »istinsko uskrsnuće prirode«. Sve te razli- 
ke ipak nisu tako velike. Najviše zbunjuje činjenica što 
se u prvom slučaju »istinsko razrješenje sukoba« pripi- 
suje komunizmu, i to komunizmu na takozvanom »trećem 
stupnju« njegovog razvitka, dok se u drugom slučaju »bit- 
no jedinstvo« pripisuje društvu. 


Rugard Otto Gropp, oslanjajući se isključivo na drugo 
mjesto u Marxu u svom članku o Blochovoj filozofiji na- 
de kao »antimarksističkoj teoriji o spasenju svijeta« pod- 
vrgava Blocha uništavajućoj kritici: »Marx tom rečenicom 
u kontekstu u kojem se ona nalazi misli da tek naučno 
shvaćanje društva dopušta da se ispravno shvati odnos 

čovjeka i prirode. Tek polazeći od materijalističkog shva- 
ćanja društva proizlazi opovrgavanje idealističkog suprot- 
stavljanja čovjeka prirodi i s druge strane prevladavanje 
apstraktno-materijalističkog shvaćanja čovjeka kao pukog 
proizvoda prirode. Čovjek se ne smije shvatiti samo natu- 
ralistički, nego kao društveni ensemble koji se aktivno 
odnosi prema prirodi, koji je preoblikuje. — To je smisao 
Marxovih riječi, koje ne sadrže nikakvu predstavu o cilju, 
ali koje Bloch falsificira kako bi opravdao svoje idealisti- 
čke, mističke teze.«* 


Ako drugocitirano mjesto iz Marxa promatramo kao 
Gropp izolirano, onda doista može nastati privid da je 
ovdje riječ jednostavno o »materijalističkom shvaćanju« 
zatečenog društva. Ali ako bolje razmotrimo cijeli kon- 
tekst, vidjet ćemo da Marx ovdje pod »društvom« ne mi- 
sli dosadašnje, empirijski postojeće društvo, nego bitnu 
mogućnost društva, istinski ljudsko društvo, koje se može 
ostvariti samo s komunizmom kao ukidanjem samootu- 
đenja. 


Tezi o komunizmu kao dovršenom naturalizmu i huma- 
nizmu prethodi slijedeće objašnjenje trećeg stupnja ko- 
munizma: »Komunizam kao pozitivno ukidanje privatnog 
vlasništva kao čovjekovog samootuđenja i stoga kao zbilj- 
sko prisvajanje čovjekove biti od strane čovjeka i za čo- 
vjeka; stoga kao potpuni, svjesni i unutar cijelog bogat- 
stva dosadašnjeg razvitka postali povratak čovjeka za 
sebe kao društvenog, tj. čovječnog čovjeka.« (E 536; RR 279) 


U ovoj formulaciji društveni čovjek izjednačava se s čovje- 
čnim (ljudskim) čovjekom, društveno s čovječnim (ljud- 
skim), i to ne s čovječnim ukoliko je čovječno tautološko 
obilježje svakog čovjeka, nego s čovječnim ukoliko ono raz- 
likuje čovječnog čovjeka od ne (ili ne doista) čovječnog čo- 
vjeka. 


* Ernst Blochs Revision des Marxismus, VEB Deutscher Verlag der 
Wissenschaften, Berlin 1957, S. 21. 

Jednu sličnu formulaciju nalazimo na slijedećoj strani, gdje 
Marx »pozitivno ukidanje svakog otuđenja« određuje kao 
»povratak čovjeka iz religije, porodice, države itd. u svoje 
ljudsko tj. društveno postojanje«. (E 537; RR 276) Ovdje 
imamo isti »to jest« odnos, samo obrnutim redom. Ljudsko 
postojanje čovjeka identificira se pomoću onog »to jest« s 
njegovim društvenim postojanjem. 


I u odjeljku koji završava s tezom o društvu kao »završenom 
bitnom jedinstvu« Marx tvrdi da je »društveni karakter 
opći karakter cijelog kretanja« ukidanja otuđenja: »kao 
što društvo samo proizvodi čovjeka kao čovjeka, tako je 
ono od njega proizvedeno.« (E 537; RR 277) I dalje: »Ljud- 
ska bit prirode jest tek za društvenog čovjeka; jer tek ovdje 
ona za njega postoji kao veza s čovjekom, kao njegovo 
postojanje za drugog i kao postojanje drugog za njega, a 
također kao životni element ljudske zbilje, tek ovdje 
ona postoji kao osnova njegovog vlastitog ljudskog postoja- 
nja. Tek je ovdje njemu njegovo prirodno postojanje posta- 
lo njegovo ljudsko postojanje, a priroda za njega postala 
čovjekom.« (E 537.—538; RR 277) 


Promatrajući društvo kao samoproizvodnju čovjeka kao 
čovjeka, Marx se brani u istom kontekstu, s jedne strane, 
protiv identifikacije društvenog (des Gesellschaftlichen) sa 
zajedničkim (dem Gemeinschaftlichen), a s druge strane pro- 
tiv suprotstavljanja društva i inđividuuma. 


Društvena djelatnost i društvena potrošnja ne postoje pre- 
ma Marxu »nipošto samo u obliku neposredno zajedničke dje- 
latnosti i neposredno zajedničke potrošnje«. U skladu s tim 
»čak i kad djelujem naučno etc., djelatnost koju rijetko 
mogu izvoditi u neposrednoj zajednici s drugima, ja dje- 
lujem društveno, jer djelujem kao čovjek«. (E 538; RR 277) 


Drugim riječima, prema Marxu neposredno individualna 
djelatnost čovjekova društvena je jednako kao i čovjekova 
neposredno zajednička djelatnost ukoliko je ona doista ljud- 
ska. U skladu s tim Marx se suprotstavlja tendenciji da se 

individuum suprotstavi društvu: »Prije svega treba izbjeći 
da se »društvo« ponovo fiksira kao apstrakcija nasuprot 
individuumu. Individuum jest društveno biće. Njegovo is- 
poljavanje života — makar se ono i ne pojavljivalo u nepo- 
srednom obliku zajedničkog, zajedno s drugima provedenog 
ispoljavanja života — stoga jest ispoljavanje i potvrđivanje 
društvenog života.« (E 538; RR 278; up. i dalje E 538—539, 
RR 278—279) 


Kakav je dakle status izreke »naturaliziranje čovjeka — 
humaniziranje prirode«? Da li je to opis dosadašnjeg druš- 
tva ili postavljanje konačnog cilja, ideala za budućnost? Kao 
što to, nadam se, pokazuju citati i njihova analiza, to nije 
ni opis postojećeg društva ni slobodno naslikani društveni 
ideal. Riječ je o istraživanju ljudskih bitnih mogućnosti, 
kako bi se otvorili putevi za njihovo ostvarivanje. 


Komunizam kako ga shvaća Marx u analiziranom tekstu 
predstavlja povratak koji u običnom smislu nije povratak, 
jer ne vodi natrag u prošlost, nego novome, koje još nije 
nikad bilo. Marx govori o povratku, jer on taj put k novome 
promatra kao ukidanje samootuđenja, otuđenja koje sa svo- 
je strane ne znači otuđenje od danog fakticiteta, nego od 
moguće budućnosti, od budućnosti kao ostvarenja povije- 
sno stvorenih mogućnosti čovjeka? 


Kad Marx kao bitni sadržaj komunizma promatra »dovršeni 
naturalizam = humanizam« i »dovršeni humanizam = natu- 
ralizam«, to nisu neka proizvoljna određenja ciljeva. Ta sa- 
držajna određenja komunizma zasnovana su neposredno u 
Marxovom shvaćanju otuđenja i biti čovjeka. 


Kao što je poznato, Marx je u fragmentu »Otuđeni rad« 
proveo sadržajnu analizu otuđenja, analizu koja se ponekad 
pogrešno shvaća kao analiza četiriju oblika ili aspekata otu- 


' O tome više u knjigama Filozofija i marksizam (napose u radu 
»Otuđenje i razotuđenje«) i Filozofija i revolucija (napose u radu 
»Relevantnost Marxova pojma otuđenja«). 

đenja. Kako sam to pokušao pokazati još 1959, ovdje 
nije riječ ni o zatvorenom ni o otvorenom popisu ravno- 
pravnih »aspekata« ili »oblika« nego o jednoj bitnoj struk- 
turi koja pod brojem tri ne izražava neki ravnopravan 
»oblik«, nego bit otuđenja. 


Pod brojem tri navedeno otuđenje čovjeka od njegove ljud. 
ske biti nije jedan od oblika čovjekova samootuđenja, nego 
sama bit otuđenja. I upravo u toj bitnoj biti sadržano je 
kod Marxa otuđenje čovjeka od prirode. 


Prema Marxu čovjek živi »od anorganske prirode« jednako 
kao i životinja, a ipak drukčije: »Priroda je čovjekovo anor- 
gansko tijelo, naime priroda ukoliko ona nije ljudsko tijelo. 
Čovjek živi od prirode znači: Priroda je njegovo tijelo, s 
kojim on mora ostati u stalnom procesu da ne bi umro. Da 
je čovjekov fizički i duhovni život povezan s prirodom, nema 
drugog smisla nego da je priroda povezana sama sa sobom, 
jer čovjek je dio prirode.« (E 515; RR 250) 


Odatle slijedi: »Kako otuđeni rad čovjeku 1. otuđuje priro- 
du, 2. samog sebe, njegovu vlastitu djelatnu funkciju, nje- 
govu životnu djelatnost, time on čovjeku otuđuje rod; on 
mu rodovski život čini sredstvom individualnog života.« (E 
516, RR 250) 


Taj se zaključak pojačava i dalje specificira upoređivanjem 
i razgraničavanjem životinje i čovjeka: »Doduše, i životinja 
proizvodi... Ali ona producira samo ono što joj je nepo- 
sredno potrebno za nju ili za njeno mladunče; ona proizvodi 
jednostrano, dok čovjek proizvodi univerzalno; ona proiz- 
vodi samo pod vladavinom neposredne fizičke potrebe, 
dok čovjek proizvodi čak i kad je slobodan od fizičke po- 
trebe i istinski proizvodi tek oslobođen od nje« itd. etc. 
(E 517; RR 251) 


* U radu »Marxova teorija alijenacije«, »Filozofija, br. 3—4/1959, ko. 
ji je kasnije uglavnom uključen u veći rad »Marxovo shvaćanje čov- 
jeka« (i u tom obliku u knjigu Filozofija i marksizam). 

Upravo zato što čovjek za razliku od životinje proizvodi kao 
slobodno biće, a ne samo pod pritiskom nužnosti, on se 
može i otuđiti od svoje prirode. Životinja to ne može. I 
upravo zato čovjekova prednost može se pretvoriti u njegov 
nedostatak. To je nešto što se po Marxu doista i zbiva: 
»Time što otuđeni rad oduzima čovjeku predmet njegove 
proizvodnje, on mu oduzima njegov rodovski život, njegovu 
zbiljsku rodovsku predmetnost i pretvara njegovu prednost 
pred životinjom u njegovu slabost koja je u tome što mu 
izmiče njegovo organsko tijelo, priroda.« (E 517; RR 252) 


Otuđenje čovjeka od prirode predstavlja dakle oblik njego- 
vog otuđenja od sama sebe. Kako i zašto? Zato što čovjek, 
kako smo vidjeli, predstavlja »dio prirode« i zato što je 
priroda s druge strane »njegovo anorgansko tijelo«. 


Da li je teza o čovjeku kao dijelu prirode za mladog Marxa 
slučajna? Nipošto. U fragmentu o Hegelovoj dijalektici on 
opisuje čovjeka kao »predmetno biće«, a o tako shvaćenom 
čovjeku piše: »Predmetno biće djeluje predmetno, a ono 
ne bi djelovalo predmetno, kad predmetnost ne bi ležala u 
njegovom bitnom određenju. Ono stvara, postavlja predme- 
te samo zato što je ono postavljeno od predmeta, zato što 
je ono porijeklom priroda.« (E 577; RR 323) 


Teza da je čovjek »dio prirode« ili da je on porijeklom 
(»von Haus aus«) priroda, kod Marxa nije ostala tako aps- 
traktna. Čovjek kao dio prirode u »Manuskriptima« se odre- 
đuje bliže putem dviju daljnjih teza. Prvo: »Čovjek je ne- 
posredno prirodno biće.« (E 578; RR 324) Drugo: »Ali čovjek 
nije samo prirodno biće, nego je on ljudsko prirodno biće.« 
(E 579; RR 325) 


Ukoliko je čovjek neposredno prirodno biće, on je djelomi- 
čno »obdaren prirodnim snagama, životnim snagama, on je 
djelatno prirodno biće«, a djelomično je on »kao prirodno, 
tjelesno, osjetno, predmetno biće — biće koje trpi, uslovlje- 
no i ograničeno biće, kao što su to i životinja i biljka« (E 
578; RR 324). Trpna i djelatna strana u čovjeku međutim nisu 

potpuno različite i odvojene. »Čovjek kao predmetno osje- 
tno biće stoga je i trpno biće, a kako je on biće koje osjeća 
svoju patnju (Leiden) — strasno biće (ein leidenschaftliches 
Wesen). Strast, passion je čovjekova bitna snaga koja energi- 
čno teži za svojim predmetom.« (E 579; RR 325) Ukratko, 
upravo kao trpno biće čovjek je i djelatno. 


Druga teza o čovjeku kao ne samo prirodnom biću, također 
je kratko izvedena u navedenom fragmentu: »Ali čovjek 
nije samo prirodno biće, nego ljudsko prirodno biće, tj. 
biće koje postoji samo za sebe, stoga rodno biće koje se 
kao takvo mora potvrditi i manifestirati kako u svom biv- 
stvovanju, tako i u svom znanju. Niti su, dakle, čovjekovi 
predmeti prirodni predmeti, kako su neposredno dani, niti 
je čovjekovo osjetilo kakvo ono neposredno, predmetno jest 
— čovjekova osjetnost, čovjekova predmetnost. Priroda ni 
objektivno ni subjektivno nije neposredno adekvatno dana 
čovjekovom biću.« (E 579, RR 325) 


Čovjek je dakle prirodno biće, ali ne samo to. On je ljudsko 
prirodno biće, prirodno biće koje nadilazi svoju prirodnost. 
»I kao što sve prirodno mora nastati, tako i čovjek ima svoj 
akt postanka, povijest, koja je međutim njemu znana i ko- 
ja je stoga kao akt postanka — akt postanka koji se svije- 
sno nadilazi. Povijest je prava prirodna povijest čovjeka. 
(Na to se treba vratiti).« (E. 579; RR 325) 


Razvijajući na taj način tezu o čovjeku kao prirodnom i 
ne-prirodnom biću Marx ujedno operira s jednim drugim 
pojmom prirode, s pojmom prirode u smislu ljudske pri- 
rode ili ljudske biti. Ovdje je dakle riječ o prirodi koja ne 
obuhvaća čovjeka kao svoj »dio«, nego je sama »dio« čo- 
vjeka. 


O prirodi u tom smislu Marx govori npr. kada analizira 
prvi, grubi oblik komunizma, Nakon što je misao o zajed- 
nici žena označio kao »izrečenu tajnu ovog još sasvim gru- 
bog i nemisaonog komunizma« (E 534, RR 273), on nastavlja 
sa slijedećim mislima o odnosu muškarca i žene: »Neposre- 

dan, prirodan, nužan odnos čovjeka prema čovjeku jest 
odnos muškarca prema ženi. U tom prirodnom rodnom 
odnosu, odnos čovjeka prema prirodi neposredno je njegov 
odnos prema čovjeku, kao što je odnos prema čovjeku ne- 
posredno njegov odnos prema prirodi, njegovo vlastito pri- 
rodno određenje. U tom odnosu pokazuje se dakle osje- 
tno, svedeno na jednu očiglednu činjenicu koliko je čovjeku 
ljudska bit postala prirodom ili priroda ljudskom biti 
čovjeka. Iz tog odnosa može se dakle suditi o cijelom stu- 
pnju čovjekovog obrazovanja. Iz karaktera tog odnosa sli- 
jedi, koliko je čovjek postao za sebe rodno biće, čovjek, 
i sebe shvatio kao takvog: odnos muškarca prema ženi je 
najprirodniji odnos čovjeka prema čovjeku. U njemu se 
dakle pokazuje koliko je čovjekovo prirodno odnošenje 
ljudsko, ili koliko mu je ljudska bit postala prirodnom 
biti, koliko je njegova ljudska priroda postala njemu pri- 
rodom.« (E 535, RR 274) 


Posljednja formulacija prilično je jasna: čovjek ima pri- 
rodu, ali ova nije uvijek ljudska. Čovjek je čovjek u onoj 
mjeri u kojoj mu je njegova ljudska priroda postala priro- 
dom. Ljudska priroda i ljudska bit po Marxu su isto. 


Čovjekova priroda kako je shvaća Marx u Ekonomsko- 
filozofskim rukopisima nije skup gotovih svojstava. Po 
svojoj prirodi čovjek je slobodno, stvaralačko biće prakse, 
a revolucija je najviši oblik prakse. Drugim riječima, čov- 
jekova »priroda« je negacija prirode u običnom smislu. 


U duhu Marxovih »Rukopisa« možemo dodati i nešto čega 
tamo nema: Čovjek je prirodno biće ne samo kao dio pri- 
rode. On je također prirodno biće zato što ima prirodu. 
Međutim, doista ljudska priroda negacija je prirode u onom 
smislu u kojem druga bića imaju prirodu. 


Rezimirajući možemo dakle o čovjeku kao »prirodnom bi- 
ću« reći: U Marxovim »Rukopisima« čovjek je prirodno 
biće u dvostrukom smislu, kao biće prirode i kao biće koje 
ima i vlastitu prirodu. U dvostrukom smislu čovjek je ta- 

kođer biće koje nadilazi prirodu. On nije određen ni vanj- 
skom prirodom u kojoj se kreće, ni onom koju u samom 
sebi nosi. 


Ako stvari tako stoje s čovjekom kao prirodnim bićem, šta 
je s onim navodnim Marxovim zahtjevom: »naturaliziranje 
čovjeka — humaniziranje prirode«? Smije li se on pripisati 
Marxu u tako jednostavnom obliku? Sigurno ne. 


Šta treba, šta mora da znači zahtjev »naturaliziranje čovje- 
ka«? — Zahtjev zahtijeva: Čovjek treba da postane prirodno 
biće. 


Da li bi takav zahtjev odgovarao Marxovim glavnim misao- 
nim intencijama? Sigurno ne, bar ne sasvim adekvatno. 
Ako čovjek nije samo prirodno biće, onda zahtjev za natu- 
raliziranjem čovjeka može imati prije svega slijedeći smi- 
sao: Čovjek se mora odreći svojih specifično ljudskih moguć- 
nosti, on se mora pokušati realizirati samo kao prirodno biće, 
on se mora zadovoljiti prirodnošću prirodnog bića. Takav 
Ono specifično ljudsko, ono što čovjeka razlikuje od pukog 
prirodnog bića, nije jednostavno ono »pozitivno ljudsko«, 
to je mogućnost da se ponašamo ljudski ili neljudski, doista 
ljudski ili samootuđeno. Ono što nazivamo neljudskim ili 
samootuđenim ponašanjem čovjeka danas je dostiglo puno 
veće dimenzije nego što je to sam Marx ikad slutio. Napose 
je otuđenje čovjeka od prirode, kako u obliku nepostojanja 
neposrednog odnosa prema prirodi u njenoj prirodnosti, 
tako i u obliku bezobzirne eksploatacije prirode za naše na- 
vodne potrebe i ciljeve toliko naraslo, postalo tako opće- 
poznatom očiglednošću da je nepotrebno da se taj fenomen 
ovdje bliže opisuje. U takvoj situaciji mogao bi se shvatiti i 
zahtjev: Čovjeka moramo najprije bar naturalizirati, da 
bismo ga mogli pokušati i humanizirati. Ali Marx je živio u 
drukčijoj situaciji. Pa čak i u našoj bilo bi prebrzo da se 
odreknemo zahtjeva humanizacije čovjeka i da se zadovo- 
ljimo zahtjevom naturalizacije. 

Zahtjev za naturalizacijom čovjeka može, naravno, dobiti i 
jednu ublaženu interpretaciju. Moglo bi se reći: čovjek se 
ne smije odreći onog specifično ljudskog, no kako se on u 
povijesnom procesu otuđio od prirode, on mora nastojati 
da putem naturalizacije prevlada to otuđenje. On mora da 
ponovo nauči dopustiti prirodi da bude priroda, te da u 
tako rehabilitiranoj prirodi pokuša naći svoj dom. S takvim 
zahtjevom možemo se, naravno, složiti, ali je pitanje koliko 
takav zahtjev uzet za sebe može odrediti bit komunizma. 


Jedan način da se zahtjev naturaliziranja čovjeka brani pro- 
tiv takvih prigovora bio bi da se ukaže na jedinstvo formu- 
le »naturalizacija čovjeka — humanizacija prirode« i da se 
tvrdi da se ono što nedostaje u formuli »naturaliziranje čo- 
vjeka« nadoknađuje formulom »humaniziranje prirode«. 


Ali šta znači formula »humaniziranje prirode«? Očito bi ona 
trebalo da znači zahtjev da se priroda nekako učini ljud- 
skom, ako baš ne ljudskom u sasvim doslovnom smislu, a 
ono bar sličnom čovjeku, ili prijateljskom čovjeku, koris- 
nom za ljudske ciljeve. Međutim, humaniziranje prirode u 
tom smislu znači njeno denaturaliziranje. Ukoliko to de- 
naturaliziranje ostaje u određenim granicama, ono bi se 
moglo oprostiti kao osnova za puni razvoj čovjeka kao izu- 
zetnog ili najvišeg prirodnog bića. Međutim, neograničeno 
denaturaliziranje kako ga danas čak i bez posebnog napora 
zapažamo (i nehotice potpomažemo) na svakom koraku oko 
nas, nije samo povređivanje prava ili časti prirode, nego i is- 
tinska opasnost za sam opstanak čovjeka. 


Šta se dakle zbiva kada zahtjev za naturaliziranjem čovjeka 
povežemo sa zahtjevom za humaniziranjem prirode? Huma- 
niziranje prirode i naturaliziranje čovjeka mogli bi zajedno 
značiti samo pojačanje i učvršćenje otuđenja. 


Znači li to da mladi Marx u svojim Ekonomsko-filozofskim 
rukopisima s jedne strane sasvim apstraktno propovijeda 

ukidanje otuđenja, a s druge strane konkretno pokazuje pu- 
teve za pojačanje otuđenja? Nipošto. Ako Marxa pročitamo 
pažljivije, treba da dođemo do drugog zaključka. 


Vratimo se dakle natrag Marxu: »Ovaj komunizam (tj. ko- 
munizam kao pozitivno ukidanje privatnog vlasništva i sto- 
ga kao zbiljsko prisvajanje ljudske biti od strane čovjeka i 
za čovjeka; stoga kao potpun, svjestan i unutar cijelog bo- 
gatstva dosadašnjeg razvitka postali povratak čovjeka za 
sebe kao društvenog tj. ljudskog, čovječnog čovjeka) jest 
kao dovršeni naturalizam = humanizam, kao dovršeni hu- 
manizam = naturalizam, on je istinsko razrješenje« etc. 


Opisani komunizam prema Marxu je dakle »kao dovršeni 
naturalizam = humanizam«. Ali šta znači da »dovršeni na- 
turalizam« mora biti jednak humanizmu? Nedovršeni huma- 
nizam očito bi trebalo da znači nedovršeno, samo djelomič- 
no prisvajanje ljudske biti (tj. ljudske prirode od strane 
čovjeka i za čovjeka), takvo prisvajanje ljudske prirode, ko- 
je ostaje na razini naturalizma ne dostižući nivo humaniz- 
ma. Dovršeni naturalizam trebalo bi naprotiv da znači na- 
turalizam koji pokušava da ostvari ne samo čovjekovu pri- 
rodnu prirodu, onu koju on ima kao puko prirodno biće, 
nego i onu koju on ima kao ljudsko prirodno biće. Komu- 
nizam kao dovršeni naturalizam dakle je ujedno i upravo 
putem dovršenja ovoga humanizam. Zahtjev jednog pokre- 
ta koji teži za komunizmom trebalo bi da glasi ne jednostav- 
no »naturaliziranje čovjeka«, nego »potpuno naturalizira- 
nje koje je jednako humaniziranju«. A ako ovu formulu že- 
limo skratiti, onda se ne može skratiti na naturaliziranje, ne- 
go prije na humaniziranje. 


Međutim šta znači tvrdnja da je opisani komunizam kao 
dovršeni humanizam = naturalizam? Nedovršeni humani- 
zam bio bi očito humanizam različit od naturalizma, huma- 
nizam koji bi pokušavao da ostvari čovječnost čovjeka ne 
uzimajući u obzir onaj dio njegove prirode po kojem je on 
prirodno biće. Dovršeni humanizam bio bi naprotiv huma- 
nizam koji ne ignorira čovjeka kao prirodno biće, jer on 

zna da čovjek samo kao prirodno biće može biti i još nešto 
više nego prirodno biće. Ali dovršeni humanizam ne može 
ignorirati ne samo čovjeka kao prirodno biće, nego ni samu 
prirodu koja je čovjeku kao prirodnom biću njegov dom. 
Dovršeni humanizam treba dakle upravo stoga da bude i 
naturalizam. 


Marxova komunistička parola nije naturaliziranje čovjeka- 
-humaniziranje prirode, nego prije humaniziranje čovjeka- 
-naturaliziranje prirode. Ili možda: humanističko naturali- 
ziranje-naturalističko humaniziranje čovjeka u njegovom od- 
nosu prema prirodi i prema samom sebi. 


Nakon ovih izvođenja i prije nego što pokušamo još tačnije 
formulirati Marxov programski zahtjev, možemo se ponovo 
vratiti Blochu. Premda on upotrebljava parolu o »naturali- 
ziranju čovjeka — humaniziranju prirode« on ipak misli 
dublje i korak dalje. 


Naša izvođenja sugeriraju: Ako čovjek, premda je prirodno 
biće, može postati i nešto više nego prirodno biće, ako on 
može postati slobodno, stvaralačko biće prakse, biće revolu- 
cije, neki začeci za to moraju biti založeni već u prirodi. U 
tom pravcu misli i Bloch: Stari pojam »natura naturans«, 
kaže Bloch, bio je »polumitski«, pa ipak je on »otpočetka«, 
od svog začetnika, »naturalista« Averroesa bio povezan sa 
stvaralačkom materijom«. Prema Blochu postoji »produktiv- 
nost prirode« (PH 804), »žarište produciranja u prirodi« (PH 
805). Priroda nije samo »proizvod« nego i »ono što proizvo- 
di« i »tendencija« (PH 806). Stoga: »Konačno manifestira- 
na priroda leži ne drukčije nego konačno manifestirana po- 
vijest u horizontu budućnosti i samo u tom horizontu pri- 
tječu kategorije posredovanja konkretne tehnike koje se u 
budućnosti mogu s pravom očekivati. Što bi više upravo 
mjesto jedne vanjske tehnike postalo moguća jedna tehni- 
ka alijanse, tehnika posredovana koproduktivnošću prirode, 


* Ernst Bloch, Das Prinzip Hoffnung, Band 2, Suhrkamp Verlag, 
Frankfurt 1959 & 1967 (u daljnjem tekstu PH) S. 787. 

tim sigurnije će se ponovo osloboditi stvaralačke snage 
smrznute prirode. Priroda nije nešto prošlo, nego još uopće 
neraščišćeno gradilište, još uopće ne adekvatno prisutni gra- 
đevinski pribor za još uopće ne adekvatno postojeću ljudsku 
kuću. Sposobnost problematičnog subjekta prirode da su- 
djeluje u izgradnji te kuće upravo je objektivno-utopijski 
korelat humano-utopijske fantazije kao konkretne. Stoga je 
sigurno da ljudska kuća ne stoji samo u povijesti i na tlu 
ljudske aktivnosti, ona stoji prije svega i na tlu posredova- 
nog subjekta prirode i na gradilištu prirode.« (PH 807) 


Pojam subjekta prirođe Bloch bliže ne razjašnjava. Ipak on 
tvrdi dosta čvrsto: »Postoji predispozicija, realna moguć- 
nost za jedan subjekt prirode.« (PH 810) 


S time se možemo složiti, samo s jednom dopunom. Jedini 
nama poznati subjekt prirode ipak je čovjek. Stvaralačke 
predispozicije prirode nisu u čovjeku iscrpljene, ali svoj 
najviši razvoj one dobijaju ne pored čovjeka nego u nje- 
mu. 


Čovjek nije čovjek jednostavno po tome što on djelomično 
pripada u klasu prirodnih bića, a djelomično se izdiže iznad 
nje. Iz reda prirodnih bića on može istupiti zato što bivstvu- 
je na način prakse. Drugim riječima, ono što ga čini čovje- 
kom nije njegovo pripadanje nekom području bivstvuju- 
ćeg, nego njegov način bivstvovanja. 


Način čovjekova bivstvovanja je praksa, a bit prakse je 
revolucija. Kao biće prakse čovjek je biće revolucije. Kao 
mišljenje prakse Marxov humanizam je mišljenje revolu- 
cije. 


Glavni zahtjev Marxovog socijalizma nije ni naturaliziranje 
ni humaniziranje nego revolucija. Naravno, revolucija kako 
je Marx shvaća nije samo političko ili društveno zbivanje. 
Ona nije samo najviši oblik bivstvovanja, nego sama »bit« 
bivstvovanja, bivstvovanje u svojoj biti. 

Da li je time pitanje humanizma i naturalizma definitivno 
»riješeno«? — To nije ni bila ambicija ovog predavanja. 
Ono je htjelo da pridonese boljem razumijevanju dviju 
izreka mladog Marxa. No razgovor o njihovoj »temi« nije 
završen. 


Mogućnost filozofskog 
sistema danas 


Ernst Bloch, koji je nedavno proslavio devedeseti rođen- 
dan, nije samo najveći živući filozof marksizma, nego i je- 
dan od najznačajnijih mislilaca dvadesetog stoljeća. Njegov 
filozofski opus toliko je opsežan, bogat i — težak da se u 
jednoj kraćoj raspravi ne može svestrano prikazati i raz- 
motriti. Informirati o njemu također nije potrebno. Umjes- 
to da dajemo općenit prikaz Blochovog filozofskog djela, 
pokušat ćemo nešto reći u vezi s osnovnom tematikom ove 
Blochove knjige. 


To ne znači da u ovom uvodu želimo samo govoriti o Blo- 
chovoj knjizi Subjekt—Objekt. Iz istog razloga iz kojeg 
Bloch nije htio da njegova knjiga »Objašnjenja uz Hegela« 
bude knjiga o Hegelu, mi ne bismo htjeli da ovaj predgovor 
Blochovoj knjizi bude rasprava o njoj. »Ovaj spis — piše 
Bloch u predgovoru Subjekt—Objektu — nema pretenzije 
da bude knjiga o Hegelu, on je prije knjiga k njemu, s njim 
i kroz njega. On intendira, od Hegela i sljedbenika označe- 
no, rasvjetljavanje našeg povijesnog Odakle, Kamo i Čemu.« 
(SO*, 11) 


Ako je dopušteno da se inspiriramo Blochovim pristupom 
Hegelu, ovaj uvod u Subjekt—Objekt ne želi izvanjski ras- 
pravljati ni o Hegelu, ni o Blochu ni o Blochovom odnosu 


! Ovaj rad najprije je objavljen kao predgovor II izdanju prijevoda 
Blochovog djela Subjekt-Objekt (Naprijed, 1975). Ovdje je uvodni dio 
tog predgovora znatno skraćen, a napose je izostavljena dugačka fus- 
nota s podacima o Blochovom životu i radu. U prvoj rečenici ostav- 
ljena je formulacija »najveći živući filozof marksizma«, premda je 
Bloch u međuvremenu umro (4. 8. 1977) 


Z Kratica SO ovdje i u daljem tekstu znači: Ernst Bloch, Subjekt— 
—Objekt, Naprijed 1975. 

prema Hegelu, nego želi pokušati da zajedno s Blochom i s 
Hegelom razmišlja o problemu sistema i o mogućnosti filo- 
zofskog sistema nakon Hegela. Opredjeljujući se za ovakvo 
uvođenje u Subjekt —Objekt ne želimo poreći mogućnost ni 
opravdanost drugih pristupa proučavanju Hegela i Blocha. 


U svojoj raspravi »Ernst Bloch auf Hegels Spuren« (»Ernst 
Bloch na Hegelovu tragu«), prilogu spomenici za Blochov 
80. rođendan, izrazio se Iring Fetscher na slijedeći način o 
Blochovom odnosu prema Hegelu: 


»Blochov Hegel nije stiliziran ni prema 'nesretnoj svijesti' 
ranih godina, ni prema glatkoj sistematici berlinskog skolar- 
ha, Hegel se također ne egzaminira i ne cenzurira u ime lije- 
vohegelovaca i marksista. On jednostavno stoji tu u svojoj 
cijeloj veličini i kompleksnosti, sa svojim protivurječnosti- 
ma i nedostacima kao i sa svojom dubinom i svojom pone- 
kad začuđujućom modernošću: poticaj za učenje i za dalj- 
nje mišljenje, za uzrastanje i za osvješćivanje onoga što 
sami imamo reći. 


Slažući se s ovim Fetscherovim sudom o Blochovom odnosu 
prema Hegelu, ne želimo ovdje raspravljati o cijelom tom 
odnosu, želimo se koncentrirati na problem sistema kako ga 
Bloch kod Hegela vidi i kako ga on sam s Hegelom i protiv 
Hegela pokušava riješiti. 


Ovo »suženje« teme možda i nije tako veliko, jer taj »spe- 
cijalni« problem i nije tako specijalan kako bi se nekom 
moglo učiniti, nego je jedan od centralnih problema fi- 
lozofskog mišljenja danas. 


Sredinom devetnaestog stoljeća mnogima se činilo da je za- 
jedno s Hegelovim idealističko-spekulativnim filozofskim 
sistemom definitivno prevladana svaka ideja filozofskog sis- 
tema. Ali uskoro se moglo čuti i mišljenje da filozofski sis- 
tem nije nužno vezan za idealizam i spekulaciju nego uz 


* Ernst Bloch zu ehren, Herausgegeben von Siegfried Unseld, Suhr- 
kamp Verlag, Frankfurt am Main 1965, S. 83, 84. 

samu bit filozofije. Tako je krajem devetnaestog i početkom 
dvadesetog stoljeća vrlo utjecajni, a danas gotovo zaborav- 
ljeni Wilhelm Wundt proklamirao stvaranje filozofskog sis- 
tema kao glavni zadatak i bit filozofije: »Filozofija je opća 
nauka koja treba da ujedini u neprotivurječan sistem spoz- 
naje što ih pružaju posebne nauke, te da opće metode i 
pretpostavke spoznavanja kojima se služe nauke svede na 
njihove principe.«* 


U predgovoru svom velikom djelu u kojem taj zadatak iz- 
gradnje filozofije kao neprotivurječnog sistema spoznaje po- 
kušava da riješi, Wundt polemizira s onima koji smatraju 
da filozofski sistemi općenito i napose oni metafizički defi- 
nitivno pripadaju prošlosti pa se čude što se i Wundt, kao 
jedan od predstavnika shvaćanja da budućnost filozofije za- 
visi od njene povezanosti s drugim naukama, a napose i 
od usluga što ih ovima može pružiti, poduhvatio toga da 
izgradi »jedan sistem filozofije i usto još takav u kojem se 
metafizici dodjeljuje centralno mjesto« U obranu ideje fi- 
lozofskog sistema u kojem centralno mjesto pripada meta- 
fizici Wundt piše: »Samo djelo mora, naravno, pokušati da 
opravda zadatak koji ono sebi postavlja. Neka mi se ovdje 
dopusti samo opća primjedba da ja metafiziku ne smatram 
ni »pojmovnim pjesništvom«, ni sistemom uma koji treba 
konstruirati pomoću specifičnih metoda iz a priori valjanih 
pretpostavki, nego da osnovom metafizike držim iskustvo, a 
njenom jedinom dopustivom metodom povezivanje činjenica 
prema principu razloga i posljedice, koje se već primjenjuje 
svuda u posebnim naukama. Njen specifični zadatak ja me- 
đutim vidim u tome što ona to povezivanje ne ograničuje 
na određena područja iskustva, nego ga želi proširiti na cje- 
lokupnost svega danog iskustva. Da se zadatak nauke može 
riješiti samo uz pomoć pretpostavki koje same nisu empi- 
rijski dane, to je misao koja je empirijskim naukama već 


* Wilhelm Wundt, Einleitung in die Philosophie, Neunte Auflage, Leip- 
zig 1922, S. 18. (Potcrtao G. P.) 


* Wilhelm Wundt, System der Philosophie, Vierte, umgearbeitete Auf- 
lage, Erster Band, (Vorwort zur ersten Auflage 1889), Alfred Kroner 
Verlag, Leipzig 1919, S. V. 

poznata. Stoga, po mom mišljenju, filozofska metafizika ne 
mora sasvim ispočetka podizati svoju zgradu, nego treba 
da pođe od hipotetičkih elemenata koje joj pružaju posebne 
nauke. Te elemente ona treba da logički ispita, da ih dovede 
u međusobnu suglasnost i tako sjedini u neprotivurječnu 
cjelinu.«* 


Rijetko tko se još i danas zanosi idejom izgradnje empirij- 
skog metafizičkog sistema u duhu Wundta, ali pojam siste- 
ma ipak je jedan od centralnih pojmova suvremene misli, 
od empirijskih nauka do matematike, simboličke logike, ki- 
bernetike i filozofije. Uz »opću teoriju sistema«, novu nauč- 
nu disciplinu čiji je tvorac L. Bertalanffy (a jedan od pre- 
teča A. A. Bogdanov), u posljednjim se decenijama rodilo i 
»Društvo za opću teoriju sistema«, a uz marksiste koji su 
zauzeli skeptički stav prema novoj naučnoj disciplini ima 
ih dosta koji se oduševljavaju njenim rezultatima, smatra- 
jući da se ovima može obogatiti i marksistička filozofija. 
Tako, po mišljenju sastavljača istočnonjemačkog kibernetič- 
kog rječnika (preštampanog i u Zapadnoj Njemačkoj) »naj- 
općenitiji rezultati teorije sistema imaju značenje za siste- 
matsku filozofiju, napose za dijalektički materijalizam«!, a 
pisci sovjetske filozofske enciklopedije toliko se oduševlja- 
vaju suvremenom teorijom sistema da, odajući formalno 
priznanje Marxu i Darwinu kao onima koji su navodno za- 
služni za »drugo rođenje pojma sistema«, svoje razmatra- 
nje pojma sistema baziraju u prvom redu na koncepcijama 
nemarksističke teorije sistema. 


U mnogim se filozofskim priručnicima može pročitati da je 
filozofija moguća samo kao sistem, pa i u novijem njemač- 
kom priručniku filozofskih pojmova Manfred Zahm tvrdi: 


“ Op. cit., S. V—VI. 


? Worterbuch der Kibernetik, Herausgegeben von Georg Klaus, Fi- 
scher Biicherei, Band 2, Frankfurt amm Main und Hamburg 1969, S. 
638. 


* Vidi članak V. Sadkovskij. E. Judin »Sistema« u Filosofskaja En- 
Gre Glavnyj redaktor F. V. Konstantinov, 5, Moskva 1970. 
str. 18—21. 

»Predmet filozofije treba da bude prikazan kao sistem. 
Međutim prikazujući povijest pojma sistema u filozofiji, on 
s teškom mukom sabire elemente suvremenog shvaćanja tog 
pojma u grčkoj filozofiji, priznajući da se tek s Descarte- 
som javlja u filozofiji »ona univerzalna volja za sistemom, 
koja kao svoju nit vodilju uzima demonstrativnu metodu, 
kako ju je vidjela uzorno izrađenu u matematici.«!" 


U mnogim povijestima filozofije govori se o Platonovom i 
o Aristotelovom filozofskom sistemu, no pitanje je nije li 
tu pod kasniji pojam sistema podvedeno jedno mišljenje ko- 
je je još suviše živo i nesputano da bi se moglo svesti u stro- 
ge okvire sistema. Govori se i o srednjovjekovnim skolastič- 
kim sistemima, no pitanje je nije li tu riječ o tvorevinama 
koje u svojoj izvanjskoj povezanosti i preglednosti ne dose- 
žu onaj stupanj stvaralačke misaonosti koji karakterizira 
velika filozofska djela u razdoblju sistemotvornog filozof- 
skog mišljenja od Descartesa do Hegela. 


Nabacujući samo ukratko ta pitanja koja na ovom mjestu 
ne mogu biti raspravljena, vratimo se razmatranju pitanja 
o Hegelovom filozofskom sistemu i o mogućnosti filozofskog 
sistema nakon Hegela, kako ih vidi Ernst Bloch. 


Problemu sistema posvećuje Bloch jedno od zaključnih 
poglavlja svoje knjige Subjekt—Objekt (poglavlje 22. »Čov- 
jek, Pan u sistemu, otvorenost«), pa iako je to samo jedno 
od 25 poglavlja, svakako je jedno od najvažnijih. S druge 
strane, o problematici Hegelovog sistema 'i sistema uopće 
ne govori Bloch samo u djelu Subjekt—Objekt, nego i u 
drugim djelima, među ostalim u svom prvom glavnom dje- 
Ju Duh utopije (Geist der Utopie, 1918) i u svom najnovijem 
djelu Experimentum Mundi (Eksperiment svijeta, 1975). 
Problemom sistema on se bavi i u manjim raspravama »Pro- 


* Manfred Zahm, »System«, u Handbuch philosophischer Grund- 
begriffe, Herausgegeben von Hermann Krings, Hans Michael Baum. 
gartner und Christoph Wald, Studienausgabe Band 5, Kosel-Verlag 
Miinchen 1975, S. 1458. 


" Op. cit., S. 1464. 

blem Engelsovog razdvajanja 'metode i sistema' kod Hegela« 
(1956) i »Hegel i sila sistema« (1956). No u ovoj raspravi 
koncentrirat ćemo se na poticaje, što ih možemo naći u na- 
vedena dva kapitalna djela. 


U Duhu utopije, svom »pokušanom prvom glavnom djelu«, 
Bloch je još uvijek više »kantovac« nego »hegelovac« (još 
više, on je već tu marksist, a najviše — on sam). Uspoređuju- 
ći Kanta i Hegela on insistira na Kantovoj nadmoćnosti nad 
Hegelom, toliko velikoj da je uzima kao uzorni slučaj nad- 
moćnosti. Tako raspravljajući o odnosu Beethovena i Wag- 
nera, kaže da se Beethoven »uzdiže iznad Wagnera ne manje 
nego Kant iznad Hegela i nemirni apriori u čovjeku iznad 
svake vrste prerano ispunjenog objektivizma.« (GU,! 88) 
Glavnu Hegelovu slabost i inferiornost u odnosu na Kanta 
Bloch vidi u njegovom glavnom dobitku, u njegovom izve- 
deno završenom sistemu: »Svakako nema boljeg grobara 
od potpuno sadržajnog pojma. Hegelovo je bitno obilježje 
da je sve unutrašnje iznio napolje, a sve kantovski otvore- 
no zaključio u prilog sigurno prisutnog, ali i sumnjivog 
dobitka izvedeno dovršenog sistema.« (GU, 226) 


Međutim, zašto je, po Blochu, dobitak sistema tako »sum- 
njiv«? 


Na desetak strana Bloch daje majstorsku kritiku Hegela 
koja svojom razornom snagom nadilazi mnoge opširnije i 
naizgled radikalnije. Već s prvom rečenicom on dolazi do 
jezgra same stvari, te tamo i ostaje uvijek iznova razarajući 
teškom artiljerijom Hegela iznutra. Najbolji bi »rezime« bio 
da je u cjelini citiramo. Da bismo to izbjegli, nad tom ćemo 
nasilnom analizom Hegela također izvršiti nasilje time što 
ćemo je razbiti u glavne »teze« koje ćemo čak i numerirati. 


Prvo: Hegelova filozofija je loša, jer ona ne samo što ne že- 
li da se založi za mijenjanje lošeg svijeta, nego je, da bi iz- 


" GU ovdje i u daljem tekstu znači: Ernst Bloch, Geist der Utopie, 
Bearbeitete Neuauflage der zweiten Fassung von 1923, Suhrkamp Ver- 
lag, Frankfurt am Main 1964. 

makla svojoj odgovornosti i dužnosti, spremna da loši svijet 
proglasi dobrim. Blochovim riječima: »Kome je dobro, to- 
me je lako da bude dobar. I Hegel čini tako, ali na pogreš- 
nom mjestu, jer nije dobar, nego sve nalazi dobrim da sam 
ne bi morao biti dobar. — Tako se ovdje prestaje patiti i 
htjeti, ljudski biti. To se izražava u tome kako je Hegel bio 
neraspoložen prema svakom zahtijevanju. On se želi izmiri- 
ti, tako da ne preostane nijedan žalac u svemu onom što mu 
se u svijetu čini bitno, što hladni, jasni, bestrasni pojam 
otkriva na strani objektivno bivstvujućega. Zamišljati sebe 
boljim od svijeta, kaže Hegel jednom karakterističnom izre- 
kom, znači samo bolje nego drugi razumjeti svijet. — Ali He- 
gel je ujedno i presiromašan i prebogat da bi mogao još i 
zahtijevati.« (GU, 226) 


Drugo: Ne želeći da mijenja svijet, Hegelovo mišljenje se 
ne zanima za ljudske brige, nego teži da se uzdigne do bo- 
žanskog. Kako Bloch kaže: »Da li mi patimo, možemo li 
postati blaženi, da li smo kao pojedinačni egzistirajući lju- 
di besmrtni, za to se pojam ne brine. Jer mislilac je na putu 
da više ne bude čovjek, on nam prepušta ono najgore i po- 
nosno izlazi iz egzistencije koja tako malo dira interes aps- 
traktnosti.« (GU, 227) 


Treće: Hegelovo mišljenje se ne brine za ljudske probleme 
u lošem svijetu, jer ono iznevjerava poziv istinskog mišlje- 
nja. U njemu je već sve unaprijed završeno i odlučeno, a mis- 
lilac je samo sekretar svjetskog duha, koji zapisuje gospo- 
dareve dekrete. Blochovim riječima: »Zato za Hegela hod 
od neobrazovanog stanovišta preko svih njegovih uvijenih 
sjećanja do apsolutnog znanja ima samo propedeutičko zna- 
čenje. Ionako je sve predodređeno u providnosti, već se 
svjetovna povijest pretvara u svetu povijest, a mislilac koji 
je dužan da zapisuje naredbe svjetskog duha na taj način 
pretvara i prevodi um u puko predodređenje odozgo, sa 
sigurnim adutom... Duša propada, ali pojam koji je sam 
postao supstancija, usto i shvaćanje, kao sekretar svjetskog 
duha trijumfira u besubjektnoj, panlogičkoj objektivnos- 
ti.« (GU, 229) 

Četvrto: Hegel nema poštovanja prema empiriji, on proiz- 
voljno »popravlja« činjenice i s takvom lažnom empirijom 
pretrpava svoj sistem. Bloch piše: Hegel ne izvrće činjenice, 
kako se to obično govorilo, nego ih popravlja, kao da je 
sve umno zbiljsko... Tako kod Hegela nastupa neobičan 
slučaj da se, s jedne strane, priznaje premalo zbiljskog svi- 
jeta, to jest premalo hoda, otpora i individualne razlike, a 
s druge strane opet previše svijeta, to jest previše sakuplje- 
nog, koje se izdaje za realno, najlažnije zasićenje i ispunje- 
nje trebanja, previše već obustavljene istine stvari, previše 
logički već završenog stanja svijeta. ..« (GU, 230) 


Peto: U brzopletoj potjeri za konačnom mudrošću Hegel je 
»razorio dušu i slobodu svog boga« (GU, 230), i to u prilog 
jednog intelektualnog procesa koji ne donosi ništa novo i 
ima restaurirajući, proračunljivi ishod. Ono što Hegel kaže 
o Bogu zvuči doduše ponosno, ali ako se pažljivije pogleda 
i ako se prije svega promotri Hegelov slabi intelektualistič- 
ki bog, »tada se pokazuje da su i misleće Ja i mišljeni Bog 
svrgnuti s prijestola i protjerani u područje jedne suviše 
svjetovne i enciklopedijske svijesti.« (GU, 231) 


Šesto: kod Hegela nisu poniženi samo Ja i Bog nego i na- 
rodi, jer Hegel dopušta historijski progres samo u tom 
smislu što »narodi pripuštaju u svoju svijest Duh koji je 
i bez njih gotov, te njihov slijed predstavlja vlastito vre- 
mensko shvaćanje bezvremenskog, po sebi potpuno nepo- 
kretnog, možda praznijeg i manje fugiranog, ali ipak već za- 
ključenog samokretanja ideja.« (GU, 232) 


Sedmo: Hegelovo shvaćanje razvoja predstavlja negaciju 
pravog razvoja: »Kao što učitelj 'razvija' na ploči matema- 
tičke poučke ili filozofske sheme koje su bitno gotove, tako 
i kod Hegela očevidno 'razvoj' i metamorfoza pripadaju sa- 
mo pojmu, poučavajućem razlaganju i ponovnom sastav- 
ljanju gotovih kockica u gotovu piramidu, a ne biti.« (GU, 
232) 


50 


Osmo: kod Hegela je uzalud tražiti uvid, koji nalazimo kod 
Kanta i Fichtea, da svijet »zaboga ne treba podnositi, nego 
ga zaboga treba napraviti drukčijim«. (GU, 233) 


Deveto: Kantovo mišljenje bilo je usmjereno protiv svjet- 
ske noći, Hegelovo mišljenje htjelo je, naprotiv, sačuvati 
noć na pravom mjestu: »Kod Kanta je, dakle, mišljenje bi- 
lo usamljeno svjetlo, za sažizanje noći ovog svijeta. Kod 
Hegela misao postaje školnik ili ne birajući advokat bivst- 
vovanja, koje ga je unajmilo, i noć svijeta povlači se natrag 
u puki nepoučeni subjekt.« (GU, 233) 


Deseto: Hegelovo mišljenje bilo je restauracija usmjerena 
protiv Kanta, koja, međutim, nije uspjela: »To je doista pro- 
tiv Kanta usmjerena restauracija; ali isto tako kao što vara- 
lica Šnaps u Goetheovom 'Generalu građaninu' nije jako- 
binac, tako nije ni Hegel opovrgao Kantovo trebanje, niti 
sadržaj po svaku cijenu čuva pravi karakter oblika Kantove 
filozofije, filozofije uopće.« (GU, 233) 


Moglo bi se pomisliti da nakon takve razorne kritike Bloch 
više neće naći nijednu dobru riječ za Hegela. Pa ipak, nakon 
cijele te nemilosrdne destrukcije Hegela on nas odjednom 
upozorava da ne treba odbaciti ni Hegela u ime Kanta, ni 
Kanta u ime Hegelovo. »Pa ipak, najzad, ovdje se spore dva 
tipa među kojima ne treba samo birati. Ne već i stoga što 
ovdje, daleko od svake gotove alternative, Kant ne pomaže, 
ako se ispusti ono hegelovsko. Kant ostaje unutrašnji i bes- 
konačan, njegovi zahtjevi, slabo sadržajni, ostaju vječno sa- 
njarenje; Hegel, naprotiv, djeluje svakako kao blistavija, ve- 
ličanstvenija pojava koja podsjeća na Handela i Wagnera; 
kao mislilac širine i jedne cjeline, koja bi već htjela biti 
ono istinito, s nizom podređenih i promišljenih objekata u 
sviti sistema.« (GU, 234) 


Tu se već čini da je Hegel, u Blochovim očima, odjednom 
nadrastao svog rivala, no Bloch sada ponovo uzima u obranu 
Kanta: »Ali ne mora ni sve što je unutrašnje biti usko i sla- 
bo.« (GU, 234) Na kraju »ipak ponovo pobjeđuje Kant«, jer 

»pojmovi, likovi, sferični poreci, čak i kad se drukčije nego 
kod Hegela primjenjuju na ubrzani, motoričko-mistički pre- 
uređeni svijet, nisu ništa posljednje, nego se preko njih, pu- 
kih uputnica i doznaka, konačno ipak pojavljuje kao jedino 
pokriće ono unutrašnje, njegovo razumijevanje-sama-sebe-u- 
-egzistenciji, ono intenzivno.« (GU, 234—235) 


Na taj način dolazimo i do Blochove konačne riječi o Kantu 
i Hegelu: »Tako se na ovom mjestu čini potrebnim da damo 
Kantu neka vatrom progori kroz Hegela: 'ja' mora u sve- 
mu preostati, pa makar se ono najprije u sve ospoljilo, kroz 
sve se trepereći probijalo, da bi razotkrilo svijet, da bi prije 
svega kroz hiljadu vrata samo sebe privelo, ipak je upravo 
želeće, zahtijevajuće ja, nepokopani svijet postulata njego- 
vog apriorija najbolji plod, jedina svrha sistema; i stoga 
Kant konačno stoji isto tako sigurno iznad Hegela, kao psihe 
iznad pneume.« (GU, 236) 


Ovaj Blochov konačni sud o Kantu i Hegelu, makoliko 
nekom neobično zvučao, predstavlja neodvojiv i bitan dio 
Blochovih shvaćanja u Duhu utopije. To ne bi bilo teško po- 
kazati, no u ovom trenutku nas ne zanima Duh utopije, 
nego Blochovo mišljenje o sistemu kod Hegela i o pitanju 
filozofskog sistema općenito. Stoga ćemo izložena shvaćanja 
uporediti s Blochovim shvaćanjima o Hegelu i o sistemu u 
djelu Subjekt —Objekt. 


U ovom tri decenije kasnije završenom i objavljenom djelu 
Bloch govori sasvim drukčije o Hegelu. Ni sada on nije 
nekritičan prema Hegelu niti se s njegovim tezama identifi- 
cira. Neke od kritika koje su se mogle pročitati u Duhu uto- 
pije sada se u nešto modificiranom obliku ponavljaju. Ali 
glavni ton je postao drukčiji, a napose je ocjena Hegelovog 
sistema različita. 


Kako nas posebno zanima problem sistema, odmah ćemo 
se obratiti XXII poglavlju »Čovjek, Pan u sistemu, otvore- 
nost«, gdje taj problem najdirektnije dolazi do riječi. 

U Hegelovom misaonom stavu Bloch vidi »trajno i promišlje- 
no osciliranje između subjekta i objekta« te ga stoga naziva 
»etičkokozmičkim«. Objašnjavajući taj naziv on piše: »Čov- 
jek i sloboda ovdje, a veliki Pan i njegov vanjski poredak 
tamo, stalno se miješaju. Fenomenologija kao i cjelokupni 
Hegelov sistem zahtijeva samospoznaju i ništa drugo, ali 
ona isto tako na svakoj tački zamjenjuje ovu sa spoznajom 
svijeta, s ovom vanjskom silom bez koje subjekt ostaje jed- 
na puka prazna posebitost (Ansich), ako ne i uobraženje.« 
(SO, 407) 


Supstanciju Hegel shvaća kao subjekt, a isto tako subjekt 
kao supstanciju. Supstancija je osnova, ali Hegel smatra 
da je nerazvijena supstancija jednako prazna kao i neraz- 
vijeni subjekt. Odajući priznanje Hegelovom nastojanju da 
misaono poveže supstanciju i subjekt, Bloch ujedno sma- 
tra da ta nastojanja samo djelomično uspijevaju: »No, i po- 
red toga, u sebi zadržana sokratovska bit (koja je prva del- 
fijski napis "Upoznaj samoga sebe' učinila filozofijskim) i 
ekstravertirana spinozistička bit nisu u Hegela nikada posve 
dovedene u dijalektički jedinstveni oblik. Na jednoj strani 
vlastitost progorjeva ono, što joj je pridruženo kao nešto 
njoj izvanjsko. Na drugoj strani ovaj njezin proces, kao onaj 
što se zbiva u svijetu, uvijek iznova navlači na sebe izvanj- 
skost, zasvođenost, ukratko kozmički mir... Pan kao pro- 
storni patos reda stoji ovdje sasvim protiv rađajućeg vre- 
mena, protiv — sistematici toliko tuđe — krtice subjekta.« 
(SO, 408—409) 


Kod Hegela, po Blochu, nalazimo tako dva metala s razli- 
čitim koeficijentom rastezanja: sokratizam i spinozizam. So- 
kratovski element dolazi do izražaja u vlastitosti koja »kopa 
po sebi i sebe traži samo u sebi«, a spinozistički u »svjetov- 
nom širenju« koje »sređuje i razvrstava i svaku stvar dovodi 
na njezino sistemički predviđeno mjesto.« (SO, 409) 


Bloch se kritički odnosi prema i suviše osiguranom dodje- 
ljivanju što ga je Hegel često provodio, smještavajući sve 
spoznato na tačno određene stupnjeve svog sistema. Ali on 

se ujedno suprotstavlja shvaćanjima po kojima je Hegel 
pukim naznačivanjem mjesta u sistemu zasnivao ili nado- 
mještao spoznaju. Hegelovo dijalektičko sistematiziranje bit- 
no se razlikuje od izvanjskog, zamornog i dosadnog siste- 
matiziranja što ga nalazimo u jednog doista izvanjskog, ap- 
straktnog sistematičara kao što je to npr. Christian Wolff, 
jer su Hegelovi dijalektički likovi svijeta izvanredno bogati 
sadržajem. »I opstojeće 'slaganje' među pojedinim članovi- 
ma dijalektičkih grupa u sistemu nipošto ne potječe iz for- 
malizma koji se ponavlja, nego obrnuto, kao što se uvidjelo 
(usp. gore str. 36 i 127 id.), iz dokraja održane totalnosti po- 
mišljene stvari. Ono potječe iz one najsnažnije sadržajne 
intencije, koja je rukovodila i Cusanusa i Leibniza, na os- 
novu onoga: omnia ubique, onoga: in omnibus partibus 
relucet totum.« (SO, 410) 


Protiv izvanjske sistematičnosti, kakvu je mislio da nalazi u 
Schellingovoj školi, Hegel je i izričito polemizirao, a svoju 
sistematsku namjeru izrazio je kao neizvanjsku nužnost »da 
se predamo životu predmeta ili, što je isto, da imamo pred 
sobom i izrazimo njegovu unutrašnju nužnost« (II, str. 42 
d.). Prema Blochu Hegelovoj namjeri bio je potpuno tuđ 
shematizam spoznaje pomoću numeriranih etiketa, ali taj 
se shematizam ipak ponekad javlja kod Hegela. Bloch je u 
tom pogledu kritičan prema Hegelu i smatra sumnjivom 
»osiguranost ovog naznačivanja mjesta, iđealističku dobro- 
uređenost u 'kozmosu' sistema.« (SO, 411) Napose predbacu- 
je Bloch Hegelu dvoje: osigurano vrijeme sistema i osigu- 
rani prostor sistema. »Ima ovdje jedno vrijeme sistema: ono 
napretka, premda ne nekog bezuvjetno pravolinijskog ili 
ravnomjernog, beziznimno nazočnog. Ima jedan osigurani, 
često naprosto vojnički razjašnjen prostor sistema: on je, 
kako se to svagda ponovo pojavljuje također u ovom aspek- 
tu, krug i krug krugova, — jedna epiciklička, ili bar kon- 
centrična krivulja. Vrijeme sistema čini da je ono što se 
kasnije pojavljuje, ono što je sistematički kasnije postav- 
ljeno, također i istinitije, dijalektički opravdanije; prostor 
sistema, kao koncentričan, jest jedan golemi amfiteatar se- 
be samoga.« (SO, 411—412) 

Površnoj shematici i »tabelarnom razumu« i sam se Hegel 
često rugao, ali njegovo vlastito djelo, »protiv svake dijalek- 
tičke pogodbe«, teži »harmoniji koja homogenizira«, harmo- 
niji savršene »kozmičke osiguranosti i dobrouređenosti«. 
Upravo je to, a ne shematizam, po Blochu, »Hegelovu ran- 
gu, rangu sistematiziranja uopće dostojna problematika stva- 
ri. To je problematika samog logičkog idealizma, i odatle 
tek sekundarno, problematika njegova najdražeg djeteta: 
klasično (ili i gotički) dovršene zgrade. I ova šteta: sistema- 
tički  reflektiranog hen kai pan, s njegovom  idealis- 
tičkom, čak mističkom zaokruženošću i zaključenošću, mora 
se udaljiti iz sistematizacije, iz trajnog primata stvari jedne 
konkretne filozofijske arhitekture.« (SO, 412) 


Nakon ove ocjene Hegelova sistema Bloch počinje s izlaga- 
njem svojih vlastitih misli o problemu sistema. On odmah 
proklamira jasno svoju glavnu tezu: »nema filozofijski ni- 
kakve druge mogućnosti do sistematičke«. (SO, 413) Mnogi 
značajni mislioci izgledaju doduše nesistematični, ali po 
Blochu »svaki pravi filozof svoje misli ne može da koncipi- 
ra uopće nikako drugačije nego već topografski određeno; 
valja dodati da jedan rođeni mislilac donosi čak štaviše sa 
sobom na svijet već i prostor, u kojem stoje njegove misli, 
o kojem ovise, u kojem teku, presijecaju se i perspektivno 
se sređuju.« (SO, 413) Stoga aforističari, makoliko da su 
blistavi, strogo govoreći ne pripadaju u povijest filozo- 
fije. To, međutim, ne vrijedi za Nietzschea, koji doduše »iza- 
bire aforistički oblik«, ali nije puki aforističar, jer razvija 
svoju misao u kontinuiranoj povezanosti. Isto tako Platon, 
Bruno, Rousseau — »svi oni održavaju i obznanjuju jednu 
koneksiju, koja nikako ne dopušta da bude nazvana drugači- 
je nego sistematička«. (SO, 414) Pod sistematikom se pri 
tom, naravno, ne smije misliti na »školničku dispoziciju jed- 
noga Christiana Wolffa« nego na »veličanstveni harmonijski 
red u kojem bit svijeta sabire svoje raspršeno blago«. (SO, 
414) 


Blochu su dobro poznate opasnosti idealističkog sistema. 
S takvim sistemoin ne slaže se »ni prekidanje, a pogotovu 

ne otvorenost prema novom«. (SO, 414). Međutim, filozofija 
bez sistematike nije moguća. Ili, Blochovim riječima: »Pa 
ipak je filozofija bez sistematike čisti diletantizam, dakle ne 
može opstojati; obliku je nadmoćan samo čin, a ne spoznaja, 
a i čin, kao konkretan, pretpostavlja spoznaju u strogom 
obliku.« (SO, 415) 


Svako filozofsko mišljenje po Blochu je sistematsko. No ono 
je dosad bilo i idealističko, a kao takvo zaključeno i zatvo- 
reno. Zbog toga se on zalaže za filozofsko mišljenje koje će 
biti sistematično, ali ne u tradicionalnom smislu. 


Šta, međutim, znači mišljenje sistematično u smislu razli- 
čitom od tradicionalnoga? Da bi to razjasnio, Bloch razli- 
kuje tri dosadašnja oblika sistematizacije. To su: oblik pu- 
kog raspoređivanja (Anordnung), s podoblicima koordina- 
cije, klasifikacije i subordinacije (Neben-, Ein- und Unter- 
ordnung), oblik obuhvatnog izvođenja (Ableitung) i oblik 
obuhvatnog razvitka (Entwicklung), »i jedino u posljednjem 
je svjetlo — pod mjericom (koju valja ukloniti)«. (SO, 
415—416) Razvojni sistem, čijim predstavnicima Bloch smat- 
ra Aristotela, Leibniza i Hegela, predstavlja najviši oblik 
sistematičkog mišljenja. »Pa ipak se čak i ovaj oblik zatvara 
pred daljnjim izviranjem povijesnog života, pred prekida- 
njima povezanosti, koja je tako u samom kretanju postavlje- 
na suviše bez prekida, kao i pred otvorenošću za novo.« (SO, 
419) 


Ako sažmemo »ono tuđe«, tj. negativno i ograničeno u do- 
sadašnjim sistemima, naći ćemo slijedeća »obilježja«: »osigu- 
ranost, idealistička dobrouređenost, zaključenost pomoću 
principa koji je postavljen kao realan... Obilježje osigura- 
nosti sužava sistematičku zgradu na jednu kutiju, koja do- 
brouređenosti daje karakter uravnotežene harmonije, što ne 
odgovara zbiljnosti. Najjače je pak dosadašnju sistematiku 
sputavalo obilježje zaključenosti, koje ju je činilo nepodob- 
nom za prikazivanje jedne nedovršene zbilje.« (SO, 419) 

Navedena »obilježja« čine po Blochu »kriterije tuđeg tijela 
u sistematiziranju« (SO, 421), ono što je u dosadašnjim 
sistemima bilo pogrešno i štetno. »Za volju osiguranosti 
tuđe tijelo sprečava odvažnost za granična pitanja, za volju 
idealističke dobrouređenosti materijalističko prekidanje, za 
volju zaključenosti pomoću ontologijski hipostaziranog 
principa sprečava odražavanje i napokon, praksu povijesno- 
-procesualne otvorenosti, fronta i novuma. To tijelo spreča- 
va ono istinito, koje je na svim svojim važnim rubovima doi- 
sta još 'problema', ono sprečava ono zbiljsko samo, što ga 
ono istinito odražava, zbiljsko, što je posve tjelesno i kao 
takvo, dakle, predstavlja još 'problema' ne samo za svoje 
istraživače, nego i kao određenost objekta, kao realni pro- 
blem. Pri čemu se, međutim, nikada dovoljno često, nikada 
dovoljno energično, ne može ponoviti, i pri tome treba osta- 
ti: nema dalje nikakve druge filozofije do sistematičke. Uko- 
čenosti tuđeg tijela mogu se i moraju odstraniti iz sistemat- 
skog sklopa, prije svega one idealistički-zatvorene i pansko- 
-mitologijski zaključene.« (SO, 421) 


Prema Blochu sistematska forma postaje konkretna u »si- 
stemovnoj otvorenosti« (»systemhafter Offenheit«). To zvuči 
kao contradictio in adjecto, ali Bloch u vezi s tim pita: 
»Ima li, međutim, discipline samo u kasarni, a ne i na mar- 
šu? Da li je Kolumbova plovidba, zato što se kretala preko 
nepoznatog mora prema zemlji pred sobom, na koju se ni- 
kada nije stupilo, imala metežni ili pak samo rapsodički ob- 
lik?... Tečnost pojma u samog Hegela pridonosi otvorenu 
sistematiku, iako ju je zatvoreno-statički postavljen kraj 
uklopio u krug krugova. Item: umjesto osiguranosti, do- 
brouređenosti, zaključenosti ovih triju formalnih kriterija 
zatvorenog sistema, ima otvoreni sistem samo jedan jedini: 
ekspediciju. Čudnovato da ona filozofijski još nije promišlje- 
na, premda odavno pripada filozofiji.« (SO, 424) 


Da nam Ernst Bloch ne bi predbacivao zbog zanemarivanja 
jedinog kriterija otvorenog sistema, mi smo se u ovom tek- 
stu uputili u malu ekspediciju: posjetili smo njegova djela 
Duh utopije i Subjekt —Objekt. Ekspedicija je pokazala da 

je Blochov stav prema Hegelu i prema pitanju filozofskog 
sistema u ova dva djela dosta različit. Stoga nas ishod ove 
prve ekspedicije prisiljava da poduzmemo još jednu, više 
kritičku, u kojoj ćemo pokušati da bar približno odgovori- 
mo na pitanja: 


Da li je bolje mislio Bloch kada je (u Duhu utopije) uzdizao 
Kanta, a oštro kritizirao Hegela, predbacujući mu da je nje- 
gov sistem nečovječan, ili onda kada je djelomično opravda- 
vajući Hegelov sistem insistirao na nužnoj sistematičnosti 
svake filozofije i nasuprot zatvorenom sistemu zahtijevao 
otvoreni? Ne misli li on najbolje u onom trećem slučaju: kad 
odajući dužno priznanje Hegelovom sistemu i ističući neod- 
vojivost Hegelovog sistema i metode, sam na tragu Marxa ne 
misli sistemotvorno, nego revolucionarno? 


Po mom mišljenju nije Hegelova pogreška nego zasluga što 
je stvorio veličanstven filozofski sistem i nije njegov nedo- 
statak nego vrlina što je taj sistem završio. On je živio u 
punom naponu jednog povijesnog vremena koje kao puki 
fakticitet još i danas traje i on ga je svojim sistemom domi- 
slio. Samo filozofskim sistemom mogao je Hegel nadići siste- 
matsko djelo Kanta, Fichtea i Schellinga. Samo filozofskim 
sistemom mogao je Hegel domisliti svoj (i naš) povijesni 
svijet unizerzalizirane robne proizvodnje i sistematskog po- 
stvarenja. 


Hegel stalno naglašava da je prava filozofija moguća samo 
kao sistem i da filozofiranje bez sistema ne može biti na- 
učno: »Pravi lik, u kojemu egzistira istina, može da bude 
samo njezin znanstveni sistem," Filozofiranje bez sistema 
ne može da bude nešto znanstveno; osim što takvo filozofi- 
ranje za sebe izražava više neki subjektivni način mišljenja, 
ono je po svom sadržaju slučajno.«! 


2 G. W. F. Hegel, Fenomenologija duha, Preveo V. D. Sonnenfeld. 
Kultura, Zagreb 1955, str. 7. 


G. W. F. Hegel, Enciklopedija filozofijskih znanosti, Preveo V. D. 
Sonnenfeld, Sarajevo, Veselin Masleša 1965, str. 46. 

Raspravljajući u svojoj povijesti filozofije o Platonu i Ari- 
stotelu, Hegel tvrdi da se može govoriti o Platonovom i o 
Aristotelovom sistemu, ali da njihovo filozofiranje ne posje- 
duje formu sistema, jer u njemu sve bogatstvo posebnog i 
pojedinačnog nije izvedeno iz jednog općeg principa: »Može 
se govoriti o Platonovom sistemu kao i o Aristotelovom sis- 
temu, ali njihove filozofije ne postoje u formi sistema; za 
to je potrebno da se postavi jedan princip i da se dosledno 
sprovede kroz svu oblast pojedinačnoga. Aristotelova filozo- 
fija predstavlja potpuni kompleks poimanja univerzuma, kod 
njega, kao što smo videli, sve se svodi na ono što je speku- 
lativno, naime, na tu najuzvišeniju formu nauke; ali on je 
tome poslu pristupio empirički. Kod Aristotela doista postoji 
jedan princip, i to spekulativan, ali on nije istaknut kao ono 
što je jedno; priroda onoga što je spekulativno nije istaknu- 
ta u svesti kao pojam za sebe, ne kao ono što u sebi sadrži 
razviće raznovrsnosti prirodnog i duhovnog univerzuma, — 
još je manje on postavljen kao ono opšte iz kojeg bi se raz- 
vilo ono što je posebno (njegova logika štoviše predstavlja 
suprotnost toga). Aristotel pregleda niz živih bića i niz mr- 
tvih stvari, stavlja ih ispred svog objektivnog mišljenja, 
naime mišljenja u pojmovima, i shvata ih pojmovno... Ono 
što nedostaje jeste jedan princip koji se sprovodi kroz celu 
oblast posebnosti.«!“ 


U postaristotelovskim školama, a napose kod stoika i kod 
Epikura, Hegel nalazi razumijevanje »najpreče potrebe« fi- 
lozofskog sistema, shvaćanje potrebe »za jednim principom 
za svu oblast posebnosti« i za određivanjem i shvaćanjem 
cjelokupne raznolike zbilje, koje bi polazilo od takvog jed- 
mog principa. Međutim, on ujedno smatra da su se ovi posta- 
ristotelovski pokušaji izgradnje filozofskog sistema izrodili 
u formalizam i dogmatizam, jer »ovaj princip stoji tu for- 
malno, apstraktno, te se ono što je posebno još ne deducira 


ča nA F. Hegel, Istorija filozofije, 1I, Kultura Beograd 1964, str. 

iz njega: već se ono što je opšte samo primenjuje na pose- 
bnosti, pa se traži pravilo primene.«! 


S ovim Hegelovim mišljenjima možemo se gotovo u potpu- 
nosti složiti. Platon i Aristotel nisu ni pokušali da grade filo- 
zofske sisteme u novovjekovnom smislu; stoici i Epikur po- 
kušali su nešto slično, no nisu domašili. Moramo se, među- 
tim, upitati zašto već grčki i srednjovjekovni filozofi nisu za- 
počeli s izgradnjom filozofskih sistema u novovjekovnom 
smislu? Da li je riječ o ličnoj nesposobnosti tih mislilaca, 
odnosno o njihovoj nedoraslosti velikom zadatku, ili je riječ 
o neprimjerenosti tog zadatka svijetu u kojem su živjeli i 
čijem su stvaranju i sami doprinosili? 


Pitanja svakako nisu jednostavna, pa teško da je moguće 
odgovoriti drukčije nego novim pitanjima: Nije li stvar mož- 
da u tome da ni antičko (robovlasničko) ni srednjovjekovno 
(feudalno) društvo ne samo što se nikad nije konsekventno 
formiralo kao jedinstveni oblik bivstvovanja i društveni si- 
stem, nego nije imalo ni pretpostavke da se kao takav 
sistem formira? Nije li građansko (buržoasko) društvo prvi 
oblik klasnog društva koji je stvorio pretpostavke i učinio 
pokušaj da jedinstveno oblikuje cijeli naš povijesni svijet i 
nema li sistemotvorna tendencija novovjekovne filozofije 
neku vezu s tim najdubljim mogućnostima i ambicijama no- 
vovjekovnog građanskog svijeta? 


Mišljenje da bi Hegel bio bolji ili veći da svoj sistem nije 
pokušao zaokružiti i zaključiti čini se u prvi mah prihvatlji- 
vo. No na koji je način Hegel mogao ostaviti svoj sistem ot- 
vorenim i nedovršenim i na koji bismo način mi mogli da ga 
prepravimo u takav bolji i savršeniji? Jedan bi način, izgle- 
da, bio da iz sistema izostavimo neke »loše« ili »nepotrebne« 
dijelove (na početku, u sredini ili na kraju). No tim bi samo 
njegov sistem postao sistem s prazninama ili rupama, te bi 
počeo ličiti na ono protiv čega je i sagrađen: na skup nepo- 
vezanih misli i, eventualno, »empinijskog materijala«. Dru- 


" Op. cit., str. 352—353. 

gi bi način bio da se na kraju sistema dodaju neke napome- 
ne, ili upozorenja, kao na primjer da sistem nije konačna 
istina i da u njemu ima neistinitih ili spornih teza koje će se 
morati korigirati. Apstraktno priznanje mogućnosti da se 
sistem korigira, ne može sistemu mnogo koristiti ni štetiti. 
Ali autorovo insistiranje da u njegovom sistemu ima teških 
zabluda koje treba ispraviti učinilo bi sam sistem neodgo- 
vornim i neozbiljnim. Hegelov sistem htio je da bude puna 
istina o cijeloj zbilji i on je morao biti potpun i zatvoren. 


No ako je Hegelova filozofija morala imati oblik zatvorenog 
sistema, znači li to da i filozofija nakon Hegela mora biti 
sistematska? 


Povijesni svijet koji je Hegel do kraja domislio iscrpio je 
svoje mogućnosti, ali on krije u sebi i mogućnost svoje vla- 
stite negacije. Tu mogućnost Hegel nije mislio niti se ona 
filozofskim sistemom može misliti. Ta se mogućnost može 
misliti samo mišljenjem revolucije. Zato je Marx kao misli- 
lac revolucije mislilac našeg vremena. I zato Bloch kao mi- 
slilac koji misli naš svijet na tragu Marxa, uprkos svojim 
vlastitim izjavama o sistemu, ne misli sistemotvorno, nego 
revolucionarno. Njegova glavna djela Duh utopije i Princip 
nada nisu filozofski sistemi, a još manje se to može reći o 
njegovom djelu kao cjelini. No ta će »teza« očito dobiti svo- 
je obrazloženje izvan ovog teksta. 


Filozofski pojam revolucije 


Dvadeseto stoljeće nije samo stoljeće velikog naučnog i teh- 
ničkog progresa koji dovodi čovječanstvo na prag konačne 
sreće (ili možda propasti), ono je također stoljeće velikih 
revolucija.! 


Uspjele i neuspjele revolucije, revolucionarne i kontrarevo- 
lucionarne struje i pokreti, akcije i intencije, misli i osjećaji 
prožimaju društveni i privatni život ljudi širom svijeta, ta- 
ko da se taj »fenomen« više ne može ignorirati. Neki tvrde 
da »već živimo usred svjetske revolucije«. To je malo pretje- 
rano, no susret s revolucijom u ovom ili onom obliku čini 
se neminovan, zauzimanje stava prema njoj neizbježno. Me- 
đutim, prije nego što se odlučimo za revoluciju ili protiv 
nje, moramo se upitati šta ona uopće jest (ili može da bu- 
de). U suvremenoj društvenoj nauci i publicistici cirkuliraju 
mnogi različiti pojmovi revolucije; bilo bi previše za ovo 
predavanje kad bismo htjeli da ih sve reproduciramo ili 
analiziramo. Bit će sasvim dovoljno i ako se ograničimo na 
razjašnjenje i obrazloženje svog vlastitog pojma revolucije. 


Kad govorim o »vlastitom pojmu«, nikako ne bih htio da se 
proglasim pronalazačem nekog novog pojma revolucije. Ri- 
ječ je samo o pojmu revolucije Karla Marxa, kako ga ja 
shvaćam. Kad najavljujem razjašnjenje vlastitog pojma re- 
volucije, ne činim to zato da bih prikrio ili osporio njegovo 
porijeklo, nego zato da bih diskusiju odvratio od pitanja, 
da li je ta interpretacija Marxa ispravna i usmjerio je više 
na važnije pitanje, kako to stoji s revolucijom. 


! Tekst predavanja održanog u Grazu 12. III 1973. 

Iz Marxa izvedeno shvaćanje revolucije koje bih ovdje želio 
da razjasnim i obrazložim već sam nekoliko puta ukratko 
skicirao ili naznačio, napose u radovima »Filozofija i revo- 
lucija« te »Humanizam i revolucija« U prvom je pojam 
revolucije nagoviješten u obliku pitanja, u drugom — u ob- 
liku teza. U prvom slučaju pojam je revolucije naznačen u 
onoj mjeri u kojoj je to bilo potrebno za postavljanje od- 
ređenih pitanja o odnosu revolucije i filozofije, u drugom 
slučaju — onoliko koliko je bilo potrebno za razvijanje od- 
ređenog shvaćanja o odnosu revolucije i humanizma. Ni u 
jednom od spomenuta dva rada nije naznačeni pojam revo- 
lucije eksplicite obrazložen. Njegovo obrazloženje zadatak 
je ovog predavanja. 


U interesu jasnoće počet ću s kratkim rezimeom mojih (već 
iznijetih) shvaćanja o biti revolucije i o prirodi pojma revo- 
lucije; mislim da bi se ova mogla većim dijelom sažeti u 
deset glavnih teza: 


1. Izraz »revolucija« nije samo drugo ime za nasilno svrga- 
vanje ili zamjenjivanje osoba ili grupa na vlasti. Ako se pre- 
mještanje vlasti vrši unutar jedne društvene klase, adekvat- 
nije je govoriti o »puču« ili »prevratu«. 


2. Svakako je primjerenije promatrati revoluciju kao prije- 
laz vlasti od jedne društvene klase drugoj. Pa ipak, svaki 
prijelaz vlasti od jedne klase drugoj nije revolucija. Ako 
vlast prelazi od progresivne klase regresivnoj, trebalo bi pri- 
je govoriti o kontrarevoluciji. 


3. Neopravdano je svoditi revoluciju i na prijelaz vlasti od 
regresivne klase progresivnoj. Osvajanje vlasti od strane 
progresivne klase, ako nije praćeno upotrebom vlasti za pro- 
mjenu društvenog poretka, teško da zaslužuje naziv revo- 
lucije. 


ž Na njemačkom oba su rada objavljena u moje j knjizi »Philosophie 
und Revolution« (Rowohlit 1971, S. 11—18 & 302), a kod nas u 
»Praxisu« (1—2/1969, str. 89—95 i 4/1970, str. 635644). 

4. Prijelaz vlasti u ruke progresivne klase praćen »izgrad- 
njom« novog, višeg društvenog poretka mogao bi se s više 
prava nazivati »revolucijom«. Pa ipak, nije svako zamjenji- 
vanje nižeg društvenog poretka višim tim samim revoluci- 
ja; revolucija je samo uspostavljanje kvalitativno drukčijeg 
društva. 


5. »Kvalitativna razlika« može imati različite »stupnjeve«. 
Stoga sve revolucije nisu jednako »duboke« niti su jednako 
»revolucionarne«. Samo socijalistička revolucija, koja nije 
zamjenjivanje jednog oblika eksploatacije nekim drugim, 
progresivnijim, nego ukidanje svake eksploatacije, jest re- 
volucija u najdubljem i najpunijem smislu. 


6. Radikalna promjena društva, koja ukida sve oblike eks- 
ploatacije, ne može se izvršiti samo mijenjanjem društve- 
nih struktura. Mijenjanje društvenih struktura nije moguće 
bez promjene čovjeka. Preobražavanje društva i stvaranje 
novog čovjeka mogući su samo kao dvije strane istog pro- 
cesa. Stoga je neopravdano da se naziv »revolucija« rezervi- 
ra za samo jedan aspekt tog jedinstvenog procesa. »Revolu- 
cija« je ime za radikalan preobražaj čovjeka i društva. Re- 
volucija u punom smislu, socijalistička revolucija, ukida 
samootuđenje stvarajući istinski ljudsko društvo i čovječnog 
čovjeka. 


7. Revolucija nije samo promjena u čovjeku, ona je promje- 
na u »svemiru«, stvaranje jednog bitno drukčijeg »modusa« 
bivstvovanja, slobodnog, stvaralačkog bivstvovanja, koje je 
različito od svakog ne-ljudskog, protu-ljudskog i još-ne-po- 
sve-ljudskog bivstvovanja. 


8. Revolucija nije samo prijelaz od jednog oblika bivstvova- 
nja drugom, višem, nije samo svojevrstan prekid, skok, »ru- 
pa« u bivstvovanju, ona je najviši oblik bivstvovanja, samo 
bivstvovanje u svojoj punini. Revolucija je najrazvijeniji 
oblik stvaralaštva i najautentičniji oblik slobode, polje ot- 
vorenih mogućnosti i carstvo istinski novog. Ona je sama 
»bit« bivstvovanja, bivstvovanje u svojoj biti. 

9. Ako revolucija nije poseban društveni fenomen, nego sa- 
mo bivstvovanje, onda nju ne može adekvatno misliti nika- 
kva »društvena nauka«. Samo filozofija, i to filozofija kao 
mišljenje bivstvovanja, može (i mora) da misli i bivstvova- 
nje kao revoluciju (ili revoluciju kao bivstvovanje). 


10. Samo filozofski pojam revolucije može primjereno mi- 
sliti revoluciju, i to samo pod uslovom da ne ostane samo 
filozofski ni samo pojam. Samo filozofija, koja se sama uki- 
da, koja se od mišljenja revolucije uzdiže k mišljenju kao 
revoluciji, može misleći sudjelovati u revoluciji i sudjelujući 
misliti revoluciju. 


Skicirano shvaćanje revolucije već je naišlo na brojne pri- 
govore. Sve ih ovdje ne možemo razmotriti. Željeli bismo da 
se ograničimo na najvažnije, — na one koji ciljaju u centar 
i čini se da ga pogađaju. Kao takve možemo spomenuti slije- 
deće: 


1. Pokušaj da se otkrije jedan istiniti pojam revolucije u 
principu je promašen. Pojmovi se ne dijele na istinite i ne- 
istinite, nego na više i manje prikladne, — uvijek s nekog 
određenog stanovišta. 


2. Ukoliko se pojmovi mogu promatrati kao bolji i lošiji, 
predloženi je pojam revolucije promašen: (a) zato što se 
njim bez vidljivog razloga proširuje jedan sociološki pojam, 
koji se tako pretvara u filozofski, i to ne samo u socijalno- 
filozofski ili antropološki, nego čak u kosmološki i ontolo- 
ški (što je teorijski neodrživo) i (b) zato što se tim rasplinju- 
juće-mistificirajućim proširenjem pojma odvraća od revo- 
lucionarnog djelovanja (što je reakcionamno). 


3. Ovim neopravdanim proširenjem pojma revolucije nano- 
simo nepravdu i filozofiji, jer joj namećemo (čini se čak 
kao jedini!) predmet koji nije njen. Filozofija koja ispušta 
šire probleme čovjeka i svijeta daleko je od onog, što je 
filozofija dosad bila i šta ona može da bude. 


5 Mišljenje revolucije 65 


Tri navedena prigovora naizgled su vrlo jaka. Njihovu stvar- 
nu snagu moramo pokušati da istražimo. 


U vezi s prvim prigovorom moramo odmah naglasiti da se 
u našim izvođenjima nipošto ne radi primarno o sadržaju 
pojma revolucije, nego o samoj revoluciji. Jako je važno 
da se razjasne pojmovi, ali mi nismo zainteresirani za čistu 
pojmovnu analizu, nego za mišljenje revolucije, mišljenje 
u kojem se sam »fenomen« revolucije konstituira i pokazu- 
je. Ovaj odgovor na prigovor samo je nedokazana tvrdnja. 
Namjerno je ostavljamo takvom, jer smatramo da samo 
davanjem adekvatnog odgovora na drugi prigovor možemo 
pružiti i obrazloženje za ovaj odgovor na prvi. 


Drugi prigovor kaže da je gornji pojam revolucije s teo- 
rijskog stanovišta neodrživ, a s praktičkog reakcionaran. 
Njegova teorijska neodrživost trebalo bi da se sastoji u nje- 
govoj pretjeranoj širini, a ta ista rasplinuta širina trebalo 
bi da bude razlog njegove reakcionarnosti. 


Adekvatan odgovor na taj prigovor može pružiti samo obra- 
zloženje deset gornjih teza kojima smo, kako se vidjelo, 
pokušali da naznačimo pojam revolucije — nizom uzastop- 
nih koraka koji ga postepeno proširuju i produbljuju. Od 
shvaćanja revolucije kao »puča«, preko shvaćanja revolucije 
kao prijelaza vlasti od jedne klase drugoj, došli smo do 
shvaćanja revolucije kao izgradnje novog društvenog po- 
retka, a od ovog preko shvaćanja revolucije kao promjene 
čovjeka do shvaćanja revolucije kao biti bivstvovanja. 


Da li je to bio pravi put ili stranputica? Možemo li da ga 
korak po korak objasnimo, obrazložimo i obranimo? 


Naše je ishodište bilo shvaćanje revolucije kao nasilnog zau- 
zimanja vlasti, kao »nasilnog svrgavanja ili zamjenjivanja 
osoba ili grupa na vlasti«. Ovo shvaćanje revolucije koje 
često susrećemo u običnoj pretfilozofskoj i prednaučnoj svi- 

jesti (ponekad i u ponekoj »nauci«) nije sasvim neosnovano. 
Da se u društvenom životu zbivaju borbe za vlast i razni 
»preokreti« nije tako teško uočiti. Da neka zauzimanja vla- 
sti protječu mirno, a druga nasilno, — i to je razlika koju 
zapaža i prednaučna svijest. Shvaćanje revolucije kao nasil- 
nog osvajanja vlasti, bez obzira na karakter pomjeranja 
vlasti, najbolje odgovara svakodnevnom mnijenju koje ne 
želi da ide dalje od površine. 


Za nemisleći pogled političke su borbe — borbe u politici 
djelatnih pojedinaca i grupa (političkih partija) oko odre- 
đenih političkih ciljeva i programa, — i ništa više. Daljnji 
korak sastoji se u otkrivanju činjenice da pored i iza politi- 
čkih grupacija i akcija postoje i dublje ukorijenjene grupe 
kao što su društvene klase i slojevi te da borbe za vlast što 
se neprekidno vode u klasnom društvu imaju najčešće klas- 
ni karakter. S tim uvidom počinje (i ne daleko od njega za- 
vršava) ono što nazivamo vulgarnim marksizmom, ona vrsta 
marksizma što je neosporno najproširenija, ali i najudalje- 
nija od Marxa. 


Uza sav kritički stav prema vulgarnom marksizmu treba da 
i prema njemu budemo pravedni. I on je ipak nešto vidio 
i njegov se uvid ne odnosi samo na upotrebu riječi. Kad 
vulgarni marksist insistira na tome da revolucija nije svako 
prenošenje vlasti, nego samo takvo pri kojem vlast prelazi 
od jedne klase drugoj, on nije primarno zainteresiran za 
fiksiranje određene upotrebe riječi ni za neku definiciju 
pojma. Naprotiv, on time želi izraziti svoju spoznaju da po- 
stoje dva bitno različita prijelaza vlasti: takav pri kojem 
vlast prelazi drugoj grupi unutar iste osnovne klase i takav 
pri kojem vlast seli od jedne klase drugoj. 


Već na nivou vulgarnog marksizma javlja se i spoznaja da 
različite društvene klase nisu samo faktički različite (i su- 
protstavljene) društvene grupe, da se one sa stanovišta 
svjetsko-historijskog procesa mogu dijeliti na napredne i na- 
zadne, progresivne i regresivne. Iz toga slijedi da pomjeranja 

pri kojima vlast prelazi od regresivne klase progresivnoj 
treba strogo razlikovati od onih u kojima vlast prelazi od 
progresivne klase regresivnoj. Ova objektivna razlika, koju 
možemo fiksirati kao razliku između revolucije i kontrarevo- 
lucije, može se svakako fiksirati i na druge načine, pod 
uvjetom da neadekvatnom terminologijom ne prikrivamo 
pravo stanje stvari. 


Vulgarni marksizam dobro je naučio od Marxa da društvene 
promjene treba promatrati sa stanovišta klasne borbe i da 
revolucija nije puč. Ali on je previše često zaboravljao da 
sa klasnog stanovišta istražuje i procese koji slijede za »re- 
volucijom« u smislu zauzimanja vlasti. Revolucionarno os- 
vajanje vlasti strogo se razlikovalo od takozvanog »postre- 
volucionarnog razvitka«. Revolucija kao kratak jednokratan 
akt i postrevolucionarni razvitak kao dugotrajan proces pro- 
matrani su kao dvije međusobno nezavisne stvari, te se 
smatralo da karakter revolucije ne zavisi od pnirode postre- 
volucionarnog razvitka što za njom slijedi. 


Teškoće takvog shvaćanja su očite. Da li pomjeranje vlasti 
doista znači prijelaz vlasti u ruke progresivne klase, ne mo- 
že se utvrditi na osnovi golih izjava i obećanja novih vla- 
stodržaca, kao ni pukim istraživanjem njihova socijalnog 
porijekla. Da li novi nosioci vlasti doista reprezentiraju 
progresivnu klasu vidi se prije svega po tome kako oni tu 
vlast upotrebljavaju. Ako novi moćnici upotrebljavaju vlast 
za održavanje već postojećeg poretka, pazeći da se ne ogri- 
ješe o interese vladajuće klase, onda to nije principijelna 
promjena u karakteru vlasti pa prema tome ni revolucija. 
Samo kad novi vršioci vlasti upotrebljavaju tu vlast za pro- 
mjenu društva, za izgradnju novog društvenog poretka koji 
odgovara 'intersima progresivne klase, možemo s pravom 
govoriti o revoluciji. 


Marx i Engels, a kasnije i Lenjin, više su puta insistirali na 
tome da se o revoluciji može govoriti samo tada kad je riječ 


o radikalnoj promjeni društvenog poretka i da puko osva- 

janje vlasti nije revolucija, nego, eventualno, samo moment 
revolucije. Nakon što je u završnoj, najvulgarnijoj fazi sta- 
ljinizma revolucija svedena na akt zauzimanja vlasti, s veli- 
kim je samozadovoljstvom ponovo otkrivena neopravdanost 
takvog reduciranja. Tako su se pojedinci bili jako oduševili 
prilično jednostavnom idejom da revoluciju treba karakteri- 
zirati »kao proces, kao epohu«, a ne samo »kao akt«, ne 
samo »kao političku revoluciju, kao nasilno ustajanje pro- 
tiv jednog režima koji je postao nepodnošljiv«. 


Ova spoznaja, koju nipošto ne bismo željeli osporiti, svaka- 
ko nije neki veliki mislilački čin. I Staljin je znao da zauzi- 
manje vlasti predstavlja samo jedan moment ili fazu u raz- 
voju revolucije. Interpretirajući Lenjina on je insistirao da 
se buržoaska i proleterska revolucija bitno razlikuju upravo 
po tome u kojoj fazi revolucije i s kakvim zadatkom dolazi 
do smjene vlasti“ Prema tome, kad polemiziramo protiv 
identificiranja revolucije s osvajanjem vlasti, još uvijek ni- 
smo otišli dalje od Staljina. Tu tek branimo teorijski »bo- 
ljeg« Staljina od onog »lošijeg«. 


Razlaz sa staljinizmom počinje tek onda kad, ističući princi- 
pijelnu razliku između socijalističke i svih drugih revolu- 
cija, tvrdimo da je samo socijalistička revolucija — revolu- 
cija u najdubljem i najpunijem smislu. Pri tome, konflikt sa 
staljinizmom nije u tome što potcrtavamo kvalitativnu raz- 
liku između socijalističke i svih ranijih revolucija. Spor 
počinje kad tvrdimo da je kvalitativna razlika u tome što je 
samo socijalistička revolucija — revolucija u najdubljem i 
najpunijem smislu. 


> »2) Osnovni zadatak buržoaske revolucije svodi se na to da se os- 
voji vlast i da se ona dovede u sklad s postojećom buržoaskom eko- 
nomikom, dok se osnovni zadatak proleterske revolucije svodi na 
to da se, pošto se osvoji vlast, izgradi nova, socijalistička ekonomika. 


3) Buržoaska revolucija obično se završava osvajanjem vlasti dok 
je za proletersku revoluciju osvajanje vlasti tek njen početak, pri 
čemu se vlast iskorištava kao poluga za preuređenje stare ekonomike 
i organiziranje nove«. 


(J. Staljin, »Pitanja lenjinizma«, Preveli Zvonko Tkalec i Radovan 
Lalić, Kultura 1946, str. 114). 

Ova tvrdnja čini se u prvi mah protivurječna. Ako je samo 
socijalistička revolucija uistinu revolucija, tada su sve dru- 
ge samo »pseudorevolucije«, a ako je tako, onda je i kvali- 
fikacija »socijalistička« ispred »revolucija« nepotrebna, te 
pitanje o razlici između socijalističke i nesocijalističke re- 
volucije jednostavno nestaje. 


No gornja se tvrdnja ne čini samo logički protivurječna, ne- 
go i povijesno neistinita pa i reakcionarna. Velike revolucije 
prošlosti potresale su i preobražavale svijet svoga vremena 
ostavljajući neizbrisive tragove za svu budućnost. Umanjiva- 
ti njihovo značenje u poređenju s jednom revolucijom koja 
je jedva počela — ne znači li to nihilistički negirati velika 
djela čovječanstva u prošlosti (i time unaprijed onemogu- 
ćavati ona buduća)? 


S ovim pitanjima došli smo do tačke na kojoj se pokazuje 
da se o biti i pojmu revolucije ne može uspješno raspra- 
vljati ako se želi zaobići pitanje o fundamentalnim moguć- 
nostima mišljenja i bivstvovanja. 


Naše shvaćanje po kojem sve revolucije nisu jednako revolu- 
cionarne i samo buduća socijalistička revolucija može biti 
revolucija u punom smislu sigurno je promašeno, ako po- 
stoji neka nepromjenljiva bit revolucije i ako se ona može 
zahvatiti jednim čvrstim općim pojmom koji sažima ono što 
je zajedničko svim revolucijama, ostajući podjednako neu- 
tralan u odnosu na sve specijalne forme revolucije. Drugim 
riječima, naše shvaćanje revolucije je neodrživo, ako živimo 
u zatvorenom i završenom svijetu u kojem ne može nastati 
ništa novo, u svijetu koji se sastoji iz hijerarhijski sre- 
đenih statičkih biti. 


Stvar stoji sasvim drukčije ako živimo u otvorenom povijes- 
nom svijetu koji nije bez ostatka određen prošlošću. Ako 
budućnost može donijeti nešto novo, bitno različito od pro- 
šlog, onda prošle revolucije ne mogu biti mjerodavne za 
buduće. 

Na to bi se moglo prigovoriti da i buduća revolucija ne može 
biti mjerodavna za sadašnjost. Jer kako možemo unaprijed 
misliti ono buduće, čega još nema? Prigovor se čini uvjer- 
ljiv, ali treba promisliti što on zapravo znači i šta od nas 
traži. 


Ako je mišljenje budućnosti nedopušteno, moramo se s na- 
šim mišljenjem držati sadašnjosti. Naizgled se na taj način 
traži nešto samo od našeg mišljenja, a ne i od našeg povi- 
jesnog bivstvovanja. Ali ako ne smijemo misliti o budućno- 
sti, kako stoji stvar s bivstvovanjem? Smijemo li u bivstvo- 
vanju prekoračiti granice danoga i dovesti u život nešto 
novo? Ako ne, tada nismo samo mišljenje ograničili na 
prošlost nego i bivstvovanje. Ako da, tada smo osuđeni da 
novo stvaramo ne misleći, tada se naše mišljenje i naše biv- 
stvovanje razilaze. Možda to nije tako katastrofalno? Ne bi 
li bilo moguće misliti staro, poštovati postojeće kao nepre- 
koračivu granicu mišljenja, a ipak u praktičkoj djelatnosti, 
u bivstvovanju proizvoditi nešto novo, napredovati ka višim 
oblicima života? Ako da, tada bi ono novo bilo potpuno ira- 
cionalno, mistično. 


Pitanja pred kojima sad stojimo tako su teška da o nekom 
konačnom, za sve uvjerljivom dokazu ne može biti ni ri- 
ječi. Prema tome, ako nekome najbolje odgovara pozicija 
mišljenja koje zaostaje za zbiljom, koje misli tek ono što 
je već dano faktički, mi mu to ne možemo zabraniti. Kao 
posljednji pokušaj da ga potaknemo na razmišljanje, mo- 
žemo mu samo obratiti pažnju na to da je i otvorenost bu- 
dućnosti iskustvo prošlosti. Dosadašnje revolucije prekora- 
čivale su dotad postojeće (inače ne bi bile revolucije); zašto 
nismo spremni dopustiti da buduća revolucija mora preko- 
račiti sve dosad postojeće, da ne može biti vezana onim 
prošlim (pa ni revolucijama prošlosti)? 


Sa shvaćanjem po kojem je samo socijalistička revolucija 
— revolucija u punom smislu, naše shvaćanje revolucije 
još nije završeno; ono je još uvijek na pola puta. Još uvijek 

ne znamo što je revolucija uopće ni socijalistička revolu- 
cija napose. Da li se socijalistička revolucija svodi na uki- 
danje eksploatacije? 


Ako revoluciju shvatimo kao radikalnu promjenu društva, 
prirodno nastaje pitanje, šta pod takvom promjenom mis- 
limo i u kojoj mjeri ona pretpostavlja, uključuje ili zahtije- 
va promjenu čovjeka. Često se revolucija shvaća kao pro- 
mjena društvene strukture koja bitno ne zadire u prirodu 
čovjeka. Pretpostavlja se da se društvo može bitno promi- 
jeniti a da čovjek ostane u osnovi isti. Drugi snivaju o no- 
vom čovjeku, ali smatraju da su revolucija, stvaranje novog 
društva i stvaranje novog čovjeka različite stvari u vanj- 
skom kauzalnom odnosu: revolucijom se stvara novo dru- 
štvo, a u novom društvu uzgaja se novi čovjek. Ovaj posljed- 
nji tako se javlja kao pasivni proizvod novog društva, a u 
krajnjoj liniji proizvod revolucije. Međutim, tko pravi re- 
voluciju? Ako je pravi stani čovjek, kako ona može dovesti 
do novog čovjeka? Proizvod ipak ne bi smio da bude bitno 
različit od proizvođača. 


Revolucija kako je mi vidimo moguća je samo kao takva 
djelatnost kojom čovjek istovremeno mijenja i društvo u 
kojem živi i sebe sama. Ta je spoznaja jasno izražena u Mar- 
xovoj trećoj tezi o Feuerbachu. Vulgarno-marksistička misao 
da treba najprije stvoriti novu društvenu strukturu (koja će 
lako proizvesti sebi primjerenog novog čovjeka) isto je tako 
promašena kao i kršćansko vjerovanje da treba najprije izvr- 
šiti promjenu u čovjekovu srcu (jer će promijenjeni čovjek 
lako urediti i bolje društvo). 


Ako su promjena »društva« i promjena »čovjeka« nerazdvoj- 
no povezani (jer je u oba slučaja riječ o čovjeku) da li je 
opravdano da se te dvije strane istog procesa radikalno di- 
jele, kao da je tu riječ o posve različitim i nezavisnim pro- 
cesima? Nije li adekvatnije da se cijeli proces pokuša misli- 
ti kao (diferencirano) jedinstvo? Svakako nije presudno 
hoće li se cijeli proces označiti baš riječju »revolucija«. Ne- 

zavisno od imena koje ćemo izabrati, odlučno je da se misli 
mogućnost ukidanja čovjekova samootuđenja, onog otuđe- 
nja što u suvremenom svijetu pogađa podjednako pojedinač- 
nog čovjeka kao i čovjekovo društvo, te se može ukinuti 
samo tako da se stvore instinski ljudsko društvo i čovječan 
čovjek. 


Ako socijalističku revoluciju (revoluciju u najpunijem smis- 
lu) shvatimo kao ukidanje čovjekova samootuđenja, tad 
smo u našem shvaćanju revolucije prekoračili granice društ- 
vene nauke. Revolucija je postala filozofski pojam, naizgled 
pojam filozofije povijesti ili filozofske antropologije. Da li 
je to opravdano proširenje pojma revolucije ili — mistifi- 
kacija? 


Mnogi će to sigurno smatrati neopravdanim proširenjem 
pojma. Ali možda spomenuto proširenje nije pretjerano ne- 
go naprotiv preskromno? Možda je pojam revolucije ne 
samo filozofskopovijesni i antropološki nego čak i ontološ- 
ki? To se naprijed (u sedmoj i osmoj tezi) doista i tvrdilo. 
Nije li to ipak previše? Kako se smije jedan socijalistički 
pojam uzdići do antropološkog pa čak i do ontološkog? Nije 
li revolucija društvena pojava, koja se kao takva tiče društ- 
va, predmeta sociologije, eventualno i čovjeka, predmeta an- 
tropologije, ali ne nipošto i bivstvovanja, predmeta ontolo- 
gije? 


Prigovor se čini uvjerljiv, ali to je uvjerljivost pričina. Ako 
smo već koncedirali da se revolucija može ticati i čovjeka, 
možemo li joj poreći svaku vezu s bivstvovanjem? Kao što 
sam to već više puta pokušao pokazati, na pitanje tko je 
čovjek nećemo dati zadovoljavajući odgovor, ako pokuša- 
mo da ostanemo u granicama tog pitanja, ako isključimo 
»metafizička« pitanja o smislu i modusima bivstvovanja, 
o biti i pojavi, o vremenu i njegovim dimenzijama, o mo- 
gućnosti, stvarnosti i nužnosti. Pitanje o čovjeku nužno je 
povezano s pitanjem o smislu bivstvovanja uopće. To znači 
da se o »antropološkoj« problematici ne može uspješno ras- 

pravljati ako ostanemo samo u granicama filozofske antro- 
pologije. Drugim riječima, nema čisto antropoloških prob- 
lema, pojava ni teza (kao što nema ni čisto ontoloških). Svi 
antropološki problemi ujedno su i ontološki (i obrnuto). 


Ako je pojam revolucije antropološki i ako su svi antropo- 
loški pojmovi ujedno i ontološki, ni pojam revolucije ne 
može biti čisto antropološki. Drugim riječima: ako revolu- 
cija ima neke veze s čovjekom, ima i s bivstvovanjem. No 
šta ona to ima s bivstvovanjem? 


U gornjoj sedmoj tezi tvrdio sam da je revolucija promjena 
u »svemiru«, stvaranje jednog kvalitativno novog »modusa« 
bivstvovanja. Kako to treba shvatiti? Mijenja li se revolu- 
cijom nešto u kosmosu pa čak i u bivstvovanju uopće? 
Svakako. Znači li to da se revolucije zbivaju i izvan povijes- 
ti, u ne-ljudskoj prirodi? To nije ni mišljeno ni rečeno. 


Ideja da bi pored revolucija u povijesti, kao njihov kosmo- 
loški ili ontološki fundament ili korelat, trebalo otkriti i 
revolucije u prirodi, nekima se učinila privlačna. Tako su 
prirodne katastrofe otkrivene kao revolucije u ne-ljudskoj 
prirodi. Ako smo gore označili revoluciju kao promjenu u 
svemiru, nismo nipošto mislili na takve prirodne »revolu- 
cije«. Da bi se vidjelo kosmičko i ontološko značenje revo- 
lucije nije potrebno otkrivati revolucije izvan čovjeka. 


Čovjek nije samo jedno posebno bivstvujuće, koje bivstvu- 
je naporedo s mnogim drugim oblicima bivstvujućega, on je 
ono izuzetno bivstvujuće koje je sposobno za slobodno 
stvaralačko bivstvovanje. Kao biće prakse, kao bivstvujuće 
koje u sebi sjedinjuje i nadmašuje sve moduse bivstvova- 
nja, čovjek bez obzira na svoju sitnoću i prolaznost nije bez 
značenja za cjelinu bivstvujućeg. Svijet bez čovjeka nije 
identičan sa svijetom s čovjekom. Revolucija nije od zna- 
čenja za cjelinu bivstvujućeg kao nešto što se javlja u svim 
područjima prirode, nego upravo kao bitan oblik čovjeko- 
va bivstvovanja. 

Ali šta znači revolucija kao bivstvovanje čovjeka? Gdje je 
njeno mjesto u bivstvovanju? Najčešće revolucija se shvaća 
kao oblik prijelaza. U vulgarnijem shvaćanju to je prijelaz 
vlasti od jedne grupe ili klase drugoj, u suptilnijem — prije- 
laz od nižeg oblika društva (ili čovjeka) višem. U svim tim 
shvaćanjima čini se da revolucija nije ništa sama po sebi, 
da ona nema nikakav sadržaj, vrijednost ni značenje neza- 
visno od cilja ka kojem stremi. Njena je jedina vrijednost, 
kako se čini, u tome što je ona prijelaz višoj formi bivstvo- 
vanja, sredstvo koje se opravdava rezultatom. Tako ona 
izgleda kao neko nebivstvovanje, praznina, rupa u bivstvo- 
vanju, pukotina što dijeli dva realna i realno različita bivst- 
vovna stanja. 


Ako se sjetimo velikih povijesnih revolucija (engleske, fran- 
cuske, ruske i drugih), vjerojatno ćemo utvrditi da o tim 
revolucijama znamo više nego o nekim mnogo dužim razdob- 
ljima mirnog nerevolucionarnog razvoja. To nije dispropor- 
cionalnost u našoj spoznaji, nego posljedica činjenice što 
se u revolucijama zbivalo više nego u nerevolucionarnim 
vremenima. Jedna revolucija može prevesti čovjeka u viši 
životni oblik zato što je ona sama epoha intenzivnog stvara- 
laštva, u kojoj čovjek otkriva, stvara i ostvaruje nove mo- 
gućnosti. Daleko od toga da bi predstavljala samo skok u 
viši oblik bivstvovanja, revolucija je već kao takva viši oblik 
bivstvovanja, stvaralačka djelatnost koja odlikuje čovjeka 
'kao čovjeka. Kraj revolucije, uključujući i takozvani uspje- 
šan kraj, značio je uvijek prekid u stvaralaštvu, u najbo- 
ljem slučaju stabiliziranje na već dostignutom nivou. 


Kada, ako uopće ikad, treba da prestane stvaralaštvo soci- 
jalističke revolucije? Očigledno tada kad se definitivno uki- 
ne svako samootuđenje, kad čovjek postane potpuno čov- 
ječan, društvo bez ostataka humano. Ali, kad konkretno 
treba da nastupi taj trenutak? Nadajmo se — nikad. Konač- 
no ostvariti ljudske mogućnosti značilo bi konačno zaklju- 
čiti čovjeka, zauvijek prekinuti njegov razvoj, negirati nje- 
govu stvaralačku bit. Ako čovjek treba da dalje postoji u 

punoj mjeri razvijajući svoje mogućnosti, onda je socijalis- 
tička revolucija zamišljava samo kao nikad ne završavajući 
proces. Samo živeći revolucionarno može čovjek ostvarivati 
svoju bit. 


Čovjek, naime, nije ni životinja koja misli ni životinja koja 
radi, nije ni životinja koja govori, koja se igra, koja živi u 
društvu itd., ne zato što ne bi mislio, radio, govorio itd., nego 
zato što on uopće nije životinja. On je bivstvujuće koje se od 
sveg drugog bivstvujućeg bitno razlikuje, jer je on biće 
prakse. A »čovjek je biće prakse« ne znači da je on određen 
svojom političkom, trgovačkom ili nekom drugom »praktič- 
nom« djelatnošću u kolokvijalnom smislu. U duhu Marxova 
mišljenja praksa je struktura čovjekove djelatnosti ukoliko 
je ona slobodna i stvaralačka. Kao biće prakse čovjek je slo- 
bodno i stvaralačko biće, a kao takvo on je i biće revolucije. 
Revolucija nije neka posebna pojava u povijesti, nego naj- 
koncentriranija forma ljudskog kolektivnog stvaralaštva, 
forma u kojoj najjasnije dolazi do izražaja stvaralačka pri- 
roda čovjeka. 


Kako je poznato, u dosadašnjoj historiji čovječanstva revo- 
lucije su bile relativno rijetke, u poređenju s nerevolucionar- 
nim razdobljima kratkotrajne. Kako se to može spojiti s 
tezom da revolucija izražava bit čovjeka? Prema Karlu Mar- 
xu, dosadašnja je historija bila samo prethistorija u kojoj 
je čovjek bio otuđen od svoje biti. To ne znači da on posje- 
duje neku danu, čvrstu bit. Čovjek je otuđen od svoje biti 
— to znači da on ne realizira svoje povijesno stvorene mo- 
gućnosti. Čovjek, naprotiv, nije samootuđen ukoliko on svo- 
je stvaralačke mogućnosti istovremeno ostvaruje i proširuje, 
ukoliko u društvenom životu djeluje kao biće revolucije. U 
dosadašnjoj samootuđenoj historiji — prethistoriji čovjek 
se samo povremeno i nepotpuno realizirao kao biće revolu- 
cije, no to ne govori ništa protiv teze o revoluciji kao biti 
povijesti. 


Dosadašnje su revolucije u pravilu uključivale nasilja i krvo- 
prolića. Ako ovdje slavimo revoluciju kao moguću trajnu 

formu ljudskog života, ne želimo li time skrenuti čovjeka 
na put nasilja i okrutnosti? Od takve smo namjere sigurno 
jako daleko. Bit revolucije nije u krvoproliću i okrutnosti, 
nego u stvaralačkoj djelatnosti kojom se rađaju i razvijaju 
novi čovjek i novo društvo. Čak i u dosadašnjim revoluci- 
jama bili su krvoproliće i okrutnost potčinjeni momenti, te 
je u njima bilo više humanosti nego u epohama mirnog, ne- 
revolucionarnog razvoja, koje su često bile bogate terorom 
i nasiljem. 


Međutim, dosadašnje revolucije, iako pokušaji ostvarenja 
jedne bolje čovječnosti, još uvijek i same pripadaju u otuđe- 
nu prethistoriju čovječanstva: herojski proboj kroz obruč 
otuđenja — s teškim bremenom otuđenja na leđima. Socija- 
listička revolucija kao radikalna negacija cijele neljudske 
klasne povijesti čovječanstva treba da i tom pogledu pred- 
stavlja nešto principijelno novo, razvitak ljudske stvara- 
lačke snage koji radikalno eliminira nasilje i okrutnost, 
razvitak u kojem je, govoreći Marxovim riječima »slobodni 
razvitak svakog pojedinca uslov slobodnog razvitka za sve«. 


Daleko od toga da bi predstavljala samo neku devijantnu ili 
sporednu pojavu u povijesti kao nekom specijalnom područ- 
ju bivstvovanja, revolucija igra odsudnu ulogu u konstituira- 
nju povijesti kao oblika bivstvovanja u kojem se samo biv- 
stvovanje pokazuje u svojim najbogatijim mogućnostima. U 
tom je smislu revolucija »sama bit bivstvovanja, bivstvova- 
nje u svojoj biti«. 


Ako je to tako, onda pojam revolucije nije sociološki (ni u- 
opće naučni), nego eminentno filozofski. On se može misliti 
samo filozofski, i to samo takvom filozofijom koja sama 
sebe ukida prevladavajući staru ontologiju i antropologiju 
iz jedne nove perspektive, iz perspektive revolucije. 


Da li smo s takvim filozofsko-metafilozofskim shvaćanjem 
revolucije došli do njene prave biti ili smo ispali iz miš- 
ljenja revolucije i iz revolucionarnog procesa? Ponekad se 

doista tvrdi da takvo »apstraktno filozofiranje« odvraća od 
konkretne revolucionarne djelatnosti i time samim igra re- 
akcionarnu ulogu. Da li je to doista tako? Da li je mišljenje 
revolucije zapreka za revolucionarni čin ili njegov nezaobi- 
lazni preduslov i sastavni dio? 


Pokušajmo ukratko vidjeti šta se zbiva kad upravo skicira- 
no mišljenje revolucije odbijemo ili jednostavno ispustimo. 
Postoje, naravno, razni načini da se to mišljenje ispusti, pa 
ćemo ukratko spomenuti samo neke najvažnije. 


Najradikalniji način da se izloženo mišljenje revolucije od- 
bije bio bi da se odbije svako mišljenje revolucije, s argu- 
mentom da revolucija ne treba nikakvo mišljenje, jer je 
ona moguća samo kao spontana eksplozija ili procvat kolek- 
tivnog stvaralaštva, nipošto ne kao nešto planirano i kalkuli- 
rano. S tim se možemo djelomično složiti. Revolucija se ne 
može teorijski zasnovati planirajuće — računajućim naučno- 
«tehničkim mišljenjem.  Kalkulativno-plansko mišljenje 
može pomoći da se dođe do malih poboljšanja unutar pos- 
tojećeg poretka, nipošto ne i do prevrata cijelog života. No 
da li je nemišljenje jedina moguća alternativa kalkulativnom 
mišljenju? Kako je moguća revolucija bez bilo kakvog miš- 
ljenja? Ako se odreknemo mišljenja kako ćemo uopće znati 
da li je riječ o revoluciji ili o kontrarevoluciji? 


Jedan drugi način da se odbije naše mišljenje revolucije 
bio bi da se prihvati neki drugi pojam revolucije. Kakav bi 
to pojam mogao da bude? U gornjem tekstu nismo razmot- 
rili sve moguće pojmove revolucije, no ipak smo razmotrili 
njihove glavne vrste. U kojoj od ovih treba da tražimo na- 
vodno bolji pojam revolucije? 


Svako shvaćanje revolucije kao isključivo društvene prom- 
jene, bez obzira na to kako se ta promjena bliže odredi, sa- 
kriva u sebi opasnost da se društvena promjena odvoji od 
promjene čovjeka, a takvo odvajanje upućuje misao i društ- 
veno djelovanje na pogrešan put — daleko od istine i revo- 
lucije. Uzgred rečeno, to je shvaćanje svestrano verificirano 

u staljinizmu, gdje se gušenje slobode i humanosti oprav- 
davalo kao sredstvo za brži razvoj socijalističkih društvenih 
struktura i institucija, a ustvari je značilo onemogućavanje 
socijalističkog razvoja kako u pogledu razvoja ličnosti tako 
i u pogledu društvenih struktura i institucija. 


Drugo osnovno shvaćanje revolucije, koje pokušava da je 
apsolvira isključivo na antropološkom nivou, upada nužno 
u nekritički, površni humanizam koji nije u stanju da razjas- 
ni svoje glavne teze i premise. Teza o socijalističkoj revolu- 
ciji kao stvaranju i razvitku istinski ljudskog, neotuđenog 
društva i čovjeka može se kritički zasnovati samo tako da 
kritički promislimo i razjasnimo pojmove čovjeka, otuđenja 
i razotuđenja, a to je moguće samo ako smo spremni da pre- 
koračimo granice filozofske antropologije. Čisto antropološ- 
ko shvaćanje čovjeka, revolucije i socijalizma ne može sti- 
ći dalje od sentimentalne humanitarnosti koja apelira više 
na srce nego na um, a u društvenoj djelatnosti može u naj- 
boljem slučaju služiti kao osnova progresističkog evolucio- 
nizma i reformizma, nikako ne i revolucionarnog djelovanja. 


Tako se čini da nas istraživanje mogućnosti revolucionar- 
nog mišljenja gotovo nužno tjera onom shvaćanju po kojem 
revolucija nije samo antropološki već i ontološki pojam, i 
ne samo ontološko-antropološki, već i filozofski-metafilozof- 
ski, pojam koji nije samo pojam, jer ne fiksira bit nečeg 
što postoji, nego misli mogućnost radikalne izmjene postoje- 
ćeg svijeta; pojam koji nije samo filozofski, jer misli i mo 
gućnost prevazilaženja filozofije u tradicionalnom smislu, 
kao jedne od posebnih djelatnosti samootuđenog čovjeka. 
Samo tako radikalan »pojam« revolucije može pružiti izlaz 
iz protivurječnosti u koje se tradicionalno naučno i filozof- 
sko mišljenje o revoluciji zaplelo i ujedno usmjeriti radikal- 
nu društvenu akciju, ne kao neka vanjska direktiva, nego 
kao njen nužan sastavni dio. 


Ako s revolucionarnog stanovišta nema prigovora da na ta- 
kav filozofsko-metafilozofski način proširimo pojam revo- 


lucije, možda se toj proceduri može prigovoriti sa stanoviš- 

ta filozofije. Da li je opravdano da se filozofija ograničuje 
na mišljenje revolucije? Kad bi revolucija bila samo speci- 
jalan društveni fenomen, onda bi i filozofija koja se bavi 
revolucijom (i to isključivo njome), bila uska i promašena. 
Ako revolucija, naprotiv, raskriva i razvija samu bit bivstvo- 
vanja, tada filozofija kao mišljenje bivstvovanja može i mo- 
ra misliti revoluciju, ne samo usput ili usto, nego upravo ti- 
me. Daleko od toga da bi mišljenjem revolucije izgubila svo- 
ju širinu, filozofija upravo time postiže svoje puno bogatst- 
vo i postaje u punoj mjeri mišljenje istine i istinskog bivst- 
vovanja. 


Fragment: 


Filozofija, bivstvovanje i revolucija 


Tekst iz kojeg ste citirali (»Filozofija i revolucija«) ima i 
podnaslov: »Dvadeset snopova pitanja«.' Pitanjem koje ste 
naveli započinje četvrti snop. Dijelovi snopa međusobno su 
povezani; treba se čuvati da razvezujući snopove ne raspemo 
ono što pripada zajedno. Snopovi na poljima uvijek su ne- 
kako raspoređeni; ovi o kojima je riječ nisu samo poređani, 
nego čak i numerirani. Ti simplificirajući brojevi upozora- 
vaju da ne treba preskakati preko snopova. Tko hoće da ih 
upozna, mora imati strpljenja da ih određenim redom raz- 
motri. Vi ste odmah uskočili u četvrti snop; no njemu ne- 
posredno prethode treći i drugi, a za njim slijedi peti (i ta- 
ko dalje sve do dvadesetoga). Ne želim vas zamarati dugim 
citatima, pa ću riskirati da stvar pojednostavnim. No moram 
vas podsjetiti bar na početna pitanja u spomenutim snopo- 
vima: 


»2. Da li je filozofija misao bivstvovanja ili je ona misao 
revolucije? Ako je filozofija misao bivstvovanja, da li je ona 
misao koja misli bivstvovanje ili je ona misao koju i kojom 
misli bivstvovanje? Ako je filozofija misao koja misli bivst- 
vovanje, da li je ta misao utvrđivanje onoga što jest, potra- 


' Ovaj tekst predstavlja odgovor na jedno od tri pitanja što su ga 
autoru 1973. godine uputile redakcije »Studentskog lista« (Zagreb) i 
»Tribune« (Ljubljana). Pitanje je glasilo: »U tekstu Filozofija i re- 
volucija' (Praxis 1—2/1969, str. 90) kažete: 'Ako je filozofija misao 
koja misli bivstvovanje može li ona ujedno biti misao koju bivstvo- 
vanje misli?' Da li bi se kod ovog pitanja pokušali suočiti kako s 
historijom marksizma, frankfurtskom školom, s Heideggerom te haj- 
degerijanizmom, egzistencijalizmom, strukturalizmom, tako i s pozi- 
tivističkom naukom i, konačno, suvremenim političkim pokretima?« 
Pitanje i odgovor objavljeni su u »Tribuni« od 11. VI 1973. i u »Stu- 
dentskom listu« od 19. VI 1973. 

ga za onim što može biti ili propisivanje onoga što se mora 
zbiti? ... 


3. Ako je bivstvovanje ono što filozofska misao misli, šta je 
to mišlju mišljeno bivstvovanje? Ako uopće nije »šta«, kako 
to ono jest?... 


4. Ako je filozofija misao koja misli bivstvovanje, može lj 
ona ujedno biti misao koju bivstvovanje misli? ... 


5. Ako je filozofija misao bivstvovanja, može li ona biti i 
misao revolucije? .. .« 


Pitanje kojim započinjemo drugi snop pita o filozofiji, no 
ne samo o ovom ili onom njenom svojstvu, nego o tome šta 
ona kao filozofija jest (dakle: može da bude). Pitanje od- 
mah sugerira da se opredijelimo za jedan od dva odgovora: 
»Filozofija je misao bivstvovanja« ili »Filozofija je misao 
revolucije«. Pitanje ne tvrdi da su to jedini mogući odgovori, 
ali upućujući nas da se opredijelimo za jedan od njih ono 
im svakako daje neku prednost pred ostalima. Znači li to 
da pitanje gaji neke lične »simpatije« prema ovima? Ili ono 
samo nagovještava da su to dva bitna odgovora koja bacaju 
u zasjenak sve ostale (makoliko i ovi drugi bili značajni)? 


Ono »ili« u pitanju nije sasvim jasno, no izgleda da bi ga tre- 
balo shvatiti ekskluzivno. Drugim riječima, pitanje zahtijeva 
da se opredijelimo za samo jedan od dva bitna odgovora. 
Svakako je pravo pitanja da predlaže odgovore, no ne mora 
svaki prijedlog biti prihvaćen. Pitanje koje dobro ne pita mo- 
že biti odbačeno ili ispravljeno boljim pitanjem. To je upravo 
ono što se, nakon niza u snopove povezanih međupitanja, 
dogodilo i s navedenim pitanjem. Tako je ono ekskluzivno 
»ili« negirano završnim pitanjem 16. snopa: »Nije li filozofi- 
ja kao misao bivstvovanja tim samim (a ne uz to) misao 
revolucije?« a ovo je dalje korigirano završnim pitanjem 19. 
snopa: »Da li je istinska filozofija samo misao revolucije ili 
je ona misao-revolucija?« 


82 


Da li to znači da je početno pitanje drugog snopa potpuno 
promašeno? Ili je ono uprkos svojoj neadekvatnosti neop- 
hodno? Može li se shvatiti smisao i domašaj »teze« da filo- 
zofija upravo kao misao bivstvovanja može (i mora) biti 
misao-revolucija, ako se ne shvati i mogućnost one suprot- 
ne da filozofija može biti samo jedno od dvoga: ili misao 
bivstvovanja ili misao revolucije? 


Drugo pitanje drugog snopa pretpostavlja da smo se opre 
dijelili za prvu od dvije glavne mogućnosti (»Filozofija je 
misao bivstvovanja«) te pita kako bi ovu trebalo shvatiti. 
Pitanje sugerira da se teza o filozofiji kao misli bivstvova- 
nja može shvatiti na dva osnovna načina: »Filozofija je mi- 
sao koja misli bivstvovanje« i »Filozofija je misao koju i 
kojom misli bivstvovanje.« Malo pojednostavnjujući moglo 
bi se reći: po prvom shvaćanju, »teza« o filozofiji kao mis- 
li bivstvovanja znači da je filozofija ona misao koja za svoj 
»predmet«a ili »objekt« ima bivstvovanje, po drugom shvaća- 
nju to znači da je filozofija ona misao koja kao »funkcija« 
ili »instrument« pripada bivstvovanju. 


Misao što uobražava da je »subjekt« koji je degradirao bivst- 
vovanje na svoj »objekt« teško da će do tog »objekta« ikad 
stići. Misao koja prihvaća da bude »funkcija« ili »instru- 
ment« teško da će ikad postati prava misao. Kad se služim 
»stručnim« terminima, znam da je to neadekvatan način iz- 
ražavanja, dopušten samo uvjetno, kao sredstvo da stvar 
smjestimo u »stručne« okvire u koje smo upali i koje mora- 
mo osvijestiti, da bismo se iz njih izvukli. No ostavimo ter- 
minologiju i vratimo se samoj stvari. 


Ako pretpostavimo da je filozofija misao koja misli bivstvo- 
vanje, možemo tu »relaciju« promatrati s dvije strane: sa 
strane misli i sa strane bivstvovanja. Možemo pitati kako se 
misao (subjekt) odnosi prema bivstvovanju (»objektu«), ka- 
ko to misao misli bivstvovanje, no, možemo također pitati 
kako se bivstvovanje kao »objekt« odnosi prema »subjek- 
tu«, dakle, šta je to bivstvovanje i kako se ono odnosi prema 
mišljenju. 

Treće pitanje drugog snopa, pretpostavljajući da je filozo- 
fija misao koja misli bivstvovanje, nabacuje neke moguće 
načine odnošenja misli prema bivstvovanju. Tri osnovne 
mogućnosti koje su u tom pitanju nabačene (utvrđivanje či- 
njenica, otkrivanje bitnih mogućnosti i propisivanje normi) 
samo grubo naznačuju tu problematiku. U daljnjim pita- 
njima drugog snopa bliže se istražuju mogući odnosi misli 
prema bivstvovanju, no prostor ne dopušta da to ovdje raz- 
matramo. 


Cijeli treći snop također polazi od shvaćanja filozofije kao 
misli koja misli bivstvovanje, no on se ne bavi odnosom mis- 
li prema bivstvovanju nego samim bivstvovanjem (»Šta je 
to mišlju mišljeno bivstvovanje? Ako uopće nije 'šta', kako 
to ono jest?«) i njegovim odnosom prema misli: »Da li ono 
jest kako jest bez obzira na to da li ga itko misli? I da li 
ono jest tako kako jest bez obzira na to kako je mišljeno? 
Doživljava li ono to mišljenje kao ugodu ili kao nelagodu, 
kao obogaćenje ili kao osiromašenje, kao uzvišenje ili kao 
uniženje, kao dovršenje ili kao oskvrnjenje? Podsmjehuje 
li se ono ravnodušno toj misli što oko njega nastoji ne uvi- 
đajući da joj je svaki trud uzaludan? Ili to možda samo biv- 
stvovanje stremi ka misli osjećajući da bez nje ostaje nepot- 
puno i nedostatno, bezimeno i bezglasno?« 


Nije teško vidjeti da se završnim pitanjem trećeg snopa de- 
finitivno odbacuje ideja o bivstvovanju kao pukom »objek- 
tu« koji pasivno trpi aktivnost mislećeg »subjekta«. Time 
smo ujedno došli do praga obrata, naime do onog prvog pita- 
nja četvrtog snopa što ste ga vi citirali. Tim pitanjem zapo- 
činje razmatranje koncepcije po kojoj je filozofija misao 
koju i kojom misli bivstvovanje. To razmatranje završava 
pitanjem »da li je filozofija jedna među mnogim mislima 
čovjekovim ili je ona misao koju on kao čovjek misli, mi- 
sao kojom samo bivstvovanje sa sobom razgovara?« 


Time je ujedno završeno preliminarno razmatranje moguć- 
nosti filozofije kao misli bivstvovanja, a u petom snopu već 
započinje razmatranje druge osnovne mogućnosti, moguć- 

nosti filozofije kao MISLI REVOLUCIJE. Preliminarno raz- 
matranje ove druge mogućnosti proteže se sve do 15. snopa, 
da bi u 16. snopu potpuno preraslo u razmatranje obih os- 
novnih mogućnosti u njihovoj nužnoj supripadnosti, razma- 
tranju filozofije kao misli bivstvovanja koja je tim samim 
misao-revolucija. Odgovarajuća odlučna pitanja o tome već 
sam naveo, a u detalje sad ne želim ulaziti, napose i zato 
što sam nedavno pisao o tome (Vidi »Filozofski pojam revo- 
lucije«, »Praxis« 1—2/1973, str. 155—167). 


Mislim da ova kratka razmatranja bar približno objašnja- 
vaju kontekst onog pitanja što ste ga vi citirali, a koje bez 
tog konteksta visi u zraku. Jer vaše je pitanje samo jedan 
od aspekata bitnog pitanja o filozofiji kao misli bivstvova- 
nja koja je tim samim misao-revolucija. Naravno, ne zamje- 
ravam vam što ste to pitanje onako izdvojili. Za pitanja o 
filozofiji i revoluciji već su mi neki rekli da su dosta »zgod- 
no« pisana i da bi uopće trebalo pisati filozofiju na takav 
»neobavezan« način. U takvim je komplimentima previđeno 
samo to da spomenuta »neobavezna« pitanja imaju određe- 
no značenje i dosta tačno određeno mjesto u svojevrsnom 
»sistemu« (ne »sistemu« sudova, nego »sistemu« pitanja!). 


Nakon ovih razjašnjenja mislim da mogu prijeći na drugi 
dio vašeg prvog pitanja — o historiji marksizma, frankfurt- 
skoj školi, Heideggeru, hajdegerijanstvu, egzistencijalizmu, 
strukturalizmu, pozitivizmu i političkim pokretima. 


Vi ste tačno uočili: iako u svojim »snopovima« nisam direkt- 
no citirao ni Marxa ni Heideggera, ni egzistencijalizam ni 
strukturalizam, ni bilo kojeg drugog filozofa ni filozofski 
pravac, imao sam ih sve na neki način u vidu. Iznenađuje ka- 
ko ste tačnim redoslijedom naveli te glavne mislioce i prav- 
ce. U prvom redu tu je »historija marksizma«, zatim dolaze 
frankfurtska škola i Heidegger, a za njima hajdegerijanst- 
vo i sve ostalo — sve do »suvremenih političkih pokreta«. 


Svaka čast »suvremenim političkim pokretima« — oni su 
veoma moćni i značajni, a bar se nekima od njih mora pri- 

znati da vješto manipuliraju »masama«. No zbiva li se u 
njima nešto misaono značajno — dosta je problematično. 
Pustimo ih, dakle, bar zasad po strani. Egzistencijalizam, 
strukturalizam i pozitivizam veoma su značajni i široko ras- 
prostranjeni filozofski pravci, pa ne želim da ih negiram ili 
omalovažavam. No u odnosu na frankfurtsku školu i Heideg- 
gera oni su, bez obzira na veću rasprostranjenost, ipak dru- 
gorazredni. 


Već su me mnogi (usmeno) pitali, nisam li u svojim snopo- 
vima o filozofiji i revoluciji pokušao izmiriti frankfurtsku 
školu i Heideggera. Heidegger — rekli su — misli bivstvova- 
nje, a ne želi da zna za revoluciju, frankfurtska škola hoće 
da misli revoluciju, no ne želi da čuje za bivstvovanje, a 
vi izgleda želite nekako povezati oboje. U ovakvom mišlje- 
nju »ima nečega«, u najmanju ruku dosta nesporazuma. 
Heidegger ne misli samo bivstvovanje, nego u prvom 
redu nadolazak bivstvovanja, dakle revoluciju kako je on 
shvaća. Frankfurtska škola ne misli samo revoluciju, nego i 
jedan novi način ljudskog života, dakle određeno bivstvova- 
nje. U spomenutim snopovima pitanja pokušao sam misliti 
bivstvovanje na način koji je bitno različit od Heideggerova, 
a revoluciju na način koji nije »frankfurtski« (u to se može- 
te uvjeriti ako pročitate integralni tekst pitanja). Naknadno 
»povezivanje« bivstvovanja i revolucije ovdje je suvišno, jer 
se sama revolucija pokazala kao »SAMA 'BIT' BIVSTVOVA- 
NJA, BIVSTVOVANJE U SVOJOJ BITI« (16. snop). Neki 
su u spomenutim pitanjima (i tu dolazimo do vašeg podsje- 
ćanja na »historiju marksizma«) vidjeli pokušaj da se izvr- 
ši sinteza raznih faza ili strujanja unutar marksizma. Tako 
su me pitali nisam li pokušao izvršiti »sintezu« ranog Marxa 
i kasnog Engelsa ili, općenitije, »humanističke« i »ontološke« 
orijentacije marksizma. U stvari ne radi se ni o kakvoj »sin- 
tezi« gotovih koncepcija i opozicija (pa ni onih unutar mark- 
sizma) nego isključivo o tome da se pokuša misliti misao 
Karla Marxa u njenim bitnim, još nerealiziranim mogućnos- 
tima. 

Nas u »Praxisu« ponekad optužuju (ne samo u Jugoslaviji, 
već i drugdje — na Istoku i na Zapadu) da smo »marksov- 
ski dogmatičari«, da ignoriramo ili potcjenjujemo buran mi- 
saoni razvoj koji se zbio nakon Marxa, po jednima u pozi- 
tivizmu, strukturalizmu etc., po drugima u lenjinizmu, sta- 
ljinizmu itsl. Kad nas već optužuju, moramo priznati: doista 
se stalno iznova vraćamo Marxu, ne da bismo pri njemu os- 
tali, već da bismo mimo pomodnih misaonih strujanja i 
njihovih paradoksalnih sinteza (kakva je npr. ona između 
»zapadnog« strukturalizma i »istočnog« staljinizma) našli 
najbolji put do razumijevanja bitnih problema suvremenog 
svijeta. Jer (ako smijem citirati predgovor svojoj knjizi 
»Filozofija i revolucija«) »nije Marxova riječ ono najvažni- 
je, nego sama stvar, a to znači: revolucija«. 


DRUGI DIO 


Istina i pluralizam* 


A. Preliminarne teze o istini i pluralizmu 
| 


Pitanje o odnosu između istine i pluralizma može se shvati- 
ti kao pitanje o pluralnosti ili nepluralnosti istine, ali tako- 
đer kao pitanje o istini ili neistini pluralizma. Svaka od ove 
dvije glavne interpretacije početnog pitanja može se dalje 
specificirati na više različitih načina. 


Tako se pitanje o pluralnosti istine može shvatiti kao ono 
koje pita (1) o pluralnosti upotreba riječi »istina«, (2) o raz- 
ličitim definicijama pojma »istina«, (3) o konkurentskim te- 
orijama istine, (4) o sukobljavajućim se ili međusobno nesu- 
glasnim sudovima ili teorijama što pretendiraju na istinu, 
(5) o realno različitim oblicima same istine itd. U svakom 
od spomenutih slučajeva istina (ili »istina«) može se istra- 
živati na mnogo različitih načina. Tako, ako se kao predmet 
istraživanja uzmu razne upotrebe riječi »istina«, možemo bi- 


* Dva teksta što se ovdje objavljuju pod zajedničkim naslovom 
»Istina i pluralizam« pripremljena su za simpozij Međunarodnog filo- 
zofskog instituta »Pluralizam i istina» održan u Dubrovniku od |1l1. 
do 14. septembra 1974. Prvi tekst napisan je u julu 1974. kao anti- 
cipirajući rezime budućeg referata i unaprijed je razaslan učesnici- 
ma. Drugi tekst pisan je neposredno pred simpozij, u prvoj polovini 
septembra 1974. i pročitan je na simpoziju. Kako je logički nemogu- 
će da se unaprijed napiše rezime još nenapisanog referata, to je 
»rezime« koji je unaprijed poslan organizatorima ustvari bio preli- 
minarna skica budućeg referata. Moguće je i poželjno da rezime ade- 
kvatno izrazi glavne misli teksta što ga rezimira. Ali nemoguće je 
i nepotrebno da se jedan referat slijepo drži svoje prve skice. Tako 
se i u ovom slučaju referat u mnogome udaljio, ne od osnovnih kor- 
cepcija preliminarne skice, nego od njenog zamišljenog toka i izvođe- 
nja. Stoga ova dva teksta ne treba promatrati kao referat i njegov 
rezime, nego kao dva teksta koja se međusobno dopunjavaju. Zato 
ih ovdje i objavljujem oba, u prijevodu na srpskohrvatski (original 
je pisan na engleskom), redoslijedom kojim su nastala i bez sadržaj- 
nih promjena. Jedino je u naslovu prvog teksta »rezime« preimeno- 
van u »preliminarne teze«. 

ti zainteresirani (a) da nabrojimo i klasificiramo sve posto- 
jeće upotrebe te riječi, (b) da proširimo njeno područje pri- 
mjene (pronalazeći joj neke nove upotrebe), (c) da to područ- 
je suzimo (eliminirajući neke od njenih upotreba svodeći ih 
na druge), ili čak (d) da pokažemo kako je ta riječ potpuno 
nepotrebna. 


Na sličan način možemo postaviti mnogo različitih pitanja 
O istini pluralizma. Možemo raspravljati o pluralizmu kao o 
(1) metafizičkom učenju ili o pluralizmu kao doktrini (2) 
kosmologije, (3) epistemologije, (4) logike, (5) etike, (6) es- 
tetike, (7) socijalno-političke filozofije, (8) filozofije povijes- 
ti, (9) filozofije kulture, (10) filozofije religije, (11) demonolo- 
gije itd. Možemo zastupati (a) pluralističku prirodu plura- 
lizma i u skladu s tim raspravljati o istinosnim pretenzija- 
ma svake specifične vrste ili tipa pluralizma zasebno ili mo- 
žemo pokušati da razvijemo (b) univerzalni, »Imonistički« 
pojam pluralizma i da raspravljamo o istini pluralizma kao 
takvog. 


Da li da raspravljamo o svim pitanjima što ih sugerira po- 
četna opća tema, ili da se ograničimo na neko specifično 
pitanje, koje, premda specijalno, može da bude zanimljivo 
i značajno? 


Jedan od oblika spora između »monista« i »pluralista« bila 
je prepirka između onih koji su vjerujući u organsko je- 
dinstvo svijeta tvrdili da može postojati samo jedna Istina, 
izražena nedjeljivim sistemom koherentne misli, i onih koji 
su vjerujući u međusobnu nezavisnost činjenica tvrdili da 
je istina o svijetu moguća samo kao suma ili kombinacija 
mnogih međusobno nezavisnih istina, izraženih međusobno 
nezavisnim sudovima. 


I »monisti« i »pluralisti« u ovom smislu mogu biti »monisti« 
u jednom drugom smislu, u smislu tvrdnje da postoji jedna 

( i ne više nego jedna) istina o jednom stanju stvari (bez 
obzira na to da li se to stanje stvari interpretira kao nezavis- 
na činjenica, kao kombinacija činjenica ili kao organska cje- 
lina koja se ne može dijeliti na činjenice). Većina nas danas 
(sigurno ne svi) izgleda da smo »monisti« u tom smislu, u 
smislu u kojem se »monizam«, kako se čini, može svesti na 
prihvaćanje p ili ne-p i ne(p i ne-p) kao tautologija. 


Međutim daleko od toga da bi bila samo teorijsko vjerova- 
nje (ili samo tautologija) ova varijanta monizma izgleda u- 
ključuje zahtjev da se samo jedno od sukobljavajućih se 
shvaćanja dopusti kao istinito, ili, što je samo drugi način 
da se taj zahtjev izrazi, da se odbace kao neistiniti svi me- 
čđusobno nesuglasni odgovori na isto pitanje osim jednog. 


Pored toga što su »monisti« u gornjem smislu, mnogi među 
nama čini se da vjeruju u vrijednost istine u tom smislu što 
vjeruju da je istina nešto moralno ili društveno dobro (vri- 
jedno, plemenito, korisno, društveno poželjno, progresivno 
itd.), tako da bi trebalo da bude ne samo teorijski prihva- 
ćena, nego i praktično (moralno, društveno, politički) afir- 
mirana, podržavana, branjena, propagirana, preporučivana 
itd., za razliku od neistine koja bi trebalo da bude odbaci- 
vana, osuđivana, sprečavana, potiskivana, eliminirana. 


S druge strane, većina nas danas izgleda da smo »pluralis- 
ti«, ne u smislu neke metafizičke doktrine, nego u onom 
smislu što ga je prvi sugerirao Wolff, a zatim Kant, u smislu 
načina mišljenja i životnog stava suprotnog egoizmu: »Dem 
Egoismus kann nur der Pluralismus entgegengesetzt werden, 
d. i. die Denkungsart: sich nicht als die ganze Welt in seinem 
Selbst befassend, sondern als einen blossen Weltbiirger zu 
betrachten und zu verhalten.«! 


Tačnije rečeno, većina nas danas smo pluralisti u onom 
smislu u kojem je »pluralizam« (1) teza o širokoj raznolikos- 
ti ljudskih bića uprkos njihovoj temeljnoj jednakosti kao 


! I. Kant, Anthropologie in pragmatischer Hinsicht, 8 2 (Werke XII, 
Suhrkamp Verlag, Frankfurt am Main 1964, S. 411). 

ljudskih bića, zajedno sa (2) zahtjevom da se sva ljudska 
bića tretiraju jednako, bez obzira na njihove razlike po rasi, 
nacionalnosti, seksu, religiji, temperamentu i mišljenjima. 
Ovaj zahtjev, kako se čini, implicira da treba da poštuje- 
mo ili bar toleriramo mišljenja drugih lica čak i ako se či- 
ne neistinita (jer »svatko ima svoju vlastitu istinu«). 


Tako izgleda da smo suočeni s izborom između shvaćanja da 
istina o jednom stanju stvari mora biti jedna i shvaćanja da 
su sva ljudska bića u osnovi jednaka. Prvo shvaćanje izgle. 
da implicira da bi trebalo da odbacimo i onemogućimo 
sva međusobno nesuglasna mišljenja osim jednog, drugo 
shvaćanje, kako se čini, implicira da moramo tolerirati i ne- 
suglasne odgovore na isto pitanje. Treba li da žrtvujemo je- 
dinstvenost istine radi pluralističke tolerantnosti ili treba 
da ograničimo tolerantnost u ime istine? Ili možda ima neki 
način da se »monističko« shvaćanje istine pomiri s »plura- 
lističkim« shvaćanjem čovjeka? 


Praktički je nemoguće razmotriti u jednom tekstu sve teo- 
rije istine, ali je čak i u principu nemoguće odlučiti o mo- 
nističkoj ili o pluralističkoj prirodi istine ako ne naznačimo 
bar kratko ono shvaćanje istine koje se uzima kao polazna 
tačka za razrješavanje tog spornog pitanja. Drugim riječima, 
moramo ukratko skicirati našu »teoriju istine«, ne zato 
da bismo zahtijevali njeno nekritičko prihvaćanje, nego 
naprotiv da bismo je učinili eksplicitnom i pristupačnom kri- 
tici. 


Istina po mom mišljenju nije nužno ograničena na rečenice 
niti na sudove, u određenom smislu ona se može pripisati 
bivstvovanju, možda ne bivstvovanju uopće, ali zato onom 
najsloženijem obliku bivstvovanja što ga nazivamo »čovje- 
kom«. Mnogoznačnost riječi »istina« i šarenilo pojmova »is- 
tine« nije puka historijska slučajnost. Različita značenja is- 
tine ne mogu se svesti na jedno »pravo«; ali ima nešto što 

ih međusobno povezuje. Zato se filozofija ne može zadovo- 
ljiti time da »precizno definira« neko proizvoljno odabrano 
značenje istine (kako to čini »semantička definicija istine«); 
ona treba da pokaže unutrašnji smisao ove mnogoznačnosti. 
Zadatak je filozofije, na primjer, da pokaže kako »ontološ- 
ka« istina omogućuje »antropološku«, »etičku«, »estetsku«, 
»logičku« i »gnoseološku« 2 


U stvari ima dobrih razloga protiv pretpostavljanja neke 
»ontološke« istine različite od »antropološke«. Mogućnost 
biranja između istinitog i neistinitog oblika bivstvovanja tre- 
ba smatrati privilegijem čovjeka. Istina čovjekovog bivstvo- 
vanja ujedno je i ontološka i antropološka. Čovjekova spo- 
sobnost za istinito i neistinito bivstvovanje osnova je njego- 
ve sposobnosti da izriče i istinite i neistinite sudove. Jedinst- 
venost istinitog suda (u smislu isključenja pluralnosti među- 
sobno nesuglasnih istinitih sudova) ima svoj korijen u je- 
dinstvenosti istinitog života. 


Svi sudovi bili su podijeljeni na one koji su logički istiniti 
leko od toga da bi bila iscrpna, ta je podjela izvedena. Mo- 
gućnosti čovjeka kao slobodnog i stvaralačkog bića ne mo- 
gu se izraziti ni tautologijama ni samo empirijskim iskazi- 
ma. Tautologije su dobre za određivanje granica unutar ko- 
jih se naše misli mogu kretati, a empirijski iskazi su u redu 
za prikazivanje svijeta i čovjeka onakvih kakvi su. Ali bitne 
mogućnosti čovjeka mogu se izraziti samo pomoću bitnih 
sudova koji ne iskazuju jednostavno ono što jest, nego pred- 
lažu i sude o onom što može i treba da bude, te tako sudje- 
luju u stvaranju novoga. Utvrditi istinu takvih sudova može 
biti teško i možda se oni ne mogu konkluzivno dokazati. Ali 
to nije dovoljan razlog za tvrdnju da oni ne mogu biti isti- 
niti. To je samo još jedan dodatni razlog da se napravi jas- 
na distinkcija između istinitog suda i onog za koji se zna 
da je takav, i općenitije između istine i spoznaje. 


2 G, Petrović, Filozofija i marksizam, Mladost, Zagreb 1965, str. 250. 

IV 


Naznačeno shvaćanje istine pomaže nam da pronađemo izlaz 
iz teškoća koje mogu nastati u vezi sa shvaćanjem da je is- 
tina jedna, ali da sva mišljenja treba jednako poštovati i to- 
lerirati. Jedna je od njegovih glavnih prednosti što ono či- 
ni vidljivijom distinkciju između istine i spoznaje i težinu 
zadatka da se spoznaja istine postigne. 


Nije potrebno tražiti kompromis između shvaćanja da je is- 
tina jedna i shvaćanja da treba tolerirati pluralnost diver- 
gentnih mišljenja. Da bi se postigla istina, potrebni su slo- 
bodno izražavanje različitih mišljenja i slobodna diskusija. 
S druge strane, korišćenje tolerancije za razvijanje vlasti- 
tog stanovišta i za njegovu obranu protiv drugih stanovišta 
pretpostavlja da je istina jedna. 


B. Istina pluralizma i pluralizam istine 


Svi mi vjerujemo u istinu, a mnogi od nas simpatiziraju s 
pluralizmom. Da li smo dosljedni kad pokušavamo da pomi- 
rimo pluralizam i istinu? Kakav je pravi odnos među njima? 
Da li je pluralizam istinita teorija? Da li je istina pluralni 
»entitet«? Zahtijeva li istina pluralizma — pluralnost isti- 
ne? Premda se mogu izraziti vrlo kratko, pitanja nisu jed- 
nostavna. Sva ona zavise od toga šta mislimo pod »pluraliz- 
mom« i pod »istinom«, ali i od prirode svijeta. 


Ima mnogo raznih tipova i oblika pluralizma, pa ih ovdje 
ne možemo sve analizirati. Učinit ćemo kratke primjedbe o 
samo dva karakteristična oblika pluralizma: (1) o pluraliz- 
mu kao metafizičkom učenju i (2) o pluralizmu kao društve- 
no-političkom učenju. To sigurno nisu jedine postojeće ver- 
zije pluralizma, da o njegovim mogućim verzijama i ne 
govorimo. Ali to su vjerovatno dva dosad najproširenija i 
najutjecajnija tipa pluralizma. Nijedan od njih nije pos- 

tojao samo u jednom obliku. Bilo je mnogo verzija pluraliz- 
ma kao metafizičke doktrine i ne manje verzija pluralizma 
kao socijalno-političke doktrine. 


Pluralizmu kao metafizičkom učenju pripada poštovanja 
dostojno mjesto u filozofskim udžbenicima i u filozofskim 
rječnicima. On je nezaobilazan u sistematskim prikazima 
tradicionalnih metafizičkih sporova o broju stvari ili prin- 
cipa u svijetu. Pokušavajući da uvedu neki red u kaos krea- 
tivnog filozofskog mišljenja neki pisci klasicifirali su plura- 
lizam kao jedan od tri glavna metafizička pravca (uz moni- 
zam i dualizam), a neki, supsumirajući dualizam pod plura- 
lizam, kao jedan od dva. 


Ako se promatra u historijskoj perspektivi, pluralizam do- 
bija manje centralno mjesto. Najprominentniji oblik filo- 
zofskog spora o »jednom i mnogom« bila je raspra o broju 
supstancija, a veliko doba prepirki oko tog problema — po- 
četak novog vremena. Pluralizam nije bio među velikim part- 
nerima u toj debati. Velika bitka vodila se među različitim 
tipovima »monista« i »dualista«. 


Pluralizam kao razrađena doktrina koja pretendira na cen- 
tralno mjesto u filozofiji razvio se početkom 20. vijeka. Po- 
javio se kao reakcija na britansko neohegelovstvo, filozof- 
ski pravac koji je predstavljao zakašnjeli pokušaj oživlja- 
nja tradicionalne idealističke metafizike. A sam je dao novi 
odgovor na jedno staro pitanje koje je u tom apstraktnom 
obliku već bilo prevaziđeno. 


Oni koji su ga razradili u tako kasnoj fazi bili su dovoljno 
mudri da ga učine skromnim, ograničavajući mu pretenzije. 
Definirajući pluralizam kao odgovor na pitanje o tome koli- 
ko entiteta ima na svijetu, oni su razradili učenje neutralnog 
monizma kao odgovor na pitanje o broju vrsta entiteta. Leib- 
niz je ponekad spominjan kao preteča tog učenja, a on je 
to doista i bio, ako se jedan od najdubljih filozofa svih vre- 
mena može smatrati pretečom onih koji nisu dostigli njegov 
rang. 


2 Mišljenje revolucije 97 


Jedan od najeminentnijih pluralista, William James tvrdi u 
svom Pragmatizmu da stari problem »jednog i mnogog« 
predstavlja »najcentralniji među svim filozofskim proble- 
mima«, centralni u tom smislu da »ako znate da li je neki 
čovjek odlučan monist ili odlučan pluralist, vi možda znate 
više o ostatku njegovih mišljenja nego ako mu date bilo 
koji drugi naziv koji završava na ist.«? Ali po mom mišlje- 
nju, ako pažljivo pročitate Jamesovu analizu pluralizma, zna- 
jući da je neki čovjek pluralist, ne samo što nećete previše 
znati o ostatku njegovih pogleda, nego nećete imati jako spe- 
cifičan pojam čak ni o pogledima koji ga čine pluralistom. 


Pluralizam kako ga shvaća James predstavlja negaciju mo- 
nizma, a monizam je teza da je »svijet jedan«. Međutim ta se 
teza može interpretirati na najmanje osam različitih nači- 
na. Tako ona može značiti (1) da je »svijet u najmanju ruku 
jedan predmet raspravljanja«, (2) da su njegovi dijelovi 
»kontinuirani« ili da se »drže zajedno«, (3) da su oni pove- 
zani nekim »linijama utjecaja«, (4) da svijet posjeduje kau- 
zalno jedinstvo u tom smislu da postoji »jedan veliki prvi 
uzrok svega što jest«, (5) da on ima generičko jedinstvo u 
tom smislu da postoji neki summum genus pod koji se 
mogu podvesti sve stvari, (6) da postoji jedinstvo svrhe u 
svijetu, (7) da on ima neko estetičko jedinstvo i (8) da pos- 
toji neko »sveobuhvatno noetičko jedinstvo« u tom smislu 
da cijeli svijet postoji kao predmet misli za nekog »svezna- 
jućeg«. 


Prema Jamesu u nekima od tih osam značenja svijet se mo- 
že promatrati kao jedan, a u nekima ne može. Dakle: »On 
mije ni čist i prost univerzum ni čist i prost multiverzum.« 
(P, 148) Ovaj zaključak možemo bez ustručavanja prihvatiti, 
ali on sigurno nije jako informativan. Pored toga on izgleda 
prije kao kombinacija monizma i pluralizma nego kao pra- 
vi pluralizam. Međutim Jamesovo shvaćanje pluralizma tako 


* William James, Pragmatism, Longmans, Green and Co, New York, 
London, Toronto 1948 (u daljnjem tekstu »P«), p. 129. 

je široko da može apsorbirati te monističke elemente ne gu- 
beći svoju pluralističku prirodu. Za razliku od monizma, 
čiji je temperament »tako vehementan da je povremeno go- 
tovo grčevit«, pluralizam nema potrebe za »tim dogmat- 
skim, rigorističkim temperamentom«. Tako: »Ako dopustite 
neko odvajanje među stvarima, neki drhtaj nezavisnosti, 
neko slobodno djelovanje dijelova jednog na drugi, neku 
stvarnu novost ili slučajnost, ma koliko sićušnu, on je jed- 
nostavno zadovoljan i dopustit će vam bilo koju količinu, 
ma koliko veliku, stvarne povezanosti.« (P, 160) 


Doista je teško odbaciti jedan tako velikodušan pojam plu- 
ralizma, ali ako je netko pluralist u tom smislu, to ne go- 
vori jako puno »o ostatku njegovih mišljenja«. I teško da 
nam to može mnogo reći o istini i o njenoj mogućoj plural- 
nosti. Doduše, William James imao je specifičan pojam is- 
tine, i taj je pojam u izvjesnom smislu bio pluralističan, ali 
on nije bio izveden iz njegovog pluralizma. Njegov pojam 
istine i njegov pluralizam bili su naprotiv rezultat primjene 
njegovog pragmatičkog metoda koji je bio razrađen nezavis- 
no od njih. 


Specifičnu kritiku monizma i mnogo specifičniju verziju plu- 
ralizma razradio je Bertrand Russell, koji je bio posebno za- 
interesiran za pobijanje monističke teorije istine i za obra- 
nu onog što mu se činilo kao pluralistička teorija istine. 
Jezgro njegovog pobijanja monizma bila je kritika onog 
što je on nazvao »aksiomom unutrašnjih odnosa« (»the axi- 
om of internal relations«), a pozitivna razrada njegovih plu- 
ralističkih pogleda rezultirala je u teoriji logičkog atomiz- 
ma. I njegova kritika internih relacija i njegova teorija lo- 
gičkog atomizma predobro su poznati da bi ih ovdje trebalo 
rezimirati. Hoću samo da obratim pažnju na jedan paradok- 
salan aspekt njegovog poduhvata, koji može da bude zanim- 
ljiv za nas ovdje: Russellovo pluralističko shvaćanje svijeta 
i istine u jednom je drugom važnom smislu radikalno mo- 
nističko, monističnije čak i od monizma samih engleskih 
hegelovaca. 

Odbacujući monizam u onom smislu u kojem je to učenje 
»da nema raznolikosti i da postoji samo jedna stvar« Russell 
je i sam branio svojevrsni radikalni monizam negirajući pos- 
tojanje kvalitativno različitih vrsta ili tipova stvari u svemi- 
ru. Eksplicitna razrada tog shvaćanja bila je teorija neu- 
tralnog monizma. Ali nije samo njegova teorija neutralnog 
monizma bila monistička. Russell je radikalni monist čak i 
u svojoj teoriji logičkog atomizma. Prema tom učenju u svi- 
jetu nema ničega osim raznih vrsta činjenica, a sve se činje- 
nice mogu u krajnjoj liniji svesti na pojedinačnosti i na nji- 
hove odnose. To znači da u svijetu nema principijelnih raz- 
lika i da nijedan dio zbilje ne može biti konstituiran drukčije 
od ostalih. 


Isto vrijedi za Russellovo shvaćanje istine. On je protiv mo- 
nističke teorije istine u onom smislu u kojem je to teorija 
da postoji samo jedna istina, »jedna konačna i potpuna is- 
tina« koja se sastoji »od jedne propozicije s jednim subjek- 
tom, naime cjelinom, i s jednim predikatom«. Ali on je mo- 
nist i u tom smislu što dopušta samo jedno značenje riječi 
istina, značenje u kojem je »bilo koja propozicija koja nije 
tautologija, ako je istinita, istinita uslijed odnosa prema ne- 
koj činjenici kao i u tom smislu što ne dopušta da bilo 
koja propozicija bude u isto vrijeme istinita i neistinita, ili 
da bude istinita samo u određenoj mjeri. 


U izvjesnom smislu F. Bradley i H. Joachim bili su pluralis- 
tičniji od Russella u teoriji istine. Prema Bradleyu »čak i 
apsolutna istina izgleda da se naposljetku pokazuje kao po- 
grešna. I mora se priznati da naposljetku nijedna moguća 
istina nije sasvim istinita.«* Russell je, naprotiv, kao pravi 


* Bertrand Puse: Philosophical Essays, London 1966 (u daljnjem 
tekstu PE), p 


5 Bertrand Russell, My Philosophical Development, London 1959 (u 
daljnjem tekstu PD), p. 63. 


*F.H. Bradley, Appearance and Reality, 1st ed, p. 544, cit. prema 
PE, p. 142. 

monist insistirao: »Ja još uvijek smatram da neka izolirana 
istina može biti potpuno istinita.« (PD, 63) 


Sva metafizička učenja doveli su u pitanje u 19. vijeku, na 
jedan način Auguste Comte i pozitivisti, a na drugi način 
Karl Marx i marksisti. Pozitivisti su sanjali o ukidanju sva- 
ke metafizike i o njenoj zamjeni pozitivnom naukom. Karl 
Marx smatrao je da se pravi problemi tradicionalne metafi- 
zike mogu spasiti i riješiti samo unutar jednog novog mišlje- 
nja — mišljenja revolucije. Na taj način pluralizam kao me- 
tafizičko učenje bio je razrađen u vrijeme kada je već sam 
problem koji je on želio riješiti bio postao sumnjiv. 


Mislim da danas ima mnogo filozofa koji simpatiziraju s plu- 
ralizmom kao metafizičkim učenjem, ali vrlo malo takvih 
koji su spremni da ga brane u danom obliku. Tako izgleda 
da mnogi predstavnici analitičke filozofije umuju na slijede- 
ći način: Kad bi nam bila potrebna metafizička osnova za 
našu metodu, pluralizam bi nam mogao dobro doći. Ali mi 
u stvari i ne trebamo nikakvu metafizičku osnovu. Dakle: 
»hvala ne, pluralizme«. 


Analitički filozofi nisu jedini simpatizeri pluralizma. On ima 
dosta simpatizera i među nedogmatskim marksistima. Mate 
rijalistička metafizika koja je razrađena pod imenom »dija- 
lektičkog materijalizma« upotrebljavala se (ili zloupotreb- 
ljavala) kao filozofsko opravdanje za nehumanu društvenu 
praksu. Odatle sklonost prema pluralizmu među slobodo- 
umnim, humanističkim marksistima. No da li je pluralistič- 
ka metafizika jedina moguća alternativa staljinističkom mo- 
nizmu? 


U razdoblju između dva svjetska rata, dok je pluralizam kao 
metafizička doktrina bio u opadanju, novi tip pluralizma 
postao je popularan: pluralizam kao društvena i politička 
doktrina. I on je u velikoj mjeri razvijen u Engleskoj, od 
strane pisaca kao što su J. G. Figgis, H. J. Laski, A. D. Lind- 

say, G. D. H. Cole, S. G. Hobson i drugi, ali vrlo brzo proši- 
rio se po cijelom svijetu. Najvatrenije branioce našao je u 
Sjedinjenim Državama, koje su se činile kao društvo koje 
se najviše približava realizaciji pluralističkih ideala. 


Pluralizam kao društvena i politička teorija razvio se kao 
dio liberalne ideologije. Njegova glavna briga bila je da osi- 
gura prava i interese različitih društvenih grupa, koje pos- 
toje u liberalnom »demokratskom društvu«, a država ih čes- 
to zanemaruje ili ignorira. Polazeći sa stanovišta da čovjek 
prirodno ulazi u različite oblike udruživanja — ekonomske, 
političke, religiozne, profesionalne itd. — od kojih nijedan 
ne treba da se klasificira kao niži od drugih, oni su smatrali 
da bi sve te grupe trebalo da sudjeluju u društvenom dono- 
šenju odluka. Ali tvrdeći da suvereno pravo države treba 
da se ograniči ili dopuni pomoću moći drugih društvenih 
grupa, oni nisu išli tako daleko da bi državi poricali pravo 
da postoji i da igra centralnu ulogu u društvenom životu. 


Ovaj dvostruki stav pluralizma prema državi zapazili su i 
kritizirali čak i neki od onih koji su simpatizirali s njim. 
Tako je Francis Coker pisao: »Pluralisti pokušavaju da dođu 
do teorijske pozicije po sredini između anarhista ili sindi- 
kalista i političkih monista. Oni bi htjeli da zadrže državu, 
ali da je liše vrhovne vlasti. Međutim, čini se da taj kompro- 
mis postižu samo na riječima. Oni dopuštaju državi da pu- 
tem prinudnih poreza osigura svoje fondove, da zadrži cijeli 
tradicionalni sistem prinudne podaničke vjernosti za sve 
članove zajednice, te da toj sveobuhvatnoj i prisilnoj politič- 
koj zajednici povjeri široke dužnosti u upravljanju ekonom- 
skim i društvenim životom zajednice. U stvari izgleda da te 
osnovne koncesije tradicionalnoj teoriji traži i zahtjev plu. 


? Tako je knjiga Harolda Laskija Politička gramatika (Grammar of 

Politics) objavljena i na srpskohrvatskom, u izdanju Gece Kona (Beo- 

grad 1934), u prijevodu D. Ikonića, s uvodom »Pluralizam« iz pera 

tada eminentnog konzervativnog univerzitetskog profesora Slobodana 

IZAK, kasnijeg predsjednika jugoslavenske kraljevske vlade u 
ndonu. 

ralistA za grupnim autonomijama kao i njihovo priznavanje 
neorganiziranih interesa širokih slojeva građana.«* 


Uzimajući u obzir takve kritike, neki pluralisti bili su skloni 
da moć države svedu na minimum, ostavljajući joj samo 
ulogu promatrača i regulatora koji se brine da se u slobod- 
noj konkurenciji i borbi među interesnim grupama poštuju 
neka pravila. 


Daleko od toga da bi pružio zadovoljavajuće rješenje za dru- 
štvene probleme takav pluralizam čini ih još težima. Bri- 
ljantnu analizu i kritiku novijih oblika pluralizma dao je 
Robert Paul Wolff u svom dobro poznatom radu »S onu 
stranu tolerancije«* Njegovu kritiku pluralističke demokra- 
cije smatram i blistavom i nedostatnom, dakle dobrom po- 
laznom tačkom za daljnju diskusiju. Pretpostavljajući da 
je to prilično dobro poznata analiza htio bih odmah učiniti 
neke primjedbe u vezi s njenim zaključnim kritičkim di- 
jelom. 


Koncedirajući da su »demokratski pluralizam i s njim po- 
vezani princip tolerancije puno opravdaniji nego bilo koja 
od tradicija iz koje oni izrastaju« (CPT, 37—38), Wolff je 
pokušao pokazati da »primjena pluralističke teorije na ame- 
ričko društvo uključuje ideološka iskrivljavanja na najma- 
nje tri razna načina« (CPT, 40). Izostavljajući sve nepotreb- 
ne detalje i napose sve što se odnosi isključivo na američko 
društvo, mislim da bi se Wolffove tri tačke mogle rezimirati 
i preformulirati na slijedeći način: 


1. »Prema pluralističkoj teoriji svaka prava društvena gru- 
pa ima pravo na neki glas u pravljenju politike i na učešće u 
dobicima.« (CPT, 45) Međutim, ne promatraju se sve društ. 


* Francis W. Coker, »Pluralism«, Encyclopaedia of the Social Sciences, 
Vol. XI, p. 173 


* »Beyond Tolerance«, u knjizi Robert Paul Wolff, Barrington Moore, 


Jr., Herbert Marcuse A Critique of Pure Tolerance, Beacon Press, 
Boston 1965 (u daljnjem tekstu CTP). 

vene grupe kao prave. To napose vrijedi za »marginalne 
grupe« koje se grde kao »ekstremisti«, a i općenito za nove, 
nastajuće grupe. 


2. Nije dosta da se sve postojeće grupe priznaju kao prave 
ili legitimne. Nisu sve grupe jednako moćne i stupanj njiho- 
ve moći ne mora odgovarati stupnju u kojem su njihovi in- 
teresi legitimni. »Vlada sasvim uspješno arbitrira u konflik- 
tu među konkurentskim moćima — bilo koja grupa koja je 
već uspjela da akumulira znatnu količinu moći postići će 
da federalne agencije uvaže njen zahtjev. Ali legitimni inte- 
resi koji su bili ignorirani, potisnuti, odbačeni, ili koji još 
nisu uspjeli da se organiziraju za efektivnu akciju, doživjet 
će da se njihova nepovoljna pozicija ovjekovječuje odluka- 
ma vlade.« (CPT, 47) 


3. Ima nekih općih interesa koji nisu interesi bilo koje po- 
sebne grupe. »Prema pluralističkoj teoriji, politika je borba 
među društvenim grupama za kontrolu vlasti i odluka vlade. 
Svaka grupa je motivirana nekim interesom ili skupom in- 
teresa i nastoji da potakne vladu u akciju u svoju korist. 
Tipični društveni problem prema pluralistu stoga je neki 
primjer distributivne nepravde. Jedna grupa dobija previše, 
a druga premalo raspoloživih sredstava.« Međutim neki dru- 
štveni problemi su »problemi društva kao cjeline, a ne neke 
posebne grupe. To znači, oni se tiču općeg dobra, ne samo 
agregata privatnih dobara. Da bi se mogli rješavati takvi 
problemi, mora postojati neki način da se cijelo društvo 
konstituira kao prava grupa s grupnim ciljem i koncepci- 
jom zajedničkog dobra. Pluralizam to isključuje u teoriji, 
prikazujući društvo kao agregat ljudskih zajednica, a ne 
kao nešto što bi samo bilo ljudska zajednica; a isto tako on 
isključuje brigu za opće dobro u praksi ohrabrujući politiku 
pritiska interesnih grupa u kojima nema mehanizma za ot- 
krivanje i izražavanje općeg dobra.« (CPT, 50) 


Tako cijela analiza završava slijedećom općom ocjenom: 
»Pluralizam je human, benevolentan, susretljiv, i puno osjet- 
ljiviji za zla društvene nepravde nego bilo egoistički libera- 

lizam bilo tradicionalni konzervatizam iz kojeg je izrastao. 
Ali pluralizam je fatalno slijep za zla koja razjedaju cijeli 
politički korpus, a kao teorija društva on sprečava razmat- 
ranje upravo onih temeljnih društvenih revizija koje su mož- 
da potrebne da se isprave ta zla.« (CPT, 52) 


Moja vlastita ocjena društvenog pluralizma bila bi čak i 
malo negativnija od Wolffove. Mislim da je pluralizam manje 
»human, benevolentan, susretljiv« etc. nego što se to može 
činiti, i to iz slijedećih razloga: 


1. Promatran s gledišta metode pluralizam je nekritička dru- 
štvena teorija, više pokušaj da se pronađe pragmatičko rje- 
šenje za društvene probleme nego napor da se dublje anali- 
ziraju struktura društva i njene inherentne mogućnosti za 
promjenu. On se suzdržava od bilo kakve analize prirode 
čovjeka, bića koje je jedini mogući subjekt društva. 


2. Promatran s gledišta sadržaja pluralizam je teorija koja 
previđa bitno značenje privatnog vlasništva i klasne vla- 
davine, pa pogrešno prikazuje pravu prirodu društva koje 
je u osnovi monističko. Teškoća pluralizma nije samo u 
tome što neke marginalne ili nove grupe nisu priznate ili 
ne mogu osigurati svoje interese. Ozbiljniji je defekt plura- 
lizma u tome što uz pomoć pluralističkih korekcija jedna 
manjinska grupa uspijeva da održi svoju vladavinu. A daljnji 
je defekt pluralizma što se zajednički interesi društva, da- 
leko od toga da bi bili jednostavno zaboravljeni, uz njegovu 
pomoć podvrgavaju posebnim interesima vladajućih grupa. 


Naprijed smo iznijeli kratke napomene o dva različita poj- 
ma pluralizma: (1) o pluralizmu kao metafizičkom učenju 
i (2) o pluralizmu kao društvenopolitičkom učenju. Kakav 
je bio smisao tih napomena? 

Premda dva razmotrena oblika pluralizma pripadaju u dva 
različita područja, oni čine sličnu pogrešku. S različitih gle- 
dišta oni ignoriraju isti osnovni problem. 


Osnovni promašaj tradicionalne metafizike bio je u tome 
što je ona htjela da pruži adekvatnu opću sliku svijeta, igno- 
rirajući ono »posebno« biće koje se zove »čovjek«, a koje 
je njen dvostruki preduslov: i kao »tvorac slike« (ili »pri- 
kazivač«) i kao centralni dio onog što bi trebalo »naslikati« 
ili »prikazati«. 


Osnovni je promašaj suvremene društvene i političke teori- 
je u tome što ona želi da konstruira teorije i projekte za 
društvo i politiku ne pitajući o prirodi jedino mogućeg su- 
bjekta društvenog života (i njegove spoznaje), a taj je sub- 
jekt opet ljudsko biće. 


Razmotrene pluralističke doktrine, jedna metafizička, a dru- 
ga društvenopolitička, pate od nedostataka onog teorijskog 
okvira unutar kojeg su razvijene. 


Jedna od ideja vodilja Karla Marxa bila je da je apstraktna 
metafizika jednako neodrživa kao i filozofski nezasnovana 
društvena teorija. Mislim da ta ideja može poslužiti kao 
dobro ishodište za izlaganje jednog pogleda o istini plura- 
lizma. Doduše, bilo je mnogo različitih interpretacija Marxa, 
pa premda mislim da je moja najadekvatnija, ne želim da 
Marxa činim odgovornim za nju. Bolje je da je ukratko ski- 
ciram kao svoje vlastito mišljenje. 


Po mom mišljenju, dakle, nemoguće je (ili bar neplodno) ras- 
pravljati o bivstvovanju kao takvom ili o zbilji kao cjelini 
ne uzimajući u obzir da ima kvalitativno različitih oblika 
bivstvovanja. Ima doista mnogo različitih oblika bivstvova- 
nja, ali oni se mogu svesti na dva osnovna: na historijsko, 
slobodno i stvaralačko bivstvovanje svojstveno čovjeku i 
nehistorijsko, neslobodno bivstvovanje, određeno slijepom 
igrom prirodnih zakona i slučaja, svojstveno svim ne-ljud- 
skim bićima. 


106 


U Marxovoj tradiciji oblik bivstvovanja koji je svojstven 
čovjeku nazivam »praksom«. U ovom kontekstu »praksu« ne 
treba shvatiti kao čovjekovu političku, trgovačku ili neku 
drugu »praktičnu« djelatnost u kolokvijalnom smislu te rije- 
či. U duhu Marxa praksa je struktura čovjekove djelatnosti 
ukoliko je ona slobodna i stvaralačka. Kao biće prakse čov- 
jek je slobodno i stvaralačko biće, a kao takvo on je biće re- 
volucije. A revolucija nije neki specijalni fenomen u histo- 
riji, nego najkoncentriraniji oblik ljudske kreativnosti, dje- 
latnost u kojoj se izražava stvaralačka priroda čovjeka. 


Čovjek nije neko biće izvan svijeta, ni jednostavno jedan 
od posebnih dijelova svijeta. On je onaj »dio« svijeta u ko- 
jem su u punoj mjeri izražene bitne mogućnosti bivstvova- 
nja. Upravo zahvaljujući čovjeku i putem čovjeka svijet u 
kojem živimo otvoren je i nezavršen. Zato je pogrešno da 
odvajamo proučavanje čovjeka od proučavanja svijeta, miš- 
ljenje revolucije od mišljenja bivstvovanja. Filozofija je miš- 
ljenje revolucije upravo kao mišljenje bivstvovanja, a ne 
povrh toga. 


Takvo mišljenje revolucije predstavlja negaciju tradicional- 
nih oblika monizma, dualizma i pluralizma shvaćenih kao 
metafizičkih učenja koja žele da objasne cjelinu zbilje svo- 
deći je na jedan, dva ili nekoliko osnovnih principa. Ali ono 
je u izvjesnom smislu istovremeno monističko, dualističko 
i pluralističko. Ono je monističko u tom smislu što ne pri- 
hvaća da ima više nego jedan svijet ili da je postojeći svijet 
samo agregat nepovezanih činjenica ili stvari. Ono je dualis- 
tičko u tom smislu što insistira da postoji bitna razlika iz- 
među ljudskog i ne-ljudskog oblika bivstvovanja. A ono je 
pluralističko i u tom smislu što dopušta postojanje mnošt- 
va individualnih bića i u tom smislu što prihvaća mnogo 
različitih oblika ne-ljudskog bivstvovanja. 


Svaka filozofija koja promatra »jedan«, »dva« ili »mnogo« 
kao jedini dopušteni atribut bivstvovanja u osnovi je fetišis- 
tička i tako nije od pomoći za razumijevanje našeg života i 
svijeta u kojem živimo. To vrijedi ne manje za tradicionalni 

»pluralizam« nego za »monizam« ili »dualizam«. Ali »plura- 
lizmu« koji nema ambicije da postane centralna filozofska 
doktrina pripada legitimno mjesto u filozofskom mišljenju. 


Tako je »pluralizam« istinit kao shvaćanje da nema nepro- 
mjenljive ljudske prirode pa dakle ni idealnog oblika života 
ni nekog savršenog oblika društva. On je također »istinit« 
ako se interpretira kao teza da je čovjek stvaralačko biće 
čija je »bit« u povijesnom stvaranju raznolikih oblika živo- 
ta. »Istinit« je i ako se uzme kao teorija da ljudska bića u- 
prkos svojoj širokoj raznolikosti mogu biti jednako humana. 
On je i istinit i važan kao teza da putevi ka socijalizmu u 
smislu boljeg ljudskog društva mogu biti različiti u raznim 
zemljama i okolnostima. 


Međutim shvaćanje da različiti tipovi ljudskog života i društ- 
vene organizacije mogu biti jednako humani ne znači da su 
svi postojeći tipovi ljudskog bivstvovanja i svi postojeći ob- 
lici društvenog života jednako humani. Ima takvih oblika ži- 
vota, tipova djelatnosti i oblika društvene organizacije koji 
proširuju i obogaćuju mogućnosti čovjeka kao slobodnog 
bića, ali ima i takvih koji su zapreka za čovjekov razvoj kao 
ljudskog bića. Drugim riječima čovjek je biće koje je sposob- 
no za autentične i neautentične, razotuđene i samootuđene 
oblike bivstvovanja, distinkcija koja se može primijeniti 
samo na čovjeka. 


Ali kakva je relevantnost svih tih »spekulacija« o pluraliz- 
mu za pitanje o istini? 


IV 


Ako je pluralizam bar u nekim od svojih značenja istinit, 
znači li to da treba da priznamo i pluralizam istine? 


Mislim da se pluralnost istine može braniti u najmanje pet 
smislova: 

(1) Ako pluralnost istine znači da ima više nego jedan isti- 
nit sud, teško da će itko osporavati takav »pluralizam«. 
Stoga izgleda nepotrebno da ga posebno obrazlažemo. 


(2) Ako pluralnost istine znači da su bar neki od istinitih 
sudova logički nezavisni od drugih, tako da se ne mogu iz- 
vesti iz drugih istinitih sudova, opet je dosta teško ospora- 
vati takav pluralizam. Naravno, jedva da bi bilo moguće 
braniti radikalnije shvaćanje da su svi istiniti sudovi uza- 
jamno nezavisni. Drugim riječima, pluralnost istine prihvat- 
ljiva je također ako ona znači da je moguć više nego jedan 
sistem istinitih sudova. 


(3) Ako pluralnost istine znači da ima više nego jedna vrsta 
ili tip istinitih sudova, malo će tko osporavati takvo shvaća- 
nje. Ali bit će mnogo neslaganja o prirodi i broju različitih 
tipova sudova. Ovdje je nemoguće raspraviti sva ta sporna 
pitanja. Umjesto da pokušam ukloniti bar neke od teškoća 
sadržanih u tradicionalnim i suvremenim shvaćanjima o 
vrstama sudova prije sam sklon da ih povećam tvrdeći da su 
pored logički i empirijski istinitih sudova mogući i filozof- 
ski istiniti sudovi, sudovi koji nisu ni tautološki ni jednostav- 
no faktični nego prije bitni. Da dam samo nekoliko primjera, 
takvi bi bili sudovi kao »Čovjek je slobodno biće«, »Filozo- 
fija je mišljenje revolucije«, »Socijalizam je kult ličnosti«. 
Znam da mnogi suvremeni filozofi neće prihvatiti takve is- 
kaze kao sudove. Neki će ih promatrati kao besmislene iz- 
jave, a neki kao proizvoljne definicije, normativne iskaze, 
vrijednosne sudove, performativne rečenice, poetske meta- 
fore, maskirane imperative ili javne apele. Benevolentni kri- 
tičar možda će koncedirati da su u iskazu kao »Čovjek je 
slobodno biće« stopljeni u jednu cjelinu faktički iskaz »Neki 
se ljudi ponašaju kao slobodna bića« i normativni iskaz »Svi 
ljudi treba da se ponašaju kao slobodna bića«. Ja se bojim 
da čak ni takva benevolentna koncesija nije dovoljna. Pret- 
postavka je odbacivanja svih drugih vrsta sudova osim či- 
njeničnih, poricanje bivstvovanja bilo čega osim činjenica. 
Čini se da je to neka simplicistička metafizika, ali o tome 

sada ne želim da govorim. Bez obzira na to da li ćemo pri- 
hvatiti ili odbiti bitne sudove mi vjerovatno svi prihvaćamo 
pluralizam u smislu priznavanja više od jedne vrste istini- 
tih sudova. 


4. Ako pluralnost istine znači da ima različitih stupnjeva is- 
tine, može se činiti da je to prilično zbrkan pojam. I doista 
ako prihvatimo podjelu sudova na »atomske« i »molekular- 
ne« ili na »elementarne« i »složene«, bilo bi čudno da razli- 
kujemo stupnjeve istine u elementarnim sudovima. S čisto 
logičkog gledišta može biti jednako apsurdno da uvedemo 
tu distinkciju u područje molekularnih sudova. Konjunkcija 
većeg broja sudova neistinita je bez obzira na to da li sadr- 
ži jedan ili stotinu neistinitih konjunkta. Ali s gledišta spoz- 
naje koju nam pruža jedna kompleksna teorija, to može biti 
dosta važna razlika. Stoga mislim da pojam »stupnja istine« 
može imati korisnu primjenu na kompleksne sudove i napo- 
se na kompleksne naučne teorije. Detaljnija analiza trebalo 
bi da utvrdi preciznije kriterije za te stupnjeve. 


5. Ako pluralnost istine znači da istina suda nije jedini tip 
istine, pluralizam će energično odbaciti mnogi filozofi koji 
su skloni jasnom mišljenju. Ali ja mislim da to nije baš sas- 
vim beznadna koncepcija. Daleko od toga da bih istinu suda 
promatrao kao jedini tip istine, sklon sam da je promatram 
kao izvedeni oblik istine. Ne mogu samo sudovi biti istiniti 
ili neistiniti, nego također i čovjekovo bivstvovanje. Sudovi 
su istiniti ili neistiniti u zavisnosti od toga da li pokazuju 
zbilju o kojoj govore. Čovjek bivstvuje istinito ili neistinito 
u zavisnosti od toga da li živi na nivou svojih ljudskih stva- 
ralačkih mogućnosti, u otvorenosti za bivstvovanje kao tak- 
Vo. 


Pored pet smislova u kojima može biti više od jedne istine, 
treba spomenuti bar dva smisla u kojima »pluralizam istine« 
može postati neistinit. 


1. Ako pluralizam istine znači da postoje više od dvije isti- 
nosne vrijednosti, to je shvaćanje puno teškoća. Doduše, 

razvili su ga i zastupali istaknuti filozofi, a napose logičari, 
i ono čini osnovu logičke teorije ili grane koja se naziva »po- 
livalentnom logikom«. Ali mislim da se iza svih teorija o 
većem broju istinosnih vrijednosti skriva prilično nezgrapno 
brkanje istine i spoznaje. Opravdano mišljenje da mi pone- 
kad ne možemo znati da li je neki sud istinit ili neistinit dalo 
je poticaj za nastanak trovalentne logike, a ne manje op- 
ravdano mišljenje da naše vjerovanje u istinitost sudova 
može imati različite stupnjeve dalo je poticaj za postanak 
logika s više od tri ili čak s nebrojenim istinosnim vrijednos- 
tima. Vjerujem da to mogu biti vrijedni doprinosi logici vje- 
rovanja, ali ne čini mi se opravdano da se promatraju kao is- 
traživanja o logici istine. 


2. Ako pluralnost istine znači da kontradiktorni sudovi mo- 
gu biti istovremeno istiniti, to je još gora teorija, premda iza 
nje možda stoje jako dobre namjere ili čak i zamisli. Tako 
neki od onih koji govore o pluralnosti istine u tom smislu, 
možda misle pluralnost varki ili puteva da se promaši is- 
tina. Na primjer, »Svatko ima svoju vlastitu istinu« čes- 
to znači »Svatko ima svoje vlastite predrasude, svoja vlasti- 
ta vjerovanja kojih se čvrsto drži premda su možda neisti- 
nita«. A to je sigurno važna istina o čovjeku. Druga razbori- 
ta ideja iza tog tipa pluralizma može biti ideja da nam je 
možda potrebno mnogo sudova različitih tipova za opisiva- 
nje kompleksnih stanja stvari. Insistiranje da postoji druga 
i drugačija istina o istom stanju stvari može ponekad znači- 
ti da je dani opis nepotpun. Doslovna interpretacija teze da 
mogu postojati dvije međusobno nesuglasne istine o istom 
stanju stvari izgleda da razara sam pojam istine. 


Tako mislim da sam specificirao u kojim sam smislovima 
sklon da prihvatim pluralnost istine, a u kojima ne. Za neke 
od svojih pogleda naveo sam i razloge, a za neke nisam. Dak- 
le: nema razloga za bojazan da je o temi sve rečeno. 

V 


Tvrdio sam da ima istine u pluralizmu i da ima pluralizma 
u istini. Može se činiti da sam dao previše istine pluralizmu, 
a premalo pluralnosti istini. 


Ako doista živimo u pluriverzumu, ako ima puno raznolikos- 
ti i otvorenosti u svijetu, ne bi li trebalo da pronađemo malo 
više mjesta i za pluralnost istine? 


Koliko mogu vidjeti, nije potrebno više pluralnosti istine, 
nego više tolerantnosti i više razumijevanja za kompleks- 
nost svijeta i za teškoće traganja za istinom. 


To bi mogao biti početak novog razmišljanja pod naslovom 
»Tolerancija«. To nas razmišljanje ne bi udaljilo od istine, 
jer prava tolerancija preferira netolerantnu istinu tolerira- 
nju neistine. Ali ako ne tolerira neistinu, tolerancija dopušta 
predah u traganju za istinom. Zašto da ga ne iskoristimo? 


Kritika čiste tolerancije 


Niti je naslov ovog predavanja! originalan, niti je moja na- 
mjera da to pokušam prikriti. Bilo bi to i praktično nemo- 
guće, jer je knjiga od koje je pozajmljen dobro poznata. 
Nije teško pogoditi o kojoj se slavnoj knjižici radi, no že- 
lim ipak da podsjetim: 


Pod navedenim zajedničkim naslovom objavljene su u 
Americi (1965. godine) tri manje rasprave trojice poznatih 
američkih filozofa i sociologa, pripadnika triju generacija. 
Knjiga se otvara raspravom »S onu stranu tolerancije« filo- 
zofa Roberta Paula Wolffa, rođenog zloslutne 1933. godine, 
nastavlja se radom »Tolerancija i naučni pristup« sociologa 
Barringtona Moorea, rođenog uoči prvog svjetskog rata, a 
završava (i kruniše) tekstom »Represivna tolerancija« iz pe- 
ra Herberta Marcusea, koji je, premda je došao na svijet još 
krajem devetnaestog vijeka, i danas intelektualno svježiji i 
vitalniji od mnogih svojih biološki mlađih suvremenika. 


Iako nije ostala nezapažena, knjiga u Americi nije pobudila 
senzaciju. Svoj pravi trijumf doživjela je tek kada je iduće 
godine izišla u njemačkom prijevodu? Vjerovatno nijedno 
od Marcuseovih kapitalnih djela nije u Njemačkoj čitano 
kao njegova mala raspravica o toleranciji“ Upravo zbog 


' Redigirani tekst predavanja održanog na Kolarčevom Univerzitetu 
u Beogradu 1968. godine. 


2 R. P. Wolff, B. Moore, H. Marcuse, A Critique of Pure Tolerance, 
Beacon Press, Boston 1965 (stranice uz citate iz ove knjige navode se 
u daljnjem tekstu u zagradama bez posebne naznake). 


> R. P. Wolff, B. Moore, H. Marcuse, Kritik der reinen Toleranz, Edi- 
tion Suhrkamp 181, Frankfurt am Main 1966. 


* Ova tvrdnja koja je vrijedila u vrijeme kad je pisan ovaj tekst ne bi 
se, naravno, mogla ponoviti danas. 

Marcuseovog priloga knjiga je brzo postala svojevrsna bi- 
blija (ili bolje »crvena knjižica«) lijevih studenata u Nje- 
mačkoj. Ali knjižica je sa zluradim oduševljenjem dočeka- 
na i od desnih, konzervativnih profesora — kao konačno 
vlastito priznanje »crvenih« da se oni bore za toleranciju i 
demokraciju samo za sebe, a riješeni su da uskrate slobodu 
svakom tko drukčije misli. Kod mnogih »lijevih liberala« 
i »demokratskih socijalista« knjižica je naprotiv izazvala 
ozbiljne nedoumice i kritike. 


Zadatak ovog predavanja nije da o svim tim diskusijama 
referira. Htio bih se naprotiv priključiti diskusiji o nekima 
od pitanja koja su u tim radovima pokrenuta. Pri tome se 
ne mogu odvažiti da pristupim odmah pitanju o toleranci- 
ji u suvremenom »industrijskom društvu«, nego bih prije 
htio reći nešto i o toleranciji uopće. Ako želimo raspravlja- 
ti o toleranciji u suvremenom kapitalizmu i socijalizmu, 
moraino bar približno znati šta pod tolerancijom mislimo. 
Drugim riječima, ne možemo izbjeći pitanje o smislu, mo- 
gućnosti i poželjnosti tolerancije uopće. 


U čemu je dakle bit tolerancije? Šta tolerancija jest i nije? 
Tolerancija (tolerantnost, trpeljivost, snošljivost) jest prije 
svega određeni čovjekov stav ili odnos prema drugim lju- 
dima, odnosno prema njihovim shvaćanjima i postupcima. 
O čovjekovoj tolerantnosti prema životinjama i biljkama (ili 
O njihovoj tolerantnosti prema nama), kao i o ljudskoj to- 
lerantnosti prema neživoj prirodi, možemo govoriti samo u 
prenesenom ili _u slikovitom smislu, nikada u istom smislu 
u kojem se taj izraz upotrebljava za čovjekov odnos prema 
drugim ljudima. (Time naravno ne želim reći da čovjekov 
odnos prema drugim bićima i prema neživoj prirodi nije 
značajan problem o kojem bi trebalo raspravljati.) 


* Međunarodni časopis za filozofiju društva, politike i prava Ethics 
posvećuje svoj januarski broj za 1978. »životinjskim pravima« (»Ani- 
mal Rights«). Većini suradnika, koji se zalažu za afirmaciju tog poj- 
ma suprotstavlja se, donekle paradoksalno, samo Michael Fox (Mi- 
hailo Lisica). Nadajmo se da će neki časopis uskoro prirediti i sim- 
pozij o »životinjskoj toleranciji«. 

Pri tome obilježje tolerantnog odnošenja prema drugim lju- 
dima nije ni podržavanje ni suzbijanje njihovih postupaka, 
nego upravo njihovo svojevrsno podnošenje ili trpljenje, nji- 
hovo primanje do znanja bez suprotstavljanja ili bar bez ne- 
kih načina suprotstavljanja. Tolerantno se ne možemo od- 
nositi prema shvaćanjima i postupcima koje odobravamo. 
Takva shvaćanja ii postupke možemo cijeniti, voliti, podr- 
žavati ili udivljeno promatrati, ali bi bilo neobično reći da 
ih »toleriramo«. Isto tako bilo bi neobično govoriti o tole- 
riranju postupaka koji su nam indiferentni ili nas uopće 
ne zanimaju. Za nekoga tko je ravnodušan prema ponaša- 
nju ili mišljenju omladine nećemo reći da je tolerantan pre- 
ma mladima. Tolerantan je onaj predstavnik starije gene- 
racije koji misli da bi bilo bolje da se omladinci u nečemu 
ponašaju drukčije (npr. da briju bradu i šišaju kosu ili da 
ne slušaju rok-muziku), a ipak ne želi da ih osuđuje ili spre- 
čava u njihovu ponašanju i mišljenju. Kao u ovom slučaju, 
tako i općenito, tolerancija je odnos prema postupcima i 
mišljenjima s kojima se ne slažemo, smatrajući ih pogreš- 
nim, štetnim i nepoželjnim ili prema kojima smo bar skep- 
tični ili rezervirani. 


Prema tome, tolerancija pretpostavlja bar djelomično nega- 
tivnu ocjenu ili osudu nekog postupka ili misli, a njena je 
bit u dopuštanju ili trpljenju takvog postupka ili mišljenja 
uprkos tome što se s njim ne slažemo ili što nam se on ne 
sviđa. 


Ako ovako shvatimo bit tolerancije (što ne znači da je to na- 
še definitivno shvaćanje tolerancije, nego tek ono polazno 
koje na osnovu daljnje analize treba konkretizirati), da li 
je ona moguća i poželjna, i ako da u odnosu na koje osobe, 
na kom području i u kojoj mjeri? 


Neki su skloni da na pitanje o poželjnosti tolerancije odgo- 
vore u općoj formi pozitivno, bez bilo kakvih ograničenja u 
bilo kom pogledu. Takav odgovor izgleda da se može i oprav- 
dati. Zahtjev za općom, apsolutnom i neograničenom tole- 
rancijom prema mišljenjima i postupcima drugih ljudi čini 

se proistječe iz shvaćanja o jednakosti i ravnopravnosti svih 
ljudi, iz uvjerenja o njihovoj pripadnosti zajedničkom i is- 
tom ljudskom rodu. Jer ako su svi drugi u istoj mjeri ljudi 
kao i ja, zar nemaju oni jednako pravo na svoja mišljenja 
i postupke kao i ja? Ako bih htio da sprečavam druge ljude 
u njihovim postupcima i mišljenjima, ne bih li im time dao 
pravo da i oni onemogućavaju moja mišljenja i postupke? 


S druge strane, čini se da je neograničena, apsolutna tole- 
rancija ne samo nepoželjna, nego čak i logički nemoguća. Jer 
kakav bi trebalo da bude stav tolerancije prema netolerant- 
nosti? Ako bi se apsolutna tolerancija odnosila tolerantno 
i prema netolerantnosti, samim tim bi naporedo s tolerant- 
nošću bila dopuštena i netolerantnost. Konsekventno pro- 
vedena tolerantnost poslužila bi kao opravdanje i štit za svo- 
ju suprotnost, postala njeno pomoćno sredstvo i time izgu- 
bila pravo na naziv tolerantnosti. Ako bi se tolerantnost na- 
protiv odnosila netolerantno prema netolerantnosti, time 
bi ona sama bar u odnosu na netolerantnost prestala da bu- 
de tolerantnost i pretvorila se u svoju suprotnost. Tako opet 
ne bismo imali neograničenu toleranciju. 


No nije sav problem u logičkim teškoćama. Kada bi nekako 
i bila moguća, apsolutna bi tolerancija bila nepoželjna, jer 
bi među ostalim značila (a) trpljenje postupaka štetnih za 
društvo i njegove članove (zločina, mučenja, nepravdi itd.) 
— što znači da bi bila nehumana, i (b) trpljenje postojećeg 
društvenog stanja, bez obzira na to koliko je ono zadovo- 
ljavajuće — što znači da bi bila konzervativna ili reakcio- 
narna. 


Apsolutna tolerancija tako se čini neodrživa. Izgleda neop- 
hodno da se tolerancija nekako ograniči, da se ne bi pre- 
tvorila u svoju suprotnost, iz humanističkog principa pošto- 
vanja prema drugim ljudima u nehumani princip podržava- 
nja onog nehumanog i reakcionarnog. No na koji način i u 
kojoj mjeri tolerancija smije ili čak mora da se ograniči? 
Možemo li od slučaja do slučaja proizvoljno odlučivati kada 
ćemo postupati tolerantno, a kada netolerantno? Takvo hi- 

rovito ponašanje moglo bi biti gore od neograničene tole- 
rantnosti pa čak i od same netolerantnosti. Ako želimo da 
izbjegnemo ćudljivu proizvoljnost, trebalo bi da tačno i pre- 
cizno formuliramo principe po kojima tolerancija može i 
treba da bude ograničena. 


Ne prijeti li opasnost da se tolerancija takvim principijel- 
nim ograničenjima pretvori u svoju suprotnost — u principi- 
jelnu netoleranciju? Prije nego što polazeći od Wolffa i Mar- 
cusea i u diskusiji s njima formuliramo vlastito stanovište, 
pogledajmo kako su s tim pitanjem izlazili na kraj pisci koji 
su zasnovali suvremeno učenje o toleranciji. 


Kod pisca prve značajne sistematske rasprave o toleranciji 
Johna Lockea (Epistola de Tolerantia, 1688) nalazimo vrlo 
odlučan zahtjev za trpeljivost prema svim vjerama i crk- 
vama, ali i vrlo određena ograničenja za toleranciju. Po 
Lockeovom mišljenju ne može se tolerirati, makar to bilo i 
u religioznom ruhu, da se šire mišljenja suprotna ljudskom 
društvu i moralnim pravilima koja su nužna za održanje 
građanskog života, a također se ne mogu tolerirati oni (tu 
Locke očigledno cilja na rimokatolike) koji zbog svog reli- 
gioznog stanovišta prisvajaju sebi neka posebna prava u 
civilnim stvarima (bilo vlast nad drugim smrtnicima, bilo 
uskraćivanje poslušnosti zakonitoj vladi). Ne mogu se tole- 
rirati ni oni koji poriču postojanje boga, jer ateisti ne poštu- 
ju obećanja, ugovore i zakletve na kojima počiva ljudsko 
društvo. 


No ostavimo po strani Lockea i pogledajmo mislioca koji 
nam je vremenski bliži, a kojega neki smatraju ocem suvre- 
menog liberalizma. 


U svojoj raspravi O slobodi (On liberty) John Stuart Mill se 
odlučno zalaže za slobodu pojedinca i za toleranciju prema 
njegovom djelovanju i mišljenju, te tu toleranciju, kako se 

čini, ograničava samo jednim principom: »Svrha je ovog og- 
leda da utvrdi jedan vrlo jednostavan princip koji ima 
pravo da apsolutno vlada postupanjem društva s pojedin- 
cem sredstvima prisile i vlasti, bez obzira na to da li se kao 
sredstvo upotrebljava fizička sila u obliku legalnih kazni ili 
moralna prisila javnog mnijenja. Taj je princip da je jedina 
svrha radi koje čovječanstvo ima pravo da se individualno 
ili kolektivno miješa u slobodu djelovanja bilo kog iz svojih 
redova — samozaštita. Da je jedina svrha radi koje se vlast 
može s pravom vršiti nad bilo kojim članom neke civilizi- 
rane zajednice protiv njegove volje, — da se spriječi nano- 
šenje štete drugima.«* 


Po ovome zajednica ima pravo da ograničava slobodu poje- 
dinca putem fizičke i moralne prisile, ali samo u jednom 
slučaju, kad on nanosi ili pokušava nanijeti štetu drugima. 
Naravno, pojedinac može da nanosi štetu ne samo drugima, 
nego i samom sebi. Ima li zajednica pravo da ga na nešto 
prisili u njegovom vlastitom interesu? Mill na ovo pitanje 
odgovara negativno. »Njegovo vlastito dobro, bilo fizičko bi- 
lo moralno, nije dovoljno opravdanje. On se ne može s pra- 
vom prisiliti da nešto učini ili propusti zato što će biti bo- 
lje za njega da tako postupi, zato što će ga to učiniti sretni- 
jim, zato što bi po mišljenju drugih bilo mudro ili čak is- 
pravno da se tako postupi.« (M, 135) 


Ako smatramo da netko do koga nam je stalo sam sebi na- 
nosi štetu ili da bi bilo bolje da postupa drukčije nego što 
postupa, mi, naravno, po Millu imamo pravo da s njim o 
tome diskutiramo, da ga uvjeravamo ili čak i preklinjemo, 
ali nemamo pravo da ga prisiljavamo, niti imamo pravo da 
ga kažnjavamo, ako nije postupio po našem savjetu. »Je- 
dini dio nečijeg ponašanja za koji je on odgovoran društvu 
jest onaj dio koji se tiče drugih. U dijelu koji se tiče samo 
njega, njegova nezavisnost je s pravom apsolutna. Nad sa- 


* The Six Great Humanistic Essays of John Stuart Mili, With an In- 
troduction by Albert William Levi, New York 1963 (u daljnjem tekstu 


M) p. 135. 

mim sobom, nad svojim vlastitim tijelom i duhom, pojedi- 
nac je suveren.« (M. 135) 


Ovo ograničenje slobode pojedinca ukoliko ona može da bu- 
de štetna za druge čini se opravdano, ali ono nije tako bezna- 
čajno kako to izgleda Mill misli. Malo je naših vlastitih 
postupaka koji su bez konsekvencija za druge ljude, a pro- 
cjena korisnosti ili štetnosti tih konsekvencija za druge nije 
baš laka. Tako je vrlo velik dio naših postupaka među kan- 
didatima da budu zabranjeni kao štetni za druge. 


Međutim ograničenje koje je Mill najavio kao jedino, ipak 
nije jedino koje on vrši. Odmah za navedenim pasusom on 
dodaje još dva ograničenja slobode i tolerancije, ne u po- 
gledu područja djelovanja, nego za dvije vrste subjekata, za 
nezrele pojedince i za zaostale društvene zajednice. Ova 
ograničenja Mill smatra toliko razumljivim, da ih i ne pro- 
matra kao dodatna ograničenja, nego kao napominjanje 
nečeg što je samo po sebi shvatljivo. 


Dopuštajući ograničavanje individualne slobode tamo gdje 
je riječ o mogućoj povredi interesa drugih ljudi, Mill insisti- 
ra na priznavanju lične slobode i na toleriranju individual- 
nih načina mišljenja i ponašanja u onoj sferi djelovanja u 
kojoj društvo, za razliku od pojedinca, ima, ukoliko ga uop- 
će ima, samo indirektan interes. To je sfera koja »obuhvaća 
cijeli onaj dio života i ponašanja jedne osobe koji se tiče sa- 
mo nje, ili, ako se također tiče drugih — samo s njihovim 


" »Možda nije potrebno ni reći da se ovo učenje odnosi samo na 
ljudska bića u zrelosti njihovih sposobnosti. Mi ne govorimo o djeci 
ni o mladim osobama ispod dobi koju zakon fiksira kao granicu pu- 
noljetnosti. Oni čije stanje još zahtijeva da se drugi brinu o njima, 
moraju biti zaštićeni od vlastitih postupaka kao i od vanjske pov- 
rede. Iz istog razloga možemo ostaviti po strani ona zaostala druš- 
tvena stanja u kojima se samo pleme može smatrati malodobnim... 
Despotizam je legitimni način vladanja kad je riječ o barbarima, 
pod uslovom da je cilj njihov napredak, i da su sredstva opravdana 
time što doista postižu taj cilj. Sloboda kao princip ne može se pri- 
mijeniti ni na jedno stanje stvari koje prethodi vremenu kada je 
ljudski rod postao sposoban da se unapređuje slobodnom i jedna. 
kom diskusijom.« (M, 136). 

slobodnim, dobrovoljnim i svjesnim pristankom i sudjelova- 
njem«. (M, 137) 


Mill je svjestan toga da granica koja je povučena ovim odre- 
đenjem nije sasvim precizna, jer ono što se tiče jedne osobe 
može se preko nje indirektno ticati i svake druge. Stoga on 
daje dopunsko objašnjenje da govoreći o onome što se 
tiče »samo nje« (jedne osobe) on misli »direktno i u prvom 
redu« (M, 137). Po Millu time je dovoljno precizno određeno 
područje ljudske slobode. No to područje sa svoje strane 
nije jedinstveno, već se u njemu mogu razlikovati tri pot- 
područja. 


Prvo od tih područja slobode obuhvaća, po Millu, »unu- 
trašnje područje svijesti; zahtjev slobode savjesti u naj- 
širem smislu; slobodu misli i osjećaja; apsolutnu slobodu 
mišljenja i osjećanja o svim predmetima, praktičnim i 
spekulativnim, naučnim, moralnim i teološkim« (M, 138). 
»Drugo, princip zahtijeva slobodu ukusa i zanimanja — da 
pravimo plan našeg života koji će odgovarati našem vlasti- 
tom karakteru, da radimo kako želimo snoseći posljedice 
koje bi mogle slijediti«. »Treće, iz slobode svakog pojedinca 
slijedi u istim granicama sloboda udruživanja pojedinaca, 
sloboda ujedinjavanja za bilo koju svrhu koja ne nanosi 
štetu drugima«. (M, 138) 


Za ovako shvaćenu slobodu-toleranciju (jer za Milla biti to- 
lerantan znači priznavati pravo na tuđu slobodu), mogu se 
navesti i odgovarajući razlozi. Tako za toleranciju na podru- 
čju misli, za priznavanje »slobode mišljenja i slobode izra- 
žavanja mišljenja« (M, 176) Mill navodi četiri glavna razlo- 
ga: 


Prvo, mišljenje koje nam se čini pogrešnim može biti istini- 
to. Nitko nije nepogrešiv, pa ni oni koji imaju moć da 
onemoguće mišljenja koja se smatraju pogrešnim. Tako bi 
ako se ne usvoji princip tolerancije mogla biti onemoguće- 
na i mišljenja koja su istinita i za čovječanstvo značajna. 

Drugo, i onda kad je opoziciono mišljenje u osnovi zabluda, 
ono može sadržati dio istine; a kako je opće ili vladajuće 
mišljenje o bilo kom pitanju rijetko ili nikad cijela istina, 
samo konfrontacija suprotnih mišljenja pruža šansu za afir- 
miranje ostatka istine. 


Treće, čak ako je prihvaćeno mišljenje ne samo istinito, nego 
i cijela istina, potrebno je da se ono može osporavati i da se 
doista osporava. Ako se ne bi osporavalo, većina onih što ga 
prihvaćaju držali bi ga kao predrasudu, bez mnogo shvaća- 
nja njegovih racionalnih razloga. Osporavanje, dakle, potiče 
na promišljanje i obrazlaganje prihvaćenih mišljenja poma- 
žući im da se ne pretvore u predrasude. 


Četvrto, bez takvog osporavanja smisao same doktrine može 
biti izgubljen, oslabljen ili lišen svog vitalnog djelovanja na 
karakter i na ponašanje: dogma postaje puki član vjere koji 
je trajno neefikasan osim što sprečava rast bilo kakvog real- 
nog i iskrenog uvjerenja, iz razloga ili ličnog iskustva. (M, 
141—172 i napose 176—177) 


U osnovi isti razlozi koji govore za toleriranje slobode miš- 
ljenja, po Millu govore također da ljudi treba da budu slo- 
bodni da djeluju prema svojim mišljenjima, da ih provode 
u svom životu, nesprečavani ni na koji način od drugih lju- 
di, sve dok je to njihov vlastiti rizik i opasnost. »Kao što je 
korisno, dok su ljudi nesavršeni, da postoje razna mišljenja, 
isto je tako korisno da bude raznih eksperimenata življenja; 
da se različitim karakterima dade slobodan prostor, izuzima- 
jući nanošenje štete drugima; i da se vrijednost različitih na- 
čina života dokaže praktično, ako bilo tko želi da ih iskuša. 
Ukratko, u stvarima koje se primarno ne tiču drugih, poželj- 
no je da se afirmira individualnost.« (M, 181) 


Ostvarenje ovog principa po Millu je jedan od glavnih mo- 
menata ljudske sreće i napose glavni moment individualnog 
i društvenog progresa. Da bi se otkrile nove istine i započeli 
novi načini ponašanja, uvijek su potrebne originalne i snaž- 
ne ličnosti koje su sposobne da misle i rade drukčije. Ne- 

tolerantnost je oruđe osrednjosti, a atmosfera slobode pred- 
uslov za puni razvoj genijalnosti. Zalažući se za stvaranje 
uslova koji će biti povoljni za genijalnost, Mill se zalaže i 
za negenijalnu ekscentričnost, jer i ona zahtijeva snagu ka- 
raktera. Nema razloga da se sve ljudske egzistencije obli- 
kuju po malom broju kalupa. 


Zalažući se za slobodu ponašanja i mišljenja uz naprijed 
navedena ograničenja, Mill napose ističe da ta ograničenja 
više važe za ponašanje nego za mišljenje. »Nitko ne tvrdi 
da postupci treba da budu jednako slobodni kao i mišljenja. 
Naprotiv, čak i mišljenja gube svoju imunost, kada su okol- 
nosti u kojima su ona izražena takve da čine njihovo izra- 
žavanje pozitivnim podsticanjem na neki zao postupak.« (M. 
180) 


Postupke bilo koje vrste koji bez opravdanog razloga štete 
drugima zajednica može, a u važnijim slučajevima i mora 
osuđivati i sprečavati. Pri tome treba polaziti od slijedećeg 
shvaćanja o odnosu između pojedinca i društva: »Individu- 
alnosti treba da pripada onaj dio života za koji je uglavnom 
zainteresiran pojedinac — društvu dio koji uglavnom intere- 
sira društvo.« (199) 


Millove ideje o slobodi i toleranciji za današnjeg čitaoca nisu 
uzbudljive. U svojoj umjerenosti i odmjerenosti mogu se 
čak učiniti neinteresantne i dosadne. Bojeći se da se ne previ- 
di povijesno značenje i vrijednost Millova eseja o slobodi Al- 
bert William Levi u predgovoru njegovim esejima podsjeća 
da je Millov rad u vrijeme svog objavljivanja bio ispred 
svog vremena', te da je i kasnije imao »nimalo nedvosmis- 
lenu historiju« 


* »Objavljen je u trenutku krajnje reakcije u toku zapadne političke 
historije (1859, G. P.), pa ne treba zaboraviti koliko je njegova po- 
ruka bila direktno suprotna duhu vremena. Napoleon III bio je dik- 
tator Francuske. Kmetstvo je još cvjetalo u Rusiji, a ropstvo u Sje 
dinjenim Državama. Najveći dio Balkana bio je pod tiranijom tur- 
ske vladavine, a u onoj istoj Italiji gdje je Mill vjerovatno 1855. za- 
počeo prvu skicu tog eseja, zatvori su bili prepuni ljudi koji su se 
nazivali pristalicama slobode.« (M, XI) 


122 


Međutim mislim da on ni do danas nije zastario, kao sve- 
strano razmatranje jednog još uvijek aktualnog problema 
i kao tačno uočavanje bar nekih bitnih momenata za njego- 
vo rješavanje. 


Bez obzira na pojedinosti Millovih koncepcija mislim da je 
on napose bio u pravu zahtijevajući da se kako odnos zajed- 
nice prema pojedincima, tako i međusobni odnos među po- 
jedincima regulira principima (a) da svaki pojedinac treba 
da ima pravo na slobodu mišljenja i izražavanja misli (osim 
ako je riječ o mislima koje neposredno vrijeđaju i ugroža- 
vaju druge ljude) i (b) da svatko može da uređuje svoj vlas- 
titi život i postupke, uključujući i odnose prema drugim 
ljudima, kako to sam želi, ukoliko to ne oštećuje ili ne ugro- 
žava životne interese drugih ljudi i društva u cjelini. Mislim 
da se ovi zahtjevi zasnivaju na shvaćanju da se čovjekova 
sloboda ne može ostvariti mimo nezavisnih ljudskih lič- 
nosti i da u načelu svaki pojedinac ima pravo da se smatra 
reprezentantom ljudskog roda kao cjeline. 


U terminologiji tolerancije navedeni se principi mogu pre- 
formulirati tako (a) da treba da toleriramo (i kao pojedinci 
i kao društvena zajednica) sva mišljenja drugih ljudi, mako- 
liko se s njima ne slagali, ako ta mišljenja neposredno ne 
vrijeđaju i ne ugrožavaju druge i (b) da treba da toleriramo 
sve načine života i ponašanja drugih ljudi, makoliko nam se 
oni ne sviđali, ako ti postupci i načini ponašanja ne ugro- 
žavaju druge. 


Naravno, makoliko da su ovi osnovni zahtjevi Millovi oprav- 
dani, oni mogu biti nedovoljni i nerealni — i oni to doista i 
jesu. Mill nije vidio da suvremeno društvo nije samo među- 


* »Godine 1861. rad 'O slobodi' bio je preveden na ruski i postao je 
trn u oku carske tajne policije, ali petnaest godina kasnije jedan 
drugi Slaven, Petar Karađorđević, koji će kasnije postati kralj Srbi- 
je, brižljivo ga je sam preveo na svoj rodni jezik. Prije drugog svjet- 
skog rata, upravo u trenutku kada su se Harold Laski i intelektual- 
ne vođe Britanske laburističke partije pozivali na njega kao na sveti 
tekst političkog principa, japanski car Hirohito, smatrajući ga moć- 
nim izvorom zarazne bolesti kikenshiso (opasne misli) zabranio ga 
je za javnost.« (M. XII). 

sobno odnošenje pojedinaca dopunjeno odnošenjem pojedi- 
maca i zajednice, nego da u njemu postoje i »srednji člano- 
vi« — razne društvene grupe, a napose društvene klase s di- 
rektno suprotnim interesima. Previđajući postojanje klasa 
on također nije vidio da su u klasnom društvu njegovi zah- 
tjevi nerealni, jer to društvo nije skup umnih pojedinaca ko- 
ji djeluju u skladu s općim interesima, nego splet klasnih 
borbi, čiji su nosioci (društvene klase) vođeni primarno svo- 
jim partikularnim interesima. 


Nije li ostvarenje tolerancije kako ju je shvaćao Mill mogu- 
će tek nakon revolucionarnog prevrata koji bi ukinuo klas- 
no društvo, u jednom humanom društvu u kojem su se 
ljudi uzdigli iznad svojih sebičnih interesa i mogu da ostva- 
ruju svoje prave ljudske mogućnosti? 


Bez obzira na to koliko su Millovi ideali ostvarljivi u budu- 
ćem besklasnom društvu, jedno se čini sigurno: u suvreme- 
nom društvu imperijalizma i »birokratskog socijalizma« šan- 
se za ostvarivanje Millovih ideja vrlo su male. Da li to znači 
da te ideale ne treba ni proklamirati? Drugim riječima, da 
li u društvu u kojem je dosljedno provođenje tolerancije ne- 
moguće treba zahtjev tolerancije uopće postavljati (i pro- 
voditi ga koliko je to moguće) ili ga treba jednostavno ras- 
krinkati i odbaciti? Ili možda treba taj zahtjev formulirati 
drukčije nego Mill? 


To je osnovno pitanje knjižice koju smo spomenuli u po- 
četku. 


Svoj rad »S onu stranu tolerancije« (»Beyond Tolerance«) 
Robert Paul Wolff započinje odavanjem priznanja toleran- 
ciji i određivanjem njenog odnosa prema modernoj plura- 
lističkoj demokraciji." Podsjećajući da je vrlina Platonove 


* Wolffov rad koji ćemo ovdje razmotriti iz aspekta tolerancije, u 
radu »Istina i pluralizam« razmotrili smo iz aspekta pluralizma. 

države (u onom smislu u kojem je vrlina jedne stvari ono 
stanje ili svojstvo koje joj omogućuje da dobro vrši svoju 
funkciju) bila pravednost, Wolff tvrdi da svaki oblik države 
ima svoju vrlinu. Tako je vrlina monarhije vjernost, vrlina 
vojne diktature čast, birokratske diktature efikasnost, tra- 
dicionalne liberalne demokracije jednakost, socijalističke 
demokracije bratstvo, nacionalističke demokracije plurali- 
zam. 


Ove naivne stereotipe ne treba kritizirati, jer ih Wolff navo- 
di uglavnom samo kao približne primjere za razjašnjenje 
pojma »vrline« državnog oblika. Ali ono što on kaže o tole- 
ranciji kao vrlini pluralističke demokracije treba shvatiti 
ozbiljno jer tu je riječ upravo o njegovoj glavnoj tezi: »Ko- 
načno vrlina moderne pluralističke demokracije kakva je 
nastala u suvremenoj Americi jest tolerancija. Politička to- 
lerancija je ono duhovno i društveno stanje koje omoguću- 
je jednoj pluralističkoj demokraciji da funkcionira dobro i 
da ostvaruje ideal pluralizma.« (4) 


U svojoj raspravi Wolff se prihvatio toga da filozofiju tole- 
rancije shvati i ujedno podvrgne kritici. Po njegovom miš- 
ljenju tu je teoriju u naše vrijeme nemoguće braniti, ali se 
ona ne može ni jednostavno odbaciti, jer pluralizam nije ne- 
ka potpuno pogrešna teorija, nego »teorija koja je igrala 
vrijednu ulogu u jednoj fazi američkog razvoja a koja je 
sada izgubila svoju vrijednost i kao deskripcija i kao pre- 
skripcija« (5). Stoga Wolff smatra da toleranciju treba pre- 
vazići u Hegelovom smislu u kojem prevazilaženje znači kako 
inkorporiranje tako i odbacivanje. 


Razmotrivši prirodu suvremene (američke) pluralističke de- 
mokracije i tolerancije koja se reklamira kao njena vrlina 
(vrlo detaljnom analizom u kojoj ga mi ovdje ne možemo 
pratiti) Wolff je došao do slijedećeg općeg zaključka: »Kako 
smo to vidjeli u prvom dijelu ovog ogleda, pluralizam zago- 
vara toleranciju i nemiješanje u privatnu sferu, što tačno 
odgovara klasičnoj liberalnoj doktrini; međutim, društvene 

jedinice među kojima treba da se vrše tolerancija i među- 
sobno prihvaćanje nisu izolirani pojedinci nego ljudske gru- 
pe, napose religiozne, etničke i rasne grupe. Svi argumenti 
što ih je Mill iznosio u obranu prava pojedinca da se razli- 
kuje od okolnog društva preuzeti su u pluralističkoj demo- 
kraciji kao argumenti za pravo jedne društvene grupe da se 
razlikuje od drugih društvenih grupa. U isto vrijeme pret- 
postavlja se da će pojedinac pripadati ovoj ili onoj grupi — 
što znači da će se identificirati s jednom postojećom infra- 
nacionalnom zajednicom i internalizirati njene vrijednosti. 
Tako tu možemo vidjeti implicitnu osnovu za ono što je ina- 
če najspecifičnija karakteristika pluralističke demokracije, 
naime kombinaciju tolerantnosti prema najrazličitijim društ- 
venim grupama i krajnje netolerantnosti prema idiosinkra- 
tičkom pojedincu.« (37) Nakon što je naveo dva primjera u 
kojima bismo prirodno očekivali, ali nećemo doživjeti tole- 
rantan stav prema pojedincu u pluralističkoj demokraciji 
Wolff piše: »Mjesto toga nalazimo čudnu mješavinu najveće 
tolerancije prema onom što možemo nazvati etabliranim 
grupama i jednako veliku netolerantnost prema devijantnom 
pojedincu. Opravdanje za takav stav koji bi na tradicional- 
nom liberalnom tlu bio direktno protivurječan jest doktrina 
pluralističke demokracije. Ako je dobro za svakog pojedinca 
da se prilagodi nekoj društvenoj grupi i ako je isto tako 
dobro da se raznovrsnost društvenih grupa prihvati u za- 
jednici kao cjelini, onda se može konsekventno zastupati 
grupna tolerancija i individualna netolerantnost.« (38) 


Međutim nije jedino ograničenje suvremene pluralističke to- 
lerancije po Wolffu u tome što je ona netolerantna prema 
pojedincima izvan grupa. Ona je netolerantna i prema od- 
ređenim grupama, napose prema novim, još neetabliranim 
grupama. Drugim riječima, ona favorizira grupe koje posto- 
je u odnosu na one u nastajanju. Eksplicitno pluralizam ne 
zastupa privilegije i nepravdu, ali on je »filozofija jednakos- 
ti i pravde čija konkretna primjena podržava nejednakost 
ignorirajući egzistenciju izvjesnih legitimnih društvenih gru- 
pa.« (43) Prema pluralističkoj teoriji svaka prava društvena 

grupa ima pravo na glas u kreiranju politike i na udio u do- 
bicima. Ali nije lako dobiti status prave grupe, jer po Wolf- 
fu teritorija američke politike naliči na plato okružen sa 
svih strana strmim stijenama. »Na platou su sve interesne 
grupe koje su priznate kao legitimne, u dubokoj dolini nao- 
kolo leže autsajderi, marginalne grupe koje se psuju kao 
»'ekstremističke'. Najvažnija bitka što je vodi bilo koja 
grupa u američkoj politici je borba da se popne na plato. 
Kad je jednom tamo, može računati na dio onog što traži.« 
(45) 


Kao što u pluralističkoj demokraciji grupe koje nisu izvo- 
jevale svoje mjesto na platou ne mogu računati da će biti 
uvažene, ne mogu na to računati ni legitimni interesi, ma- 
koliko da su opravdani, ako nemaju iza sebe priznatu gru- 
pu da se za njih založi. Ali suvremena teorija pluralizma u 
svim njenim oblicima ne vodi samo diskriminaciji protiv ne- 
kih društvenih grupa i interesa, nego i »protiv nekih vrsta 
prijedloga za rješenje društvenih problema.« (49) : 


Promatrajući politiku kao spor među društvenim grupama 
za kontrolu vlasti pluralizam promatra tipičan društveni 
problem kao neki primjer distributivne nepravde, a rješe- 
nje problema vidi u uspostavljanju pariteta među grupama 
koje konkuriraju. Međutim ima društvenih zala čiji uzroci 
nisu u lošoj distribuciji bogatstva i koji se ne mogu izlije- 
čiti tehnikama pluralističke politike. Postoje društveni prob- 
lemi koji su problemi društva kao cjeline i koje može uspješ- 
no riješiti samo cijelo društvo ako se konstituira kao prava 
grupa sa zajedničkom svrhom i s koncepcijom zajedničkog 
dobra. Pluralizam međutim shvaća društvo kao agregat ljud- 
skih zajednica i odbacuje ideju općeg dobra kao nečeg razli- 
čitog od partikularnih dobara. 


Wolff stoga zaključuje: »Pluralistička demokracija sa svo- 
jom vrlinom, tolerantnošću, čini najviši stadij u političkom 
razvoju industrijskog kapitalizma. Ona transcendira kru- 
ta »ograničenja« ranog individualističkog liberalizma... Ali 

pluralizam je fatalno slijep za zla koja razjedaju cijelo po- 
litičko tijelo, a kao teorija društva on sprečava razmatra- 
nje upravo onakvih temeljnih društvenih revizija koje su 
možda potrebne da se ta zla isprave.« (52) I konačno: »Pot- 
rebna je nova filozofija zajednice s onu stranu pluralizma i 
s onu stranu tolerancije.« (52) 


Svojom analizom Wolff je pokazao da je tolerancija u su- 
vremenom pluralističkom kapitalizmu nekonsekventna i ne- 
potpuna. Moglo bi se čak reći da je ona u velikoj mjeri pse- 
udo-tolerancija. Tolerancija prema snažnim etabliranim gru- 
pama teško da se može nazvati pravom tolerancijom. O to- 
leranciji u pravom smislu može se govoriti samo tamo gdje 
oni koji se ne slažu s određenim mišljenjem ili načinom 
ponašanja dopuštaju to mišljenje ili ponašanje premda bi 
mogli da ga zabrane, onemoguće ili bar nekako ograniče. Ta- 
mo gdje se određeni načini ponašanja i mišljenja dopušta- 
ju zato što snage koje su njihovi nosioci posjeduju snagu 
koju treba respektirati, bilo bi adekvatnije govoriti o ras- 
podjeli vlasti među različitim grupama ili o koncesijama 
onima koji su nedovoljno snažni da bi ravnopravno sudje- 
lovali u podjeli vlasti, no ipak dovoljno jaki da ih treba 
uzeti u obzir. Tolerantnost jednog društvenog sistema ili 
društveno-političkog poretka mjeri se ponašanjem vladaju- 
ćih grupa prema nevezanim pojedincima i prema još neeta- 
bliranim, sistemu suprotstavljenim grupama. Međutim, up- 
ravo prema pojedincima i prema neetabliranim grupama 
pluralistička se tolerancija, kako ju je analizirao Wolff, od- 
nosi netolerantno. 


Nakon što je uvjerljivo pokazao da je tolerantnost u suvre- 
menom  pluralističko-kapitalističkom društvu nedosljedna 
tolerantnost ili pseudotolerantnost, Wolff ne postavlja za- 
htjev za prevladavanjem pseudotolerantnosti pravom tole- 
rancijom, već postavlja zahtjev za nadilaženjem tolerancije. 
Da li je to prava konsekvencija njegovih razmatranja ili pre- 
brz skok u zaključku? 

IV 


Slično Wolffu Marcuse smatra da je tolerancija koja se 
prakticira u suvremenom društvu nekonsekventna i uvelike 
lažna. Za razliku od Wolffa on ne smatra da toleranciju tre- 
ba prevladati, nego da je treba u punoj mjeri razviti. No 
njeno svestrano razvijanje po Marcuseu nije moguće u su- 
vremenom, nego samo u budućem, besklasnom društvu. 


Ako malo bolje pogledamo Wolffova i Marcuseova izvođe- 
nja vidjet ćemo da razlika među njima ne postoji samo u 
pitanju o budućnosti tolerancije, nego i tamo gdje je riječ 
o nedosljednoj toleranciji ili pseudotoleranciji u suvreme- 
nom kapitalizmu. 


Tolerancija u suvremenom pluralističkom društvu po Wolf- 
fu je nepotpuna ili neprava, jer je to tolerancija prema eta- 
bliranim grupama, a ne prema pojedincima izvan tih grupa 
ni prema novim grupama, a napose ne prema grupama koje 
se kritički odnose prema sistemu. Iako Marcuse nije direkt- 
no polemizirao protiv ovakve analize tolerancije (premda 
je, kako se vidi iz predgovora, imao prilike da unaprijed 
pročita Wolffov tekst), on je tu analizu svojom analizom im- 
plicite negirao. Hipokritski karakter čiste tolerancije u su- 
vremenom društvu Marcuse kritizira i analizira konkretnije 
i radikalnije. Društvo u kojem živimo kako ga vidi Marcuse, 
nije društvo nekog poluidiličnog pluralizma, nego »represiv- 
no društvo«, društvo »totalnog upravljanja«, nasilja i eksplo- 
atacije. Tolerancija koja se propagira i prakticira u tom 
društvu prije svega je tolerancija prema tom društvu s nje- 
govim nasiljem i ugnjetavanjem, prema održavanju status 
quo-a. »Tolerantnost se proširuje na politiku, uslove i nači- 
ne ponašanja koje ne bi trebalo tolerirati, jer oni spreča- 
vaju, ili čak i razaraju šanse stvaranja života bez straha i 
bijede.« (82) 


Ta je tolerancija najtolerantnija upravo prema radikalnom 
zlu. Toleriranje sistematskog zaglupljivanja djece i odraslih 

putem reklame i propagande, oslobađanje destruktivnosti 
u agresivnim vojnim poduhvatima, nemoćna tolerantnost 
prema prijevari pri trgovanju i prema planskoj proizvodnji 
škarta itd. itsl. nisu nikakve »deformacije i skretanja«, nego 
»bit jednog sistema koji toleranciju unapređuje kao sred- 
stvo za ovjekovječenje borbe za opstanak i za onemogućenje 
alternativa.« (83) 


Istinska, univerzalna tolerancija, tolerancija kao samosvrha, 
moguća je po Marcuseu samo »kad nijedan zbiljski ni na- 
vodni neprijatelj ne čini potrebnim u nacionalnom interesu 
odgoj i obrazovanje naroda za vojno nasilje i razaranje« 
(96). Dok se takvo stanje ne postigne »uslovi tolerancije« su 
»opterećeni«: njih određuje i definira institucionalizirana ne- 
jednakost (koja je sigurno spojiva s ustavnom jednakošću), 
to jest klasna struktura društva. U takvom društvu tole- 
rancija se de facto ograničuje na tlo Jegaliziranog nasilja 
ili ugnjetavanja (policija, armija, stražari razne vrste) i na 
tlo privilegirane pozicije što je drže vladajući interesi i nji- 
hove »veze«. (85) 


Tolerancija u vladajućem klasnom društvu po Marcuseu 
»doista štiti već etabiliranu mašineriju diskriminacije«. (85), 
ona blokira »efektivno neslaganje, priznanje onoga što ne 
pripada establishmentu« (95), pomaže da se »izbriše razlika 
između istine i laži, informacije i indoktrinacije, pravde i 
krivde« (97), ona se »ogrešuje o humanost i istinu, jer je 
mirna tamo gdje bi trebalo bjesniti i uzdržava se od optuž- 
be tamo gdje je ova sadržana u samim činjenicama« (98), 
pa je ukratko »nehumana« (98). 


Oštro kritizirajući toleranciju koja se prakticira u suvreme- 
nom »pluralistički« organiziranom klasnom društvu, Mar- 
cuse to naravno ne čini sa gledišta reakcionarne netolerant- 
nosti koja karakterizira diktatorske režime, niti želi poreći 
historijsku progresivnost pluralističke tolerantnosti u odno- 
su na netolerantnost što je u prethodnim stoljećima kočila 
društveni razvoj. »Uz sve granice i deformacije, demokratska 
je tolerantnost u svakom slučaju humanija od instituciona- 

lizirane netolerantnosti koja žrtvuje prava i slobode živu- 
ćih generacija za račun budućih generacija.« (99) 


No pitanje je treba li da biramo između netolerantnosti dik- 
tatorskih režima i polovične tolerantnosti pluralistične de- 
mokracije. Ne postoji li i neka treća mogućnost? Marcuseov 
je ideal čista, univerzalna, nerepresivna tolerancija, toleran- 
cija kao samosvrha, no on zna da se takva tolerancija može 
ostvariti samo u »jednom humanom društvu«. Međutim: 
»Takvo društvo još ne postoji; možda više nego prije danas 
je napredovanje prema njemu zadržano nasiljem i gušenjem 
u globalnim mjerilima.« (82) 


No ako je ovakva univerzalna čista tolerancija danas nemo- 
guća, moguća je po Marcuseu jedna druga vrsta tolerancije 
koja predstavlja put ili aspekt puta ka njoj. To je revolucio- 
narna »oslobodilačka tolerancija«, koja doduše nije potpu- 
no univerzalna i čista, ali je iznad hipokritske »čiste« tole- 
rancije represivnog društva. Za razliku od vladajuće repre- 
sivne tolerancije koja je naizgled objektivna i prema svima 
jednaka, a de facto pristrana, nejednaka i ugnjetačka, oslo- 
bodilačka tolerancija po Marcuseu predstavlja u isti mah i 
stvarno proširenje tolerancije i otvoreno proklamiranje ne- 
tolerantnosti prema zaprekama za ostvarenje slobode i pu- 
ne tolerantnosti. 


Već u prvim rečenicama svog rada Marcuse jasno prokla- 
mira ovaj svoj stav: »Ovaj esej ispituje ideju tolerancije u 
našem naprednom industrijskom društvu. On dolazi do za. 
ključka da bi ostvarenje cilja tolerancije zahtijevalo netole- 
ranciju prema vladajućoj praksi, stavovima i mišljenjima 
— kao i proširenje tolerancije na političku praksu, stavove 
i mišljenja koji su stavljeni izvan zakona i onemogućeni.« 
(81) 

Obrazlažući svoje shvaćanje Marcuse ističe da tolerancija ne 
smije štititi lažne riječi i loša djela koji se suprotstavljaju 


mogućnostima oslobođenja. Kad se radi o slobodi i sreći, 

»tu se neke stvari ne mogu reći, određene ideje ne mogu se 
izraziti, određene mjere ne mogu se predložiti, određeno 
ponašanje ne može se dopustiti a da se tolerancija me pre- 
tvori u instrument održanja ropstva.« (88) 


No nije li svako ograničavanje tolerancije nedemokratsko? 
Marcuse smatra da je demokratsko pravo većine naroda da 
ukloni vladu koja joj ne odgovara. »To znači da ne smiju bi- 
ti zakrčeni putevi na kojima bi mogla da se razvije prevrat- 
nička većina, a ako su oni zakrčeni organiziranom repre- 
sijom i indoktrinacijom, tada njihovo ponovno otvaranje 
može zahtijevati očito nedemokratska sredstva. Ta bi sred- 
stva uključivala uskraćivanje slobode govora i zbora grupa- 
ma i pokretima koji iz rasističkih i religioznih razloga podu- 
piru agresivnu politiku, naoružanje, šovinizam i diskrimi- 
naciju ili su suprotstavljaju proširenju javnih službi, socijal- 
nog osiguranja, medicinske službe.« (100) 


Granica između opravdane i neopravdane, prave i lažne tole- 
rancije može se po Marcuseu povući bez većih teškoća. Pri 
ocjeni društvenih pokreta i pri povlačenju granica toleran- 
cije odlučno je pitanje nastoji li neki pokret da ojača stari 
poredak ili da uspostavi novi poredak. U skladu s tim može 
se reći: »Oslobodilačka tolerancija značila bi dakle netole- 
rantnost prema pokretima na desnici i toleriranje pokreta 
na ljevici. Što se tiče dosega te tolerancije i netolerancije, 
ona bi se protezala na područje djelovanja kao i na područ- 
je diskusije i propagande, na područje čina kao i na područ- 
je riječi.« (109) 


Moglo bi se učiniti da je Marcuse previše krut i neelastičan 
kad zahtijeva netolerantnost ne samo prema činima ili dje- 
lovanju, nego čak i prema riječima, diskusiji. Međutim slič- 
nu »krutost« našli smo već kod Milla. U ocjeni moguće štet- 
nosti riječi Marcuse je doduše oštriji od Milla. On smatra 
da riječi mogu biti ponekad čak i opasnije od čina, upravo 
kao ono što omogućuje i priprema zločinački čin. No za ovu 
»radikalnost« on čini se ima i dosta jake nove argumente: 

»U prošlim i drukčijim okolnostima govori fašističkih i na- 
cističkih vođa bili su neposredna predigra za pokolj. Rasto- 
janje između propagande i akcije, između organizacije i nje- 
ne upotrebe protiv ljudi bilo je postalo premalo.« (109) Da 
je u to vrijeme bilo manje lažne tolerancije prema netole- 
rantnim riječima, mogli smo biti pošteđeni od teških nehu- 
manosti i zločina: »da se uskratila demokratska tolerantnost 
kad su budući fiihreri započeli svoju kampanju, čovječan- 
stvo bi bilo imalo šansu da izbjegne Auschwitz i jedan svjet- 
ski rat.« (109) 


Iz ovih iskustava treba po Marcuseu povući određene konse- 
kvencije. Jedna je da treba »pomoći malim i nemoćnim ma- 
njinama koje se bore protiv lažne svijesti i onih koji je isko- 
rišćavaju« (110), druga da građanska prava treba uskratiti 
onima koji (druge) onemogućavaju da se koriste njima«, 
odnosno da regresivnim pokretima treba uskratiti toleran- 
ciju »prije nego što postanu aktivni« (110). U suvremenom 
društvu razorena je baza za svestranu toleranciju, pa stoga 
treba tek iznova stvoriti uslove »pod kojima tolerancija 
može ponovo postati oslobodilačka i humanizirajuća snaga« 
(110). 


V 


Marcuseova kritika lažne tolerancije i suvremenog klasnog 
društva nesumnjivo predstavlja ne samo potvrdu i kon- 
kretizaciju, nego i značajnu korekturu Wolffove kritike hi- 
pokritske tolerantnosti pluralističke demokracije. Marcuse- 
ova ideja da bi tu nedosljednu tolerantnost trebalo zamijeni- 
ti univerzalnom i dosljednom tolerantnošću u budućem hu- 
manom društvu čini se prihvatljivija od Wolffove ideje o 
nadilaženju svake tolerantnosti. No možemo li se složiti s 
Marcuseom kada on kao put do univerzalne tolerancije pro- 
povijeda takvu oslobodilačku toleranciju koja u sebi uklju- 
čuje i odlučnu netolerantnost? Ili bi možda trebalo ne ogra- 
ničavati toleranciju nego je domisliti? 

»Oslobodilačka tolerancija« na prvi pogled izgleda simpatič- 
no: to je tolerantnost prema svemu progresivnom i netole- 
rantnost prema svemu reakcionarnom. No tko bi u suvre- 
menom društvu trebalo da taj princip proklamira i realizi- 
Ta? Može li se od vladajućih krugova suvremenih država 
očekivati da taj princip prihvate i provode? Provodeći taj 
princip oni bi morali postati netolerantni prema samima 
sebi i prema svojim saveznicima. No to bi ipak bilo previše. 
Daleko od toga da bi takav princip mogli prihvatiti kao nor- 
mu svog ponašanja, oni ga mogu s oduševljenjem pozdraviti 
kod svojih protivnika — kao dokaz da za razliku od njih, 
pristalica čiste tolerancije, protivnici žele da nature neku 
»nečistu«, pristranu i neobjektivnu. 


Naravno, bilo bi loše ako bismo bili spremni da se nekog 
principa odreknemo samo zato što neki reakcionarni protiv- 
nici mogu da ga propagandistički iskoriste. Prema tome, 
ako taj princip mogu da istaknu i realiziraju nosioci prog- 
resa, zašto da to ne učine? No šta znači oslobodilačka to- 
lerancija kao princip djelovanja progresivnih snaga u situ- 
aciji u kojoj su one potisnuta manjina? Tolerantnost pro- 
gresivnih snaga prema svemu progresivnom čini se kao za- 
htjev koji je suviše slab. Progresivne snage upravo kao takve 
treba da budu inicijator i nosilac progresivnog razvoja. S 
druge strane »netolerantnost« je suviše slab naziv za njihov 
poželjni stav prema onom što je reakcionarno. Od progre- 
sivnih snaga očekuje se aktivna borba protiv svega što je 
reakcionarno. 


Da li smo time pokazali nepromišljenost ideje »oslobodilač- 
ke tolerancije« ili smo pokazali da nešto nije u redu s našim 
općim pojmom tolerancije? Da li smo bili u pravu suprot- 
stavljajući toleranciju i aktivnu borbu protiv nečega? Is- 
ključuje li tolerancija svaku borbu protiv onog što tolerira- 
mo ili samo određeni način borbe? 


Tolerancija u sferi mišljenja znači toleriranje ili trpljenje 
da se iznose najrazličitija mišljenja o svim pitanjima, no 


znači li ona da mi sva ta mišljenja ili bilo koje od njih mo- 

ramo prihvatiti? Znači li to da tolerirana mišljenja ne smije- 
mo osporavati? Mislim da bi to protivurječilo ne samo biti 
tolerancije već i biti mišljenja. Mišljenje koje pretendira 
na istinitost želi da se nametne svima, da postane univer- 
zalno, ali ne snagom neke vanjske sile ili prisile, nego sna- 
gom svog smisla i argumenata. Tolerirati jedno mišljenje 
znači, među ostalim, tolerirati njegovu pretenziju na istinu, 
njegov izazov na diskusiju, njegovu želju da se izloži poku- 
šajima osporavanja i pobijanja i da se odolijevajući tim 
pokušajima potvrdi. Uskratiti odgovor na pitanje (ili na kri- 
tiku), odbiti ponuđenu diskusiju, ne osporavati izloženo 
mišljenje — to ne znači tolerirati to mišljenje, nego ga igno- 
rirati i potcjenjivati.! Drugim riječima, tolerancija ne is- 
ključuje nego pretpostavlja i zahtijeva da se iznesena miš- 
ljenja analiziraju, kritiziraju pa čak i žestoko pobijaju — 
drugim mišljenjima i odgovarajućim argumentima. 


Međutim, tolerancija ne dopušta da se iznesena mišljenja 
suzbijaju drugim sredstvima, da se ona onemogućuju po- 
licijskim ili sudskim mjerama (npr. hapšenjem onih koji su 
ih izrazili ili zabranjivanjem publikacija u kojima su izra- 
žena), političkim akcijama (npr. »raskrinkavanjem« filozof- 
skih teza nefilozofskim argumentima na političkim mitin- 
zima ili u sredstvima masovne komunikacije) ili klikaškim 
spletkama (npr. klevetanjem nosilaca nepoželjnih mišljenja 
ili onemogućivanjem njihove javne djelatnosti). Netoleran- 
tni su svi oni postupci koji pokušavaju da onemoguće puno 
izražavanje jednog mišljenja sa svim njegovim eksplikaci- 
jama i argumentima, ili da već izraženo mišljenje suzbiju 
sredstvima fizičkog ili psihičkog pritiska (uključujući i na- 
silje pseudomišljenja u obliku huškanja, ogovaranja, falsi- 
ficiranja, klevetanja itd.). 


Da li smo time negirali naš početni pojam tolerancije ili 
smo ga samo konkretizirali? 


" Jednom se jedan mlađi kolega razljutio na mene zato što nisam 
reagirao na njegovu oštru kritiku. U principu on je bio u pravu (de 
facto nije, jer za tu kritiku nisam znao). 

U početku ovog predavanja govorili smo o toleranciji kao 
»dopuštanju ili trpljenju« postupaka ili mišljenja s kojima 
se ne slažemo. Sada smo taj pojam »dopuštanja ili trplje- 
nja« specificirali. Pod »trpljenjem ili dopuštanjem« mišlje- 
nja s kojim se ne slažemo ne misli se odustajanje od prava 
da ga argumentima mišljenja osporavamo, nego odustajanje 
od mišljenju stranih argumenata kao što je fizičko ili psi- 
hičko nasilje. Našu početnu definiciju, bar kad je riječ o 
mišljenju, ne moramo dakle bitno izmijeniti nego samo do- 
puniti. 


No kako stoji s tolerancijom prema postupcima s kojima 
se ne slažemo? Što znači »dopuštanje ili trpljenje« takvih 
postupaka? Da li toleriranje postupaka treba da znači u bi- 
ti isto što i toleriranje mišljenja — njihovu kritičku analizu 
i ocjenu uz odustajanje da se za njihovo sprečavanje upotre- 
be bilo kakva sredstva fizičke i psihičke prisile? Za razliku 
od mišljenja koja pretendiraju na istinitost i prema tome na 
univerzalnost, mnogi ljudski postupci čisto su lični i poje- 
dinačni, bez pretenzije na općenito važenje. Naravno, ima 
ljudi koji svoj način odijevanja ili prehrane žele da namet- 
nu drugima, ali ima i takvih koji nimalo ne žele da svoje 
lične stilove nameću bilo kome. Imamo li u takvim slučaje- 
vima čak i ono pravo koje se ne može osporiti kad je riječ 
o mišljenjima, pravo da o tim ličnim stilovima javno su- 
dimo? Očito svako zadiranje u privatne oblike života čini 
se neumjesno. 


Međutim, neki načini ponašanja ne ostaju samo privatni, 
nego se žele nametnuti i kao modeli ponašanja za sve. A 
neki postupci žele da utječu i doista utječu na druge ne sa- 
mo kao idealni modeli ponašanja, nego i kao realno mije- 
šanje u njihov život i djelovanje, kao pokušaji diktiranja i 
naređivanja, kao pokušaji nametanja vlastitih shvaćanja ili 
podređivanja drugih vlastitim interesima. Nema sumnje da 
se takvim načinima ponašanja možemo suprotstaviti, i to ne 
samo kritičkom analizom i teorijskim tezama, nego i svim 
našim realnim moćima. Nasilju razbojnika koji nas predu- 
sreće u mraku, nasilju fašističke države koja nam oduzima 

slobodu i život, nasilju agresora koji hoće da nas porobi 
možemo i moramo da se suprotstavimo svim našim silama. 
Znači li to da u odnosu na takve nasilne i zločinačke čine 
propovijedamo »netolerantnost«? To je svakako jedan na. 
čin da se opiše ono za što se zalažemo, i tom su terminolo- 
gijom donekle pisali Mill i Marcuse. 


No da li je adekvatno da se naš negativan odnos prema na- 
silju i zločinu opiše kao »netolerantnost«? Ne bi li bilo ade- 
kvatnije da se područje primjene pojmova tolerantnosti i 
netolerantnosti ograniči na one ljudske postupke i mišljenja 
ikoji ispunjavaju bar najminimalnije kriterije ljudskosti, ko- 
ji neposredno nisu narušavanje ni povređivanje života i 
ljudskih prava drugih ljudi? Ako se složimo sa shvaćanjem 
da zločinački postupci i zločinačke »ideje« (»ideje« koje ne- 
posredno pozivaju na uništavanje i na razaranje ljudskosti, 
na ubistvo i zločin) ne mogu biti ni predmet tolerantnosti ni 
predmet netolerantnosti, nego samo predmet naše praktič- 
ne borbe, onda postojanje tih ideja i načina ponašanja ne 
može biti opravdanje za ograničenje tolerancije. Slično vri- 
jedi i za druge postupke koji neposredno povređuju životne 
interese i ljudska prava drugih ljudi (fizičke ozljede, otima- 
čine, prijevare, klevete itd.). »Toleriranje« takvih postupaka 
nije tolerantnost, nego saučesništvo u nehumanosti, a nji- 
hovo onemogućavanje nije netolerantnost nego zahtjev ele- 
mentarne humanosti. Naravno, ono što neposredno povre- 
đuje ljudska prava i životne interese ljudi ne treba miješati 
s onim što prema ovom ili onom mišljenju može imati »šte- 
tne posljedice«. 


Teorija ograničene tolerancije, bez obzira na njene motive 
ili namjere teorijski promatrano počiva na pretpostavci da 
svaki ljudski čin može u principu biti predmet tolerancije. 
No ako su izvan moguće primjene pojmova tolerancije i ne- 
tolerancije svi oni postupci koji neposredno narušavaju ži- 
vot i životna prava drugih ljudi, onda umjesto ograničenja 
tolerantnosti možemo zahtijevati njeno konsekventno provo- 
đenje. 

Puna tolerancija premma svemu što nije direktno nehumano, 
puno razumijevanje za svaki ljudski postupak, makar on i 
ne bio na najvišem mogućem nivou ljudskosti jedina je 
perspektiva za čovjeka i čovječanstvo, za stvaranje jedne 
pravednije društvene zajednice. 


No nije li to pokušaj subjektiviranja kriterija našeg pona. 
šanja? Nije li često vrlo teško utvrditi gdje prestaje relativ- 
no »normalan« ljudski postupak o kojem možemo toleran- 
tno raspravljati, a gdje počinje zločinačko djelo koje mo- 
ramo suzbijati i onemogućavati, ukoliko želimo da kao lju- 
di preživimo? Svakako, ima graničnih slučajeva, ali njiho- 
vo postojanje ne isključuje nego pretpostavlja postojanje 
granice i potrebu da se ova što adekvatnije povuče. 


Ako smo iz skupa postupaka koje možemo tolerirati ili ne- 
tolerirati isključili one direktno neljudske, ima li razloga 
da u samoj toleranciji razlikujemo »čistu« i »oslobodilač- 
ku«? Nije li oslobodilačka tolerancija hibrid napravljen iz 
borbe za oslobođenje i tolerancije? Da li su nam takvi hib- 
ridi doista potrebni za logično sređivanje naših misli ili kao 
»rukovodstvo za akciju«? Mislim da je dobronamjerno smiš- 
ljena ideja oslobodilačke tolerancije principijelno pogrešna 
a praktički štetna. Čista tolerancija upravo kao čista može 
da vrši općečovječansku i oslobodilačku funkciju. Jedna za 
sve jednaka tolerancija u klasnom je društvu prvenstveno 
u interesu potlačenih klasa. 


Da li je konsekventno ostvarenje čiste tolerancije moguće 
u uslovima klasnog ugnjetavanja i eksploatacije? Naravno 
da nije. Ona je u suprotnosti s interesima vladajućih klasa, 
pa čak i kad proklamiraju taj zahtjev, one nastoje da ga is- 
krive. No da li je to dovoljan razlog da se taj zahtjev ne po- 
stavlja? Nije li to dodatni razlog da se on odlučnije ističe, 
djelomično zato da bi ga vladajuće klase morale sve više 
uvažavati, a djelomično i zato da se na pokušajima spreča- 
vanja realizacije tog općečovječanskog principa pokaže ne- 
humana priroda suvremenog klasnog društva. 

No ako se čista tolerancija ne može konsekventno provesti 
u klasnom društvu, nisu li njene perspektive bolje u bes- 
klasnom? Tu se slažemo s Marcuseom: svakako. Samo se 
treba čuvati iluzije da bi čista tolerancija mogla biti glavno 
sredstvo za ostvarenje istinski humanog društva ili glavna 
komponenta njegova razvoja. Besklasno društvo može se o- 
stvariti samo negiranjem klasnog društva u svim njegovim 
aspektima i stvaralačkim činom razvijanja novog. Toleran- 
cija može biti samo jedan aspekt tog razvoja, onaj prin- 
cip koji vodi računa o tome da u borbi ne likvidiramo pre- 
brzo neke klice novoga, da ostvarenje novog ne tražimo na 
samo jednom nepogrešivom putu (koji može biti i najgori), 
da unapređujemo stvaralaštvo u svim njegovim aspektima 
i u svim pravcima njegova mogućeg razvoja. 


Povijest i klasna svijest 


Povijest i klasna svijest naizgled su dvije »pojave« ili »stva- 
ri« toliko različitog opsega i značenja da ih ne bi trebalo 
međusobno »uspoređivati« ni »omjeravati«. Povijest je nu- 
žan oblik čovjekova života, jedini mogući prostor njegova 
društvenoga kretanja, a klasna svijest — samo jedan »as- 
pekt« ili »svojstvo« onih prolaznih društvenih »grupa« što 
ih nazivamo »klasama«. Odnos povijesti i klasne svijesti 
pričinja se tako kao odnos cjeline prema jednom svom pro- 
laznom dijelu. 


Ipak, bar jedan značajan mislilac — a bio je to kako znamo 
Gyčrgy Luk&cs — insistirao je na bitnoj povezanosti povi- 
jesti i klasne svijesti, štoviše povijesti i klasne svijesti jed- 
ne posebne klase — proletarijata. U njegovoj se koncepciji 
klasna svijest proletarijata pokazala ne samo kao puki as- 
pekt ili djelić povijesti, već kao bitna pretpostavka uspostav- 
ljanja doista ljudskog društva i prave povijesti. 


Raspravljajući na taj način o odnosu povijesti, društva i 
klasne svijesti Lukacs nije pretendirao na originalnost, već 
je naglašavao da on daje samo ortodoksnu interpretaciju 
Marxa i marksizma, nasuprot revizionistima i oportunisti- 
ma. »Marx je — pisao je Lukacs — već u svojoj ranoj kri- 
tici Hegelove filozofije prava jasno prikazao poseban polo- 
žaj proletarijata prema društvu i povijesti, stanovište s ko- 
jeg njegova bit kao identičnog subjekta-objekta društveno- 
-povijesnog razvojnog procesa dobiva važenje... Samospoz- 
naja proletarijata je, dakle, ujedno objektivna spoznaja biti 
društva. Težnja za klasnim ciljevima proletarijata znači 
ujedno svjesno ostvarivanje objektivnih ciljeva razvoja druš- 

tva koji, međutim, bez njegova svjesnog doprinosa moraju 
ostati apstraktne mogućnosti, objektivne granice.«! 


Poznato je da Luk&cseva knjiga Povijest i klasna svijest ne 
raspravlja samo o pitanju što ga naznačuje naslovom, te 
da su neki elementi ili aspekti ovog pitanja obrađeni u njoj 
mnogo sistematičnije i potpunije nego samo glavno pitanje. 
Budući da nas zanima baš to naslovno pitanje, ne možemo 
ulaziti u sve one zanimljive probleme o kojima Lukacs u 
svojoj knjizi raspravlja. No, raspravljajući o Luk&csevu pro- 
blemu, ne možemo mimoići bar dio diskusija što ih je on 
svojim djelom potakao. 


Međutim, ako je pitanje o odnosu povijesti i klasne svijesti 
tipično Luka&csevo, ono nipošto nije samo njegovo, ni uopće 
stručno filozofsko, sociološko ili povijesno. Diskusije o od- 
nosu klasne svijesti i povijesti (kao i naizgled općenitije dis- 
kusije o svijesti i povijesti) vodile su se i vodit će se i izvan 
kruga čistih teoretičara. U našoj vlastitoj povijesti upravo 
smo prošli kroz fazu u kojoj je ideja o ulozi klasne svijesti 
u povijesti bila oštro kritizirana i odbacivana s dviju na- 
izgled suprotnih pozicija: one po kojoj je snažna nacionalna 
svijest nužna pretpostavka i odlučujuća komponenta smi- 
saonog oblikovanja povijesti i one po kojoj povijesti ne 
treba nikakva »opredijeljena«, »ideološka« svijest već samo 
ona neutralno-objektivna, »naučno-tehnička«. A sad smo 
upravo u fazi u kojoj se Luk&cseva teza o ključnoj ulozi kla- 
sne svijesti vehementno afirmira, samo bez Luk&cseve mi- 
saone produbljenosti (i bez njegove iskrenosti). 


Bez obzira na to, slažemo li se s Luk&csem, on je tu nezaobi- 
lazan, pa u interesu same stvari — ne radi napadanja ili slav- 
ljenja Lukacsa, čak ne ni radi neke pravednosti prema nje- 
mu — moramo početi s podsjećanjem na njegovu koncep- 
ciju. 


! Georg Luk4cs, Geschichte und Klassenbewusstsein, Studien iiber 
marxistische Dialektik, Sammlung Luchterhand 11, Luchterhand, Neu- 
wied und Berlin 1970, S. 267—268. 

Prije svega treba podsjetiti da koncepciju o odnosu povijes- 
ti i klasne svijesti što ju je detaljnije razvio u Povijesti i 
klasnoj svijesti LukAcs sažeto iznosi već u nešto ranijem ma- 
njem radu Taktika i etika (mađarski, Budimpešta 1919). 


Već u ovom djelu Lukacs ističe da se klasna borba proleta- 
rijata ne može izjednačiti s klasnom borbom drugih klasa, 
da ona nije neki pojedinačni fenomen, već ima šire značenje, 
kao sredstvo započinjanja prave ljudske povijesti. »Klasna 
borba proletarijata nije puka klasna borba (kad bi bila samo 
to, bila bi doista regulirana samo taktičkim prednostima), 
nego je ona sredstvo za oslobođenje čovječanstva, sredstvo 
za pravi početak ljudske povijesti.«? 


Međutim, Luk&cs također naglašava da to »sredstvo« nije 
neki mehanizam ili automatizam koji bez volje i udjela po- 
jedinca donosi spas čovječanstvu. Ostvarenja socijalizma ne- 
ma bez povijesnofilozofskog razumijevanja smisla povijes- 
noga kretanja, kao ni bez etičke odluke pojedinaca da dje- 
luju na ostvarenju komunizma kao mogućeg povijesnog ci- 
lja. No, moralno ispravno djelovanje ne pretpostavlja sa- 
mo neku apstraktnu filozofiju povijesti, već i izradu klasne 
svijesti. 


Klasnu svijest, kao pretpostavku moralno ispravnog (soci- 
jalističkog) djelovanja određuje Lukacs pomoću pojma klas- 
nog interesa, kao svijest koja se, izražavajući klasni interes, 
izdiže iznad svoje puke danosti. Klasni interes kao korelat 
ovako shvaćene klasne svijesti određuje se kao svjetskopo- 
vijesni poziv, kao nešto što se razlikuje ne samo (1) od cje- 
lokupnosti ličnih interesa pojedinaca koji pripadaju klasi, 
nego i (2) od trenutnih interesa klase kao kolektivnog je- 
dinstva. 


? Georg Lukacs, Schriften zur Ideologie und Politik (Werkauswahl 
Band 2. Ausgewahlt und eingeleitet von Peter Ludz). Luchterhand, 
Neuwied und Berlin 1967, S. 5. 

Suprotstavljajući se onima koji traže da se u socijalizmu vo- 
deća uloga u društvu, u interesu samog društva, povjeri 
tzv. »duhovnim radnicima«, Lukacs tvrdi da pri rješavanju 
pitanja o mogućnosti smisaonog i usmjeravajućeg uključe- 
nja ljudske svijesti u društveni razvitak treba poći od »ne- 
kih važnih tvrdnji koje — same dalje nedokažljive i tako- 
đer bez potrebe za dokazom — predstavljaju osnove egzi- 
stencije i spoznatljivosti društva — kao što su to fundamen- 
talni principi geometrije za nauku o prostoru.“ 


Te su teze-aksiomi po Lukacsu slijedeće: 


1. »Razvoj društva određuju isključivo snage koje postoje 
unutar društva (prema marksističkom shvaćanju klasna 
borba i preobražavanje odnosa proizvodnje).« 


2. »Razvoj društva ima jednoznačno odredljiv, premda još 
nedovoljno spoznati pravac.« 


3. »Taj pravac treba dovesti u određenu, iako još nepotpu- 
no spoznatu vezu s ljudskim svrhama; ta je veza spoznatlji- 
va i može se učiniti svjesnom, a proces osvještavanja pozi- 
tivno utječe na sam razvoj.« 


4. »Ova je veza, o čemu smo već govorili, moguća stoga što 
su pokretačke snage društva doduše nezavisne od svake po- 
jedinačne ljudske svijesti, od njene volje i svrhe, ali njihovo 
postojanje može biti mišljivo samo u obliku ljudske svijes- 
ti, ljudske volje i ljudske svrhe. 


* »Kako bi ispravno djelovanje postalo istinskim i ispravnim regula- 
tivom, mora se klasna svijest uzdići iznad svoje puke faktičke danos- 
ti i promisliti o svom svjetskohistorijskom pozivu i o svijesti svoje 
odgovornosti. Jer klasni interes, čije je postizanje sadržaj klasno- 
svjesnog djelovanja, ne poklapa se ni s cjelokupnošću ličnih interesa 
pojedinaca koji pripadaju klasi, niti s aktualnim, trenutnim intere- 
sima klase kao kolektivnog jedinstva. Klasni interesi koji ostvaruju 
socijalizam i klasna svijest koja ih izražava znače svjetskohistorij- 
ski poziv.« (Op. cit. S. 9) 


“ Op. cit., S. 14. 
* Op. cit. S. 14—15. 

Ako razmotrimo ova četiri aksioma, što ih LukAcs doduše 
navodi samo kao »primjere«, prirodno se postavlja pitanje 
o njihovoj konsistentnosti. Prva dva tvrde da je razvoj dru- 
štva određen klasnom borbom i preobražavanjem odnosa 
proizvodnje, te da ima svoj jednoznačno odredljiv, iako još 
nepotpuno spoznat pravac, koji po svemu sudeći treba da 
bude nezavisan od spoznaje. U trećoj saznajemo da osvje- 
štenje tog procesa može utjecati na sam razvoj, a u četvr- 
tom da pokretačke snage društva mogu postojati samo u 
obliku ljudske svijesti, što nasuprot početnim mehanistič- 
komaterijalističkim tezama zvuči već sasvim »idealistički«. 
No ostavimo te »pojedinosti« i pogledajmo šta LukaAcs iz 
svojih aksioma izvodi. 


Po LukaAcsu iz tih aksioma proizlazi jednoznačan marksis- 
tički odgovor na pitanje o duhovnom vođenju: »Duhovno 
vođenje' ne može biti ništa drugo nego osvještavanje razvo- 
ja društva, jasna spoznaja bitnoga nasuprot prikrivenim i 
iskrivljenim formulama, dakle spoznaja da je 'zakonitost' 
razvoja društva, njena potpuna nezavisnost od ljudske svi- 
jesti, njena sličnost s igrom slijepih snaga prirode, samo 
Puki privid, koji može postojati samo dotle dok se te slije- 
pe snage ne probude spoznajom do svijesti.«* 


Duhovno vođenje društva može se, dakle, sastojati samo u 
osvještavanju njegova razvoja, a ovo nije u otkrivanju nuž- 
nih društvenih zakonitosti, nego u spoznaji da su te od ljud- 
ske svijesti nezavisne zakonitosti samo privid. U vezi s tom 
tezom mogu se javiti neke nedoumice: Prije svega, ako se 
duhovno vođenje sastoji samo u osvještavanju društvenog 
razvoja, to sugerira od svijesti nezavisan tok društvenog 
razvoja; no ako se osvještavanje sastoji u spoznaji da za- 
konitost društvenog razvoja nije nezavisna od svijesti, odat- 
le proizlazi da osvještavanje društvenog razvoja ne znači 
spoznavanje nečeg od spoznaje nezavisnog. 


* Op. cit. S. 15. 

Buđenje »spoznajom do svijesti« također može djelovati 
zbunjujuće, jer se spoznaja ponekad smatra specifičnim ob- 
likom svijesti. Očito računajući s mogućnošću nesporazuma, 
LukaAcs u fusnoti razjašnjava šta misli pod sviješću i kako 
zamišlja njen odnos prema spoznaji. 


Ovo objašnjenje svijesti i spoznaje još jednom pokazuje os- 
novnu protivurječnost Lukacseve koncepcije, njegovo ko- 
lebanje između kontemplativno-pasivističke teorije odraza i 
Marxova mišljenja prakse i revolucije. S jedne strane LukaAcs 
insistira na aktivnoj ulozi svijesti i spoznaje, na tome da već 
»puka činjenica spoznaje izaziva bitnu promjenu u spozna- 
tom objektivu«. S druge strane kad precizira u čemu se sas- 
toji ta bitna promjena, sve se svodi na to da spoznajom pos- 
taje »sigurnija i snažnija« ona tendencija »koja je u njemu 
(objektivu) postojala već prije«, odnosno na to da spoznaja 
daje »veću snagu i sigurnost zakonitom razvoju objekta«. 


Izgleda da se s tog gledišta ne bi smjelo govoriti o revolu- 
cionarnoj ili prevratničkoj ulozi svijesti, već samo o pomoć- 
no-ubrzavajućoj. Međutim Lukacs ipak govori upravo o 
svjetsko-prevratnoj moći marksizma: »Svjetsko-prevratna 
snaga marksizma dana je time što je Marx otkrio u klasnoj 
borbi pokretačku snagu društvenog razvoja, a njene zako- 
nitosti kao zakone društvenog razvoja uopće. Time je on 


* »Pojam svijesti javio se prvi put u klasičnoj njemačkoj filozofiji i 
tamo je razjašnjen. Svijest znači onaj posebni stadij spoznaje u ko- 
jem su subjekt i spoznati objekt u svojoj supstanciji homogeni, gdje 
se dakle spoznaja zbiva iznutra, a ne izvana. (Naj jednostavniji je pri- 
mjer za to: moralna samospoznaja čovjeka, npr. osjećaj odgovornvs- 
ti, savjest, nasuprot spoznajnih metoda prirodnih nauka, gdje spozna- 
ti objekt uprkos svojoj spoznatosti ostaje vječno tuđ spoznajnom su- 
bjektu.) Glavno značenje ove spoznajne metode sastoji se u tome da pu- 
ka činjenica spoznaje izaziva bitnu promjenu u spoznatom objektivu: 
Ona tendencija koja je u njemu postojala već prije postaje — izazva- 
na osvještavanjem putem spoznaje — sigurnija 1 snažnija no što je 
bila prije i no što je bez ove mogla biti. Ali ova spoznajna metoda 
znači također da na ovaj način nestaje razlika između objekta i sub- 
jekta, a stoga i razlika između teorije i prakse. Ne gubeći ništa na 
čistoći, bespredrasudnosti i istini, teorija postaje akcija, praksa. 
Ukoliko spoznaja kao svijest o spoznatom objektu daje veću snagu 
i sigurnost zakonitom razvoju objekta nego što bi to bilo moguće 
bez nje, ona se već na najneposredniii način uključila u neposrednu 
praktičku akciju, u preobražavanje života činom.« (Op. cit., S. 15—16) 

doveo do svijesti pravu i pokretačku snagu svjetske povijes- 
ti, koja je dotad djelovala slijepo, bez svijesti, klasnu bor- 
bu. Marxovim učenjem razvijena klasna svijest proletarija- 
ta pokazuje prvi put u povijesti čovječanstva da zbiljski po- 
kretački faktori povijesti ne djeluju kao sastavni dijelovi 
neke mašine bez svijesti (ili prema umišljenim motivima, 
što je ovdje isto), nego su oni probuđeni do svijesti da su 
oni prave pokretačke snage povijesti. Duh, pa i smisao 
društvenog razvoja čovječanstva izišao je u klasnoj svijesti 
što ju je stvorio marksizam iz stanja nesvjesnosti. Time su 
zakoni društvenog razvitka prestali da budu slijepe katastro- 
falne i sudbinske sile: One su se probudile k samopromišlja- 
nju, k svijesti.« 


Prema ovome klasna borba je i prije Marxa bila pokretačka 
snaga povijesti, a Marx je tu pokretačku snagu osvijestio. 
No nije sasvim jasno što je tim osvještavanjem nastalo i 
kakav je odnos te »Marxovim učenjem razvijene klasne svi- 
jesti proletarijata« prema svijesti proletarijata koja Marx- 
ovim učenjem nije razvijena? 


Odgovor na to pitanje daje razjašnjenje pojma klasne svijes- 
ti: »Ali klasna svijest proletarijata po sebi je samo korak k 
toj svijesti. Jer klasna svijest u svojoj pukoj danosti uspos- 
tavlja samo odnose neposrednih interesa proletarijata pre- 
ma zakonitostima društvenog razvitka. Konačni ciljevi raz- 
vitka leže i za klasnu svijest proletarijata samo kao apstrakt- 
ni ideali u jednoj — novoj — utopijskoj daljini. Za istin- 
sko samoosvještavanje (Sich-Bewusstwerden) društva potre- 
ban je još jedan daljnji korak: osvještavanje klasne svijes- 
ti proletarijata (das Bewusstwerden des Klassenbewusst- 
seins des Proletariats). Taj nužan korak znači, nadilazeći di- 
rektnu klasnu svijest i nadilazeći neposrednu suprotnost 
klasnih interesa spoznati onaj svjetsko-povijesni proces koji 
preko klasnih interesa i interesnih borbi vodi cilju: besklas- 
nom društvu, oslobođenju od svake privredne zavisnosti. 
Ali za tu spoznaju može puka klasna svijest (isključivo pri- 


* Op. cit. S. 17—18. 


146 


znavanje neposrednih privrednih interesa, koje dolazi do iz- 
ražaja u takozvanoj socijaldemokratskoj realpolitici) pruži- 
ti samo mjerilo za ispravnost neposrednih koraka.«? 


Međutim ima historijskih situacija — a to su trenuci svjet- 
skih kriza — u kojima takvi neposrednim interesima vođe- 
ni koraci, kao puko tapkanje u mraku, nisu dovoljni. »U 
tim trenucima potrebno je ono što sam nazvao osvještava- 
njem klasne svijesti proletera: svijest o svjetskopovijesnom 
pozivu (Berufung) klasne borbe proletarijata. Ta je svijest 
omogućila Marxu da stvori novu filozofiju, koja svijet re- 
volucionira i ponovo ga gradi. Ta svijest čini Lenjina vođom 
revolucije proletarijata. Ta je svijest... jedina pozvana da 
postane duhovnim vođom društva.«!? 


Klasna svijest može tako jedina biti duhovni vođa društva, 
ona omogućuje pojedincima kao što su Marx i Lenjin njiho- 
ve poduhvate, bilo da je riječ o teorijskom poduhvatu stva- 
ranja »nove filozofije« bilo o »praktičkom« poduhvatu vo- 
đenja revolucije. No, ta klasna svijest nije klasna svijest 
proletera u njenoj faktičnoj danosti, već osviještena klasna 
svijest proletarijata, svijest o svjetsko-povijesnom procesu 
i o svjetsko-povijesnom pozivu klasne borbe proletarijata. 
Osviještena klasna svijest tako je pretpostavka za Marxa i 
Lenjina, a u najmanju ruku Marx — pretpostavka za osvješ- 
tavanje klasne svijesti proletarijata — krug koji možda i ni- 
je tako poročan kako se to na prvi pogled može činiti. 


No, kakav je odnos pojedinačnog proletera prema klasnoj 
svijesti proletarijata? U jednoj od rasprava što ulaze u zbir- 
ku »Etika i taktika« Luk&cs o tome piše: »Svaki je prole- 
ter u skladu sa svojom klasnom pripadnošću ortodoksni 
marksist. Ono na što teoretičari mogu doći tek teškim misa- 
onim radom, proleteru je u skladu s njegovom pripadnoš- 
ću proletarijatu uvijek već dano — uz pretpostavku da on 


* Op. cit., S. 18. 
* Op. cit., S. 19. 

razmišlja o svojoj pravoj klasnoj pripadnosti i o svim kon- 
sekvencijama koje iz toga slijede.«" 


Drugim riječima, svaki je proleter u mogućnosti marksist, 
no pretvaranje te mogućnosti u zbilju zahtijeva razmišlja- 
nje o svojoj klasnoj pripadnosti i o konsekvencijama što 
iz nje slijede. 


U svojim ranim člancima Luk4cs je tako skicirao svoju teo- 
riju o povijesti i klasnoj svijesti koju će razraditi u svom 
glavnom djelu. Iako tu ima dosta nejasnoća i nedorečeno- 
sti, gotovo svi elementi koncepcije koja je izložena u Povijes- 
ti i klasnoj svijesti već su tu dani. 


Ostavljajući po strani neka manja preciziranja što ih u tu 
koncepciju unosi Povijest i klasna svijest podsjetit ćemo 
samo na dva važnija: (1) obrazloženje teze da samo prole- 
tarijat kao klasa može preobraziti cijelo društvo zato što 
je on totalitet i (2) tezu o partiji kao čuvaru klasne svijesti 
proletarijata. 


Prva teza može se djelomično ilustrirati slijedećim citatom: 
»Totalitet predmeta može se postaviti samo tada, kada je 
postavljajući subjekt sam totalitet; kada on stoga da bi mis- 
lio sama sebe, mora misliti predmet kao totalitet. To sta- 
novište totaliteta kao subjekta predstavljaju u modernom 
društvu jedino i samo klase.«!? 


Druga teza dolazi do izražaja, na primjer, u slijedećem od- 
lomku: »Međutim, u dijalektičkom jedinstvu teorije i prak- 
se koje je Marx spoznao i osvijestio u oslobodilačkoj borbi 
proletarijata, ne može postojati puka svijest, niti kao »čis- 
ta« teorija niti kao puki zahtjev, kao puko treba, kao puka 
norma djelovanja. I zahtjev ima ovdje svoju zbilju. Dakle, 
ono stanje povijesnog procesa koje klasnoj svijesti proleta- 


“" Op. cit., S. 38. 


Re ga Geschichte und Klassenbewusstsein, Luchterhand 
70, S. 96. 

rijata utiskuje karakter zahtjeva, »latentan i teorijski« ka- 
rakter, mora se oblikovati kao odgovarajuća zbilja i kao 
takva djelatnost zahvatati u totalitet procesa. Taj je oblik 
proleterske klasne svijesti partija.«!? 


Navedenim naznakama samo je ukratno skicirano Luk4cse- 
vo učenje u povijesti i klasnoj svijesti. Ta skica svakako je 
u mnogočemu nepotpuna. No, kako naš cilj nije analiza Lu- 
kacseve koncepcije ukoliko je Luk&cseva, nego ukoliko je 
to jedna moguća koncepcija suvremene misli, ovo nepotpu- 
no podsjećanje na Lukacseve teze može biti dovoljno za na- 
šu svrhu. Jer naša svrha nije ocjena Luk&csa, nego diskusija 
o pitanju što ga je on prvi oštro postavio, no u kojem su se 
ogledali i mnogi nakon njega. 


Diskusija o ukratko izloženim Luk4csevim tezama bila je u 
toku posljednjih pet decenija suviše bogata da bismo je 
ovdje mogli ukratno rezimirati. Umjesto da to pokušavamo, 
navest ćemo kao ilustraciju samo dvije moguće kritike Lu- 
kacsevih teza s gotovo suprotnih pozicija u dva skorašnja 
ogleda dvaju suvremenih marksista, jednom iz pera poljskog 
filozofa Adama Schaffa, drugom iz pera engleskog sociologa 
Thomasa Bottomorea. 


U svom radu »Svijest klase i klasna svijest« Adam Schaff 
iznosi misao da je termin »klasna svijest« dvosmislen, jer 
može značiti, prvo, »svijest jedne klase«, odnosno »svijest 
karakterističnu za jednu klasu«, to jest »onu svijest koju da- 
na klasa doista ima u danim uvjetima«, a drugo »svijest o 
klasnim interesima«, to jest »shvaćanje kakvi su ti interesi 
i kakve direktive za akciju slijede u danim uvjetima za dje- 
latnost dane klase«. Klasna svijest u drugom značenju jav- 
lja se opet u dvije varijante: (a) kao »teorija koja se sasto- 


" Op. cit., S. 113— 114. 

ji od totalne spoznaje pozicije neke dane klase unutar spe- 
cificirane društvene strukture (što uvijek pretpostavlja vi- 
še ili manje eksplicitno formuliranu teoriju o društvenoj 
strukturi i društvenom razvoju« i (b) kao »ideologija koja 
se sastoji od cjelokupnosti ljudskih uvjerenja i stavova (u 
smislu spremnosti da se djeluje) kombiniranih s aktivnim 
ponašanjem s namjerom da se ostvari određeni cilj društve- 
nog razvoja, prihvaćen unutar određenog sistema vrijednos- 
ti.«“* Razlikujući ova dva elementa unutar klasne svijesti u 
drugom smislu Schaff ujedno ističe njihovu povezanost: 
»Svijest o interesima jedne klase obično poprima oblik kom- 
binacije teorije i ideologije (pri čemu je odnos između ovih 
dvaju elemenata kompleksan predmet metateorijskih ana- 
liza); to je zato jer kada dođe do društvenih pitanja, stvar 
je uvijek u tome da se djeluje, da se teži za određenim ci- 
ljem, pri čemu je teorijska analiza situacije samo pomoć. 
na.«5 


Ova su dva značenja, po Schaffu, posve različita, jer nije 
isto što jedna klasa doista misli i ono što bi ona u skladu 
sa svojim interesom trebalo da misli. Historija poznaje mno- 
go slučajeva diskrepancije, jaza, pa i direktne opozicije ovih 
dvaju značenja. Do jaza dolazi kad jedna klasa ne shvaća 
svoje prave interese pa djeluje u neskladu ili u suprotnosti 
s njima, a to se najčešće zbiva kod klasa koje se tek rađaju, 
pa još nisu stekle svijest o svojim interesima, no može se 
zbivati i kod razvijenih klasa, kad vladajuća klasa uspije 
da spriječi članove potlačene klase u razvijanju njihove klas- 
ne svijesti. Ovaj jaz i njegovo prevladavanje postaju naroči- 
to značajni u vremenima kad nastupi revolucionarna si- 
tuacija. 


Po Schaffu Luk&cs je vidio i razliku između ovih dvaju zna- 
čenja »klasne svijesti«, ali on je »bio ustvari zainteresiran 
samo za jedan aspekt ovog pitanja i usredotočio je svoju 


*“ Adam Schaff, »The Consciousness of a Class and Class Conscious- 
ness« The Philosophical Forum, Vol. III, No 34/1972, str. 342. 


5 Op. cit. str. 342. 


150 


pažnju na nj.«* U svojoj zainteresiranosti za drugo značenje 
tog termina Lukacs, po Schaffu, tretira prvo, tj. psihološku 
svijest kao quantitć negligeable. S druge strane, upotreblja- 
vajući isti termin u dva razna smisla on upada u kontradik- 
ciju i dolazi do paradoksalnih tvrdnji poput one da je klasna 
svijest — klasno određena nesvjesnost o vlastitoj situaciji. 


Da bi se izbjegli takvi paradoksi, Schaff predlaže da se za 
dva navedena značenja klasne svijesti upotrebljavaju dva 
razna termina, i to tako da se termin »klasna svijest« ostavi 
kao naziv za klasnu svijest u psihološkom smislu, a »klasna 
ideologija« za onaj drugi smisao. Po tom prijedlogu »klasna 
ideologija označavala bi klasne interese (kako ih vide osni- 
vači neke dane ideologije) dok bi 'klasna svijest! označavala 
ona mišljenja i vjerovanja što ih članovi neke dane klase 
doista dijele.«"? 


Provođenje ove distinkcije, po Schaffu, ne znači da treba 
potpuno odvojiti ova dva fenomena. Naprotiv, kad smo pro- 
veli distinkciju onda možemo jasno izraziti zadatak da se 
klasna svijest podiže na nivo klasne ideologije, to jest da 
se u faktičku svijest radničke klase unese spoznaja o nje- 
nim klasnim interesima. Nebriga za podizanje klasne svijes- 
ti radničke klase na nivo njene ideologije predstavlja po 
Schaffu sektaštvo. 


U skladu s tim shvaćanjima, glavni je nedostatak LukaAcse- 
ve koncepcije (po Schaffu) što on moguću klasnu svijest pro- 
letarijata ne shvaća kao klasnu ideologiju koju treba svim 
silama unositi u faktičku svijest proleterijata, kako bi se 
proletarijat osposobio za izvršenje svoje historijske misije. 


Prigovor što ga Luk&csu iznosi Thomas Bottomore direktno 
je suprotan. Po njegovu mišljenju osnovna je teškoća Luka- 
cseve koncepcije, što on marksizam shvaća kao teoriju klas- 


* Op. cit., p. 346. 
" Op. cit., p. 348. 


151 


ne ideologije koja je ujedno i sama klasna ideologija, a os- 
novni nedostatak — što njegovo raspravljanje nije ni teo- 
rijsko ni empirijsko, nego ideološko, što se bavi time »kako 
treba shvatiti marksizam, da bi on bio djelotvorni instru- 
ment revolucionarnog proletarijata.«* Iz Lukacseva razli- 
kovanja između empirijske, faktičke svijesti radničke klase 
i njene moguće svijesti koju ona faktički ne posjeduje, po 
Bottomoreu nužno slijedi Lukacseva ideja o partiji i njenim 
ideolozima kao otjelovljenju prave klasne svijesti: »U prak- 
si mjesto susreta radničke klase s njenom nerazvijenom 
sviješću i intelektualaca predstavlja partija: ali susret je jed- 
nostran, jer partija utjelovljuje prije svega ispravnu teoriju 
svijeta i stoga njom vladaju ideolozi.«! 


Po Bottomoreovu mišljenju ove predodžbe jako odstupaju 
od Marxova pojma klasne svijesti: »Marx sasvim jasno utvr- 
đuje da će radnička klasa vlastitim naporima i iskustvima 
steći posve razvijenu svijest o svojoj situaciji i o svojim ci- 
ljevima. On je štoviše pretpostavljao da je taj proces već 
nekako započeo prije nego što se on prihvatio svojih 
vlastitih istraživanja.«? 


Pošto je naveo dva citata iz Marxa (jedan iz Bijede filozofi- 
je, a drugi iz prethodne primjedbe za »Radničku anketu« 
iz 1880) Bottomore komentira: »Prema Marxu je radnička 
klasa bila, dakle, u stanju da postane klasa za sebe i preuz- 
me odgovornost za svoju vlastitu sudbinu. Marx nije istra- 
živao kakvu su ulogu u tom procesu igrali intelektualci, po- 
litičke partije i pokreti, ipak izgleda da su ovi u svakom 
slučaju trebali biti podređeni općem razvitku radničke klase. 
U krajnjoj suprotnosti prema tome Luk&cs podređuje rad- 
ničku klasu 'racionalnoj svijesti' koju izlažu partijski ideo- 


* Tom Bottomore, »Klassenbewusstsein und Sozialbewusstsein« in 
Aspekte von Geschichte und Klassenbewusstsein, Herausgegeben von 
Istvan MćszAros, List Verlag Munchen 1971, S. 74 

" Op. cit., S. 80. 


2 Op. cit., S. 80. 

lozi i time pruža intelektualno opravdanje za neograničenu 
diktaturu partije kakva od 1917. karakterizira sva društva 
sovjetskog tipa.«“! 


Da li je u pravu Schaff, kad predbacuje Luk4csu da nije u 
punoj mjeri shvatio razliku između klasne ideologije i klas- 
ne svijesti i potrebu unošenja klasne ideologije u klasnu svi- 
jest, ili Bottomore kad smatra da je Luk&cs podredio rad- 
ničku klasu partijskim ideolozima i diktaturi partije? 


Kad bi Schaffove interpretacije bile adekvatna konsekvenci- 
ja iz Lukacsa, onda bismo se složili s Bottomoreovom kriti- 
kom LukaAcsa. No čini se da je Schaff razvio samo jednu 
lošiju mogućnost LukAcseva mišljenja. Lukacs doduše go- 
vori o partiji kao čuvaru klasne svijesti proletarijata i u tak- 
vim se formulacijama skrivaju mnoge opasnosti. No kriteri- 
jem klasne svijesti Luk&cs ne smatra mišljenje partijskih 
foruma ni partijskih ideologija, nego klasne interese pro- 
letarijata. 


Međutim, nisu li i u Luk&csevu autentičnom shvaćanju sadr- 
žane neke teškoće? 


Po mome mišljenju najveće teškoće i nedostaci Luk&Acseve 
pozicije proistječu iz toga, što on nije kritički promislio 
svoj ključni pojam, što nekritički operira pojmovima »po- 
vijesti«, »pretpovijesti« i »prave povijesti«. 


Luk4cseva je glavna teza da je klasna svijest proletarijata 
odlučni uvjet i sredstvo za revolucionarni prijelaz od pret- 
povijesti čovječanstva k pravoj povijesti. Ta glavna teza os- 
taje puka fraza, ako se ne razjasni, šta se smatra pod povi- 
ješću, pretpoviješću i pravom ljudskom poviješću. U svojoj 
Povijesti i klasnoj svijesti Luk&4cs međutim sistematski ras- 


“ Op. cit., S. 80—81. 

pravlja o klasnoj svijesti, postvarenju, totalitetu, ortodoks- 
nom marksizmu itd., a o biti povijesti tek tu i tamo pone- 
što napominje. Te napomene mogu biti zanimljive i stimu- 
lativne, no daleko su od toga da bi iscrpljivale bitno pitanje. 
Tako saznajemo da povijest više nije »zagonetno zbivanje 
koje se vrši na čovjeku i na stvarima koje bi moralo biti ob- 
jašnjeno djelovanjem transcendentnih moći ili osmišljeno 
vrijednostima koje su u odnosu na povijest transcendentne. 
Povijest je, naprotiv, s jedne strane — dosad naravno ne- 
svjesni — proizvod djelatnosti samih ljudi, a s druge strane, 
slijed onih procesa u kojima se oblici te djelatnosti, ti od- 
nosi čovjeka prema sebi samom (prema prirodi i prema 
drugim ljudima) prevraćaju.«“ Drugim riječima »povijest 
je upravo povijest neprekidnih prevrata oblika predmetnos- 
ti koji oblikuju postojanje čovjeka.«? 


Ma koliko da su poučne, ovakve i slične primjedbe ne rje- 
šavaju problem povijesti ni napose odnos između neauten- 
tične pretpovijesti i prave povijesti. 


Po mom mišljenju nedovoljno je da se povijest odredi samo 
kao neprekidan niz prevrata u odnosima ljudi prema sami- 
ma sebi, prema prirodi i prema drugim ljudima. Bit je po- 
vijesti u slobodnoj stvaralačkoj djelatnosti kojom čovjek 
stvara svoj svijet i sama sebe. Možemo se složiti s Lukacsem 
da se povijest ne može objasniti ni osmisliti djelovanjem 
nekih transcendentnih moći. No izvanjske transcendentne 
moći tu nisu ni potrebne, ne zato što u povijesti ne bi bilo 
transcendiranja, nego zato što je sam čovjek bitno transcen- 
dencija. Kao prirodno biće koje se razvija u granicama pri- 
rode čovjek je nužno podvrgnut općim prirodnim zakonitos- 
tima. No ukoliko ostaje isključivo određen djelovanjem pri- 
rodnih zakonitosti, on je samo otuđeni čovjek, intelektom 
obdarena životinja. Čovjekova je bit u prevazilaženju puke 


ope Geschichte und Klassenbewusstsein, Luchterhand 1970, 


8 Ibidem. 

prirodnosti, pa je čovjek doista čovjek, a ljudsko društvo 
doista ljudsko onoliko, koliko se čovjek izražava kao slo- 
bodno kreativno biće prakse, a ljudsko društvo kao slobod- 
na zajednica slobodnih ličnosti. Drugim riječima: »Upravo 
transcendiranje prirodnog, prevazilaženje suprotnosti izme- 
đu slijepe nužde i slijepog slučaja slobodnom svjesnom dje- 
latnošću čini bit povijesnoga.«? 


Ova bit povijesnoga u dosadašnjoj se povijesti samo nepot- 
puno realizirala. Marx i Engels pokazali su da se dosadašnja 
povijest u osnovi zbivala po zakonima koji su bili od čovje- 
kove volje nezavisni. To ne znači da se dosadašnja povijest 
razvijala bez svjesnog htijenja i nastojanja ljudi. No svojim 
su nastojanjima ljudi postizali rezultate koji su ponekad bi- 
li čak i suprotni od onih namjeravanih. To ne znači da su 
ljudi dosad bili samo slijepe igračke nekih bezličnih sila. 
Dosadašnja je povijest bila samo pretpovijest, no i ta _ je 
pretpovijest, kao samootuđeni oblik ljudske povijesti, nešto 
što se beskrajno razlikuje od svakog puko prirodnog zbiva- 
nja, a u svojim najsvjetlijim trenucima — u trenucima du- 
hovnih i društvenih revolucija — pokazuje najviše moguć- 
mosti istinske ljudske povijesti. 


Neki su se — naivni ili vulgarni — marksisti silno odušev- 
ljavali Marxovim otkrićem zakonitosti povijesnog kretanja, 
smatrajući da je tim otkrićem povijest dobila na vrijednosti, 
izdignuta na nivo prirodnog događanja. U tome su donekle 
imali i pravo, samo što dovođenje povijesti na nivo prirod- 
nog događanja ne znači veličanje, već odlučnu kritiku te po- 
vijesti kao samootuđene. 


Marx i Engels dobro su vidjeli, a na njihovu tragu i Lukacs, 
da prijelaz od pretpovijesti k povijesti ne može biti auto- 
matski, evolutivan, kontinuiran, da se iz pretpovijesti može 
prijeći u povijest samo revolucionarnim mijenjanjem nehu- 
manih društvenih odnosa, uspostavljanjem jednog bitno 
drukčijeg društva i čovjeka. 


* G. P., Filozofija i revolucija, Zagreb 1974, str. 14. 

Marx i Engels, a na njihovu tragu i Lukacs, dobro su vidje- 
li da revolucionarno preobražavanje čovjeka i društva nije 
moguće kao reorganizatorsko-reformatorsko djelo pojedina- 
ca, mudrih vladara i njihovih još mudrijih savjetnika, pa 
čak ni kao široka propagandno-prosvjetiteljska i reforma- 
torska djelatnost vladajućih slojeva, već samo kao revolucio- 
narni čin, kao praksa »jedne klase vezane radikalnim lan- 
cima, klase građanskog društva koja nije klasa građanskog 
društva, staleža koji je ukidanje svih staleža, sfere, koja pos- 
jeduje univerzalni karakter svojim univerzalnim patnjama i 
koja ne traži nikakvo posebno pravo, jer joj nije učinjena 
nikakva posebna nepravda, nego nepravda uopće, koja se 
više ne može pozivati na historijsko, nego samo na čovje- 
čansko pravo, koja ne stoji u jednostranoj suprotnosti s 
posljedicama njemačkog državnog uređenja, nego u svestra- 
noj suprotnosti s pretpostavkama toga uređenja, napokon, 
jedna sfera, koja se ne može emancipirati, a da se ne eman- 
cipira od svih ostalih sfera društva, i da time ne emancipi- 
ra sve ostale sfere društva, koja je, jednom riječju, potpuni 
gubitak čovjeka, koja, dakle, može sebe zadobiti samo pot- 
punim ponovnim dobivanjem čovjeka. Ovo rastvaranje 
društva u obliku posebnog staleža, jest proletarijat.«? 


Marx i Engels, a na njihovu tragu i Lukacs, vidjeli su da pro- 
letarijat ne može izvršiti svoju povijesnu ulogu, ako ne pos- 
tane klasa za sebe, ako ne razvije svoju klasnu svijest, svi- 
jest o svojim klasnim interesima i o mogućnostima da se 
oni ostvare. 


Kautsky i Lenjin, a na njihovu tragu i mnogi drugi, vidjeli 
su teškoće u pretpostavci da proletarijat može sam sponta- 
no razviti svoju klasnu svijest i kao izlaz iz te teškoće razvi- 
li su teoriju po kojoj klasnu svijest kao kakav industrijski 
proizvod proizvode naučenjaci, ljudi koji stoje na nivou su- 
vremene nauke, i koji tu proizvedenu, gotovu svijest unose 
u radničku klasu. 


25 K. Marx, F. Engels, Rani radovi, preveo Stanko Bošnjak, redaktor 
P. Vranicki, Naprijed, Zagreb 1967, str. 86. 

Nasuprot teoriji o unošenju klasne svijesti u radničku klasu 
izvana neki su (kao npr. Bottomore) zastupali tezu da je tak- 
vo unošenje nemoguće i da radnička klasa može i mora na 
osnovu svojih klasnih interesa sama razviti svijest o tim 
interesima. Ovoj ideji spontanosti Lukacs s pravom prigo- 
vara da može biti samo oslonac i osnovica oportunizma. Os- 
tavljajući po strani pitanje o putevima razvoja klasne svijes- 
ti, Lukacs međutim formulira tezu o partiji kao nosiocu i 
čuvaru klasne svijesti. U svom kasnijem predgovoru LukaAcs 
je svoju teoriju o pripisanoj klasnoj svijesti sam interpreti- 
rao kao nesavršeni oblik Lenjinove teorije o unošenju klasne 
svijesti izvana.* Ne bi li ovu samokritiku trebalo shvatiti 
kao indirektno upozorenje da se njegovo shvaćanje ne smije 
identificirati s previše jednostavnom Lenjinovom teorijom? 


Teorija o unošenju klasne svijesti u radničku klasu izvana i 
ona po kojoj sami uvjeti njegova postojanja nameću prole- 
tarijatu ispravnu klasnu svijest naizgled su direktno suprot- 
ne. U biti one su identične, jer obje pretpostavljaju da je 
svijest nešto gotovo što se može silom nametnuti. Nasuprot 
ovakvom shvaćanju mislim da jedino lažna svijest može biti 
nametnuta izvana. Istinita svijest može se jedino vlastitim 
mišljenjem izboriti. 


Faktičko podizanje radničke klase na nivo njene moguće svi- 
jesti nije ostvarljivo mimo pojedinačnih svijesti pojedinač- 
nih proletera. Osvještavanje proletera klasnom sviješću nuž- 
no je osvještavanje pripadnika radničke klase ne samo kao 
pripadnika radničke klase nego i kao graditelja slobodne za- 
jednice slobodnih ljudskih ličnosti. Svojim idealom Marx 
je proglasio ostvarenje društva u kojem će slobodni razvi- 
tak svakog pojedinca biti uvjet slobodnog razvitka za sve. 
No takvo se društvo ne može ostvariti složnim djelovanjem 
neke armije (pa bila ona i proleterska) kojom komandira 
mudro rukovodstvo (ili koja je na to djelovanje prisiljena 
objektivnim položajem) već samo svjesnom borbom slobod- 


dodS i Geschichte und Klassenbewusstsein, Luchterhand 

no udruženih boraca koji se sami konstituiraju kao zajedni- 
ca slobodnih ljudskih ličnosti i koji u zajedničkoj borbi pro- 
tiv istog neprijatelja, a za iste osnovne ciljeve, razvijaju 
svoje lične stvaralačke ljudske potencijale. Ni najdiscipli- 
niranija armija robova, slugu ili činovnika, ne znam kako 
dobro organizirana i vođena, ne može ostvariti nešto što je 
njenjoj prirodi suprotno — slobodnu ljudsku zajednicu. 


U kakvom su, dakle, odnosu povijest i:klasna svijest proleta- 
rijata? Klasna'je svijest nužan uvjet prave ljudske povijesti. 
No, klasna svijest proletarijata nije svijest proletera koji se 
bore za održanje svog položaja, to je svijest o nužnosti ne- 
gacije proletarijata kao klase i ostvarenja besklasne zajed- 
nice slobodnih ličnosti. Klasna je svijest proletarijata svi- 
jest o mogućnosti i putevima općečovječanske emancipacije. 


Njen razvoj nije automatska posljedica društvenog kretanja 
ni njegova posebnog položaja u tom kretanju. Njen kriterij 
nije u pripadnosti ovom ili onom sloju ili klasi, još manje 
u članskoj knjižici neke organizacije. Njena mogućnost za- 
ložena je u biti čovjeka, njena zbilja može se oživotvoriti 
samo vlastitim činom, njen je kriterij samo revolucionarno 
djelo. 


Vjera, znanje i mišljenje 


U kakvom su odnosu vjera i znanje u suvremenom svijetu? 
U kakvom bi odnosu trebalo da budu? Pitanja nisu laka. 
Odgovori zavise i od toga šta mislimo pod vjerom i znanjem. 


Naše vrijeme diči se kao vrijeme naučnog znanja. Naučno 
znanje promatra samo sebe kao jedinu istinu o zbilji i kao 
jedino sigurnu spoznajnu osnovu ljudske djelatnosti. Prema 
nauci naša je jedina nada u znanju, a sve znanje (Wissen) do- 
bijamo od nauke (Wissenschaft). Oslonjena na moć na njoj 
zasnovane tehnike, nauka gleda s visine na svoje nekadašnje 
konkurente: Filozofska spekulacija, potrebna i korisna u vri- 
jeme kada nerazvijena nauka još nije imala ključ za važna 
područja života, danas je postala suvišna. Religiozno vjero- 
vanje, opravdano u vrijeme kada nebo još nije bilo pretra- 
ženo interplanetarnim raketama, sada je prevaziđeno. 


Pa ipak, i naučno znanje koje se tako uzvisilo nailazi na 
teškoće i tada postaje »tolerantno«. Ima pitanja unutar na- 
učnog područja na koja nauka može odgovoriti samo nesi- 
gurnim hipotezama, i tu postaje dopuštena vjera u smislu 
nižeg oblika znanja. Ima metodoloških graničnih problema 
s kojima nauka ne može izići na kraj, i tu se dopušta i fi- 
lozofija nauke kao djelomično područje naučnog pogona. 
Postoje naučno neodlučljivi problemi primjene rezultata is- 
traživanja, i tu se pozivaju u pomoć praktična životna mud- 
rost i demokratske procedure odlučivanja. Nastaju također 
naučnim i društvenim sredstvima nerazrješive granične si- 
tuacije i problemi života i tu se dopušta vjera kao utjeha za 
slabe. 

Premda naučno znanje na taj način daje neke koncesije fi- 
lozofiji i religiji, ono nije spremno da se odrekne svoje pre- 
tenzije na prvenstvo u znanju. A kako filozofija isto tako kao 
i nauka pretendira u prvom redu upravo na znanje, a ne na 
vjerovanje, to je i nauka više sklona da se pokuša sporazu- 
mjeti s religijom nego s filozofijom. Najstrože zabranjujući 
filozofskom mišljenju da se miješa u njene poslove, ona je 
sklona da sklopi pakt s religijom, da pored znanja pronađe 
mjesto za vjeru i da je pozdravi kao dopunu znanju. 


Religiozna vjera koja je već odavno napustila svoju isklju- 
čivu pretenziju na istinu, sada je postala mnogo realistični- 
ja i pripravna da se nagodi s moćnim protivnikom. U stvari 
čini se kao da su obje, nauka i religija, u strahu pred zaje- 
dničkim »neprijateljem«, već napravile kompromis na bazi 
sadašnjeg odnosa snaga. 


Tamo gdje je riječ o paktu između znanja i vjere izgleda 
uputno da se pozove u pomoć Kant. Čini se da je on dobro 
razradio podjelu rada između mnijenja, znanja i vjere. 


Kako je poznato, Kant je vjeru i znanje (jednako kao i mni- 
jenje) promatrao kao vrste držanja istinitim (smatranja, des 
Fiirwahrhaltens). U svojoj Kritici čistog uma on karakteri- 
zira držanje istinitim kao »zbivanje u našem razumu, koje 
može počivati na objektivnim razlozima, ali zahtijeva i sub- 
jektivne uzroke u duhu onoga koji tu sudi« (KrV 739)'. U 
zavisnosti od toga da li držanje istinitim ima objektivno 
dovoljan ili samo subjektivan razlog, Kant kao njegove dvije 
glavne vrste razlikuje uvjerenje (Uberzeugung) i nagovor 
(Uberreden)'. Kao »tri stupnja« uvjerenja ili (da se držimo 


' U tekstu se upotrebljavaju slijedeće kratice: 

KrV — I. Kant, Kritik der reinen Vernunft, Hamburg 1971. 

KU — I. Kant, Kritik der Urteilskraft, Hamburg 1974. 

L —1I. Kant, Logik, Leipzig 1920. 

GW — G. W. F. Hegel, Glauben und Wissen, Hamburg 1962. 

PhG — G. W. F. Hegel, Phinomenologie des Geistes, Hamburg 1952. 
Enz — G. W. F. Hegel, Enzyklopiidie der philosophischen Wissen- 
schaften im Grundrisse (1830), Hamburg 1975. 


? »Ako ono (držanje istinitim) važi za svakog, ukoliko on samo ima 
um, onda je njegov razlog objektivno dovoljan i držanje istinitim 

njegovih formulacija koje nisu baš jasne kao sunce) »drža- 
nja istinitim, ili subjektivnog važenja suda s obzirom na uv- 
jerenje (koje ujedno važi objektivno)« on razlikuje mnijenje 
(Meinen), vjeru (Glauben) i znanje (Wissen): »Mnijenje je 
držanje istinitim sa sviješću da je kako subjektivno, tako i 
objektivno nedovoljno. Ako je držanje istinitim dovoljno 
samo subjektivno i ako se ujedno drži objektivno nedovolj- 
nim, ono se zove vjera. Konačno, kako subjektivno tako i 
objektivno dovoljno držanje istinitim zove se znanje.« (KrV 
741) Ovo prilično jasno razlikovanje držanja istinitim pre- 
ma kriterijima subjektivne i objektivne dovoljnosti prate 
dvije ne baš sasvim jasne rečenice: »Subjektivna dovoljnost 
zove se uvjerenje (za mene samog), a objektivna dovoljnost 
izvjesnost (za svakog). Na objašnjavanju tako shvatljivih 
pojmova neću se zadržavati.« (KrV 741)? 


Poput ove primjedbe o uvjerenju, ni daljnja izvođenja o tri 
spomenute vrste držanja istinitim nisu u Kritici čistog uma 
naročito jasna. Stoga je bolje da se za daljnja preciziranja 
obratimo Kritici moći suđenja. Ovdje nalazimo istu trodio- 
bu držanja istinitim na mnijenje, vjeru i znanje, samo što 
tu Kant najprije dijeli sve stvari (Dinge) na spoznatljive i 
nespoznatljive, a zatim otkriva da spoznatljive stvari (er- 
kennbare Dinge) mogu biti trovrsne: stvari mnijenja (Sachen 
der Meinung, opinabile), činjenice (Tatsachen, scibile) i stva- 
ri vjerovanja (Glaubenssachen, mere credibile) (KU 341). 


tada se zove uvjerenjem. Ako ono ima svoj razlog samo u posebnom 
ustrojstvu subjekta, tada se ono zove nagovor. (KrV 739) Iz dalj- 
njeg teksta saznajemo da je nagovor »puki privid«, pri kojem se 
držanje istinitim ne može »saopćiti«, tako da »probni kamen drža- 
nja istinitim«, kriterij po kojem se prosuđuje da li je ono uvjere- 
nje ili puki nagovor, predstavlja »mogućnost da se ono saopći i da 
se držanje istinitim nađe važećim za um svakog čovjeka« (KrV 740). 


* Ni mi se nećemo zadržavati na pokušajima da shvatimo ovu ne baš 
tako shvatljivu shvatljivost. Iz već citiranog mjesta vidi se da Kant 
na tri strane shvaća »uvjerenje« bar na četiri različita načina: (a) 
kao svako saopćivo držanje istinitim, dakle kao nešto što obuhvaća 
mnijenje, vjeru i znanje, (b) kao subjektivnu dovoljnost držanja isti- 
nitim, dakle kao jedno »svojstvo« vjerovanja i znanja, (c) kao isto 
tako subjektivno i objektivno dovoljno držanje istinitim, dakle kao 
znanje, i (d) kao subjektivnu stranu znanja (čija bi objektivna stra- 
na bila izvjesnost). 

Kako pokazuju već i ove kratke naznake, ovo diferenciranje 
zasniva se na razlici između predmeta. »Predmeti čistih ide- 
ja uma, koji se za teorijsku spoznaju uopće ne mogu prika- 
zati ni u kakvom mogućem iskustvu, utoliko i nisu spoznat- 
ljive stvari, pa se dakle o njima ne može imati čak ni mni- 
jenje.« (KU 341). 


Prva vrsta spoznatljivih stvari, stvari mnijenja (Sachen- 
der Meinung, Meinungssachen) uvijek su »objekti neke bar 
po sebi moguće iskustvene spoznaje (predmeti osjetnog svi- 
jeta), koja je međutim prema samom stupnju te moći, koji 
mi posjedujemo, za nas nemoguća« (KU 341). Među takve 
pripadaju npr. eter novijih fizičara i umni stanovnici drugih 
planeta. 


Druga vrsta spoznatljivih stvari, činjenice (res facti) su 
»predmeti za pojmove čija se objektivna realnost može do- 
kazati (bilo čistim umom, bilo iskustvom, i to u prvom slu- 
čaju na osnovu njihovih teorijskih i praktičnih datosti, ali 
u svim slučajevima pomoću opažaja koji im odgovara)« 
(KU 342). Takvi predmeti su »matematička svojstva veličina 
(u geometriji)«, dalje »stvari ili njihova svojstva koji se 
mogu pokazati pomoću iskustva (vlastitog iskustva ili tuđeg 
iskustva putem svjedočanstva)«, a također, što je »vrlo 
neobično«, čak i jedna ideja uma, ideja slobode (KU 342). 


Konačno, u trećoj grupi »pukih stvari vjerovanja« (res fidei) 
nalaze se »predmeti, koji se s obzirom na obaveznu upotre- 
bu čistog praktičkog uma moraju misliti a priori (bilo kao 
posljedice ili kao razlozi), ali su za njegovu teorijsku upotre- 
bu prekomjerni« (KU 342—343). Takav je predmet »najviše 
dobro na svijetu koje treba proizvesti putem slobode«, od- 
nosno njegovo dužno proizvođenje zajedno s »jedinim za 
nas zamišljivim uslovima njene mogućnosti (mogućnosti 
slobode), naime s postojanjem boga i besmrtnošću duše« 
(KU 343). To su ujedno »jedini među svim predmetima koji 
se mogu tako nazvati« (KU 343), jer »samo predmeti čistog 
uma mogu u svakom slučaju biti stvari vjerovanja, ali ne 
kao predmeti samog čistog spekulativnog uma« (KU, 343). 

Ovdje je riječ o predmetima čistog praktičkog uma, dakle 
o jednom sasvim drugom načinu držanja istinitim. »Ali 
držanje istinitim u stvarima vjere jest držanje istinitim s 
čisto praktičkom namjerom, tj. jedna moralna vjera, koja 
ne dokazuje ništa za teorijsku, nego samo za praktičku 
čistu spoznaju uma, koja je usmjerena na vršenje svojih 
dužnosti, pa uopće ne proširuje spekulaciju ni praktična 
pravila mudrosti prema principu egoizma.« (KU 344) Ili, 
drugim riječima, »vjera (kao habitus, ne kao actus) jest mo- 
ralni način mišljenja uma u držanju istinitim onoga što je 
nepristupačno za teorijsku spoznaju« (KU 346). Ili: »Vjera 
(naprosto tako nazvana) jest povjerenje u postizanje jedne 
namjere, čije je unapređivanje dužnost, no čiju mogućnost 
izvođenja mi ne možemo uvidjeti (kao dakle ni mogućnost 
jedinih za nas zamišljivih uslova).« (Ku 346). 


Ovdje možemo ostaviti po strani da li je Kant navedenim 
razlikovanjem ispunio svoju namjeru da »ukine znanje, kako 
bi napravio mjesto za vjeru« (KrV 28) ili je, naprotiv, do- 
dijelio određeno mjesto vjeri, kako bi osigurao neograničenj 
razvoj znanja. U svakom slučaju on je tako razgraničio zna- 
nje i vjerovanje da oboje može koegzistirati bez konflikta. 
Svako od dvoga dobilo je svoje područje s njemu primje- 
renim i njemu pristupačnim predmetima, tako da je konflikt 
među njima, kako izgleda, moguć samo iz nesporazuma. 
Stvari vjerovanja po ovom razgraničenju ne mogu biti pred- 
met znanja, a činjenice koje su predmet znanja nisu predmet 
za vjeru. Tako se znanje i vjera dopunjavaju i mogu se 
mirno razvijati svako u svom području. Važno je samo da 
ostaju u granicama vlastitog područja i da ne zakoračuju 
u ono tuđe. 


Takva podjela područja i zadataka bila je neprihvatljiva za 
Hegela, i to ne zato što bi on htio ukinuti bilo znanje bilo 
vjeru, i ne samo zato što mu je taj dualizam bio nepodno- 
šljiv, nego prije svega zato što se on nije htio pomiriti s 
tim da ono beskonačno povjeri pukoj vjeri. Ograničiti zna- 
nje samo na konačno, a prepustiti vjeri ono beskonačno 
— to bi za Hegela značilo oduzeti znanju njegov najdostoj- 

niji predmet i ujedno izručiti ono beskonačno u nedostojne 
ruke. 


S istinskom srdžbom pisao je Hegel u svom mladenačkom 
djelu Vjera i znanje (Glauben und Wissen, 1802) ne samo 
protiv Kanta, nego također protiv Fichtea i Jacobija: 
»Takozvana kritika spoznajnih moći kod Kanta, neprelijeta- 
nje svijesti i nemogućnost transcendiranja kod Fichtea, a 
kod Jacobija zahtjev da se ne poduzima ništa što je za um 
nemoguće — to ne znači aišta drugo nego apsolutno ograni- 
čavati um na oblik konačnosti, ni u jednoj umnoj spoznaji 
ne zaboravljati na apsolutnost subjekta, a vječnim zakonom 
i bivstvovanjem kako po sebi tako i za filozofiju učiniti ogra- 
ničenost.« (GW 10) 


Kantovim ograničenjem uma na oblik konačnosti i pretvara- 
njem ograničenosti u vječni zakon i bivstvovanje, prema He- 
gelu se, međutim, ne samo neopravdano isključuje ono bes- 
konačno iz područja znanja, nego se ujedno onemogućuje 
prava spoznaja konačnog. Jer pri takvom načinu promatra- 
nja ono konačno može se spoznati samo u svojoj površnoj, 
vanjskoj dimenziji, samo u svojoj konačnosti, a ne i u svo- 
joj istini. »Budući da čvrsto stanovište što su ga svemoćno 
vrijeme i njegova kultura fiksirali za filozofiju predstavlja 
um aficiran osjetnošću, to takva filozofija ne može smjera- 
ti da spozna boga, nego, ono što se zapovijeda, čovjeka. Taj 
čovjek i čovječanstvo su njeno apsolutno stanovište, naime 
kao čvrsta, nesavladiva konačnost uma, ne kao odsjaj vječ- 
ne ljepote, kao duhovni fokus univerzuma, nego kao apso- 
lutna osjetnost, koja međutim ima sposobnost vjerovanja 
da se na ovom ili na onom mjestu još zakiti nekim njoj tu- 
dim nadosjetnim. Kao što bi umjetnost, ograničena na por- 
tretiranje, postizala svoj ideal time što bi u oko nekog banal- 
nog lica unosila još i neku čežnju, u njegova usta još i sjet- 
no smješkanje, ali bi joj bilo apsolutno zabranjeno da pri- 
kazuje iznad čežnje i sjete uzdignute bogove, kao da bi pri- 
kazivanje vječnih slika bilo moguće samo na račun čovječ- 
nosti, tako filozofija treba da prikazuje ne ideju čovjeka, 
nego apstraktum s ograničenošću pomiješane empirijske 

čovječnosti i da u sebi nepokretno nosi kolac apsolutne sup- 
rotnosti kojom je probodena, a shvaćajući svoju ograniče- 
nost na ono osjetno — analizirala ona taj apstraktum ili ga 
na šengajstovski i ganutljiv način ostavila cijelim — da se 
ujedno kiti površnom bojom nečeg nadosjetnog, upućujući 
u vjeri na nešto Više.« (GW 11) 


Međutim, pokušaje da se znanje ograniči na konačnost i da 
se tako ograničeno znanje zatim dopuni vjerom ne kritizira 
samo mladi Hegel. Ideja da spekulativno ili pozitivno-umno 
mišljenje može postići apsolutno znanje, a time i apsolutnu 
istinu o zbilji u njenom totalitetu, jest ideja vodilja cijelog 
Hegelovog filozofiranja. Time nije negirana vjera. Ali ona 
ne može dobiti samostalno mjesto izvan sistema apsolutnog 
znanja, ona može imati neko značenje samo unutar sistema 
kao jedan od njegovih stupnjeva ili »momenata«. Sistem 
apsolutnog znanja niti treba niti dopušta bilo kakvo dopu- 
njavanje bilo religijom bilo čim drugim. Šta bi moglo da 
ostane izvan apsolutnog sistema znanja i čime bi to izvan 
sebe trebalo da se bavi? 


Filozofija je, prema Hegelu, »misleće promatranje predme- 
ta« (Enz 33). Mišljenje je jedino sredstvo i put ka apsolutnoj 
istini i ka apsolutnom znanju. Naravno, ne može nas svako 
mišljenje odvesti do apsolutnog znanja. Samo »ono pravo 
filozofsko, spekulativno mišljenje« može nam pružiti apso- 
lutno znanje. Znanje kao cilj mišljenja, a mišljenje kao sred- 
stvo da se taj cilj postigne — to nisu neki hegelovski speci- 
jaliteti. To su trivijalnosti što ih filozofija dijeli s običnim 
ljudskim razumom. 


Način na koji Kant izlaže svoje vlastito shvaćanje o vjeri i 
znanju može lako zavesti u bludnju. Ako on mnijenje, vjero- 
vanje i znanje nabraja linearno kao tri vrste držanja istini- 
tim, a razlikuje ih po kriterijima subjektivne i objektivne 
dovoljnosti razloga za držanje istinitim, time nastaje privid 
kao da je ovdje riječ o tri nivoa ili stupnja držanja istinitim 
u istom smislu, pri čemu vjeri pripada srednji položaj. U 
stvari, tako nešto može važiti samo za vjeru u nepravom 

smislu pragmatičke ili doktrinarne vjere. Prava, praktička 
ili moralna vjera leži u sasvim drugoj ravnini nego mnije- 
nje i znanje. Ta vjera predstavlja »povjerenje u obećanje 
moralnog zakona« (KU 346) i odnosi se »na posebne predme- 
te, koji nisu predmeti mogućeg znanja ili mnijenja« (KU 
346). Ona je slobodno držanje istinitim onoga »što mi pret- 
postavljamo radi neke namjere prema zakonima slobode« 
(KU 347). Vjera se odnosi na predmete o kojima ne možemo 
ništa znati, o kojima ne možemo imati mnijenje ni čak vje- 
rovatno nagađati, nego možemo jedino biti sigurni da »nije 
protivurječno misliti takve predmete onako kako ih zamiš- 
ljamo« (L 74). Prema tome, premda ta vjera sa spoznajnog 
stanovišta ispunjava samo negativni uslov slobode od pro- 
tivurječnosti, ona je »držanje istinitim koje je dovoljno za 
djelovanje« (L 75). Sa stanovišta čvrstine držanja istinitim, 
ona nije na sredini između mnijenja i znanja, nego je »često 
čvršća nego sve znanje. Pri znanju se još vodi računa o pred- 
metima, ali pri vjerovanju se ne vodi, jer pri tome nisu 
važni objektivni razlozi nego moralni interes subjekta« (L 
80). 


Svoje vlastito razlikovanje između vjere i znanja Kant ne- 
spretno prikazuje ne samo kad govori o »tri stupnja« drža- 
nja istinitim, nego također kad ga objašnjava pomoću raz- 
like između predmeta, ne razjašnjavajući pri tome da je tu 
riječ, s jedne strane, o predmetima praktičkog uma, a s dru- 
ge strane, o predmetima teorijske spoznaje. Na primjer, kada 
on »predmete čistih ideja uma, koji se za teorijsku spoznaju 
(potcrtao G. P.) ne mogu prikazati u bilo kom mogućem 
iskustvu« označava kao »uopće nespoznatljive stvari« (KU 
341), on time sugerira da su sve spoznatljive stvari (pa pre- 
ma tome i stvari vjere kao jedna vrsta ovih) ipak pristupač- 
ne i za teorijsku spoznaju. 


Da li su ove zbunjujuće i međusobno protivurječne formula- 
cije kod Kanta slučajne, ili one možda izražavaju teškoće 
njegove osnovne pozicije? Predstavlja li njegovo razgrani- 
čenje sfera spoznatljivog i nespoznatljivog genijalno prevla- 
davanje jedne stare teškoće ili je to naprotiv nedovoljno 

promišljen pokušaj da se znanje i mišljenje uopće ograniče 
na sferu konačnog i empirijskog? Da li je njegovo prizi- 
vanje u pomoć vjere dobrodošla pomoć ljudskom umu ili 
je to prebrzo odustajanje od mišljenja u pitanjima koja 
ovome nisu baš sasvim nepristupačna? Da li je Kantu pošlo 
za rukom da harmonično kombinira teorijsko i praktično ili 
mu je uslijed njihova razdvajanja ono teorijsko ostalo ne- 
djelatno, a ono praktičko nepromišljeno i nezasnovano? 


Sigurno je lijepo čuti od Hegela da filozofija i religija imaju 
isti predmet, istinu u najvišem smislu.“ Ali sporno je treba- 
mo li pored filozofije za isti predmet još i religiju kao spoz- 
naju tog istog predmeta u jednom, kako to Hegel i sam mis- 
li, njemu neadekvatnom obliku. Također može zvučati o- 
hrabrujuće kad se čuje da obje nalaze mjesto u istom siste- 
mu znanja, kao momenti sistema i kao različite faze u nje- 
govom razvoju. Međutim, postavlja se pitanje, ne bi li za zna- 
nje i za vjeru bilo bolje da se vjera pusti da živi izvan sis- 
tema znanja. 


Slažemo se s Hegelom: istinito nije dano unaprijed, ono tre- 
ba tek da postane. Ali Hegel je imao svoje vlastito shvaća. 
nje postajanja: »Ono (istinito) je postajanje sama sebe, krug 
koji svoj kraj pretpostavlja kao svoju svrhu i ima ga za po- 
četak, pa je zbiljski samo zahvaljujući izvođenju i svom 
kraju.« (PhG 20). Tako je u tom postojanju kraj pretpostav- 
ljen na početku kao svrha i tek izvođenje koje vodi do kraja 
čini ono istinito kao krug zbiljskim. U istom smislu čujemo 
od Hegela da je istinito kao cjelina »samo bit koja se svo- 
jim razvojem ispunjava« (PhG 21). Ali on nas ujedno pou- 
čava: »O apsolutnom treba reći da je ono bitno rezultat, da 
je ono tek na kraju ono što je uistinu; a upravo u tome i 
jest njegova priroda da bude zbiljsko, subjekt, ili samoposta- 


* »Ona (filozofija) ima doduše prije svega zajedničke predmete s 
religijom. Obje imaju za svoj predmet istinu, i to u najvišem smislu 
— u tom smislu da je bog istina i da je samo on istina. Obje se 
bave dalje područjem konačnog, prirodom, i konačnim duhom, nji- 
hovim međusobnim gdecšpn i odnosom prema bogu kao prema nji- 
hovoj istini.« (Enz 33) 

janje.« (PhG 21) Za Hegela sve zbiljsko i istinito mora biti 
u procesu i postajanju; ali proces mora dati neki rezultat, a 
postajanje mora voditi do kraja. 


Uvid duha u ono što je znanje jest cilj koji se ne može lako 
postići. »Nestrpljenje zahtijeva nemoguće, naime postizanje 
cilja bez sredstava.« (PhG 27) Cilj se može postići samo kre- 
tanjem, samo tako da misli »postanu tečne«. Istina nije »ko- 
vani novac, koji se može gotov davati i tako stavljati u džep« 
(PhG 33). Hegel kaže odlično: »Dogmatizam načina mišlje- 
nja u znanju i studiju filozofije nije ništa drugo do mnije- 
nje da istina postoji u jednoj rečenici koja je čvrst rezultat 
ili se pak neposredno zna.« (PhG 34) Pored ovog jednostav- 
nog i primitivnog dogmatizma što ga Hegel tako dobro do- 
čarava postoji međutim još jedan ozbiljniji i dublji, Hege- 
lov dogmatizam, koji misli da ono istinito doduše ne može 
postojati u jednom stavu, ali može postojati u sistemu sta- 
vova, u sistemu koji doduše nastaje kretanjem ili zahvalju- 
jući kretanju, ali ipak kao cjelina predstavlja okoštali, čvrs- 
ti rezultat. Kako to sam Hegel polupoetično kaže: »Istina 
je tako bakantijsko ludovanje, pri kojem nema člana koji 
ne bi bio opojen, a kako se svaki član, izdvajajući se, isto 
tako neposredno raspada — taj je vrtlog isto tako jasan i 
jednostavan mir... — U cjelini kretanja, koja je shvaćena 
kao mirovanje, ono što se u kretanju razlikuje i daje sebi 
posebno postojanje sačuvano je kao takvo koje se sjeća, 
čije je postojanje znanje o samom sebi, kao što je i to zna- 
nje isto tako neposredno postojanje.« (PhG 39). Ili, drugim 
riječima: »U znanju je dakle duh završio kretanje svog obli- 
kovanja, ukoliko ovo nosi u sebi prevladanu razliku svijes- 
ti. On je dobio čisti element svog postojanja, pojam.« (PhG 
561—562) 


Smijemo li »prigovarati« velikom Hegelu? On je bio spre- 
man da preuzme »napor pojma«, ali samo pod uslovom da 
se time postigne odgovarajući »rezultat«. Rezultat koji mu 
je cijelo vrijeme lebdio pred očima kao ideal bio je apsolut- 
no znanje, koje nam u obliku pojmovnog sistema daje pot- 
punu istinu o apsolutnoj zbilji u njenom totalitetu. Da bi 

mogao završiti sistem znanja, on je morao donijeti odluku 
o svemu postojećem i mogućem. Sve je trebalo ili dobiti 
neko mjesto u sistemu ili biti isključeno iz sistema i time 
anihilirano. Hegel se nije odvažio da iz svog sistema isključi 
vjeru, nego je štoviše pronašao za nju važno mjesto u sis- 
temu, neposredno ispod prijestolja filozofije. Na taj način 
vjera je nesumnjivo detronizirana, ali ona je ipak sačuvala 
mogućnost da vladaru na prijestolju ponešto prišapne. Uk- 
ljučenje vjere u sistem znanja dalo je određeni ton cijelom 
sistemu, odlučno je utjecalo na određenje njegovog filozof- 
skog sadržaja. 


U svom sistemu znanja Hegel je našao mjesto i za mišljenje. 
Spekulativno mišljenje dobilo je u sistemu najviše mjesto, 
iznad vjere. Apstraktno mišljenje reflektirajućeg razuma He- 
gel je doduše oštro kritizirao, ali mu je unutar njegovih gra- 
nica priznao sve zasluge. Samo jedan mogući oblik mišlje- 
nja nije Hegel uzeo u obzir, jedno ne-rezultativno mišljenje, 
koje ne stoji u službi zatvorenog sistema apsolutnog znanja 
(kao ni empirijskih nauka), nego istražuje mogućnost razbi- 
janja sistema, mogućnost otvaranja onog novog. 


Kako sam to već pokazao jednom drugom prilikom*, nije 
Hegelova pogreška, nego je njegova zasluga što je stvorio 
veličanstveni filozofski sistem, i nije njegov nedostatak, ne- 
go je njegova vrlina što ga je doveo do kraja. On je živio 
u cvatu jednog povijesnog vremena koje kao fakticitet još 
traje, i on ga je svojim sistemom domislio. Samo filozofskim 
sistemom Hegel je mogao prevazići sistematsko djelo svo- 
jih prethodnika. Samo filozofskim sistemom on je mogao 
domisliti svoj povijesni svijet (koji je i naš), svijet sistemat- 
skog postvarenja. 


Samo jedna »stvar« ne misli se u Hegelovom sistemu. Po- 
vijesni svijet koji je on promislio iscrpio je svoje razvojne 
mogućnosti; ali on sadrži još i mogućnost svoje negacije. 


* U tekstu »Mogućnost filozofskog sistema danas« (u prvom dijelu 
ove knjige). 

Tu mogućnost Hegel nije uzeo u obzir, a ona se i ne može 
misliti filozofskim sistemom. Samo mišljenje revolucije mo- 
že tu mogućnost adekvatno misliti. Stoga je i Marx kao mis- 
lilac revolucije mislilac našeg vremena. 


»Predmet» Marxovog mišljenja predstavlja revolucija. Taj 
»predmet«, kako ga Marx shvaća, nije predmet u uobičaje- 
nom smislu. 


Kako je poznato, izraz »revolucija« ima različita »značenja«. 
Ponekad se revolucija shvaća jednostavno kao »puč« ili »pre- 
vrat«, ponekad kao prijelaz vlasti od regresivne društvene 
klase progresivnoj. Međutim osvajanje vlasti od strane prog- 
resivne klase, ako nije praćeno promjenom društvenog po- 
retka, jedva da može zaslužiti naziv revolucije. Prijelaz vlas- 
ti u ruke progresivne klase praćen »izgradnjom« novog, kva- 
litativno različitog društvenog poretka mogao bi polagati 
više prava na taj naziv. Ali kvalitativna razlika može imati 
razne »stupnjeve«. Stoga sve revolucije nisu jednako »dubo- 
ke«, ni jednako »revolucionarne«. Samo socijalistička revo- 
lucija, koja ne teži ka zamjenjivanju jednog oblika eksploa- 
tacije nekim drugim, nego ukidanju svake eksploatacije, 
jest revolucija u najpunijem smislu. 


Radikalna promjena društva, koja ukida sve oblike eksploa- 
tacije, ne može se izvršiti samo preobražavanjem društvenih 
struktura. Preoblikovanje društva i stvaranje novog čovje- 
ka zamišljivi su samo kao dvije strane istog procesa. Stoga 
nije opravdano da se ime »revolucija« rezervira za samo je- 
dan aspekt ovog jedinstvenog procesa. »Revolucija« bi tre- 
balo da važi kao ime za radikalni preobražaj čovjeka i druš- 
tva. Revolucija u punom smislu, socijalistička revolucija, 
jest samo ona koja ukida samootuđenje i stvara istinski ljud- 
sko društvo i ljudskog čovjeka. 


“* Shvaćanje revolucije koje će ovdje biti samo kratko naznačeno 

šire je izvedeno i zasnovano u mojoj knjizi Filozofija i revolucija 

(Naprijed, Zagreb 1973) i u članku »Filozofski pojam revolucije«, 

m Jugoslavensko izdanje No. 1—2/1973 (i u prvom dijelu ove 
jige). 

Do ove tačke s mojom će se interpretacijom Marxovog poj- 
ma revolucije složiti vrlo mnogi marksisti. Međutim, kako 
ja shvaćam Marxa, iz njegovog shvaćanja revolucije slijede 
još i daljnje konsekvencije, koje on sam nije eksplicite iz- 
veo. Revolucija nije samo preobražaj čovjeka, ona je preo- 
bražaj u »svemiru«, stvaranje jednog bitno drukčijeg »mo- 
dusa« bivstvovanja, jednog slobodnog, stvaralačkog bivstvo- 
vanja, bitno različitog od svakog ne-ljudskog, neljudskog i 
još-ne-sasvim ljudskog bivstvovanja. 


Revolucija nije samo »prijelaz« od jednog oblika bivstvova- 
nja u neki drugi, viši, ona je najviši oblik bivstvovanja, sa- 
mo bivstvovanje u svojoj punini. Revolucija je najrazvije- 
niji oblik stvaralaštva i najautentičniji oblik slobode, polje 
otvorenih mogućnosti i carstvo istinski novog. Ona je sama 
»bit« bivstvovanja, bivstvovanje u svojoj biti. 


Ako revolucija nije samo društveni fenomen, nego samo biv- 
stvovanje, onda se ona ne može adekvatno misliti nikakvom 
»društvenom naukom«. Samo filozofija, i to filozofija uko- 
liko je ona mišljenje bivstvovanja, može (i mora) također 
misliti bivstvovanje kao revoluciju (ili revoluciju kao biv- 
stvovanje). 


Filozofsko mišljenje revolucije jedino je koje može na pri- 
mjeren način misliti revoluciju, i to samo pod uslovom da 
ne ostane samo filozofsko. Samo filozofija koja sebe ukida, 
koja se od mišljenja revolucije uzdiže do mišljenja kao re- 
volucije, može misleći sudjelovati u revoluciji ili sudjelujući 
misliti revoluciju. 


Mišljenje revolucije nije politička teorija ni »socijalna filo- 
zofija«, jer ono ne misli revoluciju kao puki politički ili so- 
cijalni »fenomen«, nego kao bit bivstvovanja. Ako hoćemo 
da na mjesto tradicionalne filozofije stavimo mišljenje re- 
volucije, to nije nikakav poziv za »sužavanjem« ili »reducira- 
njem« filozofske problematike. Naprotiv, samo mišljenje 
revolucije, koje shvaća revoluciju kao stvaralaštvo, slobo- 
du i bivstvovanje, može u naše vrijeme na nov način shva- 

titi i bolje misliti i tradicionalne probleme filozofije u cije- 
loj njihovoj širini. 


Na gornji način shvaćena revolucija još se nije dogodila, 
ona je moguća samo u budućnosti. Ali ako je to tako, da li 
je onda mišljenje revolucije već danas dopušteno? Kako mo- 
žemo unaprijed misliti ono buduće, još ne bivstvujuće? Pri- 
govor se čini uvjerljiv, ali treba promisliti šta on zapravo 
znači i šta on od nas traži. Ako je mišljenje budućnosti ne- 
dopušteno, tada se s našim mišljenjem moramo držati sa- 
dašnjosti. Ali ako ne smijemo misliti ništa o budućnosti, 
kako stoji stvar s bivstvovanjem? Smijemo li u našem biv- 
stvovanju prekoračiti granice danoga i dozvati u život nešto 
novo? Ako ne, tada nismo ograničili na prošlost samo miš- 
ljenje, nego i bivstvovanje. Ako da, onda smo osuđeni da 
novo stvaramo ne misleći, tada se naše mišljenje i naše biv- 
stvovanje razilaze. Da li je moguće misliti ono staro, res- 
pektirati postojeće, a ipak u praktičnoj djelatnosti proiz- 
vesti nešto novo. Ako jest, tada bi novo bilo moguće samo 
kao apsolutno iracionalno, kao mistično. 


Navedena pitanja tako su teška da se ovdje ne može govo- 
riti o konkluzivnom dokazu. Ako dakle bilo tko smatra da 
mu najbolje odgovara pozicija jednog mišljenja koje misli 
samo ono dano, tada mu se to ne može zabraniti. Može mu 
se samo skrenuti pažnja da je otvorenost budućnosti ujed- 
no i iskustvo prošlosti. Dosadašnje revolucije u pravilu su 
prekoračivale ono dotad postojeće: zašto nismo spremni 
dopustiti da buduća revolucija mora prekoračiti ono dosad 
postojeće? 


Znači li to da mi možemo sagraditi sistem znanja o revolu- 
ciji? To bi ipak bilo previše. Znanje možemo imati samo o 
bivstvujućem, i samo uz pomoć iskustva. U ovoj tački mo- 
žermo se složiti s Hegelom: »Iz tog razloga mora se reći da se 
ne zna ništa što nije u iskustvu ili kako se to isto može izra- 
ziti, što ne postoji kao istina koja se osjeća, kao vječnost 
koja je unutrašnje objavljena, kao svetost u koju se vjeruje, 
ili već kako se to inače izražava.« (PhG 558) 

Ako možemo znati samo ono iskustveno dano, iskustveno 
doživljeno postojeće, kako stoji s mogućnošću da povrh to- 
ga još i nešto mislimo? 


Kod Hegela, i ne samo kod Hegela, od mišljenja se očekuje 
neki rezultat; ono treba da nam pruži znanje o zbilji. Ali 
šta onda, ako ono zbiljsko kao završena cjelina nije istinito, 
nego neistinito, ako istina može nastati samo kao negacija 
tako shvaćene zbilje? Nije li tada bliže istini mišljenje koje 
se ne skrućuje u znanje, niti traži pribježište u vjeri? 


Drugim riječima, da li je mišljenje samo neki neutralan i 
vanjski instrument za istraživanje istine ili je ono način 
Sustvaranja istine, način njegog otkrivanja i čuvanja? Da 
li je mišljenje pasivni odraz zbilje ili je ono i samo nešto 
zbiljsko, što cijeloj zbilji pomaže da dođe do istine? Da li je 
mišljenje sposobno samo za znanje o postojećem ili ono mo- 
že predstavljati i osvještavanje otvorenih mogućnosti? 


Znanju i vjeri zajedničko je da promatraju svijet kao gotov 
(ili kao nešto što treba dogotoviti) i da taj tako gotovi svijet 
dijele među sobom u obliku predmeta spoznaje: spoznat- 
ljivo — znanju, nespoznatljivo — vjeri. Ali šta ako se mi 
krećemo u otvorenom svijetu, koji se doduše ne može spo- 
znati znanjem, a ipak nije nepristupačan mišljenju (dakle 
ne vidi jedinu spoznajnu nadu u vjerovanju)? Treba li is- 
traživanje takvog svijeta izbjegavati zato što ne možemo 
doći do konačnih istina o njemu i što gotove rezultate ne 
možemo zaokružiti u definitivni i potpuni sistem znanja? 


Mišljenje nam se ponekad čini kao instrument za postizanje 
znanja, put ka životnoj mudrosti, uputstvo za dobro djelo- 
vanje. Martin Heidegger odvraća nas od takvih shvaćanja: 


»1. Mišljenje ne vodi nikakvom znanju kao nauke. 

2. Mišljenje ne donosi nikakvu iskoristljivu životnu mud- 
rost. 

3. Mišljenje ne rješava nikakvu svjetsku zagonetku. 

4. Mišljenje neposredno ne daje nikakve snage za djelo- 
vanje.«? 


Ova upozorenja nasilno su istrgnuta iz konteksta. Oprav- 
danje za takav postupak nalazimo u tome što Heideggera 
ovdje ne želimo ni interpretirati ni kritizirati, ni hvaliti ni 
kuditi. Hoćemo samo da njegove »teze« iskoristimo kao 
ishodište za kratke, slobodne varijacije o ne-naučnom i 
ne-sistematskom mišljenju. 


Dakle, prvo: »Mišljenje ne vodi nikakvom znanju kao nau- 
ke.« To je svakako istina; samo pod mišljenjem ovdje ne 
smijemo misliti naučnotehničko mišljenje (»kalkulirajuće 
mišljenje«, koje je ipak neka vrsta mišljenja). Mišljenje 
nauke vodi naučnom znanju. Filozofsko mišljenje, ukoliko 
ne želi da ostane tradicionalno (i konzervativno), nego traži 
puteve k novom, sigurno ne vodi takvom znanju. Vodi li 
ono nekom lošijem znanju nego nauke ili ne vodi nikakvom 
znanju uopće? Ukoliko je ono doista filozofsko mišljenje, 
ono ne dovodi ni do kakvog naučnog znanja, ni još manje 
do nekog nenaučnog »rezultata«. Ono se usmjerava na otva- 
ranje mogućnosti novoga, koje kao »predmeti« ne postoje, 
a ipak imaju svoju vlastitu istinu. Istražujući mogućnosti 
čovjeka, ono otkriva mogućnost revolucije, a misleći moguć- 
nost revolucije, ono postaje mišljenje revolucije, nešto što 
dosadašnju filozofiju ukida i održava. 


Drugo: »Mišljenje ne donosi nikakvu iskoristljivu životnu 
mudrost.« To je doista odlično rečeno. Iskoristljiva mud- 
rost moguća je samo ako se pretpostavi stabilizirani život, 
u kojem se korisnost ili štetnost životne mudrosti može i 
smije odmjeravati. Ali zadatak je filozofskog mišljenja upra- 
vo da stavi u pitanje stabilizirane oblike života s njihovim 
predstavama o korisnosti i štetnosti (i o položaju korisnosti 
u ljudskom životu). Ako ono počne misliti o mogućnosti 
revolucije, tada smo prekoračili ne samo granice nauke, 
nego i granice životne mudrosti. 


? Martin Heidegger, Was heisst Denken? Tibingen 1954, S 161. 

Treće: »Mišljenje ne rješava nikakvu svjetsku zagonetku.« 
S tim se možemo složiti. Zagonetka je težak zadatak, koji se 
ipak može riješiti. Zagonetka bez rješenja nije zagonetka. 
Tako su i svjetske zagonetke nejasnoće koje zbunjuju naš 
um, ali u torbi već nose gotovo rješenje. Svijet što ga poku- 
šava misliti mišljenje revolucije međutim nema u utrobi 
gotova rješenja. Stoga je i zadatak mišljenja revolucije 
mnogo teži od odgonetanja neriješenih zagonetki. 


Četvrto: »Mišljenje neposredno ne daje nikakve snage za 
djelovanje.« To je bezuslovno istina. Mišljenje revolucije 
ne daje nikakvu moć za djelovanje, ali ono već jest djelo- 
vanje. Time što misli revoluciju ono nije samo mišljenje 
revolucije, nego i mišljenje kao revolucija. 


Naše vrijeme je vrijeme za revoluciju, naravno ne u vul- 
garnom socijalno-političkom smislu. Faktički je ono još 
uvijek nerevolucionarno vrijeme, otuđeni život u »zaboravu 
bivstvovanja«. Stoga je ono faktički i vrijeme miroljubive 
koegzistencije i suradnje između naučnog znanja i religi- 
ozne vjere. 


Mišljenje revolucije nije ni znanje ni vjerovanje, jer njegov 
»predmet« nije predmet. Revolucija nije ni nešto već dano, 
što bi se moglo znati, ni nešto samo izmišljeno u što bi se 
moralo samo vjerovati. Ono je istina našeg vremena, koja 
se misli mišljenjem revolucije. 


TREĆI DIO 


»Birokratski socijalizam«* 


»Birokratski socijalizam« smatram nečim poput »drvenog 
željeza« ili »okruglog kvadrata«. Mnogi ga naprotiv sma- 
traju adekvatnim nazivom za neke društvene tvorevine. Dru- 
gim riječima, »birokratski socijalizam« nije općenito pri- 
znat kao »okrugli kvadrat«. Tvrdnju da je birokratski 
socijalizam nešto kao »okrugli kvadrat« trebalo bi dakle 
obrazložiti. 


Tezu da su birokratizam i socijalizam nespojivi ne želim 
zastupati u apsolutnoj formi. »Socijalizam« i »birokrati- 
zam« nisu nespojivi u svim mogućim značenjima tih riječi. 
Ali ako se socijalizam i birokratizam misle u duhu Marxa, 
tada je birokratski socijalizam nemoguć. To ne znači da u 
tom slučaju nestaje problem odnosa između socijalizma 
i birokratizma. Upravo tada problem postaje neobično 
»zanimljiv« i značajan. No da bismo mu mogli adekvatno 
prići, moramo najprije dovesti u pitanje ideju »birokrat- 
skog socijalizma«. 


Kao prvo, prirodno se pojavljuje pitanje: Šta je to socija- 
lizam za Marxa? O tome sam pisao već više puta, no bilo bi 
neskromno pretpostaviti da su ti radovi općenito poznati. 
Stoga moram ukratko ponoviti bar neke glavne teze. 


* Redigirani tekst referata na sjednici Marxismus-Komission u Hei- 
delbergu 16. II 1971. Pri redigiranju je prvi dio referata znatno skra- 
ćen, a treći nešto proširen, dok je drugi dio ostao uglavnom 
nepromijenjen. 


! Teze koje rezimiram u ovom odjeljku šire su objašnjene i obrazlo- 
žene prije svega u radovima: »Filozofija i politika u socijalizmu«, 
»Praxis«, No. 2/1964, i »Filozofija i socijalizam«, »Praxis«, No. 3/1965. 

Izraz »socijalizam« upotrebljava se kao naziv (1) za određe- 
ni društveni poredak koji bi trebao nastati ili već nastaje 
kao negacija kapitalizma, (2) za politički pokret koji se bori 
za ostvarenje socijalizma u prvom smislu i (3) za teoriju 
koja proučava mogućnosti i sredstva za unapređivanje soci- 
jalizma u drugom smislu i za ostvarivanje socijalizma u 
prvom smislu. Oni koji govore o »birokratskom socijaliz- 
mu«, misle na određenu vrstu socijalizma u prvom smislu. 
Šta je dakle — za Marxa — socijalizam kao društveni 
poredak? 


U koncepciji socijalizma koju je kanonizirao Staljin, a koju 
prihvaćaju i neki nestaljinistički marksisti i »marksolozi«, 
socijalizam je »niža faza komunizma« koja bi trebala na- 
stupiti nakon »perioda diktature proletarijata« a prije »više 
faze komunizma«. Prema toj pojmovnoj i terminološkoj 
shemi imamo ovakav slijed društvenih poredaka: (1) kapita- 
lizam, (2) diktatura proletarijata, (3) niža faza komunizma 
(socijalizam) i (4) viša faza komunizma (pravi komuni- 
zam). 


Ovu shemu smatram ne samo nemarksističkom već i pot- 
puno promašenom i vrlo opasnom. Ne tvrdim da ona nema 
nikakve veze s Marxom. Njeni su korijeni u Marxovoj »Kri- 
tici Gotskog programa«, ali ju je tako oblikovao Lenjin, a 
definitivno kanonizirao Staljin. Pored toga ona protivu- 
rječi biti Marxove misli. 


Prije svega je negacija Marxove misli, kada se diktatura 
proletarijata izdvaja u poseban period između kapitalizma 
i komunizma (odnosno socijalizma). Diktatura proletarijata 
doista je diktatura proletarijata, samo ako ona već pred- 
stavlja početnu fazu socijalizma i komunizma, ako već 
ostvaruje humanističko društvo. Ako se diktatura proleta- 
rijata shvati kao poseban prijelazni period koji nije ni 
kapitalizam ni socijalizam, ona se može tumačiti i kao peri- 
od neograničenog terora i nasilja. 

Kao što je opasno izdvojiti diktaturu proletarijata u jedan 
posebni period različit od socijalizma, neopravdano je raz 
likovati na uobičajeni način »nižu« i »višu« fazu komuniz- 
ma. Uobičajeno razlikovanje, po kojem je bitna razlika 
između tih dviju faza u raspodjeli (u socijalizmu prema 
radu, a u komunizmu prema potrebama) pati od nepo- 
pravljivih defekata. Takav je da se kao jedini kriterij za 
razlikovanje faza u komunizmu uzimaju razlike u raspodjeli, 
pri čemu se apstrahira od ostalih područja ekonomskog 
života i napose od proizvodnje. Ali shema bi ostala defektna 
čak i ako bismo za kriterij uzeli cijelo područje ekonomije. 
U socijalizmu, kako ga zamišlja Marx, prevladava se rascjep 
društva na »sfere« i prevlast ekonomije. Stoga za razliko- 
vanje faza u socijalizmu može služiti samo neki kompleks- 
niji princip koji se odnosi na čovjeka kao cjelinu. 


Kritizirajući shvaćanje po kojem je socijalizam »niža«, a 
komunizam »viša« faza besklasnog društva bio sam obratio 
pažnju na neke Marxove tekstove u kojima on promatra 
komunizam kao nižu, a socijalizam kao višu fazu (ili bar 
kao jednu njenu stranu). Iz tih tekstova? proizlazi naime da 
je komunizam, kako ga je shvaćao Marx, humano društvo 
posredovano ukidanjem privatnog vlasništva, dok je socija- 
lizam aspekt one više društvene forme koja je neposredno 
humana. 


Neki su ova izvođenja shvatili kao zahtjev da se navedena 
staljinistička shema terminološki korigira, i to tako da se 
staro razlikovanje dviju faza sadržajno zadrži, ali da se 
niža faza nazove »komunizmom« a viša »socijalizmome«. 
Međutim nije ni dovoljno ni bitno da se promijeni termino- 
logija; odlučno je da se destruira pretenciozna shema koja 
svu našu budućnost unaprijed dijeli u dvije faze, pri čemu 
se, s jedne strane, nekritički upotrebljava kriterij podjele 
koji već u predvidljivoj i doglednoj budućnosti može izgu- 
biti odlučno značenje, a s druge strane, uopće se ne 
postavlja pitanje o biti tako podijeljenoga. 


? Vidi npr. K. Marx, F. Engels, Werke, Erginzungsband I, 1968, S. 546. 

Drugim riječima, nije dovoljno promijeniti redoslijed »faza« 
ni jednostavno odbaciti podjelu u faze; moramo pokušati da 
odgovorimo i na pitanje, u čemu je bit komunizma. Po jed- 
noj Marxovoj formulaciji komunizam je u svojoj biti nasta- 
janje humanizma, ali za razliku od ateizma, koji je »nasta- 
janje teorijskog humanizma«, komunizam je »nastajanje 
praktičnog humanizma«?, Kao nastajanje humanizma on se 
ne može bitno razlikovati od humanizma niti mu može 
protivurječiti; on je već humanizam, ali ukidanjem privat- 
nog vlasništva posredovani humanizam. Tek putem tog 
posredovanja može nastati pozitivni humanizam, humani- 
zam koji pozitivno počinje od sama sebe. Drugim riječima, 
ako baš hoćemo da govorimo o »prijelaznom periodu«, 
onda je komunizam »prijelazni period« od kapitalizma (i 
klasnog društva uopće) ka humanizmu. No i ovdje je o 
prijelaznom periodu dopušteno govoriti samo ako držimo 
na umu: Komunizam je utoliko komunizam ukoliko je 
humanizam. 


Šta konkretno znači komunizam kao nastajanje humaniz- 
ma? Po Marxu komunizam je »reintegracija ili povratak 
čovjeka u sebe«, »ukidanje čovjekova samootuđenja«. A 
ukidanje otuđenja znači »povratak čovjeka iz religije, poro- 
dice, države etc. u njegovo ljudsko, tj. društveno postoja- 
nje. Komunizam, dakle, nije samo jedna nova društveno 
ekonomska formacija, on je ukidanje primata ekonomske 
sfere i prisvajanje ljudskog života u njegovoj punini. 


Neki će možda koncedirati da vladajući način raspodjele ne 
može biti jedini kriterij za razlikovanje faza u humanistič- 
kom društvu, ali će primijetiti da čak i u tom slučaju pita- 
nje o principu ili principima raspodjele u humanističkom 
društvu nije ni besmisleno ni nevažno. Čak i ako nije sve u 
raspodjeli, ipak je pitanje, treba li da se raspodjela u istin- 


* Op. cit. S. 583. 
* Op. cit. S. 536. 
*.Opucite#S. 537. 

ski ljudskom društvu vrši prema radu, prema potrebama ili 
prema nekom trećem principu. 


Nasuprot Lassalleu, koji je raspodjelu prema radu smatrao 
»pravednom«, Marx i Engels su smatrali da je princip ras- 
podjele prema radu princip buržoaskog prava koji primje- 
njuje jednako mjerilo na različite ljude, pa tako usprkos 
formalnoj jednakosti predstavlja povredu jednakosti i ne- 
pravdu. Ali oni su ujedno tvrdili da komunističko društvo 
u prvoj fazi svog razvitka neće moći da ukine nepravdu 
koja se sadrži u raspodjeli prema radu. Tek u višoj fazi 
komunizma stvorit će se uvjeti za transcendiranje uskog 
horizonta buržoaskog prava i za ostvarivanje principa ras- 
podjele prema potrebama. 


Ove Marxove i Engelsove misli, s kojima se u osnovi može- 
mo složiti, poprimile su kod nekih »marksista« pojedno- 
stavnjeni, karikaturni oblik. Tako su neki tvrdili da se u 
prvoj fazi komunizma sva raspodjela mora vršiti prema 
izvršenom radu. Taj princip morao bi se u »prvoj fazi« 
primjenjivati bezizuzetno, strogo i tačno, kako zato što je 
on navodno najpravedniji među principima koji su na tom 
stupnju mogući, tako i zato što se samo njegovom konsek- 
ventnom primjenom mogu jednom stvoriti uvjeti za primje- 
nu principa raspodjele prema potrebama. Nasuprot tome 
tvrdio sam i tvrdim da princip raspodjele prema radu može 
biti relativno »progresivan«, »socijalistički« i »humanistič- 
ki«, samo ako se primjenjuje na one koji imaju neophodne 
uvjete za rad (prije svega radnu sposobnost i priliku za rad), 
ali se pretvara u svoju suprotnost i postaje antisocijalistički 
i nehuman, ako se primjenjuje na starce, bolesne, invalide, 
trudnice, djecu i druge koji ne mogu raditi ili na one koji 
imaju biofiziološke i psihološke pretpostavke za rad, ali 
nemaju prilike za rad. Čak i u početnim fazama socijalizma, 
čak i u najtežim situacijama, princip raspodjele prema radu 
socijalistički je i humanistički samo ako se otpočetka kom- 
binira sa svojevrsnim oblikom principa raspodjele prema 
potrebama, s principom da moraju biti zadovoljene mini- 
malne životne potrebe svakog čovjeka. 

To ne znači da je potrebna revizija Marxove teze po kojoj 
socijalizam treba generalno da se razvija od raspodjele 
prema radu ka raspodjeli prema potrebama. Ali to znači da 
se moramo čuvati pojednostavnjivanja, apsolutiziranja i ap- 
straktnog suprotstavljanja tih principa. Napose moramo 
voditi računa o tome da se nijedan drugi princip ne stavi 
iznad osnovnog principa socijalizma, koji slijedi iz njegove 
biti kao doista humanog društva, principa da je društvo toli- 
ko socijalističko, koliko otvara mogućnosti za slobodni stva- 
ralački razvoj svakog pojedinca. 


Ako je socijalizam istinski ljudsko društvo, principijelno 
različito od dosadašnjeg samootuđenog društva, može li on 
biti birokratski? Odgovor svakako zavisi i od toga što mis- 
limo pod »birokratskim«. 


Kao što je poznato, riječi »biro«, »birokrat«, »birokracija«, 
»birokratizam« i »birokratski« upotrebljavaju se u svako- 
dnevnom govoru i u stručnoj literaturi u mnogo različitih 
značenja. Bez želje da sva ta značenja opširno analiziram 
ili makar i pobrojim, želio bih najprije ukratko podsjetiti 
na najvažnija među njima, a zatim malo razmotriti samo 
jedno značajno znanstveno shvaćanje birokracije, ono Maxa 
Webera, — oboje samo s namjerom da putem razgraničenja 
razjasnim svoje vlastito shvaćanje koje potječe od Marxa. 


Značenje riječi »biro«, koja je prvobitno označavala »pisaći 
ili radni sto«, postepeno se proširivalo, tako da je ona poče- 
la značiti sobu u kojoj takav sto stoji, a zatim i ured, 
poduzeće ili ustanovu koja takvu sobu upotrebljava, odnos- 
no ljude koji u njoj rade (»cjelokupnost u jednom birou 
zaposlenih namještenika«). Ova mnogoznačnost riječi »bi- 
ro«, koja se proteže od komada namještaja preko radnog 
prostora do društvene tvorevine i ljudi koji je sačinjavaju, 
već naznačuje okvir unutar kojega se vode sporovi oko 
birokratizma. 

Situacija postaje prirodno još kompliciranija kada »birou« 
priđe od »kratein« izvedeni drugi dio. U rječnicima govor- 
nog jezika riječ »birokrat« fiksira se doduše često u samo 
jednom značenju (»Buchstabenmensch, Pedant« — kaže 
ugledni zapadnonjemački rječnik njemačkog jezika; »netko 
tko je u svim stvarima pretjerano tačan i pridržava se slova« 
— ponavlja malo opširnije vodeći istočnonjemački rječnik); 
ali ovo fiksiranje ne odgovara ni značenjskim mogućnosti- 
ma riječi »birokrat« ni faktičnim razlikama značenja u 
kojima se riječ javlja u stručnoj literaturi i u svakodnev- 
nom jeziku. 


Pod »birokratom« se može misliti čovjek koji nezavisno od 
svojih »subjektivnih« uvjerenja i individualnih svojstava 
pripada onom društvenom sloju čija je »objektivna« dru- 
štvena pozicija određena njegovim odnosom prema »bi- 
rou«; no, može se misliti i čovjek koji nezavisno od svoje 
društvene funkcije pokazuje u svom individualnom ponaša- 
nju određene »crte« koje se smatraju birokratskim. Moguće 
je i treće: da se naziv »birokrat« rezervira samo za onog tko 
»objektivno« pripada sloju »birokrata« i ujedno posjeduje 
za taj sloj karakteristične, »birokratske« crte. 


Ova tri osnovna shvaćanja »birokrata« mogu se javiti u 
raznim varijantama u zavisnosti od toga da li se akcenat 
stavi na »biro« ili »krat«, ali i od toga kako se shvati svaki 
od ovih dvaju sastavnih dijelova. 


Ako se »birokrat« shvati na prvi način, kao nosilac objektiv- 
ne društvene funkcije, i ako se uz to akcenat stavi na prvi 
dio riječi, birokrat se javlja kao onaj tko je u svojoj »služ- 
bi«, u djelatnosti kojom se prehranjuje, vezan za neki biro, 
za ured u kojem je namješten. Birokrat koji je tako shvaćen 
kao činovnik, namještenik ili službenik ne proizvodi mate- 
rijalna dobra na njivi, u radionici ili u tvornici (kao seljak, 
zanatlija ili radnik) niti iz svog dvorca, palače ili vile (kao 
kralj, veleposjednik ili krupni kapitalist) naređuje i odlu- 
čuje, niti nezavisno od »radnog mjesta« stvara duhovna 
dobra (kao »slobodno-lebdeći« mislilac ili umjetnik), nego je 

u svojoj djelatnosti bitno vezan za biro. Ponekad se doduše 
»birokratom« smatra samo onaj koji sjedi u državnom 
birou; ali pored državnih biroa postoje i biroi u proizvod- 
nim pogonima, sindikatima, partijama, crkvama, školama, 
institutima, bolnicama, sportskim organizacijama itd., i ne- 
ma razloga da se iz redova birokrata isključe oni koji u 
tim uredima službuju. 


Shvaćanju »birokrata« kao onog koji »sjedi (ili »radi«) u 
birou« može se prigovoriti da uvažava samo »biro« ali ne i 
»krat«, da svodi birokrata na uredskog čovjeka, službenika. 
Nije svatko tko u birou sjedi samim tim birokrat. Birokrat 
je birokrat zato što on iz svog biroa vlada. Stoga nije oprav- 
dano da se »birokratima« smatraju mali ili srednji činovni- 
ci, koji imaju ograničene kompetencije i malu moć, a da se 
najviši funkcionari koji posjeduju najveću moć izdvajaju 
iz redova birokrata. Nisu li baš ti visoki birokrati oni 
najpraviji? 


Ma koliko da se mali birokrati razlikuju od velikih, državni 
birokrati od sindikalnih, partijski od crkvenih, njemački 
birokrati od francuskih, jučerašnji od današnjih, oni ipak 
imaju neke zajedničke ili bar slične (»birokratske«) crte. 
Ali te birokratske crte mogu doći do izražaja ne samo u 
profesionalnih birokrata, nego i drugih ljudi. I upravo one 
koji nezavisno od njihova zvanja pokazuju birokratske crte, 
nazivamo »birokratima« u drugom osnovnom značenju. Pri 
tome svakako nije baš sasvim tačno utvrđeno, koje to »crte« 
ili »svojstva« treba smatrati »birokratskim«. Najčešće nazi- 
vamo »birokratom« u ovom smislu onoga tko se prema 
drugim ljudima odnosi bez razumijevanja i bez obzira, čisto 
formalno i spoljašnje, prema bezličnim pravilima i propi- 
sima, dakle bitno neljudski. No pri tome se mogu naglasiti 
različiti aspekti takvog ponašanja. Tako npr. nazivamo 
»birokratom« onog (a) tko djeluje rutinski, bez mašte, (b) 
tko prekoračenje formalnih pravila smatra nemogućim, 
(c) tko izvršava svoju minimalna dužnost, ali nije spreman 
da učini i nešto povrh toga, (d) tko je prema drugima 
hladan i nemilosrdan, (e) tko ne vidi život, jer sve gleda 

kroz papir, (Đ tko misli i djeluje neelastično i kruto, (g) tko 
nije spreman da preuzme nikakav rizik, (h) tko nema nikak- 
ve originalnosti, (i) tko postupa čisto racionalno, bez emo- 
cija i zanosa, itd. itsl. — sve nijanse značenja koje su 
međusobno povezane i prelaze jedna u drugu. 


Kao pojam »birokrata« tako je i pojam »birokracije« mno- 
goznačan. U prvom osnovnom značenju on označava cjelo- 
kupnost birokrata, društveni sloj birokrata, pri čemu dolaze 
u obzir sva podznačenja »birokrata« u prvom osnovnom 
smislu, ali ne i drugi smisao u kojem je birokrat čovjek s 
određenim svojstvima. U drugom smislu može se pod »biro- 
kracijom« shvatiti cjelokupnost birokratima svojstvenih 
»crta« i načina ponašanja, birokratima svojstveni »način 
funkcioniranja«. Ovdje dolaze u obzir sva naprijed spome- 
nuta značenja »birokrata«, a faktično je najčešće ono koje 
birokratima pripisuje formalne procedure uz upotrebu mno- 
go papira, s nepotrebnim komplikacijama i bez razumije- 
vanja za ljude. U trećem smislu »birokracija« nije ni društ- 
veni sloj ni način ponašanja, nego politička forma vladavine 
u kojoj ured (biro) i uredski ljudi igraju odlučnu ulogu 
(kao što bi je u demokraciji trebao igrati narod, a u aris- 
tokraciji oni najbolji). 


Sa spomenutim značenjima »birokracije« ukrštavaju se 
značenja »birokratizma«. »Birokratizam« se doduše ne može 
upotrijebiti u prvom značenju »birokracije« (u smislu jed- 
nog društvenog sloja), ali se može upotrijebiti za druga dva 
značenja, tj. za birokratski način ponašanja i za političku 
formu koju karakterizira vladavina birokracije. Ponekad 
se »birokratizam« upotrebljava i u manje strogom smislu, 
ne za realiziranu birokratsku vladavinu, nego za tendenciju 
njenog razvoja. 


U skladu sa spomenutim značenjima riječi »birokrat«, »biro- 
kracija« i »birokratizam« može i pridjev »birokratski« po- 
primati razna značenja. On se može upotrijebiti za čovjeka 
i njegove načine ponašanja, ali i za društvene slojeve i dru- 
štvena stanja, te može označavati nešto što je svojstveno 

birokratu, birokraciji ili birokratizmu u jednom od gore 
spomenutih značenja. 


Pošto smo tako grubo skicirali puninu značenja riječi »biro«, 
»birokracija«, »birokratizam« i »birokratski«, željeli bismo 
ukratko razmotriti shvaćanje Maxa Webera, i to, kao što je 
već rečeno, ne zato da bismo ga opširno analizirali, nego 
da bismo mogli bolje razjasniti naše vlastito. 


U 5. poglavlju svoje knjige »Wirtschaft und Gesellschaft«* 
Weber istražuje, kako to već i naslov poglavlja najavljuje, 
»Bit, pretpostavke i razvoj birokratske vladavine«. Ono što 
se u naslovu javlja kao »razvoj birokratske vladavine« nazi- 
va se u tekstu poglavlja kraće »birokratizacijom« (»Biirokra- 
tisierung«). »Birokratska vladavina« naziva se u tekstu, ne 
uvijek, ali dosta često »birokratizmom« (»Biirokratismus«, 
S. 564, 568, 583, 585). »Birokratska vladavina« shvaća se kao 
vladavina birokracije, a birokracija kao društveni sloj koji 
se odlikuje jednim »specifičnim načinom funkcioniranja«. 
Taj sloj se, kako izgleda, naziva i »činovništvom« (»Beam- 
tentum«), a njegovi članovi »činovnicima«, (»službenici- 
ma«, »namještenicima«, »Beamte«.) 

Pojmovima »činovnik«, »birokracija« i »birokratizam« pri- 
pada ključna uloga u spomenutom poglavlju Weberove 
knjige, i to »činovniku« kao pripadniku jednog društvenog 
sloja, »birokraciji« kao sloju činovnika i »birokratizaciji« 
kao razvoju vladavine tog sloja. 


Jako Weber te pojmove tačno fiksira i opširno razjašnjava, 
upada u oči jedna terminološka »teškoća«: Zašto je potreb- 
no da se sloj činovnika preimenuje u »birokraciju«? Zašto 
da ne ostanemo konsekventno kod »činovništva« (»Beam- 
tentum«)? Ili, ako je naziv »birokracija« primjereniji, zašto 
se članovi tog sloja ne nazivaju »birokratima« nego »činov- 
nicima« (»Beamte«)? Možda »činovnik« za Webera ipak nije 


“* Naznake strana u tekstu što slijedi odnose se na Max Weber, Wirt- 
schaft und Gesellschaft, 4. Aufl., Tubingen 1956. 

isto što i »birokrat«, a »činovništvo« ne isto što i »biro- 
kracija«? 


Weberov odgovor na to pitanje nije baš sasvim jednozna- 
čan. S jedne strane termini »birokracija« i »činovništvo« 
(»Beamtentum«) upotrebljavaju se promiscue (up. npr. str. 
599). S druge strane, u njegovu se tekstu mogu naći izrazi 
kao »birokratski činovnik« (der »birokratische Beamte«, 
str. 582) i »birokracija i činovništvo uopće« (»die Biirokratie 
und das Beamtentum iiberhaupt«, S. 596), koji sugeriraju da 
»birokracija« nije sasvim isto što i »činovništvo« (»Beam- 
tentum«). 


»Specifični način funkcioniranja modernog činovništva« We- 
ber sažima u šest tačaka. Ako te tačke pažljivo razmotrimo, 
zapazit ćemo da su alfa i omega birokratskog načina funk- 
cioniranja, kako ga shvaća Weber, čvrsta pravila. Prva tačka 
sadrži, naime, »princip čvrstih pravila: zakonima i uprav- 
nim pravilnicima općenito uređenih službenih kompetenci- 
ja.« (str. 599). A u posljednjoj, šestoj tački, saznajemo da 
se uredsko poslovanje činovnika vrši »po općim, više ili ma- 
nje čvrstim i više ili manje iscrpnim pravilima koja se mo- 
gu naučiti.« (str. 560) 


Smatrajući da je »vezanost za pravila modernog uredova- 
nja« zasnovana u njegovoj biti, Weber ne raspravlja o sadr- 
žaju, porijeklu i opravdanju tih pravila. On očito vjeruje da 
su ta pitanja bez značenja za određivanje biti činovništva. 
Činovnik je činovnik bez obzira na prirodu i porijeklo pra- 
vila po kojima postupa. Samo se čini da pravila kojih se či- 
novnik mora pridržavati ne mogu potjecati od njega sa- 
moga. 


Ako je postupanje po pravilima početak i kraj Weberove 
koncepcije činovnika, njena je određujuća sredina uredska 
hijerarhija (Amtshierarchie) — hijerarhija u koju činovnici 
u početku svoje karijere na jednom mjestu uskaču i unutar 
koje se u toku svog službovanja kao po ljestvicama penju 
na više. »Činovnik je, u skladu s hijerarhijskim poretkom 

vlasti, usmjeren na 'karijeru', od nižih, manje važnih i sla- 
bije plaćenih mjesta ka višima.« (str. 564) 


Prema načinu na koji činovnici uskaču u činovničko zvanje 
Weber razlikuje dva tipa činovnika: »čisti tip birokratskog 
činovnika«, kojega imenuje jedna viša instancija, i činovni- 
ka izabranog od onih kojima se vlada i koji »više nije čisto 
birokratska figura« (str. 562). Razlikujući tako dva načina 
započinjanja birokratske karijere (imenovanje od strane 
gospodara i izbor od strane onih kojima se vlada) i dvije 
vrste činovnika (čisto birokratske i ne čisto birokratske) 
Weber tvrdi da je imenovani činovnik bolji od izabranoga. 
Od gospodara imenovani činovnik funkcionira, prema Webe- 
ru, »normalno, čisto tehnički promatrano, egzaktnije, jer, 
pod inače jednakim okolnostima, njegov izbor i njegovu ka- 
rijeru određuju s većom vjerojatnoćom čisto stručni krite- 
riji i kvaliteti.« (str. 562) 


Tezu o prednosti imenovanja činovnika u odnosu na njihov 
izbor Weber opširno obrazlaže. Ujedno on insistira, da je 
birokratizacija uprave ireverzibilan proces, te da čak ni oni 
kojima se vlada ne mogu »ni biti bez već postojećeg aparata 
vladavine, niti ga nečim zamijeniti« (str. 578). Ideja ukidanja 
vlasti putem uništenja akata, ta »naivna misao bakunjiniz- 
ma«, zaboravlja »da nezavisno od akata postoji usmjerenost 
ljudi na pridržavanje uobičajenih normi i pravila.« (str. 
578) 


Ako su vlast i činovnici neizbježni, prirodno se javlja pita- 
nje, jesu li činovnici vladari, oni kojima se vlada ili neutral- 
ni »instrument« vladavine. Weberov odgovor na to pitanje 
opet je donekle »kolebljiv«. 


U prvi se mah čini, da bi činovništvo trebalo promatrati sa- 
mo kao neko neutralno sredstvo. Tako Weber tvrdi da pos- 
tojeći činovnički aparat »vrlo lako pristaje da radi za sva- 
kog tko se samo znao domoći vlasti nad njim« (str. 578). Još 
direktnije teza o instrumentalnoj ulozi birokracije izražena 
je u slijedećem stavu; »I u tom pogledu treba imati na umu 

da je birokracija, sama po sebi, precizni instrument koji se 
može staviti na raspolaganje vrlo različitim drugim interesi- 
ma vladavine.« (str. 579). 


Pošto je birokraciju degradirao na sredstvo moći, Weber od- 
jednom mijenja ton i upozorava da birokracija mije samo 
sredstvo: »Činjenica da je birokratska organizacija tehnički 
najrazvijenije sredstvo moći u rukama onoga tko njome ras- 
polaže, ne govori još ništa o tome, kakvu snagu birokracija 
kao takva može pribaviti svojim shvaćanjima unutar odgo- 
varajuće društvene tvorevine.« (str. 580) A nekoliko redaka 
dalje nalazimo već i tvrdnju da je pozicija moći razvijene 
birokracije »vrlo velika«, štoviše »dominantna«" Pošto je 
opširno opisao kako birokracija zahvaljujući svom struč- 
nom znanju uspijeva da osigura faktičku moć nasuprot par- 
lamentu kao i nasuprot monarhu i pošto je kao izuzetak 
priznao inferiornost stručnog znanja birokracije u odnosu 
na »stručno znanje privatno-privrednog interesenta na po- 
dručju 'privrede'« (str. 582), Weber i u pojedinostima prika- 
zuje kako vladar, koji sve više postaje »diletant«, pokušava 
da se odupre rastućoj nadmoći stručnog znanja i zadrži svoj 
vladarski položaj. 


Ne ulazeći u sve ove pojedinosti možemo tvrditi: Činovniš- 
tvo ili birokraciju, što je za njega u osnovi isto, Weber shva- 
ća kao socijalni sloj koji služi kao sredstvo vladajućoj moći. 
Njegovi članovi, činovnici, birani ili imenovani od nosioca 
vlasti, dobivaju određene zadatke i treba da ih izvršavaju 


* »Pozicija moći potpuno razvijene birokracije uvijek je vrlo velika, 
od normalnim okolnostima dominantna. Bez obzira na to, da li je 
gospodar' kome ona služi 'narod' opremljen oružjem  'zakono- 
davne inicijative', 'referenduma' i smjenjivanja činovnika, parla- 
ment — biran na više aristokratskoj ili više 'demokratskoj' bazi — 
oboružan pravom ili faktičkom nadležnošću 'votuma nepovjerenja' 
ili jedan aristokratski kolegij koji čisto pravno ili faktički sam sebe 
dopunjuje ili od naroda izabrani predsjednik ili nasljedni 'apsolutni* 
ili 'ustavni' monarh, — nasuprot školovanim činovnicima u uprav- 
nom aparatu uvijek je on u položaju 'diletanta' nasuprot  'eks- 
pertu'. Ovu nadmoćnost profesionalnog znalca svaka birokracija na- 
stoji povećati još i putem tajenja svojih znanja i namjera. Birokrat- 
ska uprava je po svojoj tendenciji uvijek uprava s isključenjem jav- 
nosti.« (str. 580). 

prema propisanim zakonima i pravilima. Međutim u činov- 
ništvu postoji i tendencija da se iz sredstva vladavine pret- 
vori u vladara, i ta tendencija može se u velikoj mjeri i rea- 
lizirati. 

Ako produžimo Weberov tok misli, moramo se upitati, ne 
bismo li morali i pojmovno i terminološki razlikovati dvije 
bitno različite stvari: činovništvo koje kao sredstvo služi 
gospodaru i činovništvo koje je samo postalo gospodar. 


Ako je činovnik samo službenik, kojem je povjeren jedan ja- 
vni posao, »služba«, jedan »čvrsti, trajni krug zadataka u 
službi drugih«, ne bi li trebalo da se naziv činovništvo zadr- 
ži samo za sloj činovnika ukoliko on nije vladajući sloj nego 
instrument stvarnih nosilaca vlasti? I ne bi li trebalo da se 
naziv »birokracija« rezervira za uredske ljude samo ukoliko 
su oni postali vladajuća društvena grupa? 


Ako tako strogo razlikujemo, pa čak i suprotstavljamo »či- 
novništvo« i »birokraciju«, ne bismo htjeli da osporavamo 
povezanost i prijelaze među njima. Činovništvo kao sredstvo 
moći uvijek je i neka moć i nosi u sebi tendenciju da se 
pretvori u vladajuću moć. Tu tendenciju činovništva da se 
konstituira kao birokracija, tj. da iz funkcije sredstava pri- 
jeđe u ulogu svrhe, vrlo dobro je opisao Marx (makar i bez 
terminološke distinkcije koju smo gore proveli): »Budući 
da je birokracija po svojoj biti »država kao formalizam«, 
ona je to i po svojoj svrsi. Stvarna svrha države pojavljuje 
se dakle birokraciji kao svrha protiv države. Duh birokraci- 
je je »formalni državni duh«. Ona stoga čini »formalni dr- 
žavni duh« ili stvarnu bezduhovnost države kategoričkim 
imperativom. Birokracija važi sebi samoj kao posljednja 
konačna svrha države. Budući da birokracija svoje »formal- 
ne« svrhe pretvara u svoj sadržaj, ona posvuda dospijeva u 
konflikt s »realnim« svrhama. Ona je stoga prisiljena da ono 
formalno izdaje za sadržaj, a sadržaj za ono formalno. Dr- 
žavne svrhe pretvaraju se u svrhe biroa ili svrhe biroa u dr- 
žavne svrhe.«* 


* K. Marx, F. Engels, Werke, Bd. 1, S. 248—249. 

Ako tako shvatimo birokraciju kao činovništvo koje je došlo 
na vlast, moglo bi se prigovoriti da to shvaćanje ostaje pre- 
više neodređeno, ako ne možemo bliže razjasniti šta se mis- 
li pod »činovništvom koje je došlo na vlast«. Ne pretendira- 
jući da to pitanje definitivno riješim, htio bih predložiti 
da se pod »činovništvom koje je došlo na vlast« misli na či- 
novništvo koje se (1) bez odlučnog utjecaja »odozdo« ili 
»odozgo« samo konstituira i organizira, svoje redove popu- 
njuje i »čisti« i svoju organizaciju mijenja da bi (2) u svim 
najvažnijim područjima društvenog života moglo vršiti od- 
ređenu funkciju i to (3) prema pravilima i zakonima koje, 
u skladu s vlastitim interesima, samo sebi daje. 


Prva od triju spomenutih tačaka karakterizira način na koji 
birokrati postaju birokrati. Za razliku od činovništva koje 
se konstituira »odozgo« ili »odozdo«, a u svakom slučaju iz- 
vana, birokracija je sloj koji se sam konstituira i organizira. 
Birokrati se doduše mogu formalno i »birati«, ali faktički 
oni se u sveti red birokrata »primaju«. Prividni »izbori«, 
pri kojima je sve unaprijed odlučeno, omiljeni su instrument 
birokracije. No, ponekad se doista prepušta narodu da iza- 
bere, ponovo izabere ili ne izabere manje ili srednje (ne i 
najviše) birokrate. To prepuštanje pojedinih izbora narodu 
nije nikakva »debirokratizacija« ni »slabljenje birokratske 
vlasti«. Naprotiv, mogućnost izručivanja pojedinih birokra- 
ta narodnoj odluci služi birokratskoj vrhuški kao zastrašu- 
juće sredstvo za održavanje birokratske discipline i solidar- 
nosti. Kao nekoć kršćani gladnim lavovima, tako se sad ne- 
poslušni birokrati žrtvuju srdžbi nezadovoljnog naroda. 


Druga tačka fiksira tendenciju birokracije da vrši reguliraju- 
ću djelatnost na svim bitnim područjima društvenog života. 
Ako činovništvo odlučuje samo na nekim područjima života, 
a napose ako ne donosi konačnu odluku, ono još nije biro- 
kracija. Birokracija je činovništvo koje u odlučnim pitanji- 
ma društvenog života donosi konačnu odluku i ne poznaje 
nikakve više instancije iznad sebe. Time naravno još nije 
ništa rečeno o konkretnoj formi birokratske vladavine. Bi- 

rokracija se može služiti direktno terorističkim metodama, 
ali ona se može i »igrati demokracije«. Gdje staljinistička 
birokracija drži u svojim rukama ne samo armiju, sudstvo 
i policiju nego i sva sredstva masovne komunikacije, objav- 
ljujući preko njih samo svoju vlastitu birokratsku »istinu«, 
tamo ona ne mora da se u svakom trenutku služi samo po- 
licijskim mjerama (što ne znači da ih se odriče). Birokracija 
koja čvrsto drži vlast u svojim rukama može čak organizira- 
ti »antibirokratske« kampanje, a samu sebe proglasiti prvo- 
borcem socijalizma i samoupravljanja. 


Konačno da dođemo do treće tačke: Ako birokracija ima 
moć u svojim rukama, ona neće htjeti da sebi otežava vla- 
davinu time što bi donošenje zakona i propisa prepustila 
nekom drugom. Vladajuća birokracija preuzima ne samo iz- 
vršnu nego i zakonodavnu vlast, te bez mnogo stida i us- 
tručavanja donosi zakone i propise koji odgovaraju njenim 
interesima. Tako se može dogoditi da se u jednoj zaostaloj 
zemlji, u kojoj je birokracija upravo uskočila u automobile, 
u parlamentu više i žustrije raspravlja o mjerama protiv 
krađe automobila nego o mjerama protiv rastuće nezaposle- 
nosti i iseljavanja radnika. 


Ako na navedeni način shvatimo birokraciju, očito je da so- 
cijalizam kao istinski ljudsko društvo, kao slobodna zajed- 
nica slobodnih ličnosti nije spojiv s birokratizmom. Drugim 
riječima: birokratski socijalizam u principu je nemoguć. 


Gornjim izvođenjima moglo bi se prigovoriti da predstavlja- 
ju čistu pojmovnu spekulaciju pa ne mogu imati značenje za 
stvarni život ni za naučnu analizu stvarnosti. Vrlo je lako 
proglasiti »birokratski socijalizam« nemogućim, pa ipak je 
činjenica da su sve postojeće socijalističke zemlje snažno 
birokratizirane! Tako izgleda da »birokratski socijalizam« 
nije nešto nezamišljivo, nego društvena realnost koju treba 

istraživati (i eventualno kritizirati), a ne jednostavno negi- 
rati i ignorirati. 


Na to treba odgovoriti da je »birokratski socijalizam« u smi- 
slu neorganske mješavine birokratizma i socijalizma sigur- 
no mogućnost pa čak i realnost, ali da takav hibrid, koji se 
sastoji od nespojivih elemenata, nije »vrsta« socijalizma. 
Ako bi pod »birokratskim socijalizmom« trebalo misliti tak- 
vu mješavinu, tada bi se moglo govoriti i o »okruglom kvad- 
ratu.« Iz polovine kvadrata i polovine kružnice (čiji je prom- 
jer jednak stranici kvadrata) može se napraviti jedna geome- 
trijska figura, ali ta figura nije ni kružnica ni kvadrat, i ni- 
tko je neće nazvati »okruglim kvadratom«. Na sličan način 
neorganski spoj birokratizma i socijalizma nije socijalizam. 
Pored toga, ravnomjerna mješavina birokratskih i socija- 
lističkih elemenata (kao kod kružnice i kvadrata) u najma- 
nju ruku kao trajno stanje nije moguća. Ili jedni ili drugi 
moraju prevladati. U prvom slučaju dobivamo birokratsku 
strukturu s podređenim elementima socijalizma, u drugom 
socijalističku strukturu s elementima birokratizma. Te su 
dvije strukture kvalitativno različite pa je obuhvaćanje obi- 
ju pojmom »birokratskog socijalizma« birokratska mistifi- 
kacija koja treba da prikrije pravi karakter postojećih biro- 
kratskih struktura. 


Važnost »apstraktnog« razjašnjavanja pojmova  »socijali- 
zam« i »birokratizam« upravo je u tome što ono omogućuje 
da se prozre pravi karakter nekih »socijalističkih« društve- 
nih sistema i pomaže da se istraže uvjeti i perspektive istin- 
skog socijalističkog razvitka. Ako ne spoznamo da zemlje 
s prevagom birokratskih struktura ne mogu biti socijalis- 
tičke, nećemo moći da se orijentiramo u suvremenom svijetu 
ni »teorijski« ni »praktički«. 


Time ne želim negirati socijalističke začetke, tendencije i ele- 
mente u suvremenom svijetu i napose u »socijalističkim zem- 
ljama«. Oktobarska revolucija usprkos svemu što je slijedi- 
lo bila je početak socijalističke revolucije u svjetskom mje- 
rilu. Slijedeće revolucije — od jugoslavenske preko kineske 

i vijetnamske do kubanske — nastavile su njeno djelo. Raz- 
vlašćivanje buržoazije, razaranje starih organa vlasti i uki- 
danje privatnog vlasništva na sredstvima za proizvodnju 
bili su ispravni prvi koraci ka socijalizmu. Podržavljenje 
proizvodnih snaga, izgradnja sve jače »socijalističke drža- 
ve« i konstituiranje birokracije koja na svim područjima 
života igra vodeću ulogu, bili su naprotiv razni aspekti kon- 
trarevolucionarnog birokratskog razvitka. 


Razloge za neka »odstupanja« ili »skretanja« sa socijalistič- 
kog puta treba svakako tražiti u nezrelosti objektivnih uvje- 
ta za socijalizam u nekim zemljama kao i u subjektivnim 
»slabostima« i »pogreškama« odgovarajućih državnih i par- 
tijskih rukovodstava (npr. u nesocijalističkoj politici Stalji- 
na i njegove grupe u Sovjetskom Savezu i u djelovanju slič- 
nih grupa u drugim zemljama). Teorijske korijene tih »skre- 
tanja« treba međutim tražiti i u nedostacima teorijskih ana- 
liza »klasika« marksizma (specijalno Lenjinovih). 


Kao što je poznato, Marx je u »Građanskom ratu u Fran- 
cuskoj« polazeći od iskustva Pariške komune temeljito ana- 
lizirao problem državne i municipalne birokracije i njihova 
ukidanja. U svom djelu »Država i revolucija« Lenjin je te 
analize ponovo oživio pa i dopunio. To je njegova neprolaz- 
na zasluga. Međutim, ako čitamo Lenjinove radove iz go- 
dina poslije Oktobarske revolucije, vidjet ćemo da se or 
ponekad kreće ispod već dostignutog teorijskog nivoa. Tako 
u njegovim radovima iz tog vremena nalazimo doduše go- 
tovo stalan poziv u borbu protiv birokratizma, ali ako paž: 
ljivije razmotrimo sadržaj tog poziva, vidjet ćemo da je nje- 
govo shvaćanje birokratizma često nezadovoljavajuće. Bi- 
rokratizam protiv kojega treba da se borimo, vidi on ne to- 
liko u vladavini državnog aparata, koliko u njegovu lošem 
(sporom, neelastičnom, neefikasnom, primitivnom) funkcio- 
niranju. »Nas uvlače u odvratno birokratsko blato, u pisa- 
nje papirića, u govorenje o dekretima, u pisanje dekreta, i 
u toj poplavi papira utapa se živi rad«. 


* W.I. Lenin, Werke, Bd. 35, Berlin 1962, S. 513. 

Tako shvaćeni birokratizam ima, po Lenjinu, svoje »ekonom- 
ske korijene« u zaostalosti privrede, a napose u »rascjep- 
kanosti«, »atomiziranosti« sitnog proizvođača, njegovu siro- 
maštvu i nekulturnosti kao i u nedovoljnoj povezanosti i 
međudjelovanju poljoprivrede i industrije. Međutim, nije za 
sve kriva samo zaostala ekonomija. Pored »objektivnih« 
korijena birokratizma vidi Lenjin i »subjektivne«. Tu je 
prije svega sastav birokratskog aparata, u kojem još uvi- 
jek ima mnogo starih činovnika, a ovi se prema sovjetskoj 
vlasti odnose neprijateljski, pa rade bez oduševljenja ili čak 
i namjerno sabotiraju. »Birokrati su prevejanci, mnogi od 
njih su pokvarenjaci, lupeži.«" S druge strane, tu je nezna- 
nje i neiskustvo novih, doista komunističkih funkcionara. 
»Prepredeni saboteri uvlače nas smišljeno u to papirno bla- 
to. Većina narodnih komesara i drugih visokih funkcionara 
i ne znajući 'upadaju u klopku'.«! 


U skladu je s takvim shvaćanjem biti i korijena birokratiz- 
ma i Lenjinov program borbe protiv ovoga. Upozoravajući 
da se ne treba nadati brzom ukidanju birokratizma, on prije 
svega zahtijeva borbu protiv birokratskog »odugovlačenja«, 
s jedne strane, uvođenjem u birokratski aparat stalno no- 
vih, za učenje sposobnih i socijalizmu vjernih ljudi prole- 
terskog porijekla, a s druge strane boljom organizacijom 
rada i strožom kontrolom njegova izvođenja. »Ma šta to 
koštalo, moramo za obnovu našeg državnog aparata sebi 
postaviti zadatak: prvo, učiti, drugo, učiti i treće, učiti, a 
zatim kontrolirati nije li nauka kod nas ostala mrtvo slovo 
ili pomodna fraza (a to se kod nas, nemojmo to prikrivati, 
događa jako često), da li je nauka doista prešla u krv i me- 
so, da li je ona potpuno i stvarno postala sastavni dio svaki- 
dašnjice. Ukratko, mi ne smijemo postaviti zahtjev koji po- 
stavlja buržoazija zapadne Evrope, nego zahtjeve koji prista- 
ju i dolikuju jednoj zemlji koja sebi postavlja zadatak da 
se razvije u socijalističku zemlju. — Zaključci iz rečenoga: 


" Op. cit., 467—468. 
" Op. cit., S. 513. 

Radničku i seljačku inspekciju kao instrument poboljšanja 
našeg aparata moramo učiniti doista uzornom ustanovom.«!? 


Lenjinov program borbe protiv birokratizma tako se pone- 
kad više pnibližava programu usavršavanja birokratske 
vladavine. S druge strane, u Lenjina nema temeljite analize 
mogućnosti doista socijalističke organizacije proizvodnje. 
Doduše, detaljne sistematske analize tih mogućnosti nema 
ni u Marxa. Ali, Marx je bar pokazao pravac u kojem bi tak- 
va analiza trebala ići. Tako on (1872. godine) piše o situaciji 
koja bi trebala nastati nakon ukidanja kapitalističke proiz- 
vodnje: «Tek tada će nestati klasne razlike i privilegije, za- 
jedno s ekonomskom bazom iz koje nastaju, i društvo će se 
pretvoriti u asocijaciju slobodnih »proizvođača«. Živjeti od 
rada drugih ljudi bit će stvar prošlosti! Tada neće biti ni 
vlade ni države, koji stoje u suprotnosti prema samom dru- 
štvu! Poljoprivreda, rudarstvo, industrija, jednom riječju 
sve grane proizvodnje postepeno će se organizirati na način 
koji donosi najveću korist. Nacionalna centralizacija sred- 
stava za proizvodnju postat će prirodna baza jednog druš- 
tva koje se sastoji od asocijacija slobodnih i izjednačenih 
proizvođača koji svjesno djeluju po jednom zajedničkom 
i racionalnom planu. To je cilj ka kojem teži veliko ekonom. 
sko kretanje 19. vijeka.«!" 


Kao cilj velikog ekonomskog pokreta 19. vijeka Marx dakle 
promatra asocijaciju slobodnih »proizvođača«, odnosno dru- 
štvo sastavljeno od asocijacija slobodnih i ravnopravnih 
producenata koji djeluju svjesno po zajedničkom i racional- 
nom planu. Kao »prirodnu bazu« tako organiziranog druš- 
tva označava on »nacionalnu koncentraciju sredstava za 
proizvodnju«, a kao njegov oblik bivstvovanja svjesnu dje- 
latnost »prema jednom zajedničkom i nacionalnom planu«. 
Površni čitalac mogao bi pomisliti da Marx ovdje računa 
sa državom kao sa subjektom centralizacije sredstava za 


" W. 1. Lenin, Werke, Bd. 33, S. 476. 
5 K. Marx, F. Engels, Werke, Band 18, Berlin 1969, S. 62. 

proizvodnju i planiranja. Ali Marx izričito kaže: »Tada neće 
biti ni vlade ni države, koje stoje u suprotnosti prema sa- 
mom društvu!« Slobodni i ravnopravni svjesni proizvođači 
zamišljaju se dakle kao organizatori nacionalne centraliza- 
cije sredstava za proizvodnju i zajedničkog i racionalnog 
planiranja. Sloj birokrata nije predviđen u toj viziji buduć- 
nosti: »Živjeti od rada drugih ljudi bit će stvar prošlosti!« 


Razliku između podržavljenja i podruštvljenja proizvodnih 
snaga, koju je u citiranom odlomku jasno naznačio, Marx 
nije bliže analizirao. Isto tako on nije pokušao da razradi 
program borbe za pretvaranje državnog vlasništva u druš- 
tveno. Prije nego što je socijalistička revolucija bila napra- 
vila prvi korak, bilo je i prerano da se previše konkretno 
govori o daljnjim koracima. 


Konkretnu analizu mogućnosti i puteva daljnjeg socijalis- 
tičkog razvoja trebalo je prije očekivati od Lenjina nakon 
Oktobarske revolucije. Mnoge vrijedne analize i spoznaje 
doista i nalazimo u njega. Podržavljenje sredstava za proiz- 
vodnju Lenjin nije smatrao konačnim ciljem socijalizma. 
Pa ipak, on je u tome vidio kvalitativni skok od kapitalizma 
u socijalizam (jer »država je sovjetska vlast, vlast većine 
radnih ljudi«)* i bazu za jedan duži period socijalističkog 
razvitka. 


Samo jedan u tom pogledu zanimljivi pasus iz Lenjina že- 
lio bih ovdje navesti i razmotriti: »Država, koja je stolje- 
ćima bila organ podjarmljivanja i eksploatacije naroda, os- 
tavila nam je u nasljeđe najveću mržnju i nepovjerenje ma- 
sa prema svemu državnom. To prevladati vrlo je težak za- 
datak, kojemu je dorasla samo sovjetska vlast, ali koji i od 
nje traži duže vrijeme i snažnu ustrajnost. U pitanju evi- 
dencije i kontrole — tom osnovnom pitanju za socijalistič- 
ku revoluciju na dan nakon obaranja buržoazije — pokazuje 
se to »nasljeđe« posebno grubo. Neizbježno će proći neko 


*“ W. I. Lenin, Werke, Bd. 27, Berlin 1960, S. 245. 

vrijeme dok mase, koje su se nakon obaranja veleposjednika 
i buržoazije prvi put osjetile slobodne, shvate, ne iz knji- 
ga, nego iz vlastitog, sovjetskog iskustva shvate i počnu os- 
jećati da bez svestrane državne evidencije i kontrole nad 
proizvodnjom i raspodjelom proizvoda vlast radnih ljudi ne 
može da se održi, i neizbježan je povratak pod jaram kapita- 
lizma.«!? 


Lenjina ovdje ne uznemiravaju opasnosti koje u sebi sakri- 
va »socijalistička« država, nego opravdana mržnja i nepovje- 
renje masa prema svemu državnom. U skladu s tim on va- 
žan »teški zadatak« ne vidi u prevladavanju države, nego u 
prevladavanju mržnje i nepovjerenja prema svemu držav- 
nom. Kod »masa« ne treba razvijati svijest da one same mo- 
gu regulirati i kontrolirati proizvodnju i raspodjelu proiz- 
voda, nego »razumijevanje« i »osjećanje« da bez sveobuh- 
vatnog državnog reguliranja proizvodnje i raspodjele ne mo- 
že da se održi sloboda radnika. 


Nasuprot shvaćanju koje u podržavljenju vidi doduše ne 
konačni cilj, ali kvalitativni skok i bazu za duži socijalistički 
razvoj možemo tvrditi da podržavljenjem sredstava za pro- 
izvodnju još nije postignuta socijalistička promjena pro- 
dukcionih odnosa, jer ukidanjem kapitalista i podržavlje- 
njem poduzeća još nije nastupila bitna promjena u položaju 
proizvođača, radnika. Razlikovanje između onih koji rade 
i onih koji odlučuju o radu, između onih kojima se vlada 
i onih koji vladaju, između eksploatiranih i eksploatatora 
nije nestalo. To što iza i iznad činovnika koji upravljaju 
poduzećima više nema kapitalista, važno je doduše za činov- 
nike koji su time postali birokrati, oni koji vladaju, ali ne i 
za radnike, koji su ostali objekt vladavine. Razlika se iz per- 
spektive radnika osjeća tim manje, što u razvijenim fazama 
kapitalističke privrede, u velikim kapitalističkim poduzeći- 
ma, radnik ionako nema posla s kapitalistom, nego s njego- 
vim činovnicima. 


5 Op. cit., S. 244. 

Zastupnici teze o socijalističkom karakteru podržavljenog 
vlasništva u »socijalističkim zemljama« napose su insistirali 
na tome, da su u podržavljenim poduzećima na mjesto sta- 
rih činovnika stupili novi iz redova radnika (ili »naša« biro- 
kracija). Slabost ovog argumenta jest očigledna. Kao što 
kapitalizam ne mijenja svoju prirodu, kad neki ili čak i mno- 
gi radnici postanu kapitalisti, tako se ni priroda birokrat- 
ske vladavine ne mijenja time što se dio radnika »uzdiže« u 
redove birokratskog sloja. 


Velika je zasluga jugoslavenskih marksista i komunista što 
su dali dublju kritiku birokratizma i radikalniji program 
borbe za socijalizam. Kao što je poznato, tu je birokratizam 
shvaćen ne kao loše funkcioniranje državnog aparata, nego 
kao dominirajuća uloga tog aparata u društvenom životu. 
Kao sredstvo za prevladavanje birokratizma i razvoj pravog 
socijalizma proklamirano je i djelomično realizirano samo- 
upravljanje. Razvoj samoupravljanja nailazi na žestok ot- 
por birokratskih struktura. Način kako birokracija pokuša- 
va da spriječi i manipulira taj razvoj zaslužuje posebnu paž- 
nju. Ovdje bih htio samo ukratko ukazati na neke probleme 
koji su odlučni za budućnost samoupravljanja i za buduć- 
nost socijalizma. 


Samoupravljanje mora sigurno početi od osnovnih proizvod- 
nih jedinica. Ne može se organizirati samoupravljanje u 
društvenim razmjerima, ako se ono ne uvede u bazične po- 
gone. S druge strane, samoupravljanje u osnovnim pogoni- 
ma ne može se postići tako da se radnicima na papiru pok- 
lone neka prava. Oni koji imaju više kancelarijskog i struč- 
nog znanja, iskusni birokrati i tehnokrati, znaju također 
kako se može manipulirati neobrazovanim radnicima. Po- 
dizanje općeg nivoa znanja i kulture radnika preduvjet je 
njihova stvarnog sudjelovanja u upravljanju pogonima. Ali 
samo školovanje i kulturno prosvjećivanje radnika nije do- 
voljno za ostvarivanje samoupravljanja u bazičnim jedini- 
cama. Vladajuća tehnobirokracija neće baš sasvim dobro- 
voljno prepustiti svoje pozicije radnicima. Stoga je ostvare- 

nje samoupravljanja u proizvodnji moguće samo putem 
stalne borbe proizvođača za svoja prava. 


Međutim, ni to nije dovoljno. Puno samoupravljanje u os- 
novnim proizvodnim jedinicama ne može se postići samo 
borbom unutar njih. Pojedine radne jedinice djeluju unutar 
globalnog društva pod određenim ekonomskim, političkim 
i pravnim uvjetima koji važe za sve proizvodne pogone (ili 
bi bar trebalo da važe jednako za sve). Tako se ne može ig- 
norirati pitanje, tko i kako odlučuje o ključnim pitanjima 
u općedruštvenim razmjerima. 


Ako ključne pozicije ostaju u rukama državne birokracije, 
koja općim propisima zakonski i administrativno regulira 
cijeli ekonomski i politički život, tada i izgledi za ostvariva- 
nje društvenog samoupravljanja u pojedinačnim poduzeći- 
ma ostaju minimalni. S jedne strane državna će birokracija 
općim zakonima i propisima umjeti da osigura vladajuću 
ulogu tehnobirokracije u proizvodnim jedinicama, a s druge 
strane, ona će, kad ustreba i direktno intervenirati da spasi 
ugrožene birokrate u privredi. Stoga je razvoj samoupravlja- 
nja u općedruštvenom mjerilu nužan uvjet stvarnog sa- 
moupravljanja u bazičnim pogonima, a on se može ostvariti 
samo tako da se ukloni vladajuća birokracija i da se društvo 
odozdo do gore konstituira kao savez samoupravnih jedi- 
nica. 


Gdje se to nije dogodilo, ne može se govoriti ni o pravom 
samoupravljanju ni o pravom socijalizmu. Djelomično sa- 
moupravljanje u pojedinim pogonima, »demokratski« izbo- 
ri manjih funkcionara, sloboda za modernu umjetnost i 
književnost, toleriranje svih filozofskih pravaca (s jedinim 
izuzetkom marksističkog), njegovanje nacionalne kulture, ot- 
vorenost granica za strane turiste, bogati izbor šarenog tek- 
stila u dućanima i pretrpanost ulica automobilima — sve to 
može biti samo lažni ukras pomoću kojeg birokracija poku- 
šava da prikrije pravu prirodu svoje vladavine. 

Da bi zadržala svoj vladajući položaj, birokracija je sprem- 
na na sve, čak i na izmišljanje bajki poput one da ne živi 
ona, birokracija, od znoja radnika, nego radnici drugih na- 
cija. Za muziku koju tako komponira može birokracija za 
dobar novac naći i odgovarajuće majstore pjevače. Mogu 
li se svi intelektualci kupiti za novac i mogu li se radnici 
tako lako prevariti — drugo je pitanje. U svakom slučaju 
lijepi naziv »socijalizam« nije dovoljan da bi se prikrila ruž- 
noća birokratske eksploatacije. 


Odgovornost intelektualca danas 


U čemu je odgovornost intelektualca danas? Kao ni mnoga 
druga pitanja, ni ovo nije sasvim neutralno; u njemu su sa- 
držane u najmanju ruku tri pretpostavke ili sugestije: (1) 
da je intelektualac na neki način odgovoran (kome, zašto i 
kako nije specificirano), (2) da odgovornost intelektualca 
nije identična s odgovornošću što je eventualno imaju drugi 
ljudi (da li i ti drugi doista imaju neku odgovornost i u če- 
mu je ova, o tome se naše pitanje ne izjašnjava) i (3) da od- 
govornost intelektualca nije uvijek ista, te da i naše vrije- 
me, ma šta pod njim podrazumijevali, ima svoj vlastiti na- 
čin odgovornosti za intelektualca. 


Nema razloga da bez diskusije prihvatimo ove pretpostav- 
ke. Još je manje dopušteno da ih jednostavno registriramo 
i ostavimo po strani. Ako smo ih već uočili, moramo se upi- 
tati: 1. Da li je intelektualac doista nekome ili za nešto od- 
govoran, i ako jest, kako i zašto? 2. Ako je intelektualac 
doista odgovoran, razlikuje li se njegova odgovornost od od- 
govornosti drugih ljudi, i ako da, po čemu i kako? 3. Ako 
doista ima neka specifična odgovornost intelektualca, da li 
je ona u naše vrijeme dobila neki poseban oblik, i ako jest 
— kakav? 


Ako bismo uspjeli da odgovorimo na ova tri posebna pita- 
nja, opravdali bismo pretpostavke sadržane u našem polaz- 
nom pitanju i ujedno u osnovi odgovorili i na to glavno pi- 
tanje. 


! Redigirani tekst predavanja održanog 24. IV 1972. na Wesleyan 
University, Middletown, Connecticut (USA), u jesen 1972. na Tribi- 
ni Centra za društvene djelatnosti omladine grada Zagreba i u pro- 
ljeće 1978. na University of Missouri, Columbia, Missouri (USA). 

Navedena pitanja ovdje nisu prvi put formulirana. O njima 
se raspravljalo i još se raspravlja i u filozofiji i izvan nje, a 
napose u društvenoj nauci i u svakodnevnom govoru i raz- 
govoru. Nijedno od njih nije ni do danas »riješeno«, ali ka- 
ko se krećemo od prvog trećem, izgleda da se širina i oštri- 
na neslaganja sve više pojačavaju. 


Iako se pojedinci protive ideji da intelektualac treba da bu- 
de za nešto ili nekome odgovoran, ipak je manje-više opće- 
prihvaćeno mišljenje da čovjek kao čovjek, pa prema tome 
ni intelektualac, ne može živjeti »neodgovorno«, ignoriraju- 
ći obaveze, dužnosti i zabrane što proizlaze iz života u zajed- 
nici. Međutim mnogi od onih koji smatraju da intelektualac 
kao ni svaki drugi čovjek ne smije biti neodgovoran, suprot- 
stavit će se mišljenju da intelektualac ima neke posebne od- 
govornosti, različite od odgovornosti ostalih ljudi. U vezi s 
tezom o posebnoj odgovornosti intelektualca javlja se sum- 
nja — ne želi li se s idejom o navodno većim obavezama 
proturiti i ideja o većim pravima, antidemokratska elitistič- 
ka koncepcija po kojoj bi jedan društveni sloj dobio veća 
prava od ostalih. 


Iz bojazni da ih ne optuže kao borce za vlast ili za privile- 
girani položaj u društvu, neki zastupnici posebne uloge in- 
telektualaca ograđuju se i objašnjavaju da se ne radi ni o 
kakvoj konkretnoj ulozi u današnjici, nego o vječnoj duž- 
nosti intelektualaca da kažu kritičku riječ o onom što se 
zbiva, držeći se na distanci ne samo od stanja o kojem kri- 
tičari pišu, nego i od svake moguće pozitivne alternative 
tom stanju, pa prema tome i od mogućnosti da na leđima 
jedne alternative dođu u položaj upravljača društva. Drugi 
u ovakvom insistiranju na vječnim, uvijek istim zadacima 
intelektualaca vide pokušaj da se izbjegne odgovornost u 
onom konkretnom obliku u kojem se ona doista javlja, pa 
to izbjegavanje kvalificiraju kao stvarnu podršku snagama 
starog društva i kao negiranje biti onoga što intelektualac 
kao intelektualac može i mora. 

Navedeni sporovi predstavljaju, naravno, samo shematski 
skicirani dio sporova koji se o tim pitanjima vode, a koji 
su inače puno raznovrsniji. Međutim, bez obzira na to kak- 
ve sve oblike poprimali sporovi o našem polaznom pitanju i 
o njegovim pretpostavkama, nema sumnje da će svi »odgo- 
vori« ostati nezasnovani ako prethodno (ili u toku rasprav- 
ljanja) ne razjasnimo: (1) tko je taj intelektualac o čijoj od- 
govornosti raspravljamo, (2) šta je ta odgovornost koju bi 
intelektualac trebalo da ponese i (3) kako treba shvatiti ono 
danas koje se ovdje javlja kao aspekt u kojem odgovornost 
intelektualca treba da promatramo. 


Moglo bi se učiniti da podsjećanje na ova pitanja predstav- 
lja upućivanje na školski put raspravljanja. Međutim, shva- 
ćanja o tome tko je »intelektualac«, šta je »odgovornost« a 
šta »današnjica«, toliko su različita da ova naoko »elemen- 
tarna« pitanja ne smijemo zaobići. To ne znači da sva tri 
pitanja treba da definitivno riješimo prije nego što pri- 
stupimo daljnjem raspravljanju. Ali prije no što se prihvati- 
mo raspravljanja o odgovornosti intelektualca, čini se doista 
nužno da damo bar preliminarni odgovor na ono prvo pi- 
tanje: Tko je taj intelektualac o čijoj odgovornosti hoće- 
mo da raspravljamo? 


U svakodnevnom životu, nauci i filozofiji ima mnogo različi- 
tih shvaćanja ili teorija o tome tko je intelektualac. Nijedno 
od ovih nije ni opravdano ni neopravdano u nekom apsolut- 
nom smislu. Nema nikakvih apsolutnih pravila ni propisa za 
upotrebu riječi. Tako se može činiti da smo slobodni da upo- 
trijebimo riječ »intelektualac« na bilo koji konsistentan ili 
čak i nekonsistentan način koji želimo. Ne možemo da je 
upotrebljavamo na općenito prihvaćen način, jer takvog 
mačina nema. Ima mnogo različitih definicija »intelektual- 
ca«, pa moramo izabrati jednu od njih ili pronaći neku bo- 
lju. Naravno, ako želimo tvrditi da smo napravili dobar iz- 

bor ili pronalazak, moramo biti u stanju da navedemo bar 
neke razloge. 


»Zločinac« je čovjek zločina, netko tko je počinio ili je bar 
pokušao da počini (ili da organizira) zločin. Nije li »intelek- 
tualac« slično tome čovjek intelekta, netko tko je počinio 
ili bar pokušava da počini zločin mišljenja? U toku vjekova 
mnogi su progonjeni i kažnjavani zato što su se drznuli da 
počine taj zločin. Tako su u novije vrijeme mnogi bili skloni 
da se doduše nazivaju »intelektualcima«, ali da apstiniraju 
od zločina što ga taj naziv sugerira. Da li je to dovoljan raz- 
log da se taj naziv primjenjuje na svakog tko hoće da ga 
prihvati ili bi trebalo da ga rezerviramo za one kod kojih in- 
telekt igra neku istaknutu ulogu, npr. za one koji su u svom 
bivstvovanju bitno određeni intelektom? Ako se opredije- 
limo za drugu mogućnost, tada treba da odgovorimo i na pi- 
tanje o kriteriju kojim se može utvrditi da je netko u svom 
bivstvovanju doista bitno određen intelektom. 


Prema jednom dosta proširenom mišljenju intelektualac je 
čovjek s određenim školskim kvalifikacijama i napose s aka- 
demskim stupnjevima, čovjek sa svjedodžbama i diplomama. 
Ali kakve kvalifikacije ili diplome treba da postignemo da 
bismo se kvalificirali za intelektualca? Odgovor, ukoliko bi 
bio moguć, ne bi mogao biti univerzalan, on bi morao zavi- 
siti od »mjesta i vremena«, od postignutog nivoa obrazova- 
nja i kulture u određenoj naciji ili regiji, a napose i od pos- 
tignutog nivoa obaveznog školovanja i neobaveznog odgo- 
ja. S druge strane, ni u tačno specificiranoj situaciji odgo- 
vor vjerovatno ne bi mogao biti odsječan, već bi morao do- 
pustiti gradacije počinjući od ne-intelektualaca, preko po- 
luintelektualaca do pravih intelektualaca raznih stupnjeva, 
uključujući i one koje nazivamo »visokim« ili »vrhunskim« 
intelektualcima. Međutim, čak i tako specificirani odgovor 
bio bi sporan, jer bi počivao na pretpostavci da je učenje ili 
odgoj putem regularnih škola pravi put za razvijanje inte- 
lekta, jedini ili bar najbolji način da se ostvare intelektual- 
ne mogućnosti čovjeka. Nije teško vidjeti slabosti takve pret- 
postavke. Pitanje da li škole više pomažu da razviju inte- 

lekt ili da ga ubiju nije baš sasvim jednostavno. Međutim, 
čak ako i pretpostavimo da je školski odgoj (uključujući i 
onaj visokoškolski) najbolji način da se razvije intelekt, os- 
taje pitanje, s jedne strane, da li je to jedini način da se po- 
stigne neki intelektualni nivo, nisu li razni oblici ne-institu- 
cionalnog odgoja i samoodgoja (odnosno samoobrazovanja) 
sposobni da pruže sličan rezultat, a s druge strane, može li 
neka diploma, čak i kad bi služila kao dokaz za postignuti 
intelektualni nivo, ujedno služiti kao garancija da će postig- 
nuti nivo biti sačuvan. 


U želji da izbjegnemo ovaj prigovor, mogli bismo pokušati 
da definiramo intelektualca ne kao čovjeka s određenim 
školskim kvalifikacijama i diplomama, nego kao onog tko 
je doista postigao i sačuvao neki intelektualni nivo, kao čo- 
vjeka razvijenih intelektualnih sposobnosti koji je akumuli- 
rao i znao da sačuva određenu količinu znanja i kulture i 
koji svoj sud o određenom slučaju bazira na stečenom zna- 
nju i izvodi po pravilima intelekta. Pokušaj te vrste mogao 
bi se naći u članku Roberta Michelsa »Intelektualci« (»In- 
tellectuals«) u Enciklopediji društvenih nauka (Encyclopedia 
of Social Sciences) koji započinje slijedećom definicijom: 
»Intelektualci su lica koja posjeduju znanje ili u užem smis- 
lu oni čiji sud zasnovan na razmišljanju i znanju potječe ma- 
nje direktno i ekskluzivno iz osjetnog opažanja nego što je 
to slučaj kod ne-intelektualaca.«? 


Međutim, da li je doista dovoljno posjedovati neko znanje 
ili, što je tek nešto više, posjedovati znanje i razmišljajući 
zasnivati na njemu svoj sud, da bi se bilo intelektualac? Ne- 
ma sumnje, neki ljudi su skloni da upotrebljavaju svoj in- 
telekt samo za prikupljanje gotovog znanja, za njegovo go- 
milanje u pamćenju i za njegovo upotrebljavanje kao osno- 
ve za suđenje. Međutim, da li je to jedina dopuštena upot- 
reba intelekta? Da li je on doista pretežno receptivna spo- 
sobnost? 


' Encyclopedia of the Social Sciences, Edited by E. Seligman & A. 
Johnson, Volume, VIII, p. 118. 

Jedan odgovor na to pitanje (sigurno ne konačni) mogao bi 
biti da intelekt nije samo sposobnost prikupljanja znanja, 
nego također sposobnost proširivanja i primjenjivanja zna- 
nja, jednako kao i sposobnost njegova prenošenja i pre- 
davanja drugima. Intelektualci u tom smislu bili bi samo 
oni posjednici znanja koji su aktivno angažirani u njegovom 
unapređivanju ili u njegovom predavanju drugima, a napose 
oni čija se egzistencija ili životna aktivnost sastoji u opera- 
cijama sa znanjem, oni koji su zaposleni u radu ili u pozivi- 
ma što se obično zovu ne-manuelnim ili intelektualnim (pro- 
fesori, učitelji, pisci, umjetnici, liječnici, tehničari etc.). 


Takav pojam »intelektualca« izrađen je u Rusiji 19. vijeka 
i za njegovo označavanje upotrijebljen je kolektivni izraz 
»inteligencija«. Međutim on se može naći i u spomenutom Mi- 
chelsovom članku, koji ga očito ne shvaća kao negaciju 'po- 
četne definicije, nego prije kao njenu razradu. »Premda su 
najtipičniji intelektualci akademski ljudi ili nastavnici na 
visokoškolskim ustanovama, bilo bi pogrešno da se intelek- 
tualci definiraju pomoću akademskih ispita; oni su doduše 
nužno obrazovani, ali obrazovanje što ga posjeduju može 
široko varirati po kvantiteti i tipu od jednog slučaja do dru- 
gog. Poluobrazovani' čovjek, 'vječni student', čak i auto- 
didakt — svi su oni intelektualci ukoliko asimiliraju mate- 
rijal spoznaje i upotrebljavaju ga u duhovnom radu, ukoli- 
ko se profesionalno bave stvarima duha.«? 


Međutim, da li su doista svi obrazovani ljudi »ukoliko oni 
asimiliraju materijal spoznaje i upotrebljavaju ga u duhov- 
nom radu, ukoliko se profesionalno bave stvarima duha« 
samim tim intelektualci? Mogu li se intelektualcima smatra- 
ti i uski specijalisti, ljudi koji se »stvarima duha« bave pro- 
fesionalno tako da asimiliraju materijal spoznaje i upotreb- 
ljavaju ga na jednom uskom području ili sektoru realnosti, 
a nisu zainteresirani ni za kakvo šire intelektualno pitanje? 
Nije li suprotno prirodi intelekta da ga ograničavamo na ne- 
ko specijalno područje? 


* Op. cit., p. 118. 

Mogu li se intelektualcima smatrati čak i ljudi koji upot- 
rebljavaju svoj intelekt na širem području prirodnih nauka 
i njihove tehničke primjene, ali nemaju interesa za književ- 
nost i umjetnost, za sudbinu čovjeka i za tegobe društva? 
Nije li ekskluzivno ograničavanje intelekta na polje prirod- 
nonaučnog i tehničkog znanja i razmišljanja neadekvatno 
prirodi intelekta? Drugim riječima, mogu li se predstavnici 
»naučno-tehničke inteligencije« smatrati intelektualcima ili 
bi taj naziv trebalo rezervirati za »humanističku inteligenci- 
ju«, za ljude koji su aktivni na polju umjetnosti i humanis- 
tičkih nauka? 


Tendencija da se naučna i tehnička inteligencija promatra 
kao viši sloj zanatlija, a da se humanistička inteligencija i- 
dentificira s intelektualcima prilično je proširena. Među- 
tim, možemo li priznati intelektualcima sve članove jednog 
formalno definiranog društvenog sloja (kao što je »humanis- 
tička inteligencija«), bez obzira na to da li je on primarno 
definiran školskim obrazovanjem posvjedočenim diplomom 
ili radom na određenom području potvrđenom radnom knji- 
žicom, dekretom ili ugovorom? Treba li da smatramo inte- 
lektualcima sve one koji zarađuju za život djelatnostima na 
»polju duha«, uključujući i one čija je upotreba duha potpu- 
no nekritička, nekreativna, bez imaginacije, i usto vođena 
duhu stranim ciljevima? I da li je svatko tko na ograniče- 
nom području ili u ograničenoj mjeri pokazuje znakove kri- 
tičkog mišljenja ili duhovnog stvaralaštva samim tim inte- 
lektualac? Da li je intelektualac svaki naučni radnik ili uni- 
verzitetski profesor samo ako djeluje na području humanis- 
tičkih nauka? Svaki pjesnik ili slikar, čak i ako nema nikak- 
vih drugih intelektualnih interesa? 


Nije li intelektualac kritički i kreativni duh koji je sposoban 
ne samo da pruži neki parcijalan ili poseban doprinos proši- 
renju spoznaje i kulture, nego također da prekorači pod- 
ručje svoje posebne kreativnosti, da se odnosi prema cjeli- 
ni života i društva, zauzimajući kritičko stanovište prema 
postojećem i dajući ideje za budućnost, kazujući »ne« i »da« 
onome što se zbiva ili bi se moglo dogoditi? 

Mišljenje o intelektualcu kao o kritičkom misliocu i o krea- 
tivnom duhu prilično je prošireno. Da bi ono postalo preci- 
znije, trebalo bi odgovoriti na više daljnjih pitanja, kao na 
primjer: Da li je funkcija intelektualca isključivo ili primar- 
no da misli kritički negirajući postojeće ili bi trebalo da on 
primarno predlaže neke pozitivne alternative postojećem? 
Može li intelektualac ostati na polju čiste teorije ili on treba 
da se »angažira« za svoje ideje i »praktično«? 


Umjesto da naprečac odgovaramo na ova pitanja, pogledaj- 
mo najprije šta ona pokazuju: raspravljanje o tome tko je 
intelektualac dovelo nas je do pitanja šta on treba da čini. 
Drugim riječima: raspravljanje o biti intelekualca dovelo nas 
je do pitanja o njegovoj odgovornosti, 


Pitanje o odgovornosti intelektualca ponovo se pojavilo pred 
nama prije nego što smo završili započetu diskusiju o biti 
intelektualca i prije nego što smo uopće započeli diskusiju 
o pitanju šta je odgovornost. Da li da ipak pokušamo ostati 
pri pitanju o biti intelektualca ili da započnemo diskusiju 
o biti odgovornosti? Možda bismo mogli pokušati da bez 
daljnjeg odlaganja uđemo u diskusiju o odgovornosti inte- 
lektualca, polazeći pri tom od onog pojma intelektualca koji 
smo već djelomično razjasnili i od onog pojma odgovornosti 
kojim se većina ljudi praktično služi, pretpostavljajući ne- 
kritički da je poznat i jasan. Diskusija o odgovornosti inte- 
lektualca može se pokazati kao dobar put da dalje razjasni- 
mo skicirano shvaćanje intelektualca i ujedno da bar donek- 
le razjasnimo i pitanje o odgovornosti uopće. 


Ne namjeravam da nabrajam ili razmatram sve poznate ni 
pogotovu sve moguće teorije o odgovornosti intelektualca, 
ali mislim da bi nam kritičko raspravljanje o nekima, koje 
se čine najproširenije i najtipičnije, moglo pomoći da dođe- 
mo i do one najadekvatnije. Stoga ću ukratko razmotriti če- 

tiri tipične teorije. Ova podjela na četiri teorije može se uči- 
niti sporna, jer izgleda da se većina najproširenijih teorija o 
odgovornosti intelektualca može podijeliti u dvije glavne gru- 
pe. Jedna bi bila grupa teorija po kojima intelektualac, ako 
hoće da izvrši svoju dužnost i ostane intelektualac, mora 
aktivno sudjelovati u javnom životu (uključujući društveno- 
“politički život) ili u najmanju ruku u nekim njegovim as- 
pektima. Druga grupa obuhvaćala bi teorije koje smatraju 
da intelektualac, ako želi da ostane intelektualac, ne smije 
aktivno sudjelovati u javnom životu, ni napose u politici. 
Međutim, u svakoj od ove dvije glavne grupe možemo razli- 
kovati dvije podgrupe. Među teorijama koje tvrde da inte- 
lektualac treba da sudjeluje u javnoj djelatnosti možemo 
razlikovati podgrupu koja smatra da su intelektualci po- 
zvani da igraju odlučnu, vodeću ulogu u društvenom životu, 
i to kao poseban društveni sloj koji ne treba da se združi ni 
s jednim drugim slojem ni klasom, i podgrupu koja smat- 
ra da su intelektualci suviše slabi za samostalnu društvenu 
ulogu pa treba da se angažiraju pridružujući se nekim ja- 
čim društvenim snagama koje igraju ili mogu igrati odlučnu 
ulogu u društvu. Među onima koji smatraju da intelektualci 
ne treba da se aktivno angažiraju u društvenoj djelatnosti, 
ni napose u politici, možemo također razlikovati dvije glav- 
ne podgrupe. Jedna tvrdi da ostajući po strani od javne dje- 
latnosti i napose od politike intelektualci treba da se zani- 
maju za nju i da je pokušavaju objasniti analizom ili su- 
dom na daljinu ili izvana. Druga grupa tvrdi da intelektualci 
ne treba uopće da budu zainteresirani za društvenu djelat- 
nost, ni posebno za politiku, da treba da je prepuste njenim 
efemernim interesima i posvete se trajnim zadacima kultu- 
re, stvarajući nova duhovna dobra i vrijednosti za čovječan- 
stvo. 


Predložena podjela svih dosadašnjih teorija o odgovornosti 
intelektualca na dvije glavne grupe sa po dvije podgrupe 
«dakle na četiri glavne teorije) sigurno je shematska i gruba, 
ali za nas ovdje može biti zadovoljavajuća, jer tu nije riječ 
ni o historiji ni o iscrpnoj tipologiji dosadašnjih teorija o 
intelektualcima. Kratko ispitivanje četiri navedena tipa teo- 

rija trebalo bi nam samo pomoći da naznačimo naše vlasti- 
to stanovište. Stoga se i razmatrajući te tipove teorija može- 
mo ograničiti samo na neke »primjere« unutar njih. 


Unutar prve podgrupe, među teorijama prema kojima inte- 
lektualci treba da sudjeluju u društvenom životu i treba 
da igraju samostalnu ulogu u njemu, možda je najzanimlji- 
vija i zaslužuje najveću pažnju ona najradikalnija, prema 
kojoj bi intelektualci trebalo da budu vladari društva. 


Kao što je poznato, ideja o intelektualcima kao vladarima 
društva ima svog prethodnika ili prvog velikog predstavnika 
u Platonu. Nju su kasnije prihvatili mnogi važni društveni 
mislioci, a napose mnogi graditelji velikih utopija. Dovolj- 
no je podsjetiti na T. Campanellu čijim Gradom Sunca (Ci- 
vitas Solis) upravlja birokratski organizirana i hijerarhijski 
strukturirana grupa intelektualaca. Čak i u naše vrijeme 
ta je ideja možda skrivena primisao mnogih intelektualaca, 
ali se češće može čuti kao optužba iz usta onih što sumnjiče 
intelektualce, nego iz usta samih intelektualaca. Ipak, to ni- 
je ideja koju baš nikad nitko nije eksplicitno branio, čista fi- 
kcija koja je uvedena samo radi potpunosti pregleda ili ra- 
di zadovoljenja kritičara. Jedan od onih koji su imali smje- 
losti da je javno izraze i u određenoj mjeri brane bio je 
Herbert Marcuse. U intervjuu što ga je dao nedjeljniku 
Der Spiegel (No 35/1967), zatražen da objasni svoju tezu o 
nužnosti prethodne cenzure kako bi se spriječila zloupotreba 
štampe protiv mira, progresa i slobode, a napose da specifi- 
cira tko bi uzeo na sebe taj zadatak ili ulogu cenzora, on je 
odgovorio: »Cenzuru bi trebalo da vrše ljudi koji su svojim 
idejama i svojim djelovanjem posvjedočili da znaju za dane 
mogućnosti života bez tjeskobe i ugnjetavanja i koji rade 
na realiziranju tih mogućnosti — ljudi koji su naučili šta u 
nekoj danoj povijesnoj situaciji može biti ono istinito, dobro 
i lijepo.«“ Upitan nije li to platonski ideal, on je dao poziti- 


* Wir leben in der Weltrevolution, Gesprache mit Sozialisten, hrsg. 
von Georg Wolff, mit einer Einleitung von Dieter Brumm, Miinchen 
1971, S. 40 (uz daljnje citate iz ove knjige stranice su označene u 
glavnom tekstu u zagradi). 

van odgovor uz djelomičnu ogradu: »Upravo to, bez platon- 
ske okrutnosti. Znam da time upadam u mišolovku. Ali uz- 
gred, htio bih izričito reći: Ja sam potpuno svjestan toga 
da u Platonovoj Državi stoje direktno grozne stvari i ja to, 
boga mi, ne želim oživljavati. Ali ako pogledate osnovnu ide- 
ju: šta zapravo kaže Platon? Platon kaže da bi zdravom dr- 
žavom trebalo da vladaju samo oni koji su naučili kakve su 
mogućnosti čovjeka, koji materijalni i intelektualni uslovi 
moraju biti ispunjeni da bi se garantirao najbolji mogući 
razvoj čovjeka u društvu.« (41) 


Upitan šta bi on lično učinio kao vladar da mu netko dođe 
s nekom žalbom i da ga recimo upita: »Zašto ste gospodine 
Marcuse zabranili moj članak?« — Marcuse je odgovorio: 
»Kao prvo, ja o toj stvari ne odlučujem sam, jer čak ni pla- 
tonska diktatura nije diktatura jednog pojedinca. A zatim 
ćemo reći: Dajte da vidimo vaš rad, ako nas uvjerite, neka 
se članak objavi.« (41) Razjašnjavajući svoj tadašnji stav o 
ulozi proletarijata i intelektualaca, Marcuse imeđu ostalim 
kaže: »Zašto baš današnji proletarijat treba da bude ona kla- 
sa od koje dolazi spas? Marx je vidio socijalističko društvo 
kao ukidanje proletarijata.« (42) I dalje: »Revolucionarna in- 
teligencija može doći na vodstvo samo putem socijalne i po- 
litičke revolucije. Akcija onih koje vi nazivate masom jest 
pretpostavka. Htio bih ukazati na to da zbiljski revolucio- 
narni ciljevi i interesi nisu nužno identični s ciljevima masa. 
Dopustite da to pokušam izložiti nešto opširnije: Ako smje- 
ramo na totalnu promjenu društva ili u smislu Marxa na 
prijelaz vlasti od jedne klase drugoj, s bitno različitom or- 
ganizacijom proizvodnje i odnosa proizvodnje, onda to još 
ne bi bilo oslobođenje, kad bi ljudi koji bi trebalo da pre- 
uzmu i vrše novu vlast i da postave nove ciljeve bili po tipu 
isti kao u postojećem društvu. Tada biste imali samo zamje- 
nu jednog sistema vladavine nekim drugim sistemom vlada- 
vine. Bilo bi potrebno da u tom prijelazu zbiljski nove pot- 
rebe, novi ciljevi i novi načini zadovoljavanja otpočetka vo- 
de tu promjenu.« (42—43) 

Međutim, na izričito pitanje treba li da novog čovjeka stvori 
»jedna diktatura intelektualaca, Platonovih filozofa-kralje- 
va«, on je odgovorio negativno, odnosno tek napola pozitiv- 
no: »Ne, ali intelektualci bi mogli i trebali da izvrše priprem- 
ni rad. Vjerujem da revolucija tendira odgojnoj diktaturi 
koja bi se u svom ispunjenju ukinula.« (45) 


Marcusea nismo citirali da bismo detaljno analizirali njego- 
ve specifične poglede o odgovornosti intelektualaca. Njego- 
vi pogledi o tom pitanju vrlo su složeni pa bi bilo nepraved- 
no da o njima sudđimo na osnovu nekoliko istrgnutih citata 
iz jednog intervjua. Te su rečenice ovdje citirane djelomično 
kao potvrda za tezu da još ima značajnih mislilaca koji pro- 
matraju Platonov ideal s izvjesnom simpatijom, a djelomič- 
no kao ilustracija koja pokazuje u kom smislu takvi su- 
vremeni mislioci smatraju Platonov ideal prihvatljivim i o- 
stvarljivim. Kao što to vidimo već iz gornjih citata, Marcuse 
nije spreman da prihvati vladavinu intelektualaca kao ide- 
alni oblik vladavine, nego samo kao nužnu prolaznu fazu 
razvoja. 


Za tezu da bi intelektualci trebalo da vladaju društvom (i 
prema tome da se bore za vladajuću poziciju) tradicionalno 
su navođena dva glavna razloga: 


Prvo, intelektualci znaju kakvo bi društvo bilo najbolje za 
ljude, kako bi ono trebalo da se organizira da učini moguć- 
nim sretan i pravedan život. 


Drugo, od njih se može očekivati da će kao ljudi uma dje- 
lovati u skladu s interesima uma, i napose u skladu sa svo- 
jim znanjem o najboljem društvu i životu, a ne na osnovi 
nekih sebičnih interesa. 


Makoliko ti razlozi izgledali jaki, čini se da se protiv vlada- 
vine intelektualaca mogu iznijeti još jači. 


Prije svega, ideal trajne vladavine intelektualaca kao onih 
najmudrijih, koji najviše znaju, prilično je ograničen druš- 

tveni ideal, jer on pretpostavlja da je neka vrsta vladajuće 
grupe ipak potrebna društvu, da se ne može zamisliti takva 
društvena organizacija u kojoj bi svi zainteresirani mogli da 
odlučuju o svom zajedničkom životu. Mislim da je mnogo 
radikalniji ideal samostvaralačkog, samoupravnog društva, 
u kojem je prevladana podjela na one koji vladaju i one ko- 
jima se vlada. To je po svemu sudeći i mišljenje Marcusea, 
koji čak i u navedenom pasusu govori o odgojnoj diktaturi 
kao o prolaznoj fazi. 


Međutim, pitanje je da li je odgojna diktatura intelektualaca 
mogućna čak i kao prolazna faza i da li bi ona bila poželjna 
kako s gledišta društva tako i s gledišta intelektualaca. Čini 
se da je ta ideja praktički nemoguća ili jedva moguća, no da 
bi, čak i kad bi bila moguća, bila ne samo nepoželjna nego 
čak i opasna s mnogih gledišta. 


Prije svega, vrlo su opasni svi oni društveni projekti koji 
slikajući neko idealno buduće stanje traže da »privremeno«, 
»zasad« idemo u suprotnom pravcu. Ako čovjek jednom kre- 
ne u suprotnom pravcu, može biti teško da promijeni smjer. 
»Privremene« mjere suprotne proklamiranom idealu mogu 
biti opravdane samo ako su izazvane nekom doista izuzet- 
nom situacijom (elementarnom katastrofom, epidemijskom 
bolešću, građanskim ratom i sl.) i uvedene na predvidljivo 
kratko vrijeme. Ali »privremenost« u smislu neodređenog 
budućeg perioda uvijek je vrlo opasna. To je pokazao pri- 
mjer staljinističke interpretacije diktature proletarijata. U 
toj interpretaciji diktatura proletarijata bila je shvaćena kao 
posebni »prijelazni period«, bitno različit i od kapitalizma 
i od socijalizma, kao period u kojem je dopuštena neograni- 
čena upotreba vlasti i nasilja u eliminiranju navodnih ne- 
prijatelja socijalizma, u preodgajanju većine naroda i u nje- 
govom izvođenju na put socijalističke izgradnje, a napose u 
prisiljavanju na maksimalne napore u izgradnji teške indu- 
strije i općenito jake ekonomije koja bi mogla služiti kao 
pouzdana ekonomska baza za buduće socijalističko društvo. 
Gruba eksploatacija radnika i ograničavanje demokratskih 
prava, dvije crte koje se mogu promatrati kao korak unatrag 

čak i u poređenju s razvijenom buržoaskom demokratijom, 
objašnjene su ne kao cilj po sebi, nego kao sredstvo i naj- 
kraći put ka budućem prosperitetu i slobodi socijalističkog 
društva. Međutim, kad se nasilje i teror jednom uvedu kao 
legitimna sredstva za rješavanje društvenih problema, oni 
se ne mogu jednostavno eliminirati u nekoj kasnijoj fazi. 
Tok povijesnih događaja na sreću nije nikad apsolutno de- 
terminiran prethodnim razvojem, te se ponekad može pre- 
okrenuti i u nekoj tački u kojoj već izgleda neizmjenjiv, ali 
takvo preokretanje najčešće je bolno i praćeno velikim po- 
tresima i teškoćama. 


Suprotno staljinistima, koji su akcentirali »diktaturu«, Marx 
je stavljao akcent na »proletarijat«. Smatrajući da je bur- 
žoaska demokracija uvijek svojevrsna diktatura buržoazi- 
je, Marx je proklamirao diktaturu proletarijata kao nužnu 
fazu na putu od diktature buržoazije u socijalizam. Time je 
on proklamirao nužnost da se uži tip demokracije (buržoas- 
ka demokracija) zamijeni širim tipom (proleterskom demo- 
kracijom). Osnovna je ideja bila da put od ugnjetačkog i 
eksploatatorskog klasnog društva do slobodnog besklasnog 
društva, u kojem neće biti specijalnih klasa ni grupa uprav- 
ljača, vodi preko neposrednog proširenja grupe na vlasti, 
preko zamjene uže (buržoaske) diktature širom (proleter- 
skom). Da je to bila njegova ideja, pokazuje napose i nje- 
gova analiza Pariske komune, koju je on promatrao kao ob- 
lik diktature proletarijata i ujedno kao oblik proširenja de- 
mokracije. 


Za razliku od diktature proletarijata u prvobitnom Marxo- 
vom smislu diktatura intelektualaca značila bi prelaženje 
vlasti od jedne uske grupe (buržoazije) drugoj (intelektual- 
cima), dakle ne bi značila neko neposredno proširenje de- 
mokracije. Doduše, može se činiti da je tu razlika kvalita- 
tivna ili principijelna, jer su to bitno različite grupe. Eksplo- 
atatorska klasa, čija je bit upravo u eksploataciji, ne može 
se upoređivati s društvenim slojem čija je bitna funkcija 
razvijanje i primjena intelekta. Ova razlika svakako nije 
beznačajna. Intelektualac je doista bitno različit i od kapi- 

talista i od birokrata — ukoliko on ostaje intelektualac. No 
može li intelektualac ostati intelektualac postajući upravlja- 
čem društva? 


Intelektualci koji bi postali vladajuća grupa u društvu, ako 
bi to nekim čudom uopće mogli postati, postali bi tim sa- 
mim nešto bitno drugo (vladajuća grupa) i veliko je pitanje 
da li bi oni kao članovi vladajuće grupe mogli zadržati svoja 
svojstva kao intelektualaca. Kao intelektualci oni bi trebalo 
da misle kritički o cjelini društvenih odnosa unutar kojih 
su se našli na upravljačkom položaju i o mogućnosti i pu- 
tevima prevladavanja vlastite vladavine. Kao članovi vlada- 
juće grupe oni bi naprotiv bili u iskušenju da misle o moguć- 
nostima održavanja svoje vladavine i o otklanjanju smetnji 
za nju. Međutim, što je još gore, da bi uopće postali vlada- 
juća grupa, intelektualci bi trebalo da se ponajprije anga- 
žiraju u političkoj borbi za vlast. Oni bi trebalo da postanu 
političari. Međutim, politika ima svoje vlastite zakone, koji 
su rijetko zakoni intelektualnog poštenja i znanja. Intelek- 
tualci koji su postali političari morali bi se ponašati kao po- 
litičari ili bar nekonsekventno, djelomično kao intelektualci, 
a djelomično kao političari. U svakom slučaju, sugestija da 
intelektualci mogu ispuniti svoje odgovornosti u društvu pos- 
tajući političari znači da oni ne mogu ispuniti bilo kakve od- 
govornosti ostajući intelektualci. 


Po drugoj teoriji koju ćemo razmotriti intelektualci bi tre- 
balo da se angažiraju u javnoj djelatnosti i napose u politi- 
ci, ali ne snivajući da postanu upravljači društva. Takvo je 
snivanje, prvo, nerealistično, jer su oni suviše malobrojna 
i slaba grupa da bi imali realne izglede za dolazak na vlast, 
drugo nedemokratsko, jer bi njihovim začudnim dolaskom 
na vlast bila još jednom uspostavljena diktatura jedne ma- 
njinske grupe, i treće opasno, jer bi takva netipična društve- 
na grupa mogla vladati samo prisiljavajući druge da čine 

nešto suprotno njihovim vlastitim i opće društvenim intere- 
sima. Intelektualci bi, dakle, trebalo da se angažiraju kao jed- 
na od grupa u političkoj borbi, kao sekundarna grupa koja 
podržava one jače društvene grupe što mogu i imaju pravo 
da igraju odlučnu ulogu u društvu. 


To je službena teorija staljinističke interpretacije marksistič- 
ke filozofije, ali to je također dosta prošireno shvaćanje 
među predstavnicima »zapadnog« duha i misli. 


U karakterističnom obliku takvo shvaćanje nalazimo u op- 
širnom članku o intelektualcima objavljenom (pod naslo- 
vom »Intelektualci«) u sovjetskoj Filozofskoj enciklopediji. 


Autor tog članka E. Ambarcumov daje slijedeću definiciju 
inteligencije: »Inteligencija (od lat. intelligens — uman, onaj 
koji shvaća; onaj koji zna; znalac, specijalist) — društveni 
sloj u koji ulaze lica koja se profesionalno bave duhovnim 
radom. Ni u kakvu diskusiju o toj definiciji on ne ulazi, 
po čemu bi se moglo zaključiti da je smatra adekvatnom i 
neospornom. On doduše zna da je prvobitno značenje pojma 
»inteligencija« bilo drukčije, ali očito vjeruje da je to znače- 
nje konačno prevladano onim koje je rezimirano njegovom 
definicijom. Tako umjesto diskusije o navedenoj definiciji 
nalazimo samo kratku informaciju o historiji pojma: »Prvi 
put pojam 'inteligencija' uveo je u upotrebu ruski pisac P. 
Boborykin (u 70-im godinama 19. vijeka). U početku riječ 
'inteligencija' označavala je kulturne, obrazovane ljude s 
progresivnim pogledima. Kasnije su je počeli upotrebljavati 
za lica određenog karaktera rada, određene profesije. Le- 
njin je u pojam intelektualca uključio '... sve obrazovane 
ljude, predstavnike slobodnih profesija uopće, predstavnike 
duhovnog rada (brain worker, kako kažu Englezi) za razliku 
od predstavnika fizičkog rada' (Soč., t. 7, str. 289, primjed- 
ba).« (285) 


* Filosofskaja enciklopedija, Glavnyj redaktor F. N. Konstantinov, 
tom II, Moskva 1962, str. 285 (uz daljnje citate iz ovog sveska stra- 
nice su označene u glavnom tekstu u zagradi). 

Vjerujući da je citiranje Lenjina učinilo nepotrebnom bilo 
kakvu daljnju diskusiju, pa čak i razjašnjenje smisla tog Le- 
njinovog citata ili njegovo upoređivanje s autorovom defini- 
cijom, ostatak svog prilično opširnog članka autor posvećuje 
historijskoj analizi nastanka i razvoja inteligencije od prvo- 
bitne zajednice do više faze komunizma. Pretpostavka na- 
stanka inteligencije u njenom prvobitnom obliku bila je, po 
njegovom mišljenju, »odvajanje duhovnog rada od fizičkog, 
do kojeg je došlo na granici između prvobitne zajednice i 
robovskog poretka« (285), ali tek »s pojavom kapitalističke 
epohe počinje prava historija inteligencije« (286). Nepravu 
i pravu historiju inteligencije od robovlasničkog društva do 
najnovijih faza imperijalizma autor promatra uglavnom s 
gledišta kvantitativnog (apsolutnog i relativnog) porasta ra- 
zličitih grupa tako shvaćene inteligencije, ali također sa sta- 
novišta pripadanja i odnosa tih različitih slojeva inteligen- 
cije prema osnovnim društvenim klasama određenog peri- 
oda. Tako razmatrajući problem inteligencije u epohi impe- 
rijalizma, autor tvrdi da se u tom stadiju porast inteligencije 
akutno ubrzava, te da pored broja njenih članova raste i 
broj »intelektualnih profesija.« »Sloj inteligencije koji je 
u Marxovo vrijeme bio brojčano beznačajan, činio je u U.S.A. 
1960 (bez administrativnog personala) 10,8% samoaktivnog 
stanovništva.« (287) Dijeleći inteligenciju na »proizvodnu 
(tehničku) inteligenciju« i na »inteligenciju u sferi usluga«, 
autor navodi podatke po kojima u suvremenoj fazi brojčana 
jačina prve grupe raste dosta brzo, dok druga grupa, s izu- 
zetkom učitelja, raste relativno sporo. Što se tiče »klasnog 
položaja inteligencije u uslovima suvremenog kapitalizma« 
on je »kao i prije nehomogen. Međutim glavna, sve jača ten- 
dencija sastoji se u njenoj proletarizaciji.« (287) Inteligen- 
cija sve više postaje plijen kapitalističke eksploatacije i 
njen način života se »približava proleterskom« (288). 


Uprkos proletarizaciji, inteligencija se, prema Ambarcumo- 
vu ne suprotstavlja buržoaziji, ne nalazi u sebi dovoljno 
snage da zauzme proletersko stanovište u klasnoj borbi: 
»Uloga osnovne mase inteligencije u društvenoj organizaci- 
ji rada određena je njenim podređivanjem buržoaziji.« (288) 

Čak je i inženjer »u krajnjoj liniji samo poslušni izvršilac 
volje kapitalista« (288), a »veći dio inteligencije koja opskr- 
bljuje društvo duhovnim uslugama također je izvršilac vo- 
lje kapitalističke klase, baveći se ideološkim jačanjem posto- 
jećeg poretka.« (288) 


To ne znači da proletarizacija inteligencije ne utječe na njen 
stav i društvenu ulogu. Naporedo s proletarizacijom inteli- 
gencije u kapitalizmu se vrši i proces stvaranja »radničke in- 
teligencije«. Tko čini tu radničku inteligenciju? »U radničku 
inteligenciju mogu se ubrojiti aktivisti komunističkih par- 
tija u kapitalističkim zemljama, progresivnih sindikata, ko- 
operativa i drugih organizacija radnih ljudi.« (288) 


Međutim, kako stoji sa sviješću, pogledom na svijet intelek- 
tualaca u kapitalizmu? »Pogled na svijet inteligencije u uslo- 
vima kapitalizma općenito se karakterizira individualizmom, 
što je uslovljeno uslovima“ njenog rada i života. Odatle 
izvjesni antagonizam između nje i fabričkozavodskog pro- 
letarijata u raspoloženju i mišljenju. ... Za inteligenta glav- 
nu vrijednost čine njegove lične sposobnosti. Zato se puna 
sloboda manifestiranja njegove ličnosti njemu čini uslovom 
njegovog postojanja. U prošlosti, bez jasne svijesti o svojim 
bitnim interesima, inteligencija se nerijetko odnosila s pot- 
cjenjivanjem prema proletarijatu. Klasici marksizma prim- 
jećivali su da se inteligencija teško podvrgava organizaciji i 
disciplini. Na inteligenciju su vršili i vrše određeni utjecaj 
oni njeni predstavnici koji su dio buržoaske klase ili svjesno 
brane njene interese.« (288) 


U cjelini svijest inteligencije, po Ambarcumovu, jako zaosta- 
je za njenim društvenim položajem. Ipak: »proletarizacija 
vrši utjecaj na njen pogled na svijet. Neposredni ekonom- 
ski interesi guraju inteligenciju ka sve širem sudjelovanju 
u klasnoj borbi radnih ljudi protiv buržoazije.« (288) Tako 
tehnička inteligencija pribjegava štrajkovima i ulazi u sin- 


* Izvinjavam se za stil, ali Ambarcumov na ruskom doista piše »obu- 
slovleno uslovijami.« 

dikalne organizacije fabričkog proletarijata, a »široki krug 
djelatnika nauke i umjetnosti ustaje protiv politike vlada- 
jućih krugova, priklanjajući se pokretu za mir i razoruža- 
nje, premda su te akcije nerijetko uperene samo protiv ne- 
kih manifestacija kapitalizma. U isto vrijeme niz predstav- 
nika inteligencije kapitalističkih zemalja sve više staje na 
stranu socijalizma i ideja marksizma i lenjinizma. Najbolji 
među tim ljudima povezivali su i povezuju svoju sudbinu s 
komunističkim partijama« (u zagradi se navodi desetak ime- 
na, 289). 


Kontradikcije u društvenom položaju i u svijesti inteligen- 
cije u suvremenom kapitalizmu postaju sve oštrije, ali to ne 
znači da je put inteligencije automatski određen samo nje- 
nim klasnim položajem. Njen izbor puta ne određuju samo 
ekonomski razvitak društva i oštrina klasne borbe, nego i 
»subjektivni faktor« — politika radničke klase i njene par- 
tije. »Komunisti razjašnjavaju radnicima stvarni društveni 
položaj osnovne mase inteligencije. Komunističke partije 
ustaju u obranu ekonomskih interesa i dr. interesa inteli- 
gencije, u isto vrijeme potcrtavajući da se bitno poboljšanje 
njenog položaja može postići samo pod uslovom likvidacije 
kapitalizma i izgradnje socijalizma... U suvremenim uslovi- 
ma, kada u kapitalističkim zemljama komunisti vode borbu 
za stvaranje širokog antimonopolističkog fronta, rastu mo- 
gućnosti privlačenja inteligencije na stranu socijalizma.« 
(289) 


Slika inteligencije u kapitalizmu i imperijalizmu, uprkos na- 
izgled optimističkim završnim prognozama, ovdje je više 
nego beznadna. Prema toj slici svijest inteligencije zaostaje 
za njenim realnim društvenim položajem, pa premda se re- 
alno proletarizira, ona ostaje izvršilac volje kapitalističke 
klase i dolazi u konflikt s njom samo ukoliko je u konflikt 
gurnuta »ekonomskim razvojem društva« ili »neposrednim 
ekonomskim 'interesom«, a djelomično ukoliko joj komunis- 
tička partija uspije razjasniti da poboljšanje svog ekonom- 
skog položaja može očekivati samo u socijalizmu. Najveći 
dio inteligencije čini se po ovome nesposoban za bilo kakve 

druge motive osim ekonomskog interesa. Također se čini da 
inteligencija nije sposobna da borbi za socijalizam dade do- 
prinos vrijedan spomena, ni pogotovu da razradi koncepciju 
o značenju socijalizma i o putovima njegove izgradnje. Mak- 
simum onoga što bi se s njom moglo postići bilo bi da se ona 
nekako izvana privuče na stranu socijalizma. Kulminaciju tog 
privlačenja i opredjeljivanja inteligencije za socijalizam, 
marksizam i lenjinizam predstavlja vezivanje njenih najbo- 
ljih predstavnika za komunističku partiju. Socijalizam, mar- 
ksizam i komunistička partija pojavljuju se ovdje kao moć- 
ne snage nezavisne od inteligencije, snage koje se konstitui- 
raju i razvijaju bez iole značajnijeg doprinosa inteligencije, 
a koje sa svoje strane štite i prosvjećuju inteligenciju usput 
je apsorbirajući kao neko nevažno pomoćno sredstvo. Nema 
ni govora o tome da bi inteligencija ili bar neki njen dio bio 
sposoban da dade neki bitan doprinos socijalizmu ili da bu- 
de od značenja za socijalizam, marksizam ili komunizam. Ta- 
kođer se ne smatra mogućnim da neki dijelovi ili predstav- 
nici inteligencije mogu dostići nivo viši od onog što se po- 
stiže priključenjem komunističkoj partiji. Međutim, ako je 
to doista tako, ako socijalizam, marksizam i komunizam na- 
staju bez sudjelovanja intelektualaca, odakle uopće socijalis- 
tičke i marksističke koncepcije? Da li one padaju gotove s 
neba ili su one proizvod neke neintelektualne grupe? Koja 
je to grupa i kako ona stvara i razvija teorijske poglede o 
najtežim pitanjima s kojima se čovječanstvo susreće? 


Ako je već inteligencija u kapitalizmu osuđena na tako jadnu 
ulogu, ne postaje li njena situacija drukčija i bolja u soci- 
jalizmu? Ambarcumov ima poseban odjeljak o »Inteligen- 
ciji u socijalističkom društvu«, i tu saznajemo da je »opći 
zakon socijalističke revolucije i socijalističke izgradnje stva- 
ranje nove inteligencije koja aktivno sudjeluje u stvaranju 
socijalističkog društva« (289). To u prvi mah doista zvuči 
utješno: inteligencija je sposobna da aktivno sudjeluje u 
stvaranju socijalističkog društva. No kako ta aktivnost iz- 
gleda ili može izgledati? Kako dalje saznajemo, Komunistič- 
ka partija Sovjetskog Saveza vodila je »odlučnu borbu« pro- 
tiv buržoaske inteligencije, ali je ujedno nastojala da na 

stranu revolucije privuče »radnu inteligenciju« (koja bi oči- 
to bez tog privlačenja također otišla na pogrešnu stranu). 
To je nastojanje djelomično i uspjelo: »Najbolji predstavni- 
ci ruske inteligencije prešli su na stranu sovjetske vlasti od- 
mah poslije oktobarske revolucije. Već u prvim godinama 
oni su odigrali ogromnu ulogu u širenju kulture među ma- 


sama, u održavanju i razvijanju proizvodnih snaga zemlje.« 
(289) 


»Ogromna uloga« inteligencije, kada malo pažljivije pogleda- 
mo njen opis, ne čini se više tako ogromna. Inteligencija na- 
vodno igra ogromnu ulogu u »širenju kulture u masama«. 
Ako inteligencija samo širi kulturu u masama, mora da tu 
kulturu stvara netko drugi. Tko je taj drugi — autor ne ob- 
jašnjava. S druge strane, inteligencija u socijalizmu navod. 
no igra ogromnu ulogu u »održavanju i razvijanju proizvod- 
nih snaga zemlje«, no to je uloga koju ona ima i u kapitaliz- 
mu i njena uloga koja je ograničuje na nešto što neposredno 
nije promjena društvenih odnosa. 


U strahu da ne pretjera u odavanju priznanja inteligenciji, 
pisac članka odmah iza navedenog priznanja dodaje: »Me- 
đutim, veći dio inteligencije, preplašivši se od revolucije ili 
je zauzeo neutralnu poziciju, računajući na propast ili de- 
generaciju sovjetske vlasti ili je prešao u redove kontrarevo- 
lucije.« (289) Ako je već onaj manji dio inteligencije koji je 
stao na stranu sovjetske vlasti odigrao »ogromnu ulogu«, 
kakvu li je tek ulogu odigrao onaj veći, neutralno-kontrare- 
volucionarni? Ambarcumov o tome šuti. On više voli da da- 
lje priča o podvizima Partije, koja se, naravno, nije mogla 
pomiriti s takvim bluđenjima inteligencije pa je »uzela kurs 
na preodgajanje širokih slojeva inteligencije i njihovo pri- 
vlačenje u socijalističku izgradnju.« (289) Ovi napori parti- 
je donijeli su i svoje plodove: »Glavna masa ruske inteligen- 
cije najzad je postala svjesna duboko humanih ciljeva soci- 
jalističke izgradnje i predala je svoje snage i znanja oslobo- 
đenom narodu. Kao magnet za inteligenciju poslužili su 
grandiozni planovi boljševika za razvijanje ekonomije i kul- 
ture Sovjetske Rusije. — Istovremeno s preodgajanjem sta- 

re inteligencije partija je vodila kurs na najbrže stvaranje 
nove inteligencije iz redova radnika i seljaka.« (289) Ovi 
kombinirani napori Partije — istovremeno preodgajanje sta- 
re i stvaranje nove inteligencije — konačno su doveli do one 
ohrabrujuće situacije koja bi se ukratko mogla opisati sli- 
jedećim riječima: »Ona (socijalistička inteligencija — G. P.) 
aktivno sudjeluje u zajedničkom stvaralačkom radu, pridr- 
žava se socijalističke ideologije.« (290) Ili nešto opširnije: 
»Inteligencija aktivno sudjeluje u stvaranju materijalno-teh- 
ničke baze socijalizma i komunizma, u razvitku nauke i kul- 
ture, u formiranju novog čovjeka.« (290) Nakon što je citi- 
rao niz brojčanih podataka o inteligenciji u Sovjetskom Sa- 
vezu, autor zaključuje s proročanstvom da će u procesu pri- 
jelaza na komunizam »značenje inteligencije stalno rasti«, 
te da će, kako se to kaže u Programu KPSS, u samom komu- 
nizmu inteligencija »prestati da bude posebni društveni sloj« 
(291). 


Tako se inteligencija prema ovom »pridržava« socijalističke 
ideologije i u skladu s tim sudjeluje u zajedničkom stvara- 
lačkom radu. Donekle preko volje inteligenciji se priznaje 
da sudjeluje ne samo u stvaranju materijalno-tehničke baze 
socijalizma i komunizma, nego čak i u razvitku nauke i kut 
ture i u »formiranju novog čovjeka«. Sudjelovanje u ovim 
značajnim djelatnostima sigurno znači neko priznanje, ali 
karakter i stupanj te participacije nažalost nisu bliže speci- 
ficirani. Napose treba žaliti što nije bliže objašnjeno šta 
znači sudjelovanje inteligencije u razvoju nauke i kulture. 


Nakon što je svojom početnom definicijom u inteligenciju 
uključio sve one koji se »profesionalno bave duhovnim ra- 
dom«, a odmah zatim uz pomoć Lenjinova citata odbacio i 
restrikciju sadržanu u riječi »profesionalno« (jer po Lenjinu 
su intelektualci svi »obrazovani ljudi«, svi »predstavnici du- 
hovnog rada«) Ambarcumov je sad došao do senzacionalnog 
zaključka da u socijalizmu čak i predstavnici inteligencije 
sudjeluju u razvitku nauke i kulture. Ova teza, naravno, su- 
gerira da je netko drugi glavni nosilac tog razvitka. Tko bi 

to mogao biti nije jasno, ako inteligencija doista obuhvaća 
sve one koji se bave »duhovnim radom«. 


Gornje primjedbe upućene Ambarcumovu ne treba shvatiti 
kao poricanje svake vrijednosti njegovoj koncepciji. I njoj 
treba odati priznanje, u najmanju ruku za to što je realistič- 
nija od koncepcije po kojoj intelektualci treba da vladaju 
društvom. Bit je koncepcije ovog sovjetskog ideologa da in- 
telektualci umjesto da pokušavaju zavladati društvom treba 
da svoje intelektualne sposobnosti stave na raspolaganje vla- 
dajućoj grupi.“ Cilj koji je tako postavljen intelektualcima 
nije jako visok, niti ga je teško postići. Međutim bitno je 
pitanje, nije li on postavljen prenisko ili pogrešno. Jer tra- 
žiti od intelektualaca da samo pomažu vladajućoj grupi, ne 
znači li to tražiti od njih da prestanu biti intelektualci, da 
se odreknu prava na punu upotrebu svojih intelektualnih 
sposobnosti? 


IV 


Treća teorija o odgovornosti intelektualca (ili prva varijanta 
druge glavne teorije) bila bi ona po kojoj intelektualci ne 
treba 'da sudjeluju u javnoj djelatnosti, ni napose u dnev- 


* Ova bitna misao Ambarcumova nije samo neka sovjetska ili istoč- 
noevropska specifičnost. Shvaćanja slična njegovim, samo malo 
drukčije konkretizirana, mogu se pronaći i kod mnogih »zapadnih«, 
napose američkih pisaca. Tako Georg B. de Huszar, u uvodnim po- 

lavljima antologije o »Intelektualcima« veliča engleske i američke 
intelektualce koji su umjeli da povežu »teoriju« i »praksu« na kon- 
struktivan način: »Suprotno francuskim piscima osamnaestog vi 
jeka, kako ih opisuje Tocqueville, i mesijanskim boemima, kako ih 
prikazuje Salomon, mnogi intelektualci uspješno su povezivali teori- 
ju i praksu, postižući tako konstruktivne i trajne rezultate. Tocque- 
ville obraća pažnju na činjenicu da su engleski pisci aktivno sudje 
lovali u javnim poslovima i da nije bilo rascjepa između onih koji 
su pisali o teoriji vlade i onih koji su vladali. Curti pokazuje da je 
na sličan način rascjep između teorije i akcije bio prevladan u ko 
lonijalnoj, revolucionarnoj i postrevolucionarnoj Americi. Mnogi pa- 
triotski intelektualci nisu se ograničavali na pisanu i na izgovorenu 
riječ, nego su se priključivali širokim masama u praktičnom radu 
revolucije. Mnogi od članova Ustavotvorne skupštine bili su intelek- 
tualci koji su bili najuspješniji u *spajanju teorije i praktičnog dr- 
žavništva. Vjera u poželjnost i mogućnost primjene spoznaje na poli- 
tičko djelovanje preživjela je sve do ranih godina Republike.« (p. 9) 

noj politici te treba da se drže daleko od nje, ali moraju biti 
zainteresirani za društveni život, pa i za politiku, moraju ih 
promatrati i analizirati s jednog nepristranog, kritičkog sta- 
novišta, pokušavajući da utječu na društvena zbivanja iz- 
vana. 


Unutar ovog općeg gledišta ima opet mnogo različitih vari- 
janti. Kao karakterističan primjer razmotrit ćemo shvaća. 
nje Karla Mannheima, izraženo u njegovoj knjizi Ideologija 
i utopija. Pretpostavljajući da su Mannheimova shvaćanja 
inače dobro poznata, podsjetit ću ukratko samo na one mo- 
mente koji su posebno zanimljivi za naš problem. 


Raspravljajući o mogućnosti nepristranog sintetičkog pogle- 
da na društvo, Mannheim misli da takvo stanovište, osjet- 
ljivo za dinamičku prirodu društva i za njegovu cjelinu, ne 
može razviti neka klasa koja zauzima srednju poziciju, nego 
samo »jedan relativno besklasni sloj koji nije suviše čvrsto 
smješten u društvenom prostoru.«" Taj neukotvljeni, »rela- 
tivno besklasni« sloj Mannheim, služeći se terminologijom 
Alfreda Webera, naziva »društveno slobodnolebdeća inteli- 
gencija« (»sozial freischwebende Intelligenz«, 135). Kritizi- 
rajući shvaćanje po kojem su intelektualci klasa ili dodatak 
nekoj klasi, on napominje da velik broj intelektualaca dola- 
zi iz rentijerskih slojeva. Ali on također insistira na hetero- 
genosti društvenog porijekla i pozicije intelektualaca zbog 
čega je teško da se oni identificiraju s nekom pojedinačnom 
klasom. To ne znači da su oni lišeni bilo kakvog jedinstva. 
Ali njihovo jedinstvo nije u nekom zajedničkom klasnom po- 
ložaju ili stavu, nego u obrazovanju. »Sudjelovanje u zajed- 
ničkom obrazovnom nasljeđu sve više tendira da potisne raz- 
like po rođenju, statusu, profesiji i bogatstvu i povezuje po- 
jedine obrazovane ljude na osnovi obrazovanja što su ga 
dobili.« (155) Po Mannheimu to ne znači da klasne i staleške 
veze pojedinaca uslijed toga potpuno nestaju. Međutim, za 


" Karl Mannheim, Ideologie und Utopie, Dritte, vermehrte Auflage, 
Frankfurt am Main 1952, S. 135 (uz daljnje citate iz Mannheimove 
knjige stranice su označene u glavnom tekstu u zagradi). 

ovu novu osnovu povezivanja karakteristično je da »stvara 
jedan homogeni medij u kojem se ove protivurječne snage 
mogu omjeriti« (136). 


Jedno je od najkarakterističnijih obilježja modernog života 
po Mannheimu upravo to što u njemu intelektualnu djelat- 
nost ne vrši više neki društveno strogo definirani stalež (kao 
npr. svećenici), nego jedan društveni sloj koji je u velikoj 
mjeri »slobodnolebdeći« i koji se regrutira iz sve šire soci- 
jalne baze. Intelektualci su sloj koji jedna sociologija orijen- 
tirana isključivo na klase ne može shvatiti. Taj sloj pred- 
stavlja svojevrsnu sredinu (die Mitte), ali ne u smislu neke 
srednje klase. To ne znači da on lebdi u nekom zrakopraz- 
nom prostoru iznad klasa. On naprotiv »sjedinjuje u sebi sve 
one impulse kojima je društveni život prožet. S povećanjem 
broja i raznolikosti klasa i slojeva iz kojih se regrutiraju 
pojedine grupe intelektualaca povećava se raznovrsnost i po- 
larnost tendencija na obrazovnom nivou koji ih međusobno 
povezuje.« (137) 


To je osnova bitne razlike između članova glavne društve- 
ne grupe i intelektualaca. »Dok je onaj koji direktno sudje- 
luje u procesu proizvodnje, koji je vezan za neku klasu ili 
za jedan poseban način života neposredno i isključivo odre- 
đen svojim specifičnim socijalnim položajem, intelektualac 
će uvijek biti određen ne samo svojim specifičnim klasnim 
afinitetom, nego i duhovnim medijem koji u sebi sadrži sve 
te polarnosti:« (137) Šta je rezultat takve društvene situaci- 
je? Po Mannheimu ona se može pokazati vrlo pozitivna, kao 
izvor važne socijalne energije. »Iz ove društvene situacije 
uvijek je zračila potencijalna energija koja je neprestano 
omogućivala značajnijim predstavnicima tog sloja da raz. 
viju onu društvenu senzibilnost koja je neophodna za uživ- 
ljavanje u položaj snaga u dinamičkom konfliktu; sve je pri- 
tom stalno iznova ispitivano s obzirom na novu svjetsku 
situaciju. Ali upravo zahvaljujući kulturnoj povezanosti, 
došlo je do takvog isprepletanja s cjelinom da se tendenci- 
ja prema dinamičkoj sintezi stalno iznova probijala uprkos 
povremenim prikrivanjima o kojima ćemo još govoriti.« (137) 

Dosad ova potencijalna energija nije bila adekvatno koriš- 
ćena, jer se naglašavala (i prenaglašavala) samo »negativna 
strana« ovog slobodnog lebdenja intelektualaca. Mannheim 
je više zainteresiran za ispitivanje pozitivne strane te mo- 
gućnosti. Po njegovom mišljenju slobodni intelektualci do- 
sad su pokušavali da iziđu iz srednje pozicije krećući jed- 
nim od dva slijedeća puta: «prvo, u velikoj mjeri slobodno 
izabrano priključenje jednoj od mnogobrojnih klasa u su- 
kobu, a drugo, promišljanje o vlastitim korijenima, traženje 
vlastite misije da se bude predestinirani advokat duhovnih 
interesa cjeline.« (138) 


Prvi put, put direktnog priključenja klasama i partijama, 
bio je put neuspjeha, ali ni ti neuspjesi nisu bili uzaludni. 
Stalno ponavljani pokušaji priključenja praćeni stalno po- 
navljanim odbijanjem morali su na kraju krajeva dovesti 
do boljeg shvaćanja smisla i vrijednosti vlastite pozicije u 
društvenom poretku. 


Intelektualci su se, po Mannheimu, obično stavljali na stra- 
nu one klase kojoj je bila potrebna duhovna podrška. Bor- 
bu interesa oni su spiritualizirali pretvarajući je u borbu 
ideja. To spiritualiziranje predstavljalo je, s jedne strane, 
lažnu apologetsku glorifikaciju golih interesa, a s druge 
strane, pozitivno unošenje duhovnih zahtjeva u praktičnu 
politiku. Priključujući se raznim partijama i klasama, inte- 
lektualci su ipak uspijevali da u određenoj mjeri utječu na 
njih. Ovo iskustvo pokazalo je tako u čemu se sastoji »so- 
ciološka specifičnost i misija tog slobodnolebdećeg sloja« 
(160). 


Drugim riječima, i neuspjesi i uspjesi intelektualaca na prvo- 
spomenutom putu upućivali su i upućuju na drugi put kao 
onaj koji više obećava. A taj drugi put sastoji se upravo u 
»konkretnom osvještenju vlastite društvene pozicije i misije 
koja odatle proizlazi« (139). 


Intelektualci imaju misiju koja proizlazi iz njihove društve- 
ne pozicije. Kakva je to pozicija i u čemu je misija? Prema 

Mannheimu istraživanje mogućnosti samostalne politike in- 
telektualaca vjerovatno bi pokazalo da takva politika u sa- 
dašnjoj fazi, u vremenu masovnih borbi za klasne interese, 
nije moguća. To međutim ne znači da im njihova posebna 
pozicija ne omogućuje da postižu ponešto što je za cijeli 
društveni progres od nenadoknadivog značenja. Najvažnije 
je među tim dostignućima otkrivanje pozicije s koje je mo- 
guća jedna cjelovita orijentacija u zbivanjima. Tako oni mo- 
gu igrati ulogu stražara u onom što bi inače bila mrkla noć. 


Drugim riječima: »Dok je kod slojeva koji su određeni više 
ili manje jednoznačnim društvenim položajem politička od- 
luka već predodređena, kod intelektualaca postoji mnogo 
šire područje izbora i u skladu s tim potreba za totalnom 
orijentacijom i sintezom.« (140) Ova predispozicija ili po- 
treba za totalnom orijentacijom ostaje kod intelektualca, po 
Mannheimu, čak i kad se on priključio nekoj partiji. Pred- 
stavlja li ova sposobnost da se stekne šire stanovište samo 
neki nedostatak? Nije li u njoj i neka misija? »Samo onaj 
tko doista ima izbor zainteresiran je da sa svih strana raz- 
motri cjelinu društvene i političke strukture. Samo u onom 
vremenskom razdoblju i u onoj fazi istraživanja koja je po- 
svećena razmišljanju treba potražiti sociološko-logičko mjes- 
to nastanka jedne sintetičke perspektive. Istinska odluka 
moguća je samo pod uslovima slobode zasnovane na mo- 
gućnosti izbora koja je konstitutivno prisutna kao takva i 
nakon odluke.« (140) 


Šta dakle možemo očekivati od intelektualca danas? »Da- 
nas, više nego ikad od postojanja takve dinamičke srednje 
grupe može se očekivati da će nastojati da izvan partijskih 
škola stvori forum u kojem će biti sačuvani perspektiva cje- 
line i interes za cjelinu.« (141) 


Naše vrijeme obilježeno je postojanjem i umnožavanjem 
partijskih škola i partijskim borbama. Šta odatle slijedi? 
»Sve je više poželjno da se bilo na univerzitetima bilo u spe- 
cijalnim visokim školama i vanjski stvori jedna platforma 
koja će služiti njegovanju tog višeg oblika političke nauke. 


230 


... Takva politička sociologija koja primarno ne diktira od- 
luke, nego hoće da pripremi put do odluke, moći će da o- 
svijetli odnose na političkom polju koji dosad jedva da su 
bili viđeni.« (141, 142) 


Na prvi pogled Mannheimova teorija može se učiniti superi- 
orna prethodnima i u velikoj mjeri zadovoljavajuća. S jed- 
ne strane, ona se čini realistična, jer ne zahtijeva od intelek- 
tualaca nešto nemoguće (kao što je to tražila ona prva). S 
druge strane, ona izgleda istinski intelektualna, jer ne izdaje 
stvar intelekta. Ona od intelektualca ne traži da žrtvuje 
svoje intelektualne vrline samo radi nerealističke ambicije 
da postane vladar ili upravljač društva. No ona ne traži od 
intelektualca ni da postane sluga neke druge društvene gru- 
pe ili političke partije. 


Međutim, pažljivije razmatranje pokazuje da i ova teorija 
ima svoje slabosti. Njen prenaglašeni realizam u stvari je 
također nerealističan. 


Ideja da politička nauka ili politička sociologija može bitno 
utjecati na sudbinu društva je nerealna, jer nauka koja pro- 
učava samo dio ili neki posebni aspekt društvene zbilje teš- 
ko da može bitno utjecati na cjelinu te zbilje. S druge strane, 
ne bi bilo čak ni poželjno da jedan poseban pristup, kakav 
može razviti jedna posebna nauka, postane dominantan. Sva- 
ka nauka ima svoje vlastito područje i unutar tog područja 
ona treba da istražuje ono što već jest. Pokušati oblikovati 
društvo prema zahtjevima neke posebne nauke značilo bi ob- 
likovati ga na jednostran način i bez dovoljnog uvažavanja 
cjeline. Koncentrirajući se na postojeće, nauka može otkriti 
njegove specifične »pogreške« ili »nedostatke« i dati neke 
prijedloge za promjenu. Ali ona ne može dati adekvatne 
prijedloge za promjenu društva kao cjeline. Politička nauka 
koja bi pokušala dati šire prijedloge za reorganizaciju druš- 
tva, za njegovo preoblikovanje na pravedniji i racionalniji 
način, time bi prekoračila svoje granice, postala nenaučna, 
ili, drugim riječima, filozofska. Samo mišljenje koje preko- 
račuje granice specijalnih društvenih nauka može shvatiti 

društvo kao cjelinu i mogućnost njegove radikalne izmjene. 
Međutim, to nije jedina slaba strana Mannheimove teorije. 
Ona hoće da bude sintetičko shvaćanje cjeline u kojoj su 
razne perspektive povezane zajedno. Mannheimu se čini da 
vezanje misli uz određenu društvenu klasu nužno vodi jed- 
nostranosti. Njegove nade vezane su uz »slobodnolebdeći« 
stalež koji »sjedinjuje u sebi sve one impulse kojima je druš- 
tveni život prožet«. No da li je eklektičnost doista garant is- 
tine ili je ona negacija biti mišljenja i intelekta? Da li je in- 
telekt samo neka mješavina različitih pogleda ili je on upra- 
vo sposobnost za eliminiranje konfuzije kako bi se postigla 
istina? Da li se zbilja bolje vidi ako je razgledavamo bez 
vlastite pozicije, ili ako joj pristupamo sa stanovišta jedne 
određene pozicije, čiji se partikularni elementi bitno pokla- 
paju s razvojnim tendencijama cjeline? Ovakva i slična pita- 
nja Mannheim ne postavlja. 


V 


Po Mannheimu intelektualci treba da se drže podalje od 
društvenog života i napose od praktične politike, ali treba da 
budu zainteresirani za društvena zbivanja i da ih prosuđuju 
izvana, sa strane, sa šireg sintetičkog stanovišta. Radikalni- 
ji stav prema društveno-političkom životu zastupa teorija 
po kojoj pravi intelektualac ne treba čak ni da raspravlja o 
pitanjima javnog ni napose političkog života. Kao čovjek 
koji je sposoban za duhovno stvaranje, on je pozvan da da- 
de neki doprinos svom području (književnosti, umjetnosti, 
nauci, filozofiji), da misli o nehistorijskim, nepolitičkim, 
vječnim problemima čovjeka, ne angažirajući se u efemer- 
nim, malim svađama koje ne mijenjaju ništa od značenja. 


Jedan broj zanimljivih priloga koji razmišljaju u tom prav- 
cu objavljen je u jednom broju francuskog časopisa Argu- 
ments (1960) posvećenom temi »Les Intellectuels«. Nisu svi 
suradnici tog broja zastupali iste poglede, ali neki od njih 
izrazili su prilično slične, provodeći bitnu razliku između 

»intelektualaca« i »filozofa« (»mislilaca«, »pravih intelek- 
razvijena u članku Georgesa Lapassadea »Rousseau i enci- 
klopedisti« (»Rousseau et les Encyclopćdistes«). 


Prema Lapassadeu kritika neke dane inteligencije uvijek 
čini polaznu tačku za filozofsku refleksiju. Primjer filozo- 
fa koji se suprotstavlja intelektualcima svog vremena bio 
je Descartes: »Cilj djela Discours de la Mćthode nije prenoše- 
nje (transmisija) znanja; prenošenje — pozitivna pedagogi- 
ja, reći će Rousseau — to je metoda inteligencije; negativna 
pedagogija, naprotiv, predstavlja metodu filozofije. Ona 
očito uključuje spontanost prirode koja normu svog razvoja 
nalazi u sebi, a ne u kulturi: to je »prirodno svjetlo« za Des- 
cartesa, — to je »prirodna dobrota« za J. J. Rousseaua.«* 


U početnoj tački Descartesove refleksije nalazimo tri karak- 
teristike filozofa za razliku od intelektualca: (1) odbijanje 
da se istina traži na nivou društveno-kulturnog poretka, (2) 
odbijanje pedagogije prenošenja i (3) »naturalizam« nasup- 
rot »kulturalizmu«. Ove tri teme, kako to Lapassade vidi, sis- 
tematski je izložio Rousseau kao odgovor inteligenciji svog 
vijeka. Francuski pisci doba prosvijećenosti po Lapassadeu 
nisu bili »filozofi«, nego »intelektualci«, članovi »prve inte 
ligencije modernog vremena« (14). U svojoj djelatnosti oni 
su polazili od kulturalističkih postulata, koji su bili i jesu 
bitno obilježje ideološkog rada intelektualaca. 


Prvi je među tim postulatima »kulturalizam«, shvaćanje po 
kojem je bit čovjeka njegova sposobnost da stvara, prenosi 
i prima kulturu, a kultura — prenošljivo dobro čovjeka. 
Nasuprot tom kulturalizmu Rousseau je svoju poziciju za- 
snovao na pojmu prirode (nature). Ostajući unutar kulture 
da bi o njoj sudili ili da bi je reformirali, intelektualci pro- 
mašuju pravu kritiku koju stalno najavljuju. Stoga su oni 


* Arguments, 4* trimestre 1960, 4* annće, No 20, p. 14 (uz daljnje cit 
tate iz ovog broja stranice su navedene u glavnom tekstu u zagradi). 

saučesnici onog nereda koji tobože napadaju. Rousseauov 
poziv da se vratimo prirodi demaskira ovaj svijet pričina, 
osvjetljava ga prirodnim svjetlom. 


Drugi je postulat intelektualaca aktivni reformizam. »Inte- 
lektualci sudjeluju u životu civilizacije za koju tvrde da pro- 
gresivno realizira humanost čovjeka. Konzervativne snage 
prošlosti suprotstavljaju se tom razvoju; njih treba 'raskrin- 
kati', oslabiti, raditi na njihovom nestanku, predlažući rje- 
šenja za njihovu zamjenu. Ta rješenja su reforme, čiji put 
pokazuju intelektualci — to je njihova misija. Ali Rousseau 
je dobro vidio da su intelektualci previše vezani uz principe 
kulture da bi mogli da prijeđu na radikalno osporavanje 
onoga što ih zasniva.« (18) 


Treći je postulat inteligencije »pozitivni odgoj«, prenošenje 
znanja o čovjeku — kako bi se on mogao izmijeniti. Bit je 
pozitivne pedagogije upravo u prenošenju, a ne u sadržaju 
znanja koje se prenosi. Nije bitno da li se prenose religiozne 
dogme ili enciklopedijsko znanje. Rousseau ide do teme- 
lja i stavlja u pitanje svaki princip prenošenja znanja. »Jer 
filozof ne posjeduje prenošljivo znanje. On ne suprotstav- 
lja jedno znanje drugom. Filozofija ne naučava ništa.« (19) 


Prema nekim interpretacijama Rousseau je svoja tri velika 
djela (Novu Heloisu, Društveni ugovor i Emila) posvetio 
»predlaganju solucija koje bi dokrajčile naš historijski pad 
putem reforme privatnog života, politike i odgoja« (18). Pre- 
ma Lapassadeu ta je interpretacija pogrešna, jer ona »samo 
projicira na djelo filozofa uobičajene modele inteligencije« 
(18). Istina je sasvim drukčija. »U odgoju, kao i u politici, 
kao i u ljubavi, Rousseau se čuva da ne predloži neku refor- 
mu svijeta u kojem živi. Ako je on ponekad mislio o toj mo- 
gućnosti, to je zato što filozof popušta iskušenju da bude 
intelektualac, to jest da bude netko tko će promijeniti svi- 
jet putem ideja. Promašaji egzistencije, prenijeti u teorij- 
ske spise, jednako kao i sistematska strogost refleksije zaus- 
tavili su tu volju da se intervenira.« (19) 

Međutim, mi ipak živimo u svijetu. Pa ako ga ne možemo 
izmijeniti prema našim željama, šta treba da činimo? Po 
G. Lapassadeu »autobiografsko djelo J.J. Rousseaua, izra- 
đeno i razvijeno nakon 1762. god., donosi odgovor koji je 
de-misija (de-mission); to je odgovor usamljenog šetača 
(promeneur solitaire) koji se povukao iz svijeta, koji je o- 
slobođen od mnijenja, to jest od drugoga, 'i kojem je dana 
jedinstvena milost da ponovo pronađe i sačuva sklad sa pri- 
rodom.«(19) 


Misiji što je intelektualci preuzimaju u svijetu, Rousseau 
je, po Lapassadeu suprotstavio de-misiju. Da li je to neki 
novi oblik humanizma ili odricanje od humanističkih ambi- 
cija? »Ne pripisujući pozitivnu vrijednost historiji i ljud- 
skim odnosima, rusoizam je suprotnost humanizmu. Jedini 
spas moguć je vraćanjem mudrosti usamljenog šetača koji 
uspijeva da se oslobodi od mnijena samo da bi ponovo na- 
šao ljubav prema sebi odvojenom od drugog. Čovjekov čo- 
vjek tako je razoren, »mudrac« obnavlja u sebi izgubljeno 
jedinstvo kako bi konačno dovršio to kretanje u ekstazi 
bivstvovanja gdje je ukinuta svaka misao. To je odricanje, 
više ne samo od solucije u svijetu i pomoću svijeta, čiji bi 
proroci htjeli da budu intelektualci, nego i od filozofske me- 
ditacije.« (19-—20) 


Znači li to odbacivanje humanizma i povijesti poricanje sva- 
ke mogućnosti istinskog ljudskog bivstvovanja? Lapassade 
naprotiv smatra: »Uz tu cijenu, ali samo uz tu cijenu čovjek 
će ponovo naći prvobitno srodstvo s bivstvovanjem od ko- 
jeg se odvojio od svog početka.« (20) Da li je time ujedno 
ostvarena filozofija? »Filozofija nije ni prevladana ni o- 
stvarena: nju su prepustili svijetu oni čija prisutnost u svi- 
jetu postaje čista kontingencija, šutljiva prisutnost, inte- 
gralni nihilizam.« (20) 


Na čemu se, dakle, zasniva i šta nam donosi de-misija? »Ta- 
kav stav koji se može postići samo u totalnoj, svjesnoj usa- 
mljenosti, uzet kao takav, ima kao oslonac samo individuum 
prepušten samom sebi, i samim tim izložen svim rizicima 

takve volje za nemoći. Ovom namjernom devijacijom misli- 
lac prekida sve odnose prema svijetu, to je jedini radikalni 
raskid s dvosmislenim statusom intelektualca. Od te tačke 
nadalje brkanje mislioca i intelektualca više nije moguće. 
Ludost, ona koja prožima Dijaloge — jamči za specifičnost 
usamljenog lutalice, odvojenog od društvenih uloga i od 
svih intelektualnih maski. Međutim, ono što je ludost u oči- 
ma svijeta, predstavlja mudrost za onoga koji je u ljubavi 
prema sebi našao riječ prirode — kidajući s mistifikacija- 
ma otuđenog razgovora.« (21) 


Prividno ovo je rješenje konsistentnije i konsekventnije od 
ostalih. U njemu pravi intelektualac shvaćen je kao mislilac, 
»istinom« intelektualca proglašen je mislilac, a sam mislilac 
shvaćen je kao netko tko misli ne želeći da ima bilo kakvu 
vezu s povijesno-društvenom praksom čovjeka. 


Ne možemo se ne složiti s idejom da odgovornost intelektu- 
alca treba odrediti u skladu s njegovom glavnom mogućnoš- 
ću — da misli, da bude čovjek intelekta. Ali šta znači misli- 
ti? Na koji način i o čemu može usamljeni šetač da misli? 
Misli li on sebe u svojoj usamljenosti? Da li je on uopće spo- 
soban da misli svoju usamljenost ne misleći mogućnost 
neusamljenog bivstvovanja? 


Umjesto da specifično raspravljamo o ovoj teoriji, pokušaj- 
mo još jednom da razmotrimo sve četiri zajedno. 


VI 


Izložili smo četiri razne teorije o odgovornosti intelektual- 
ca, četiri teorije u kojima je određena koncepcija intelektu- 
alca bila povezana s određenom koncepcijom o intelektual- 
čevoj odgovornosti. U vezi s tim teorijama iznijeli smo i ne- 
ke kraće primjedbe, koje otprilike naznačuju i naš odgovor 
na pitanje. No taj odgovor treba određenije specificirati. 
Potrebno je, dakle, da se još jednom upitamo: kako to stoji 
s odgovornošću intelektualca danas? 

Kao polazna tačka (nipošto kao završna) može da nam po- 
služi četvrta među razmotrenim teorijama. U jednom ova je 
teorija nesumnjivo u pravu: Bitna je mogućnost intelekta 
mišljenje. Intelektualac treba da bude mislilac. Drugim ri- 
ječima: Odgovornost je intelektualca da postane mislilac. Ali 
šta znači misliti? Šta znači postati mislilac? 


Mislilac je doista mislilac ako on misli ono bitno: smisao 
čovjekova bivstvovanja u svijetu. Postoje različiti načini, 
putevi ili ishodišne tačke bitnog mišljenja. Ono može poče- 
ti od profesionalne filozofije, sociologije, umjetnosti, pri- 
rodnih nauka, zdravorazumskog mišljenja, svakodnevnog ži- 
vota. Mišljenje nije ograničeno na filozofiju, iako se dosad 
u filozofiji najviše realiziralo. 


Ako je mislilac doista mislilac, on ne »odražava« one što 
jest, on se ne bavi samo opisivanjem ili prikazivanjem posto- 
jećeg, nego ujedno misli mogućnost izmjene postojećeg i su- 
djeluje u stvaranju novoga. 


Ima »mislilaca« koji hoće da ostanu »čisti«, neuprljani bilo 
kakvim društvenim, političkim (ni uopće ljudskim) »angaž- 
manom«, koji neće da misle mogućnost promjene, ni napose 
mogućnost revolucionarne promjene svijeta, da i ne govo- 
rimo o sudjelovanju u njegovom mijenjanju. Takvi mislioci 
misle da je mišljenje mogućnosti revolucije zahtjev za nekim 
vanjskim angažmanom. Međutim mišljenje revolucije nije 
prljanje mišljenja njemu neadekvatnim vanjskim predme- 
tom, nego jedina šansa da doista postane mišljenje. 


Ideja da je pravo mišljenje ono koje ne misli revoluciju i 
koje se »ne angažira« potpuno je nedomišljena, jer je pita- 
nje šta bi to pravo mišljenje mislilo. Misleći samo neko po- 
jedinačno pitanje, pojedinačnu ljudsku sudbinu ili neki as- 
pekt zbilje, ono ne bi dopiralo do zbilje u njenoj cjelini 
Zbilja kao zbilja sadrži u sebi i mogućnost promjene, a u 
naše vrijeme ona uključuje i mogućnost bitne, revolucionar- 
ne promjene. Ne htjeti misliti tu promjenu ne znači ne htjeti 
misliti samo revoluciju kao neki posebni predmet mišljenja. 

To znači odbiti misliti ono najbitnije zbilje. Pitanje da li će 
netko misliti revoluciju ili je neće misliti nije samo pitanje 
o odnosu prema revoluciji, nego je to također pitanje odno- 
sa prema mišljenju. To je pitanje da li da ograničimo ili da 
priznamo mogućnosti mišljenja, da li da priznamo ili prihva- 
timo mogućnost razvijenog stvaralačkog mišljenja ili da miš- 
ljenje kao mišljenje osakatimo, reduciramo, ograničimo. 


Isto tako pitanje da li će netko samo misliti zbilju ili će se 
angažirati da je promijeni nije samo pitanje angažiranja, ne- 
go također pitanje mišljenja. Mišljenje koje misli revoluciju 
tim samim već sudjeluje u revoluciji. Nemoguće je misliti 
mogućnost revolucionarne izmjene svijeta, a ne utjecati na 
tu izmjenu. Kako sam to već više puta nastojao pokazati, 
mišljenje revolucije dvostruko je izmjena svijeta, kao čin 
mišljenja, koji je kao takav nešto zbiljsko čime je svijet obo- 
gaćen i kao djelotvorni sadržaj mišljenja, koji ne može o- 
stati bez utjecaja. 


Naravno, ideju o angažmanu kao nečem izvanjskom mišlje- 
nju imaju često ne samo protivnici tog angažmana, nego i 
njegovi zastupnici. O tome sam u predgovoru knjizi »Mo- 
gućnost čovjeka« pisao slijedeće: »Ako čovjekova faktična 
neljudskost nije njegova jedina ljudska mogućnost, nije li 
čovjekova misao doista misao ako misli mogućnost čovjeka? 
I nije li istinska misao ujedno i otvaranje čovjekovih mo- 
gućnosti, ne samo indirektno — kao poziv na ljudski čin, već 
i direktno — kao čin kojim se prekoračuje ustaljeno i zako- 
račuje u »nemoguće«?... Međutim, nije put filozofije ni sa- 
mo izvanjsko povezivanje misli i čina, ni napose svođenje ve- 
ze među njima na ono što se najčešće naziva »političkim an- 
gažmanom filozofije«. Istinski je angažirana misao prije sve- 
ga ako je istinski misao, ako misli mogućnost istinskog ljud- 
skog bivstvovanja. Isto tako istinski je ljudski čin samo mi- 
saoni čin, onaj koji je vođen mišljenjem revolucije.« (str. 
5—6) 


Znači li to da mislilac mora misliti o svakodnevnim politič- 
kim pitanjima i sudjelovati u političkim borbama da ih ri. 

ješi? Kao ljudsko biće i kao građanin on se može »angažira- 
ti« i na taj način. Ali mislilac nije mislilac po činjenici što 
on sudjeluje u svakodnevnom političkom životu ili u poli- 
tičkim diskusijama, Mislilac je odgovoran ako on svojim 
mišljenjem odgovara na ono što je osnovni problem i os- 
novna mogućnost njegova vremena. Tako je on danas odgo- 
voran ako misli mogućnost istinski ljudskog, razotuđenog 
društva, mogućnost revolucionarne promjene svijeta u ko- 
jem živimo. A prava revolucionarna promjena nije jednos- 
tavno promjena u političkoj i socijalnoj strukturi. To je ra- 
dikalna transformacija i čovjeka i društva, koja prevladava 
samootuđenje stvarajući istinski ljudsko društvo i humanog 
čovjeka. 


Moć mišljenja ne treba precjenjivati. Nijedno mišljenje ni- 
je tako moćno da bi moglo stvoriti novi svijet samo svojom 
silom. Ali mišljenje ne treba ni potcjenjivati. Doista, bolji 
svijet ne može se stvoriti bez misleće obrade ideja slobode, 
stvaralaštva i pravde. Ali pravo mišljenje nije samo negati- 
van preduslov za stvaranje boljeg svijeta. Ono je također 
snažna inspirirajuća moć i neodvojivi dio progresivnog kre- 
tanja ka onom što se staromodno može nazvati slobodom 
i srećom. 


Kultura između elite i masa 


Treba li kultura da pripada eliti ili ona treba da postane svo- 
jina masa? To je jednostavna formulacija prilično kompli- 
ciranog pitanja o kojem se vatreno raspravlja. 


Dano je mnoštvo različitih odgovora, ali ovi su uglavnom 
varijacije dvaju glavnih. Po jednom kultura, ako želi da osta- 
ne kultura, treba da ostane rezervirana za odabranu elitu. Po 
drugom kultura, ako želi da razvije sve svoje mogućnosti, 
treba da postane svojina »masa«. 


Može li se adekvatan odgovor naći u variranju jednog od ovih 
dvaju glavnih? Ili možda ima neko treće rješenje? 


Prema radikalnom »elitističkom« shvaćanju kulture, ona je 
uvijek pripadala i treba da uvijek pripada »eliti«. Samo eli- 
ta može da stvara kulturu i da joj nadahnjuje život, živeći u 
njoj is njom. Mase nisu sposobne ni da stvaraju kulturu ni 
da je čuvaju. 


Makoliko da je »nedemokratsko«, ovo shvaćanje može se 
potkrijepiti nekim argumentima. 


Kultura nije samo mrtva zbirka knjiga, slika, spomenika i 
drugih »kulturnih dobara«, ni samo cjelokupnost kulturnih 
dobara zajedno s kulturnim institucijama i organizacijama 
za unapređivanje njihove »proizvodnje«, sakupljanja, čuva- 
nja i »potrošnje«. Ona je prije i iznad svega stvaralačka 
djelatnost dovođenja u život djela kulture i življenja s nji- 

ma, djelatnost obogaćivanja ljudskog života i proširivanja 
granica humanosti. A ako je to tako, onda samo stvaralačka 
manjina stanovništva, kulturna »elita« može proizvoditi i 
na adekvatan način prisvajati kulturu. Doduše, stupanj krea- 
tivnosti koji je potreban za adekvatno prisvajanje nekog 
djela kulture manji je od stupnja koji je potreban za nje- 
govu proizvodnju, a klasa ljudi koji su u stanju da razumi- 
ju i dožive umjetnička djela (ili kulturna djela uopće) šira 
je od klase stvaralaca kulture. Međutim, obje su manjinske 
grupe, elite. Djela kulture ne mogu ni razumjeti (da ne go- 
vorimo o njihovoj »proizvodnji«) oni kojima nedostaju ne- 
ke pretpostavke u stečenom nivou kulture i u sposobnosti 
za kreativan stav prema kulturi. A mase su po definiciji bez 
tih sposobnosti. One su bezlična, bezoblična, pasivna većina, 
karakterizirana malim znanjem i nedostatkom kreativnosti. 


Sigurno ima neke istine u tom argumentu. Kreativnost je 
pretpostavka i za »proizvodnju« i za »potrošnju« kulture, a 
bilo bi teško tvrditi da su svi ljudi jednako sposobni za stva- 
ralaštvo. Međutim, imamo li pravo da pretpostavimo potpu- 
no odsustvo kreativnosti kod većine ljudi? I zahtijeva li ra- 
zumijevanje i doživljavanje djela kulture uvijek isti visoki 
stupanj kreativnosti? Ne bismo li trebali uzeti u obzir raz- 
liku u stupnjevima ili nivoima kulture i prestati da identifi- 
ciramo cijelu kulturu s njenim najvišim nivoom, ili možda 
čak s malim brojem vrhunskih djela kulture? Ako naziv 
»kulturna djelatnost« rezerviramo za najsloženije i najteže 
oblike te djelatnosti, može se učiniti da je kultura nepristu- 
pačna masama. Ali ako dopustimo (a to je očita empirijska 
činjenica) da postoje razni nivoi kulture, i s obzirom na vri- 
jednost, i s obzirom na »razumljivost«, onda se čini besmis- 
leno tvrditi da široke »mase« naroda nemaju sposobnosti za 
razumijevanje i prisvajanje ni dijela prave kulture. 

»Umjereniji« predstavnici »elitističkog« shvaćanja kulture 
složit će se da postoje razni nivoi kulture, ali će odbaciti 
shvaćanje da postoji kontinuirani niz razlika unutar kul- 
ture, niz koji bi išao od najnižeg do najvišeg nivoa, bez kva- 
litativnog prekida. Oni će tvrditi da postoje (i treba da po- 
stoje) dva bitno različita tipa kulture: »visoka« kultura za 
obrazovanu manjinu, »elitu« i niska, »narodna« (»pučka«) 
kultura za neobrazovanu većinu naroda, »mase«. Ova dva 
tipa kulture različiti su u principu i nije moguća nikakva 
smisaona fuzija ili kombinacija obih. Visoku kulturu stvori- 
la je elita za elitu (za svoj vlastiti visoki ukus), a »narodsku« 
kulturu stvorio je narod (puk, mase) za svoj niski ukus. Do- 
duše, elita može također razumjeti nisku kulturu i uživati 
u njoj, ali taj tip kulture može zadovoljiti samo najniže 
kulturne potrebe elite. Najviše kulturne potrebe elite može 
zadovoljiti samo visoka kultura. S druge strane, kulturne 
potrebe naroda, puka, masa, potpuno su zadovoljene nis- 
kom, »narodnom« kulturom. Mase su nesposobne da sudje- 
luju u visokoj kulturi, pa su nužno osuđene na onu nisku. 
Pokušaj da se provalija između visoke i niske kulture pre- 
mosti bilo tako da se narodna kultura nametne slitama ili 
da se visoka kultura nametne masama, bilo da se obje za- 
mijene trećim, zajedničkim tipom kulture, može imati samo 
katastrofalne posljedice (na primjer razaranje obaju spo- 
menutih tipova prave kulture i njihovo zamjenjivanju pseu- 
dokulturom). Umjesto da pravimo takvu zbrku treba da 
podstičemo razvoj dvaju različitih tipova kulture, jedan za 
elitu a drugi za masu. 


Ova »umjerena« elitistička koncepcija prihvatljivija je od 
»radikalne«. Ako se ne shvati kao program za budućnost, 
nego kao opis prošlosti, mogla bi biti prihvatljiva čak i za 
najradikalnije zastupnike demokratskog pristupa kulturi. 
Činjenica je da je kultura antičkog i srednjovjekovnog druš- 
tva, a u velikoj mjeri i ona kapitalističkog društva bila po- 
dijeljena na »visoku« i »narodnu«. Ali je pitanje, u kojoj 
je to mjeri još tako i da li se održavanje dvaju bitno različi- 

tih tipova kulture, koji su strogo odijeljeni i namijenjeni 
dvama bitno različitim dijelovima stanovništva, može pri- 
hvatiti kao program koji odgovara biti i unutrašnjim moguć- 
nostima kulture. 


Najočitija primjedba teoriji o nužnosti dvaju različitih tipo- 
va kulture, visoke kulture za elitu i niske kulture za mase, 
bila bi da ona pretpostavlja trajnu podjelu ljudi na dvije 
bitno različite grupe: kultiviranu, aktivnu, kreativnu manji- 
nu (elitu) i nekreativnu, pasivnu, nekultiviranu većinu (ma- 
se). To je, međutim, podjela koju treba staviti u pitanje. 
Doduše u toku historije većina ljudi doista je imala karak- 
teristike koje se obično pripisuju masama (nekreativnost, 
pasivnost, bezobličnost), a samo je manjina igrala aktivnu, 
kreativnu, formativnu ulogu. Međutim, ima li podjela ljudi 
na one kultivirane i kreativne i one nekultivirane i nekrea- 
tivne svoj korijen u nepromjenljivoj ljudskoj prirodi ili u 
historijskoj situaciji koja bi se mogla promijeniti, na pri- 
mjer u podjeli ljudi na one koji imaju ekonomsku i poli- 
tičku moć i na one koji je nemaju, u podjeli na one koji vla- 
daju i one kojima se vlada, eksploatatore i eksploatirane? 
Nisu li se kulturne elite regrutirale iz redova onih koji su 
imali priliku da razviju svoje fizičke i intelektualne sposob- 
nosti? Nisu li mase bile sastavljene od onih koji su bili li- 
šeni mogućnosti da steknu potrebne kulturne preduvjete? 
I ne možemo li zamisliti (i ostvariti) drugačiji tip društva, 
besklasno društvo u kojem će ljudi imati jednake šanse za 
razvoj svih svojih potencijalnosti? 


Daleko od toga da bismo mogli samo postavljati pitanja, iz- 
gleda da smo već svjedoci početka procesa prevladavanja 
razlike između »visoke« i »narodne« kulture, procesa u ko- 
jem tvorevine visoke kulture postaju dobro širokih »masa« 
stanovništva i u kojem narodna umjetnost postaje oblik 
izražavanja visokih kulturnih ambicija. Nismo li svjedoci 
rađanja novog tipa zajedničke, jedinstvene kulture koja raz- 
jeda distinkcije između visoke i narodne kulture, uključu- 
jući najvrednija dostignuća obih i nastojeći da postane je- 
dinstvena kultura našeg vremena? 

IV 


Predstavnici elitističkog shvaćanja kulture misle da je baš 
razvoj unificirane »masovne kulture« ozbiljno upozorenje 
protiv unifikacije kulture. Takozvana »masovna kultura« 
(koju su neki nazvali i »popularnom kulturom«, »industrij- 
skom kulturoma«a, »kičom« i sl.) nije samo ispod nivoa ka- 
ko visoke tako i narodne kulture, nego je iz osnova različita 
od obih. Visoka i narodna kultura, usprkos njihovoj razlici 
u nivou, dva su tipa prave kulture, dok je masovna kultura 
negacija prave kulture, pseudokultura. 


Međutim, nisu samo predstavnici »elitističkog« shvaćanja bi- 
li kritički prema masovnoj kulturi. Ona je došla i pod udar 
liberalnih demokrata i socijalista. U svom kritičkom stavu 
prema masovnoj kulturi neki su autori otišli tako daleko da 
su njeno negativno vrednovanje uključili u samo objašnje- 
nje i definiciju tog pojma. Na primjer, na slijedeći način: 
»U smislu u kojem se upotrebljava u skorašnjim diskusija- 
ma, "masovna kultura' odnosi se na proizvodnju sintetič- 
kih, lako pristupačnih zabava za masovne publike, kao i na 
same proizvode. U masovnoj kulturi iskorištava se umjetnič- 
ki materijal, premda se umjetnička djela, izuzev vrlo rijetko 
i to slučajno, ne stvaraju.«! Drugi su bili skloni da izbjegnu 
davanje eksplicitnih definicija ili objašnjenja pojma, ali su 
bili vrlo eksplicitni i jasni u svojoj kritici i osudi fenomena. 
Tako za L&wenthala: »Proizvod masovne kulture nema nijed- 
nu od karakteristika prave umjetnosti, nego se pokazuje da 
masovna kultura ima u svim svojim medijima svoje vlastite 
prave karakteristike: standardizacija, stereotipnost, konzer- 
vatizam, lažnost, manipulirana potrošna dobra.«* Prema Dwi- 
ghtu Macdonaldu: »Budući da masovna kultura nije umjet- 
nička forma, nego fabricirana roba, ono stalno teži prema 


' Irwing Howe, »Notes on Mass Culture« in Mass Culture. The _po- 
pular Arts in America. Edited by B. Rosenberg and D.M. White. The 
Free Press of Glencoe. Copyright 1957. Eighth Printing 1963, p. 503. 


2 Leo L&wenthal, »Historical Perspective of Mass Cultura, in Mass 
Culture, p. 55. 

niže, prema jeftinoći — pa dakle i standardizaciji — proiz- 
vodnje.«? A prema Bernardu Rosenbergu: »U svom najgorem 
obliku, masovna kultura prijeti ne samo da kretenizira naš 
ukus, nego da brutalizira naše osjećaje krčeći put totalitariz- 
mu« 


Međutim, nisu svi teoretičari masovne kulture njeni ogor- 
čeni kritičari i »neprijatelji«. Ona ima i svoje »prijatelje« i 
simpatizirajuće ili »neutralne« analitičare. Oni su skloni da 
definiraju masovnu kulturu više »neutralno«, bilo pomoću 
načina na koji se proizvodi (prema normama industrijske 
proizvodnje), bilo pomoću načina na koji se širi (putem 
mass media), bilo pomoću publike kojoj je namijenjena 
(mase, masovni ukus, masovno tržište).* A neki od njih preš- 
li su i u protunapad: »zašto stalni otrovni napadi na humo- 
rističke stripove i uopće na cijelu popularnu kulturu, čiji su 
oni posebno flagrantni primjeri?«.“ »Pogrešno je misliti da 
je popularna kultura rezultat zavjere profitera protiv nas 
ostalih« 7 


Tako, umjesto da prebrzo prihvatimo ili odbacimo masov- 
nu kulturu, možda je uputno da odvagnemo što se može reći 
u njen prilog i protiv nje. 


V 


Prema nekim zastupnicima »masovne kulture«, ona je viši 
tip kulture u odnosu na prethodnu »visoku« i »narodnu« 
kulturu. S jedne strane, ona je demokratskija, jer obuhvaća 


* Dwight Macdonald, »A Theory of Mass Culture«, op. cit. p. 72. 

* Bernard Rosenberg, »Mass Culture in America«, Mass Culture, p. 9. 
* Ova tri kriterija kombiniraju se u knjizi E. Morina L'esprit du 
temps. Essai sur la culture de masse, 1962. (Duh vremena, Kultura 
1967). Vidi Prvi dio. Prva glava. »Treći problem«. 

* Leslie A. Fiedler, »The Middle Against Both Ends«, Mass C., p. 538. 


? Op. cit. p. 546. 

sve šire dijelove stanovništva, a s druge strane ona je kul- 
tura boljeg kvaliteta, jer obuhvaća sve bogatije i finije oblike 
kulturnog izraza. 


Prvu je tvrdnju, izgleda, lako potkrijepiti. Preko mass media 
kultura postaje pristupačnija svim slojevima stanovništva, 
a to vodi stalnom rastu kulturnog nivoa većine i tim samim 
do smanjivanja (a možda čak i ukidanja) distinkcije između 
elite i masa. Ujedinjena kulturna publika, koja se na taj na- 
čin stvara, ne isključuje razlike u kulturnim interesima i ni- 
voima, ali ona »ukida« dva iz osnova različita tipa kulture i 
čovjeka. A stvaranje takvog jedinstvenog tipa kulture nije 
samo događaj unutar kulture. On ima široke društvene kon- 
sekvencije, zato što podizanje kulturnog nivoa cijelog sta- 
novništva omogućuje da ovo postane pravi »subjekt histo- 
rije«, da stvori »pravedno« i demokratsko društvo i razvije 
svoje individualne kreativne potencijale. 


Druga tvrdnja čini se ne manje uvjerljiva. Širenjem kultu- 
re preko mass media, ne samo što se podiže kulturni nivo 
stanovništva, nego i kulturni nivo same kulture. Činjenica da 
se »visoka« kultura »proizvodi« i »troši« unutar uskog kru- 
ga kulturne elite krije u sebi velike opasnosti. Kulturna eli- 
ta zatvorena unutar sebe, čak ako je i najobrazovanija i naj- 
kultiviranija može se lakše »prevariti« i zavesti na pogrešne 
sudove, nego široke mase. Zatvorene elite često su plijen 
svojih vlastitih predrasuda, idiosinkrazija i čak perverzija. 
Prema tome, kad se proizvodi visoke kulture učine pristu- 
pačnim svima putem mass media, to pruža mogućnost da se 
poprave zablude u koje je upala elita i da se razlikuje prava 
visoka kultura od onog što je samo visoki kič, moda, »blef«a, 
»švindl«, »hohštapleraj«. Na taj način, prava visoka kultura, 
oslobođena od pseudokulture, može cvjetati bolje, kada je 
apsorbirana u masovnu kulturu. S druge strane, »narodna« 
kultura također dobiva ako se integrira u masovnu kulturu. 
Tamo gdje elitna i narodna kultura postoje samo naporedo, 
predstavnici elitne kulture gledaju na narodnu kulturu s pre- 
zirom ili sa snishodljivošću — bez stvarnog interesa za nju. 
A neobrazovane mase, jedini pravi potrošači narodne kultu- 

re, nisu u stanju da razlikuju ono što je samo površna razo- 
noda u narodnoj kulturi od onog što je u njoj istinska kultu- 
ra. Uključivanje narodne kulture u masovnu kulturu dovodi 
je pod kritičko oko svih uključujući i one s najvišim obrazo- 
vanjem i s najfinijim ukusom. To pomaže da se narodna kul- 
tura »očisti« od onog što je doista »niska« kultura u njoj i 
da se sačuva i razvije njen najbolji dio. — Štoviše, mass me- 
dia nemaju samo ulogu filtra za kvalitet koji pomaže da se 
odabere ono što je najbolje u tradicionalnim oblicima kul- 
ture, nego su mediji pomogli da se otkriju dosad nepoznate, 
nove forme kulture i prošire mogućnosti za kulturno stvara- 
laštvo. »Mass media« nisu samo novi mediji, nego i novi ob- 
lici i sadržaji kulture. Kao kreativna sinteza tradicionalnih 
i novih oblika kulture, masovna kultura je veliko obogaće- 
nje čovjeka i veliko dostignuće našeg vremena. 


Makoliko da su uvjerljivi, ovi argumenti pristalica masovne 
kulture imaju svoje slabe tačke i teškoće. 


Prije svega, kultura koja se širi preko mass media pretežno 
je kultura koja se proizvodi radi toga da bi se tako širila te 
smjera ili da zadovolji masovni ukus (tamo gdje je primar- 
ni cilj proizvodnje zarada) ili da ga transformira na poželjan 
način (tamo gdje je osnovni cilj manipuliranje masama s po- 
litičkim ili nekim drugim ciljevima). Međutim, kako »kultu- 
ra« proizvedena u svrhe političke manipulacije, tako i »kul- 
tura« proizvedena u svrhu zadovoljenja postojećeg masov- 
nog ukusa daleko je od toga da bi mogla pružiti stvaran do- 
prinos bilo kulturi bilo demokraciji. 


* Ernest Van den Haag (u svom prilogu »Za sreću i očajanje mjere 
nemamo«, »Of Happines and of Despair We Have No Measure«) s 
pravom je tvrdio da »masovna proizvodnja — bila ona kapitalistička 
ili socijalistička — zahtijeva unificirani ukus (Mass Culture, p. 511). 
Međutim, on je također insistirao da masovni ukusi nisu homogeni- 
Zirani na »najnižem zajedničkom nazivniku«. »Proizvođači nisu za- 
interesirani da snize ukus ili da se udvaraju niskom a ne visokom 
ukusu. Oni nastoje da zadovolje modalni prosjek ukusa, a ovaj oni 
pomoću reklame pokušavaju da učine što je moguće kongruentnijim 
srednjem prosjeku. Nijedan od ova dva prosjeka ne može biti iden- 
tičan s »najnižim zajedničkim nazivnikom« (op. cit. p. 512). S ovim 
se možemo u osnovi složiti. Međutim, nije li prosječni ukus istovre- 

Pored djela koja su proizvedena radi zadovoljenja ili mani- 
puliranja masovnog ukusa, masovna kultura uključuje i ma- 
sovno širenje djela koja su proizvedena nezavisno od njiho- 
ve upotrebe i koja pripadaju pravoj »visokoj« kulturi. Me- 
đutim, mijenja li to karakter cijele masovne kulture? Kako 
je poznato, da bi se mogla distribuirati preko mass media, 
djela prave kulture često moraju pretrpjeti niz promjena, 
kao što su »skraćivanje«, »adaptacija«, »rezimiranje«, »kom- 
Piliranje«, putem kojih ona gube bar dio, ako ne i cijelu svo- 
ju kulturnu vrijednost. Čak i u onim slučajevima kada se re- 
produciraju »nepromijenjena i neskraćena« kao, na primjer, 
kada se knjige neosporne vrijednosti objavljuju u džepnim 
izdanjima — činjenica da se šire na taj način, zajedno s 
djelima bez svake kulturne vrijednosti, potiče na neadekva- 
tan stav prema njima i na njihovo površno ocjenjivanje. 
Ako se jedna drama Eshilova, roman Dostojevskog i filozof- 
sko djelo Hegelovo distribuiraju (i od strane »masa« »kon- 
zumiraju«) na isti način kao neki kriminalni roman ili strip, 
to može biti gore za kulturu (i za čovjeka) nego da ta djela 
uopće nisu bila »konzumirana«. Štoviše, kako je već primi- 
jećeno, velika klasična djela kulture mogu spriječiti ili ote- 
žati difuziju vrijednih djela sadašnje kulture. 


VI 


»Realističniji« branitelji masovne kulture složit će se da ona 
ima mnoge »negativne« ili »neugodne strane« (kao što su 
depersonalizacija, alijenacija, dehumanizacija) ali će insisti- 
rati, da je postanak i razvoj masovne kulture nužnost koja 
je duboko ukorijenjena u historijskom razvitku, nužnost 


meno »najniži zajednički nazivnik« ukusa? Ako se ukus shvati kao 
»sposobnost da se zapaža, cijeni i prosuđuje ono što je lijepo, pri- 
kladno ili harmonično, ili što se odlikuje u umjetnosti, muzici, de- 
koraciji, odijevanju, etc.« ili »specifična preferencija; pristranost; 
predilekcija« (Webster), onda je prosječni ukus negacija ukusa, od- 
sustvo ukusa, a to je u izvjesnom smislu čak i gore od »lošeg ukusa«. 


* »Tendencija je objavljivanja u 'paperback'u širenje onog najbo- 


ljeg iz prošlosti i DApiešje nileg iz sadašnjice«. (Cecil Hemley, »Thvr 
Problem od Paperbacks«, Mass Culture, p. 141). 

kojoj se mogu »suprotstavljati« samo najbeznadniji konzer- 
vativci i romantičari čija su nastojanja unaprijed osuđena 
na neuspjeh. 


Raspravljajući o korijenima masovne kulture Bernard Ro- 
senberg odbacio je tri »očito pogrešne pretpostavke«: 1. »Ka- 
pitalizam je kriv za masovnu kulturu...2. Amerika je kriva 
za masovnu kulturu... 3. Demokracija je kriva za masovnu 
kulturu ...«* On tvrdi da je »moderna tehnika nužan i do- 
voljan uzrok masovne kulture. Niti nacionalni karakter, niti 
ekonomski poredak niti politički sistem nema konačnu riječ 
u tom pitanju. Jedino što je tu doista značajno jest najnovi- 
ja industrijska revolucija.«!! 


Tezu da je masovna kultura nužna posljedica (isključivo i je- 
dino) »moderne tehnike« ili »industrijske revolucije« zastu- 
pao je niz autora. A odavde je izvedena kritika kritičara ma- 
sovne kulture: oni koji su protiv masovne kulture u stvari 
su protiv moderne tehnike, za povratak u  predtehničko 
»zlatno doba« ili »prirodno stanje«... 


Lako se složiti s tim da ni Amerika ni bilo koja druga zemlja 
ili nacija nije odgovorna za masovnu kulturu. Nema takvog 
»nacionalnog karaktera« koji bi nužno zahtijevao masovnu 
kulturu. Također je lako »koncedirati« da demokracija nije 
kriva za masovnu kulturu. Moglo bi se čak argumentirati da 
je demokracija nespojiva s masovnom kulturom. Demokraci- 
ja kao vladavina naroda moguća je samo onda kada se ve- 
ćina naroda sastoji od nezavisnih i slobodnih pojedinaca, 
dok masovna kultura zahtijeva masovnu publiku, to jest 
pretvaranje većine ljudi u pasivne potrošače dobara koja 
im se isporučuju preko mass media. Također nema sumnje 
da je moderna tehnika pretpostavka masovne kulture i da 
ona određuje mnoge od njenih karakteristika. 


" Mass Culture, p. 11. 
“" Op. cit., p. 11. 

Međutim, možemo li bez ograda prihvatiti da kapitalizam ni- 
je »kriv za masovnu kulturu«? Glavni argument B. Rosen- 
berga za ovo prilično je jednostavan: Masovna kultura »cvje- 
ta svagdje gdje se javlja tehnički aparat, bilo sporo, bilo 
iznenadno, a nigdje više nego u Sovjetskoj Rusiji koja, ma 
šta inače bila, ne može biti smatrana kapitalističkom«.!“ Mo- 
žemo li prihvatiti ovaj argument kao dovoljan za predloženu 
tezu? 


Prije svega, teza da je moderna tehnika a ne kapitalizam 
odgovorna za masovnu kulturu nepravedno lišava kapitali- 
zam jedne od njegovih velikih historijskih zasluga. Moder- 
na tehnika ne bi mogla nastati u robovlasničkom ili feudal- 
nom društvu. Ona je »dijete« kapitalizma. Opreznije reče- 
no, nastanak i razvoj kapitalizma i nastanak i razvoj mo- 
derne tehnike bili su tijesno povezani i međusobno su se 
uvjetovali. Bez kapitalizma ne bismo imali modernu tehniku. 
Stoga, ako je moderna tehnika nužan uvjet masovne kul- 
ture (a ona to sigurno jest), to znači da kapitalizam u naj- 
manju ruku »indirektno« jest »odgovoran za masovnu kul- 
turu«, 


Međutim, teza da kapitalizam nije direktno odgovoran za 
masovnu kulturu također se može kritizirati. Argument da 
masovna kultura cvjeta u Sovjetskom Savezu koji »ma šta 
inače bio, ne može biti smatran kapitalističkim« pokazuje 
da autor upotrebljava pojam kapitalizma u prilično uskom 
svakodnevnom smislu, ne u smislu Marxa, u kojem je kapi- 
talizam društveni poredak u kojem svaki rad poprima ob- 
lik najamnog rada a svi (ili gotovo svi) proizvodi rada ob- 
lik robe, smisao u kojem je kapitalizam u najmanju ruku 
»veoma važan dio« slike čak i u,onim zemljama koje su 
jako »antikapitalističke«. Međutim, ako ostavimo po strani 
pitanje u kojoj je mjeri kapitalizam još uvijek realnost u 
različitim zemljama, izgleda neosporno da činjenica što svi 
proizvodi rada (uključujući djela kulture) poprimaju oblik 


5 Op.cit. p. 11. 


250 


robe koja se proizvodi za tržište i prodaje na njemu, mora 
imati neko značenje za masovnu kulturu. 


Pored teze da kapitalizam nije kriv za masovnu kulturu po- 
stavljena je i mnogo šira teza da ni »ekonomski poredak« ni 
»politički sistem nema konačnu riječ u tom pitanju. Doista 
je značajna jedino najnovija industnijska revolucija«. 


Kad bi moderna tehnika ili industrijska revolucija bila je- 
dini uzrok masovne kulture, bilo bi prirodno da nađemo ma- 
sovnu kulturu svagdje gdje imamo modernu tehniku, a sve 
razlike u tipovima masovne kulture u različitim zemljama 
mogle bi se objasniti pomoću tehničkih razlika među tim 
zemljama. Međutim, oni koji su vršili komparativne studi- 
je masovne kulture otkrili su razlike koje bi se teško mogle 
svesti na razlike u tehnici. Tako je primijećeno da u nekim 
zemljama masovna kultura poprima više oblik prepagande 
i pedagogije a u drugima oblik zabave. Drugim riječima, u 
nekim slučajevima ona ide za političkim, a u nekim za ko- 
mercijalnim ciljevima." To je možda nešto pojednostavnjen 
prikaz situacije, a s druge strane, distinkcija između propa- 
gande i zabave nije sasvim apsolutna. S pravom je istaknu- 
to, da se zabava može promatrati kao svojevrsna propagan- 
da za status quo.“ Ipak, makoliko da je relativna, razlika iz- 
među zabave i propagande nije potpuno proizvoljna i u 
opisu ima istine. A ta razlika između dva tipa masovne kul- 
ture teško da ima korijene u tehničkim razlikama među 


> »Ipak, činjenica je da je SSSR čak i više nego USA zemlja Masov- 
ne Kulture. To se teže primjećuje, jer je njihova masovna kultura 
po formi direktno suprotna našoj, jer je to masovna kultura propa- 
gande i pedagogije a ne zabave. Pa ipak, ona ima bitnu odliku Ma. 
sovne Kulture, nasuprot Visokoj i Narodnoj: proizvode je za masov- 
nu potrošnju tehničari koje upošljava vladajuća klasa i nije izraz 
ni individualnog umjetnika ni samih običnih ljudi. Kao i naša vlasti- 
ta, ona više iskorištava nego što zadovoljava kulturne potrebe masa, 
iz političkih, a ne iz trgovačkih razloga«. (D. Macdonald u Mass 
Culture, p. 60). 


* »Zabava' je u velikoj mjeri oblik propagande za stvari kakve jesu, 
nemilosrdno vršeći pritisak na nas da budemo dobri konformisti i 
požudni potrošači«. (Denys Thompson, »Introduction«, Discrimina- 
tion and Popular Culture, Edited by Denys Thompson, A. Pelican 
Original, Penguin Books 1938. p. 15). 

zemljama o kojima je riječ. Ona se mnogo lakše i uvjerljivi- 
je može objasniti razlikom u njihovim ekonomskim i druš- 
tveno-političkim sistemima. Tako bi bilo teško prihvatiti 
da je moderna tehnika jedini uzrok masovne kulture. 


VII 


Niz analitičara »masovne kulture« jasno je vidio da je to 
pseudokultura koja sprečava stvaranje 'i prisvajanje pra- 
ve kulture. Ali oni su također došli do uvjerenja da obnav- 
ljanje stare elitne kulture nije jedina alternativa masovnoj 
kulturi. Kao prihvatljiviju alternativu masovnoj kulturi ka- 
ko s »kulturnog« tako i s »društvenog« stanovišta, oni su 
proklamirali »demokratizaciju kulture«. 


Prema tome stanovištu nije potrebno stvaranje bezlične, ho- 
mogenizirane kulture za masovni ukus, nego širenje onog 
što je najbolje u pravoj kulturi (bila ona »visoka« ili »popu- 
larna«) među široke slojeve ljudi. Daleko od toga da bi bili 
sami po sebi »dobri« ili »loši«, mass media su neutralni in- 
strumenti, čiji efekti zavise od njihove upotrebe. Tako u- 
mjesto što se upotrebljavaju za širenje pseudokulture za ma- 
sovni ukus, oni bi se mogli upotrijebiti za širenje onog što 
je najbolje u svoj dosadašnjoj i sadašnjoj kulturi. 


Doduše, neka vrhunska djela prave kulture mogu biti teš- 
ka za većinu ljudi i njihovo nametanje ljudima protiv nji- 
hove volje može biti »nedemokratsko«. Ali ne bi trebalo 
precjenjivati tu opasnost. Ukus ljudi često je iznad onoga 
što se nudi da bi ga zadovoljilo. S druge strane, on se može 
razviti i poboljšati sistematskom propagandom prave kultu- 
re, djelatnošću koja se ne može izjednačiti s prisiljavanjem 
ili nametanjem. 


Ideja demokratizacije kulture kako je ovdje ukratko skicira- 
na ima svoju vrijednost i privlačnost. Svatko tko je protiv 
društvene nejednakosti, eksploatacije i ugnjetavanja, a za 
davanje jednakih prava i mogućnosti za život svim ljudima, 

složit će se da i djela kulture treba učiniti jednako pristu- 
pačnima. Međutim, u vezi s tim programom javljaju se naj- 
manje dva pitanja. 


Prvo je može li se demokratizacija kulture postići bez obzi- 
ra na društveni poredak i nezavisno od svake dublje društve- 
ne promjene. Da li je masovna kultura rezultat nedostatka 
znanja kod onih koji kontroliraju mass media ili onih koji 
im liferuju »kulturna« djela? Ili razvoj masovne kulture 
ima neke dublje korijene u društvenoj kulturi suvremenih 
društava i u realnim interesima onih koji kontroliraju me- 
dije? 


Međutim, čak i kad bismo pretpostavili da je demokratizaci- 
ja kulture ostvarljiva, javlja se pitanje da li je to dovoljan 
»program« za razvoj i unapređivanje kulture. Zahtjev za de- 
mokratizacijom kulture je zahtjev za »prisvajanjem« kultu- 
re od strane cijelog naroda, zahtjev za njenu demokratsku 
»potrošnju«. On pretpostavlja kulturu kao danu činjenicu. 
Ali kultura nije samo postojeća činjenica, ona se ne može 
održavati na životu pažljivim čuvanjem onog što je već stvo- 
reno. Ako se stalno ne obogaćuje novim stvaralaštvom, to 
je kultura koja umire. Stoga promašaj masovne kulture ni- 
je samo u tome što ona ljudima nudi pretežno pseudokul- 
turu, »koncerozni čir« suvremene kulture, niti u tome što 
drži daleko od njih ono što je najvrednije u modernoj kultu- 
ri. Možda je još veći defekt masovne kulture u tome što spre- 
čava, ili bar otežava stvaranje novih djela kulture, što ubija 
kreativne mogućnosti u čovjeku. A bitna slaba tačka u prog- 
ramu »demokratizacije kulture« sastoji se u naglasku na de- 
mokratskoj »potrošnji« postojeće kulture, a ne na stvara- 
nju nove, više kulture. 


VIII 


Neki kritičari masovne kulture vidjeli su da pregram njenog 
zamjenjivanja »demokratskom kulturom« može lako proma- 
šiti. Ako nismo u stanju da masovnu kulturu prevladamo 

novim, kreativnim tipom kulture, »demokratska kultura« 
može ostati samo drugo ime za staru masovnu kulturu. Ta- 
ko su neki tvrdili da bi se masovna kultura mogla i trebala 
prevladati »avangardnom« kulturom. »Avangardizam u kul- 
turi kao izraz neponovljive, lične kreativnosti jedina je al- 
ternativa masovnoj kulturi. Avangardna kultura nije suprot- 
na narodnoj kulturi. Ona onemogućuje identificiranje naro- 
da s bezličnom masom i traži transformiranje bezlične mase 
u društvo svestrano razvijene ličnosti«.! 


S ovim se više ili manje možemo složiti. Ako se pod avan- 
gardom misle oni dijelovi kulture koji su ispred svog vre- 
mena, koji krče nove putove boreći se protiv akademizma, 
otkrivajući nove forme i sadržaje kulture, proširujući po- 
tencijalnosti, tada ne može biti kulture ni kulturnog života 
bez avangarde. Avangardna kultura u tom smislu, lomeći s 
onim tradicionalnim, akademskim i prihvaćenim može neko 
vrijeme ostati prihvaćena od manjine, neshvatljiva za većinu. 
Ali to nije dovoljan razlog da je promatramo kao »elitistič- 
ku«. Prava avangardna kultura sadrži unutrašnje moguć- 
nosti za prisvajanje od sve većeg dijela naroda. 


Doduše, izraz »avangarda« također se upotrebljavao u neko- 
liko drugih smislova. Tako su ga neki upotrebljavali kao ime 
za svako »eksperimentiranje« u kulturi, neki kao ime za ono 
što je »pomodno« ili ekscentrično, a neki opet kao »emigra- 
ciju iz buržoaskog društva u boemiju« (Greeneberg). Shva- 
ćena u nekom ovakvom ili sličnom smislu avangarda se či- 
mi nemoćna da svlada moćnu masovnu kulturu. 


Međutim, čak i ako se pod avangardnom kulturom misli naj- 
vitalniji i najprogresivniji dio suvremene kulture koji se bo- 
ri za nove putove u njoj, veliko je pitanje može li tako ma- 
la grupa zastupnika više kulture biti uspješna protiv masov- 
ne kulture koja se nuđa preko mass media i predstavlja neo- 


" Miladin Životić, »Socialism and Mass Culture«, Praxis, Internatio- 
nal Edition, No 2—3/1965, p. 324—325. 

dvojiv dio postojećeg samootuđenog društva. Avangardni 
pokret u kulturi ima neke izglede samo ako se udruži s avan- 
gardnim društvenim snagama, koje teže revolucionarnoj, 
kvalitativnoj promjeni postojećeg društva. 


IX 


Neki teoretičari koji su vidjeli da se ni obogaćenje kulture 
avangardnim kulturnim stvaranjem ni demokratizacija kul- 
ture činjenjem njenih proizvoda pristupačnim većini ljudi, 
ne može postići uz sadašnju strukturu većine suvremenih 
društava i da i »procvat« i »demokratizacija« kulture pret- 
postavlja duboku društvenu promjenu, ukidanje samootu- 
đenog, klasnog društva i stvaranje potpuno novog tipa druš- 
tva u kojem bi čovjek mogao da u punoj mjeri realizira svo- 
je mogućnosti, 


Međutim, neki od onih koji su vidjeli da je demokratizacija 
kulture nemoguća unutar samootuđenog društva mislili su 
da je ukidanje privatnog vlasništva nužan i dovoljan pre- 
duslov za demokratizaciju kulture, i vjerovali su da je »dr- 
žavni socijalizam« adekvatna forma za to. Oni su previdjeli 
da i »demokratski kapitalizam« i »državni socijalizam« za- 
država podjelu ljudi na elitu i mase, upravljače i upravljane, 
eksploatatore i eksploatirane. Ukidanje razlike između elite 
i masa i, prema tome, između elitne i masovne kulture mo- 
guće je samo u istinski humanističkom socijalizmu koji je 
slobodna asocijacija samoupravnih proizvođača. 


Naglašavajući nužnost stvaranja »objektivnih« mogućnosti 
za slobodno stvaralaštvo i za širenje istinske kulture, neki 
su tvrdili da preveliko insistiranje na razvoju kulture može 
odvratiti pažnju od onog što je važnije, naime od stvaranja 
ekonomskih i političkih osnova socijalizma. Da bismo iz- 
bjegli tu pogrešku, trebalo bi da najprije koncentriramo sve 
naše snage na izgradnju socijalizma, a kasnije ćemo moći 
da obratimo više pažnje kulturi. 


205 


Možda ima istine čak i u ovom mišljenju. Međutim, kako 
nema kulture bez čovjeka ni čovjeka bez kulture, ne može 
biti ni istinski ljudskog društva bez istinski kulturnog čov- 
jeka. Ukoliko ne razvija socijalističku kulturu, socijalizam 
nije socijalizam. Stoga, oni koji misle da bismo mogli malo 
odgoditi razvoj kulture u socijalizmu, izgleda malo zaborav- 
ljaju da odgoditi kulturu znači odgoditi socijalizam. 


h 4) 


Filozofija i socijalizam - još jednom 


O filozofiji i socijalizmu dosta se pisalo, manje direktno pod 
tim naslovom, a više u širem kontekstu diskusija o filozofiji, 
marksizmu i društvenoj zbilji. U posljednjih dvadesetak go- 
dina i sam sam više puta pisao o toj »temi«, a 1965. godine 
objavio sam u »Praxisu« i članak pod naslovom »Filozofija 
i socijalizam«. Članak je nastao na osnovu predavanja odr- 
žanog na Književnom petku u Zagrebu, a ovo je predstav- 
ljalo svojevrstan nastavak predavanja o »Filozofiji i politi- 
ci u socijalizmu« na II zasjedanju Korčulanske ljetne škole 
1964. posvećenom okvirnoj temi »Smisao i perspektive so- 
cijalizma«. 


Jedna od ideja vodilja ovogodišnjeg zasjedanja Korčulan- 
ske ljetne škole* bila je da se nakon deset godina diskusija 
ponovo sintetički razmotri problem suvremenog socijalizma, 
a napose da se kritički i samokritički ispitaju naša dosadaš- 
nja shvaćanja, kako bi se vidjelo šta o nekim našim starim 
temama možemo reći danas. U tom smislu izabrao sam i te- 
mu ovog predavanja. Naslov »Filozofija i socijalizam — još 
jednom« ne znači da želim jednostavno ponoviti predavanja 
iz 1964. ili 1965. Ne želim da ponovim stara predavanja (niti 
da ih jednostavno mimoiđem), nego da ponovo razmotrim 
njihove osnovne teze, a napose neke eventualne teškoće sa- 
držane u njima, odnosno neke od mogućih primjedbi koje 
bi im se mogle učiniti. 


Prije nego što uđem u razmatranje prigovora, moram ukrat- 
ko podsjetiti na shvaćanja o kojima će biti riječ, na shvaća- 


* Riječ je o desetom, jubilarnom zasjedanju Korčulanske ljetne ško- 
E naa svijet i socijalizam« (1973), gdje je ovaj rad pročitan 
ao referat. 

nja o odnosu filozofije i socijalizma koja su izložena u ra- 
du »Filozofija i socijalizam« i u drugim radovima tih i na- 
rednih godina. 


Nasuprot shvaćanju po kojem filozofija kao pokušaj miš- 
ljenja cjeline svijeta nije i ne može biti ni u kakvom poseb- 
nom odnosu prema socijalizmu kao društveno-političkom 
poretku, pokretu ili teoriji, shvaćanju koje je vrlo prošire- 
no kako kod filozofa tako i kod socijalista, zastupao sam 
tezu o neodvojivoj povezanosti filozofije i socijalizma, tezu 
da nema realizacije filozofije bez ostvarenja socijalizma kao 
što se ni socijalizam ne može ostvariti bez ozbiljenja filo- 
zofije. Smatrajući da je suvremena filozofija postala u veli- 
koj mjeri školska i beživotna (dakle nefilozofska), a suvre- 
meni socijalizam u ne manjoj mjeri birokratski i nehuman 
(dakle nesocijalistički) upravo zbog toga što je — nakon 
Marxa — došlo do rascjepa između filozofije i socijalizma, 
tvrdio sam da put ka preporodu suvremene filozofije i su- 
vremenog socijalizma vodi preko uspostavljanja međusob- 
nog razumijevanja filozofije i socijalizma. 


Zalažući se za međusobno razumijevanje filozofije i socija- 
lizma, znao sam da ima raznih filozofija i nisam mislio da 
bilo koja ili svaka može biti osnova socijalizma. Imao sam 
u vidu Marxovu misao. Pritom sam također znao da postoje 
različite interpretacije (i negacije) Marxove filozofije od 
ontoloških i logičko-gnoseoloških do etičkih, antropoloških 
i socijalnofilozofskih, od dijalektičko-materijalističkih i po- 
zitivističkih do humanističkih. Nasuprot svim ovim inter- 
pretacijama u više sam mahova tvrdio da Marxova »filozo- 
fija« nije ni »čista« ontologija, ni »čista« spoznajna teorija, 
antropologija, etika, društveno-politička filozofija etc., ali 
ni puki zbir svih tih »disciplina«, da je jedna od njenih bit- 
nih odlika stalni međuodnos, stalna »međuigra« između naj- 
općenitijih, »najapstraktnijih« pitanja »ontologije« i »antro- 
gim riječima, da se poslužim formulacijama iz jednog kas- 
nijeg rada, Marxova filozofija nije samo misao bivstvovanja, 
nego i misao revolucije, no ona nije misao bivstvovanja plus 

misao revolucije, nego je ona upravo kao misao bivstvova- 
nja, tim samim, a ne uz to, misao revolucije, a to znači i mi- 
sao socijalizma (jer je revolucija oblik nastanka i kretanja 
socijalizma kao istinski čovječne ljudske zajednice). 


U skladu je s ovim »teorijskim« sadržajem Marxove filo- 
zofije i njen »praktički« stav prema svijetu i društvu. Filo- 
zofija koja je mišljenje revolucije ne može biti samo spe- 
kuliranje o onom što može biti ni samo proklamiranje onog 
što treba da bude, nego ona nužno sudjeluje u njegovom 
rađanju i razvoju. Drugim riječima, filozofija koja je misao 
revolucije nužno je ujedno misao-revolucija, konstitutivni 
moment stvaranja i razvoja. novog socijalističkog društva, 
istinske ljudske zajednice. 


Marxova filozofija kao misao bivstvovanja, koja je ujedno 
misao revolucije i misao-revolucija, bitno se razlikuje od 
sve dosadašnje filozofije, pa bi možda bilo bolje da je ne 
nazivamo filozofijom. Ja .sam sklon da zadržim taj neade- 
kvatan tradicionalni naziv, kao protutežu dosta živim nasto- 
janjima da se Marxova misao o ostvarenju i ukidanju filozo- 
fije tumači kao ukidanje svake bitne misli, pa i misli biv- 
stvovanja-revolucije. 


Zastupajući tezu o neodvojivosti filozofije i socijalizma i o 
neophodnosti Marxove filozofije za socijalizam, pod socija- 
lizmom nisam mislio samo određeni ekonomsko-politički 
poredak, pogotovo ne samo određenu organizaciju jednog 
aspekta ekonomskog života (npr. neki način distribucije 
dobara). Staljinističku shemu po kojoj je socijalizam niža 
faza komunizma, pri čemu se niža i viša faza komunizma 
međusobno razlikuju po vladajućem principu raspodjele u 
više sam mahova detaljno kritizirao pa to ne želim opširno 
ponavljati. Podsjećam samo da nisam negirao potrebu da 
se distribucija u socijalizmu razvija od podjele prema radu 
ka podjeli prema potrebama, već sam se samo suprotstav- 
ljao pojednostavnjenom, apstraktnom shvaćanju i apsoluti- 
ziranju ovih principa, a napose tome da se bilo koji od njih 

»izdigne iznad osnovnog principa socijalizma koji proistje- 
če iz njegove prirode kao doista ljudskog, humanističkog 
društva, iznad principa da je društvo u onoj mjeri socijalis- 
tičko u kojoj otvara mogućnosti za slobodan stvaralački raz- 
voj svakog čovjeka.«! 


U stvari, od prvih početaka socijalističke misli, socijalizam 
je zamišljan kao istinski ljudsko društvo u kojem čovjek 
doista postaje čovjek, a odnosi među ljudima humani. Raz- 
ni socijalistički projekti za organizaciju ili reorganizaciju 
ekonomike i politike, proizvodnje i raspodjele, sudstva i 
školstva, braka i porodice, ljubavi i preljuba, nauke i religi- 
je, umjetnosti i književnosti, rada i dokolice, sporta i razo- 
node itd., itsl., javljali su se uvijek u sklopu neke šire zamis- 
li društvenog preobražaja. Marxova novost nije u tome što je 
pokušao misliti mogućnost jednog drukčijeg, čovjeka dostoj- 
nijeg života, ni u nekoj ljepšoj ili detaljnijoj slici takvog ži- 
vota, nego u dubljoj analizi biti dehumaniziranog, samootu- 
đenog čovjekova bivstvovanja i u otkrivanju mogućnosti i 
putova njegova prevladavanja. Jedan je od bitnih zaključaka 
njegove analize da je čovjek otuđenog, klasnog društva, a 
napose kapitalističkog, bio ekonomska životinja, biće rasci- 
jepljeno na odvojene sfere u odnosu međusobnog određiva- 
nja (pri čemu je ekonomskoj sferi pripadalo prvenstvo), te 
da stoga razotuđenje nije moguće tek pukim promjenama 
unutar ekonomske ili neke druge sfere već samo putem uki- 
danja rascijepljenosti čovjeka na rastavljene, vanjski pove- 
zane sfere. Ironijom povijesti neki su marksisti shvatili Mar- 
xovu kritiku kao apologiju, te su s oduševljenjem prihvatili 
tobožnju Marxovu ideju da čovjek mora vječno ostati ras- 
cijepljen na međusobno otuđene sfere i da ekonomskoj pro- 
izvodnji mora vječno pripadati primat u tom međudjelova- 
nju »faktora«. U okviru takve koncepcije, kojoj je strana 
svaka smionija vizija budućnosti, mogućnost boljeg života 
najčešće se tražila samo u sferi ekonomije, ponekad čak i 
isključivo u sferi raspodjele. Po toj koncepciji socijalizam 


; a Jugoslavensko izdanje, broj 6/1965, str. 879. Potcrtano nak- 
nadno. 

ostaje usko ekonomski projekt, kojem je filozofija kao mi- 
sao revolucije i razotuđenja potpuno nepotrebna. 


Sasvim su drukčije konsekvencije ako se socijalizam shva- 
ti na izvorni Marxov način. O tome sam u spomenutom 
članku iz 1965. godine pisao slijedeće: »Ako je socijalizam 
doista ljudsko društvo principijelno različito od dosadaš- 
njeg društva, on se ne može razviti iz tog starog društva ni 
posve automatski ili stihijski, ni samo uz pomoć lukavstva, 
tako da se sile koje pokreću to staro društvo vješto dovedu 
u odnose u kojima će ostvarivati nešto što je suprotno nji- 
hovoj prirodi. Socijalizam ne može nastati automatski, ali ni 
poluautomatski, mudrim puštanjem u pogon odabranih po- 
luga klasnog, eksploatatorskog društva. Socijalizam se mo- 
že ostvariti samo svjesnom borbom revolucionarnih druš- 
tvenih snaga, a nezaobilazna je pretpostavka i sastavni dio 
te borbe bespoštedna kritika starog društva, kritika koja 
uključuje i otkrivanje mogućnosti za njegovu negaciju i za 
razvoj doista ljudskog društva. Razvoj socijalizma nije mo- 
guć bez razvoja socijalističke teorije. A ako socijalizam nije 
samo ekonomski, politički ili pravni poredak, ako je on cje- 
lovit oblik života koji se tiče čitavog čovjeka, onda dovoljna 
teorijska osnova socijalizma ne može biti ni politička ekono- 
mija, ni politička teorija, ni sociologija, ni bilo koja druga 
posebna društvena nauka, ni njihov zbir (što ne znači da 
one ne mogu davati značajan teorijski doprinos osvjetljava- 
nju ovog ili onog aspekta socijalističkog razvoja). Za osvjet- 
ljavanje osnovnog smisla i putova socijalizma neophodna je 
filozofija.«? 


Kako bi se izbjegli eventualni nesporazumi, ističući neop- 
hodnost filozofije za socijalizam, ujedno sam istakao da ni- 
je riječ o neophodnosti profesora filozofije ili profesionalnih 
filozofa, već o neophodnosti filozofije kao »djelatnosti koja 
je otvorena svakom tko je za nju sposoban« (što naravno ne 
znači da bi trebalo negirati ili prešutjeti činjenicu da su ve- 


3 Op. cit., str. 879—880. Potcrtano naknadno. 

ćina dosad najvećih mislilaca bili profesionalni ili stručni 
filozof — kao npr. Aristotel, Hegel i Marx). S druge strane 
također sam napomenuo da isticanje neophodnosti filozo- 
fije ne znači »da je filozofija jedina teorijska djelatnost ko- 
ja je neophodna socijalizmu. Bilo bi smiješno tvrditi da bilo 
koja društvena ili prirodna nauka nema značaja za socijali- 
zam. Riječ je samo o tome da nema socijalizma bez teorij- 
skog raspravljanja o njegovom smislu i sadržaju, bez radi- 
kalne i bitne kritike samootuđenog društva i bez rasvjetlja- 
vanja mogućnosti razotuđenja.«? 


Ova i druga nastojanja da se izbjegnu nesporazumi nisu 
mnogo pomogla pa su se u vezi sa shvaćanjem koja sam 
ovdje ukratko rezimirao mogle čuti najnevjerojatnije kriti- 
ke i optužbe. Nemam namjeru da ih ovdje sve pobijam. Že- 
lio bih da razmotrim samo neke moguće prigovore tim shva- 
ćanjima, bez obzira na to da li su u tom obliku faktički iz- 
neseni. U stvari razmotrit ću samo tri glavna prigovora. 


Po prvom prigovoru, odnos između filozofije i socijalizma 
kako je izložen gore, pogrešno je shvaćen, jer je sama filo- 
zofija u duhu »apstraktnog humanizma« svedena samo na 
neka opća, apstraktna pitanja. Neizbježna je konsekvencija 
tog suženog apstraktnohumanističkog shvaćanja da takva fi- 
lozofija nedovoljno pomaže (ili čak uopće ne pomaže, nego 
odmaže) razvoju socijalizma, te mora biti odbačena i zami- 
jenjena jednom drugom, konkretnijom i određenijom, koja 
će više pružiti socijalizmu. 


Po drugom, suprotnom prigovoru, u navedenom shvaćanju 
filozofije, njene su mogućnosti i prava u odnosu na socijali- 
zam suviše prošireni, socijalizam je (kao u staljinizmu) shva- 
ćen doktrinarno, dogmatski (možda tek nešto malo elastič- 
nije nego u tradicionalnom staljinizmu). Socijalizam koji se 
gradi na osnovu jedne filozofije (ma kakva ona bila) mora 
nužno biti totalitaristički, vršiti nasilje nad čovjekom. 


* Op. cit., str. 880. Potcrtano naknadno. 

Najzad, treći prigovor kaže da su diskusije o tome kakav bi 
mogao i trebao da bude odnos između filozofije i socijalizma 
promašene, jer prolaze mimo faktičkog odnosa u kojem se 
nalaze filozofija i socijalizam. Dok se u takvim diskusijama 
razmatraju finese mogućih odnosa između filozofije i socija- 
lizma i raspravlja koja bi mogla biti ljepša, dotle se i filozo- 
fija i socijalizam nalaze u stanju propadanja, te će propada- 
ti i dalje sve dok diskusije o filozofiji i socijalizmu budu vo- 
đene o mogućim poželjnim idealima, umjesto o realnostima 
u kojima živimo. 


Razmotrimo te prigovore. 


Prvi prigovor, po kojem u izloženom shvaćanju filozofija 
pruža suviše malo socijalizmu, može se javiti u tri glavne 
varijante. 


Po prvoj varijanti tog prigovora, gornje je shvaćanje nedo- 
voljno, jer ostaje u »općenitostima«, »apstrakcijama« i »spe- 
kulacijama«, jer daje samo filozofsku, a ne ekonomsku, so- 
ciološku, političku, politološku itd. analizu suvremenog druš- 
tva i socijalizma. Lebdeći u općenitostima, ta apstraktno- 
-humanistička filozofija ostavlja po strani sve one konkret- 
ne probleme s kojima se muče radni ljudi i njihovo politič- 
ko rukovodstvo u složenoj i teškoj borbi za socijalizam. Teo- 
rijska osnova socijalizma ne može biti filozofija koja ostaje 
samo u općenitostima, već samo takva koja ulazi u kon- 
kretnu sociološku, ekonomsku, politološku etc. analizu druš- 
tvenih struktura i odnosa. 


Prema drugoj varijanti prvog prigovora, naše je shvaćanje 
odnosa filozofije i socijalizma neadekvatno, jer je suviše u- 
smjereno na kritičku analizu problema i situacija, a premalo 
na traženje pozitivnih rješenja, na otkrivanje putova i na- 
čina prevladavanja teškoća u izgradnji samoupravnog soci- 
jalističkog društva. Drugim riječima, socijalizmu je potreb- 

na filozofija koja će ne samo analitički upozoravati na teš- 
koće i nedostatke, nego također davati program akcije, uka- 
zivati kako na ciljeve kojima treba težiti, tako i na putove 
kojima se oni mogu postići. 


Prema trećoj varijanti prvog prigovora glavni nedostatak na- 
vedene koncepcije filozofije nije u tome što ostaje u općeni- 
tostima, pa ni u tome što ne daje konkretan program akcije, 
nego u tome što ne sudjeluje praktično u ostvarivanju prog- 
rama, što se kao čista teorija drži po strani od pokreta koji 
ostvaruje socijalizam ili mu čak svojim analizama šteti. 


Želimo li vidjeti da li navedeni prigovor ugrožava izloženu 
koncepciju o odnosu filozofije i socijalizma ili, naprotiv, u 
najboljem slučaju upozorava na mogućnost njenog simplifi- 
ciranog interpretiranja (a u najgorem predstavlja pokušaj 
olakog obezvređivanja neugodnih spoznaja) — potrebno je 
da ga razmotrimo u sve tri njegove varijante. 


Kad je riječ, prvo, o prigovoru za »općenitost« ili »apstrakt- 
nost« trebalo bi pogledati šta on tačnije znači i šta se njim 
traži. Koncepcija filozofije i socijalizma što sam je gore 
ukratko izložio omogućuje i zahtijeva analizu sve one prob- 
lematike što se nekad razmatrala u okviru posebnih filo- 
zofskih disciplina kao što su ontologija, filozofska antropo- 
logija, filozofija povijesti, spoznajna teorija, etika, estetika, 
filozofija politike, filozofija kulture itd., ali na nov način, u 
sklopu cjelovite koncepcije koja je bitno ontološka, a ujed- 
no i metafilozofska, jer tim pitanjima ne prilazi s gledišta 
ove ili one filozofije, nego s gledišta revolucije. U okviru te 
koncepcije mogu se vršiti (i faktički su vršene) filozofske 
analize vrlo konkretnih problema suvremenosti i napose 
suvremenog socijalizma. To, naravno, ne znači da bi ona 
trebala apsorbirati sve probleme kojima su se dosad bavile 
prirodne i društvene nauke, oduzimajući ovima pravo na po- 
stojanje. Bez obzira na to da li se ovakav »filozofski impe- 
rijalizam« sugerira filozofiji u dobroj namjeri (iz poštova- 
nja prema njoj i iz precjenjivanja njenih mogućnosti) ili u 
lošoj (da se navede na takvo prekoračenje svojih mogućnos- 


264 


ti koje će je kompromitirati) filozofija se mora othrvati 
tom iskušenju. 


Po mom mišljenju filozofija se ne može neprobojnim zi- 
dom zagraditi od nauke s jedne, od umjetnosti i književnos- 
ti s druge, a od društvenog djelovanja s treće strane. No 
to ne znači da bi filozofija trebala jednostavno privući k se- 
bi i progutati sve nauke ili sa svog područja pobjeći na nji- 
hovo i potpuno se rastvoriti u njima. Međutim, kad neki 
prigovaraju filozofima što ne vrše »konkretne« ekonomske, 
sociološke, politološke, psihološke i druge naučne analize 
društvenih zbivanja u svijetu (ili čak u pojedinim zemljama) 
onda taj prigovor može značiti samo jedno — ili zahtjev da 
filozofija eliminira sve druge nauke i preuzme njihov posao 
ili zahtjev da se ona potpuno skloni sa scene prepuštajući je 
drugima. U oba slučaja to je zahtjev da filozofija negira sa- 
ma sebe, no ne dijalektičkom negacijom u kojoj se održava 
ono što je bilo vrijedno u negiranom, već nedijalektičkom 
negacijom koja ide mimo biti negiranog na njegovu anihila- 
ciju. 


Po drugoj varijanti prvog prigovora nije nedostatak gornje 
koncepcije o odnosu filozofije i socijalizma prvenstveno u 
tome što ostaje u općenitostima, nego prije u tome što os- 
taje pri analizi i kritici, ne dajući pozitivan program djelo- 
vanja. Filozofija bi po tom shvaćanju trebalo da nam kaže 
što treba da činimo, kakvim ciljevima treba da težimo i kak- 
vim sredstvima možemo da ih ostvarimo. 


Po mom mišljenju i ovdje se od filozofije traži ono što ona 
ne može da pruži, a potcjenjuje se ono što pruža i još može 
da pruži. Ako bit čovjeka i društva nije u tome što oni jesu, 
već u tome što mogu da budu, onda se suvremenost ne može 
shvatiti sa stanovišta prošlosti ili sadašnjosti već samo sa 
stanovišta moguće budućnosti. Tako već puko »sagledava- 
nje«, »shvaćanje« i »opisivanje« sadašnjice zahtijeva pogled 
iz perspektive budućnosti. A to još više vrijedi za svjesnu 
kritičku analizu takozvanih »slabosti« i »nedostataka« ono- 
ga što jest. Ograničenost određenog bivstvovanja možemo 


265 


shvatiti samo sa stanovišta onog što nije, ali može biti. Pre- 
ma tome već u takozvanoj »objektivnoj spoznaji« postoje- 
ćeg, da i ne govorimo o kritičkoj analizi, sadrži se zahtjev 
za mijenjanjem, svojevrsni »program djelovanja«. 


Naravno, u filozofskoj kritičkoj analizi koja se usmjerava 
na bit suvremenosti mogu se naći sugestije i ideje samo za 
bitne pravce u kojima može ići revolucionarno djelovanje, 
odnosno stvaranje socijalističkog društva i čovjeka. Ako ni- 
je zadatak filozofije da analizira i kritizira zbilju u svim 
njenim pojedinačnim sferama i aspektima, njen zadatak ne 
može biti ni razrada nekog konkretnog programa društve- 
mog (ni napose političkog) djelovanja. Bilo bi zastrašujuće 
kad bi filozofija čak i u zajednici s naukama određivala sa- 
držaj i oblike čovjekovog djelovanja. Čovjek nije slobodan 
ako stoji pod vanjskom prisilom, ali on nije slobodan ni 
ako mu njegovo djelovanje diktira ova ili ona posebna sfera 
njegove djelatnosti, već samo onda kada, uzimajući u obzir 
i dostignuća »filozofije« sam odlučuje o sebi. 


Treća varijanta prvog prigovora u stvari ne prigovara izlo- 
ženoj koncepciji o odnosu filozofije i socijalizma, već one 
koji je zastupaju optužuje da praktički ne sudjeluju u iz- 
gradnji socijalizma, da ostaju puki teoretičari koji samo 
raspravljaju o onome što jest, može ili treba da bude, a 
svojim djelovanjem ne pridonose da se to što bi trebalo biti 
ostvari. U prvi mah ovaj prigovor može izgledati uvjerljiv, 
mo kad se bliže razmotri pokazuje se kao neosnovan. Iako 
mišljenje nije materijalna stvar ono nije ni nešto nebivstvu- 
juće, nego je već i samo dio nastajuće socijalističke zbilje. 
»Proizvodnja« socijalističkih ideja nije proizvodnja ništav- 
nosti nego sudjelovanje u stvaranju socijalizma. S druge 
strane, kad su jednom nastale, socijalističke ideje ne mogu 
da u većoj ili manjoj mjeri ne utječu na druge ideje, ali i na 
praktično djelovanje ljudi, te i na ovaj način pridonose so- 
cijalističkom preobražaju zbilje. 


Naravno, socijalističke ideje ne javljaju se u glavi filozofa 
bez utjecaja društvene stvamosti, a njihova pojava sama po 

sebi (ni zajedno s njihovim neposrednim utjecajima) ne znači 
izmjenu cjelokupne zbilje. Socijalističko je mišljenje nužna 
pretpostavka i sastavni dio borbe za socijalistički preobra- 
žaj, ali ono samo ne može biti ni cijeli socijalizam ni dovolj- 
na pokretačka snaga za socijalistički preobražaj društva. Oni 
koji zamjeraju određenoj filozofskoj orijentaciji (npr. tzv. 
»praksistima«) što samo kritiziraju postojeći svijet, a nisu 
ga preobrazili, izgleda smatraju da neki drugi filozofski pra- 
vac može sam svojom snagom preobraziti svijet, što je zaista 
idealistička iluzija. 


Ponekad se prigovor za nesudjelovanje u izmjeni svijeta 
transformira u prigovor za nesudjelovanje filozofa u nefi- 
lozofskim djelatnostima kojima se svijet mijenja, a napose 
za nesudjelovanje u političkom djelovanju. Pravim sudjelo- 
vanjem u izgradnji socijalizma neki smatraju samo političko 
djelovanje, pa čak i samo određeni tip političkog djelovanja, 
kao npr. disciplinirano sudjelovanje u nekoj organizaciji ko- 
ja s više ili manje neprava prisvaja pravo da bude jedini 
arbitar u stvarima socijalizma i marksizma. 


Nije teško vidjeti da ovakav zahtjev za sudjelovanjem pred- 
stavlja prije zahtjev za nesudjelovanjem ili čak protudje- 
lovanjem. Kako je poznato u dosadašnjem razvoju zemalja 
što se nazivaju socijalističkim najteže su se deformacije 
zbivale upravo u onim rukovodećim forumima koji su sebi 
prisvajali pravo da budu nosioci jedino ispravne i nepogreši- 
ve politike, pa čak i arbitri na području filozofije, nauke i 
umjetnosti. Kad ovo kažem, time ne izričem nikakav vlasti- 
ti sud, a ponajmanje neku kritiku, već samo konstatiram 
statistički podatak, da se po navodima samih političkih fo- 
ruma najveći broj neprijatelja socijalizma redovno usidri- 
vao baš u tim forumima. Postotak visokih rukovodilaca ko- 
munističkih partija koji su u posljednjih pet decenija bili 
optuženi kao neprijatelji socijalizma, imperijalistički agen- 
ti, saboteri, desni i lijevi devijanti itd. itsl. znatno je veći od 
postotka ljudi bilo koje druge profesije ili grupe kojima su 
bile upućene takve optužbe. Ne želim ovdje suditi o tome ka- 
da je tko u kojoj zemlji optužen i likvidiran s pravom ili ne- 

pravom, no sigurno je da se svakom pojedinom slučaju ne- 
tko doista ogriješio o principe socijalizma odnosno humaniz- 
ma: ili optuženi ili optužitelj. 


U takvoj je situaciji neobično da poneki pripadnici tog toliko 
pogrešivog društvenog sloja polažu pravo da nepogrešivo 
sude o tome šta je socijalizam, te one koji se s njima ne 
slažu bez oklijevanja optužuju za odstupanje od socijaliz- 
ma pa čak i za izdaju. Doći na važnu rukovodeću funkciju 
dosad je u nekim zemljama značilo sjesti na fotelju koja 
se može lako pretvoriti u optuženičku klupu. Zanimljivo je 
da su neki ljudi vrlo rado sjedali i još uvijek sjedaju u takve 
nesigurne fotelje, a kad su jednom sjeli, sve do pred samu 
propast ponašali su se ne samo kao da će u njima vječno 
ostati, već i kao da fotelje neće nikad promijeniti svoju pri- 
rodu. No još je zanimljivije da su se oko tih nesigurnih fote- 
lja uvijek rojila jata laskavaca, bez obzira na iskustvo da su 
Pri transformaciji fotelja u optuženičke klupe ponekad na 
ove dospijevali i laskavci, u društvu (ili čak i umjesto!) 
njihovih ranijih gospodara. 


Optužbe što se filozofima marksistima upućuju iz redova bi- 
rokracije ponekad su takve da bi se mogle smatrati humo- 
rističkim, kad iza tog lošeg humora ne bi stajala materijal- 
na sila sposobna da uništi onog tko taj humor ne prima oz- 
biljno. Ako se npr. vladajuća birokracija negdje u svijetu 
sjeti da deceniju ili dvije propagira slobodno tržište, »rob- 
no-novčane odnose« i »slobodnu igru ekonomskih snaga« 
kao vrhunsko dostignuće socijalizma, filozofi marksisti mo- 
gu očekivati da će biti optuženi kao neprijatelji socijalizma, 
ako se samo usude da iznesu neko kritičko mišljenje o tak- 
vim shvaćanjima — isto tako kao što će, ako se kurs promi- 
jeni, biti optuživani kao »protivnici«, zato što su te negativ- 
ne pojave samo kritizirali, a nisu ih spriječili (premda su 
dobro znali o čemu je riječ!). 


Ili ako birokracija negdje otkrije da bi joj radi učvršćenja 
i održanja njene vlasti moglo biti korisno da u neparnim 
godinama propagira nacionalizam a u parnim godinama ob- 

računava s njim (ili obrnuto), onda filozofi marksisti, koji 
s marksističkih pozicija dosljedno kritiziraju nacionalizam 
mogu očekivati da će u neparnim godinama biti napadani 
zato što kritiziraju nacionalizam, a u parnim godinama zato 
što su mu tobože »otvorili vrata« i što se ne angažiraju u 
službenom obračunu s njim — kao da je funkcija filozofa 
marksista da budu pomoćna radna snaga u takvim obraču- 
nima. 


Nasuprot svim ovim zahtjevima da filozofija napusti sferu 
općenitosti, analize i teorije i postane »konkretna«, »progra- 
matska« i »praktična«, mogu reći da ostvarenje filozofije 
kako ga zamišljam na tragu Marxa, ne može ići mimo filo- 
zofije, već mora proizlaziti iz njene biti. 


Drugi prigovor kaže da je u izloženom shvaćanju o odnosu 
filozofije i socijalizma filozofija dobila suviše veliku (a ne 
suviše malu) ulogu, suviše veliko značenje i moć u odnosu 
na socijalizam. 


Ovaj prigovor može se pojaviti u dvije glavne varijante. Mo- 
glo bi se, naime, prije svega, prigovoriti što se uloga neop- 
hodnog uvjeta socijalizma dodjeljuje jednoj određenoj [i- 
lozofiji, u ovom slučaju određenoj varijanti marksističke fi- 
lozofije, no moglo bi se također prigovoriti što se takva ulo- 
ga dodjeljuje bilo kakvoj filozofiji. 


Prva varijanta ovog prigovora mogla bi se učiniti prihvat- 
ljiva: takozvani stvaralački (nedogmatski, autentični etc.) 
marksizam svakako je bolji od onog dogmatskog (staljinis- 
tičkog etc.), no zar je marksizam jedina moguća filozofija 
našeg vremena? Zar se izgradnja socijalizma može vršiti 
samo na temelju jedne varijante marksističke filozofije? 
Zar su sve druge, nemarksističke filozofske koncepcije pot- 
puno pogrešne? Zar je u Marxu, odnosno u njegovoj inter- 
pretaciji sadržana sva istina? Ne može li se ponešto naučiti 

i od nekih drugih filozofa ili filozofskih orijentacija? Nije 
li svaka posebna filozofska orijentacija pa i »stvaralački 
marksizam« skup određenih teza i ne znači li vezivanje so- 
cijalizma za tu jednu koncepciju dogmatsko nasilje nad 
čovjekovim umom? 


Po mom mišljenju taj prigovor bio bi opravdan, kad bi pro- 
glašenje nedogmatskog marksizma teorijskom osnovom soci- 
jalizma značilo proklamiranje Marxovih shvaćanja apsolut- 
nom istinom i nasilno potiskivanje svih drugih filozofskih 
koncepcija. No nikad mi nije padalo na pamet da progla- 
sim Marxa ili bilo kog drugog marksističkog mislioca ne- 
pogrešivim posjednikom cijele istine. Ako mi je dopušteno 
da citiram Liu-Šao-Čija, s kojim se u tom pogledu potpuno 
slažem, »Marx, Engels, Lenjin, Staljin, predsjednik Mao, svi 
su oni počinili mnogo pogrešaka.«*) 


No ako su svi počinili mnogo pogrešaka, to ne znači da su 
nas svi obogatili jednako dubokim spoznajama. Marx je 
najdublje mislio o problemima našeg vremena — koji ni do 
danas nisu postali neaktualni. Upravo zato što je Marx naj- 
dublje mislio bit čovjekova otuđenja i mogućnost razotu- 
đenja (ukratko revoluciju) njegova je misao neophodna pret- 
postavka za izgradnju socijalizma. 


Proglasiti Marxovu filozofiju misaonom osnovom socijaliz- 
ma nipošto ne znači proklamirati neprikosnovenost ove ili 
one Marxove teze. Najvažnija je Marxova »teza« da nema ne- 
prikosnovenih teza, da je čovjek kao biće prakse (slobodno 
stvaralačko biće, dakle biće revolucije) uvijek bitno nezavr- 
šen, otvoren prema budućnosti. Proklamirati Marxovu filo- 
zofiju znači proklamirati otvorenost čovjeka, njegovu mo- 
gućnost da bude drukčiji. 


Zato nema ničeg pogrešnijeg od pretpostavke da se omladi- 
na može pridobiti za marksizam putem obaveznih školskih 
predmeta kakvi bi bili »marksizam-lenjinizam«, »dijalektič- 


* Citations du President Liou Chao Chi, Paris 1969, p. 143. 

ki materijalizam« i sl. Indoktriniranje omladine marksiz- 
mom shvaćenim kao skup utvrđenih vječnih istina protivri- 
ječi biti Marxove misli kao biti revolucije. Takozvana nas- 
tava marksizma ima smisla samo ako se kroz nju marksizam 
pojavljuje pred omladinom kao misaoni izazov i poziv da 
se vlastitom glavom misli o suvremenosti. 


Tvrditi da je Marxova filozofija misao revolucije i socijali- 
zma također ne znači tražiti nasilno onemogućavanje drugih 
filozofskih orijentacija. Mislim da je Sartre našao dosta 
dobru, tek malo simplificiranu formulu o odnosu marksiz- 
ma i drugih suvremenih filozofskih orijentacija, kad je tvr- 
dio da je marksizam filozofija našeg vremena koja se ne 
može prevladati sve dok nije prevladan historijski trenutak 
čiji je ona izraz, te da takozvana pobijanja i prevazilaženja 
marksizma s kojim se često susrećemo nisu drugo nego vra- 
ćanje predmarksističkim idejama odnosno, u najboljem slu- 
čaju ponovljeno otkrivanje nekih marksističkih ideja. »Čes- 
to sam to konstatirao, jedan 'antimarksistički' argument 
nije drugo do očito obnavljanje neke predmarksističke ideje. 
Tobožnje 'prevazilaženje' marksizma u najgorem je slučaju 
povratak predmarksizmu, a u najboljem ponovno otkrivanje 
jedne misli već sadržane u filozofiji koju se mislilo preva- 
Zići.«? 


Međutim, iz ovih teza treba povući i određene konsekvenci- 
je. Ako je antimarksizam moguć samo kao ponavljanje 
predmarksističkih ideja onda marksizam nema razloga da 
ga se boji. A ako »prevazilaženje« marksizma može značiti 
obnavljanje njegovih zapostavljenih elemenata onda marksi- 
zam može da se raduje dijalogu s drugim filozofskim prav- 
cima, ne kao sredstvu da dokazuje svoju superiornost (što 
bi bilo suviše sitničavo i usko, dakle nefilozofski) nego kao 
partnerima za dijalog koji mu mogu pomoći da u slobodnoj 
diskusiji s njima u punoj mjeri razvije sve bogatstvo svog 
sadržaja. 


* J.P. Sartre, Critique de la raison dialectique, Paris 1960, p. 17. 

No možda naša pogreška nije u tome što Marxovoj misli da- 
jemo prednost pred drugim filozofijama, nego u našoj op- 
ćoj pretpostavci da se socijalizam mora graditi polazeći od 
neke filozofije. To je ono što nam upravo predbacuje druga 
varijanta drugog prigovora. I zaista, nije li zastrašujuća ide- 
ja da ljudski život treba da se gradi i organizira po propi- 
sima ili uputstvima neke filozofije (ma kakva ona bila), um- 
jesto da oblike svog života čovjek slobodno stvara ibira ne 
samo umom već i srcem (ako smijem da se izrazim na taj 
malo staromodni način)? Nije li filozofija djelo odabranih 
pojedinaca, intelektualne elite, i ne znači li ideja izgradnje 
socijalizma po filozofskim koncepcijama da bi filozofski 
neobrazovana većina trebalo da se pokorava filozofskim 
mudracima u izvršavanju njihovih zamisli? Nije li u princi- 
pu nerealna ideja da se ljudski život uređuje racionalno po 
teorijskim zamislima? Nisu li ljudske potrebe i želje nešto 
afektivno, emocionalno, što treba da bude zadovoljeno us- 
prkos svojoj iracionalnosti? Nemaju li ljudi pravo na život 
koji najviše vole, čak i ako to nije najpametniji mogući na- 
čin života? Nije li ta ideja građenja socijalizma po filozof- 
skim receptima stara ideja tjeranja u raj batinom? Nije li 
prisilno uvođenje opće ljudske sreće najsigurniji način za 
stvaranje masovne nesreće? 


Sva ova pitanja, prigovori i zamjerke bili bi opravdani kad 
bismo zahtijevali da se na osnovu određene filozofije bilo 
gdje pristupi stvaranju socijalizma, bez obzira na to da li 
to oni kojih se to tiče žele ili ne žele. Međutim uvijek sam 
tvrdio i tvrdim da se socijalizam ne samo ne smije već i ne 
može nametnuti nikome. Socijalizam, kako ga je shvaćao 
Marx, predstavlja društvo u kojem čovjek postaje čovjek, 
a odnosi među ljudima ljudski, društvo u kojem slobodan 
razvitak svakog pojedinca postaje uslov slobodnog razvit- 
ka za sve. A sloboda je nešto što se nikom ne može nametnu- 
ti, što se može samo vlastitim djelom izboriti. Kako pojedin- 
cima, tako i društvenim klasama, slojevima i nacijama može 
se nametnuti samo ropstvo. 

Daleko od toga da bih tražio nasilno uvođenje socijalizma 
po filozofskim receptima u bilo kojoj zemlji, tvrdio sam ne- 
što što proizlazi iz biti socijalizma kao slobodne zajednice 
slobodnih ličnosti, naime da socijalizam ne može nastati ni 
razvijati se bez filozofske autorefleksije o smislu života i o 
mogućnosti slobode, bez bespoštedne kritike postojećeg 
društva i otkrivanja mogućnosti njegove promjene. Kada će 
i da li će radnička klasa i njeni saveznici uspjeti da povedu 
jedan narod ili cijelo čovječanstvo putem socijalizma, to se 
ne može riješiti nikakvim filozofskim proročanstvom ni di- 
rektivom. 


IV 


Najzad, dolazimo do trećeg glavnog prigovora ili kritičnog 
pitanja koje moramo postaviti sami sebi: Imaju li naša raz- 
matranja o tome kakav bi trebao biti odnos između filozo- 
fije i socijalizma, razmatranja koja mimoilaze faktički pos- 
tojeće odnose između postojeće filozofije i postojećeg socija- 
lizma, bilo kakvu vrijednost? Šta koristi ako smo u teoriji 
najljepše naslikali idealnu filozofiju, idealni socijalizam i nji- 
hov idealni odnos, ako takav odnos (ni njegovi relati) nigdje 
ne postoje niti pokazuju tendenciju da nastanu? Ne bismo 
li za prikazani odnos filozofije i socijalizma mogli reći (sta- 
rom uzrečicom): »Das mag in der Theorie richtig sein, taugt 
aber nicht fiir die Praxis« (»Možda je to u teoriji i tačno, 
ali ne vrijedi za praksu.«)? 


Kantova kritika ove uzrečice dobro je poznata, pa podsje- 
ćam samo na njegov zaključak: »Was aus Vernunftgriinden 
fur die Theorie gilt, das gilt auch fir die Praxis« (»Ono što 
iz umnih razloga vrijedi za teoriju, to vrijedi i za praksu.«) 
No da ne ostanemo pri Kantu, upitajmo se još jednom u 
kakvom su odnosu naša izložena shvaćanja o filozofiji i so- 
cijalizmu prema postojećoj filozofiji, postojećem socijaliz- 
mu i njihovom odnosu. 


Suvremena filozofija, kažu neki, bavi se svime više nego so- 
cijalizmom. Filozofe nemarksiste socijalizam mnogo ne za- 

nima, a čak i sovjetski marksisti više su zainteresirani za 
»sveopću povezanost pojava«, »prijelaz kvantitativnih pro- 
mjena u kvalitativne« i druge opće »dijalektičke zakone«. 
Proučavanje socijalizma oni su prepustili novoj posebnoj 
nauci pod nazivom »naučni komunizam«. S druge strane, u 
suvremenom praktičnom socijalizmu nema tendencije da se 
zasnuje na nekoj filozofiji. Među socijaldemokratima filo- 
zofsko zasnivanje socijalizma uvijek je primano sa skepsom, 
a među komunistima ono je izišlo iz mode nakon Staljinove 
smrti. Kako je poznato, filozofskom osnovom socijalizma 
Staljin je bio proglasio »dijalektički i historijski materija- 
lizam«. Ja sam lično sklon pretpostavci da Staljin sam nije 
mnogo vjerovao u siromašnu, simplicističku konstrukciju 
što ju je sagradio pod tim imenom, već da ju je promatrao 
više kao koristan nadomjestak za religiju u jednoj zaostaloj 
seljačkoj zemlji. No to u ovom kontekstu nije važno. Važno 
je da poslije Staljinove smrti zasnivanje socijalizma na ova- 
kvoj filozofiji nije doduše eksplicite kritizirano, ali je prešut- 
no ostavljeno po strani — čak i u zemljama u kojima je sta- 
ljinistička koncepcija marksizma bila decenijama mjerodav- 
na. Zato su izvjestan anahronizam predstavljali neki nedav- 
ni pokušaji kod nas (npr. na nedavnom simpoziju naših 
filozofa u Ljubljani) da se taj dijalektički materijalizam oži- 
vi, i to ne samo »kao takav«, već i kao teorijska osnova soci- 
jalizma. No nije li možda svojevrstan anahronizam i ovaj po- 
kušaj da se socijalizam veže uz neku drugu varijantu mar- 
ksističke filozofije? 


O anahronizmu bi se svakako moglo govoriti, kad bi u gor- 
njim razmatranjima bila riječ o tome da se po nekom subjek- 
tivnom ukusu propiše kakvi treba da budu filozofija i socija- 
lizam (i njihov međusobni odnos) bez obzira na to kakvi oni 
faktički jesu. No u gornjim razmatranjima nije bila riječ 
ni o pukom trebanju ni o čistom fakticitetu, nego o istraži- 
vanju bitnih mogućnosti filozofije i socijalizma, mogućnosti 
potvrđenih dosadašnjom poviješću, 


Pokušaj mišljenja biti suvremenosti i mogućnosti njenog 
očovječivanja ne karakterizira samo Marxov poduhvat, nego 

i djelo svih najvećih mislilaca od Platona i Aristotela do 
Kanta i Hegela. Ono najvrednije u tradicionalnoj filozofiji 
ne nastavlja se u suvremenoj disciplinarno organiziranoj 
školskoj filozofiji, nego u Marxom inspiriranom mišljenju 
revolucije. 


S druge strane misao o socijalizmu kao slobodnoj, razotu- 
đenoj zajednici ljudskih ličnosti nije Marxova izmišljotina, 
nego ideja vodilja socijalističke misli od njenih prvih poče- 
taka, ideja koja nije ostala bez utjecaja ni pri pokušajima 
njene realizacije. 


Naravno, nekom se može učiniti sumnjivo što mi ovdje ak- 
centiramo socijalističku misao, a tek nekako uzgred doda- 
jemo socijalističku zbilju kao »pokušaj njene realizacije«. 
Ne znači li to da kriterijem za ispravnost pojma socijalizma 
ne smatramo realno postojeći socijalizam nego socijalistič- 
ku teoriju? Svakako. 


Odnos između pojma socijalizma i socijalističkog realiteta 
nije i ne može biti sličan odnosu npr. pojmova nasilja, po- 
kvarenosti i gluposti prema realno postojećem nasilju, po- 
kvarenosti i gluposti. Nasilje, pokvarenost i glupost postojali 
su i postoje prije pojmova o nasilju, pokvarenosti i gluposti, 
pa ti pojmovi ne mogu ignorirati ove značajne realnosti. So- 
cijalizam se, međutim, nije najprije javio kao realitet, već 
kao ideja, kao pokušaj mišljenja jedne ljudske zajednice bit- 
no drukčije od bilo koje dosad postojeće. Upravo zbog toga 
takozvana socijalistička zbilja ne može biti kriterij za socija- 
listički karakter ovog ili onog pojma socijalizma, već, na- 
protiv, socijalistička misao predstavlja kriterij za utvrđiva- 
nje da li neka realnost jest ili nije socijalistička. 


Time smo ujedno došli do odgovora na treći glavni prigovor 
gornjem shvaćanju o odnosu filozofije i socijalizma. Ako 
faktički postojeći odnos između filozofije i socijalizma mije 
onakav kakav bi trebao biti — ne prema ovom ili onom sub- 
jektivnom mnijenju ili kapricu već prema biti filozofije i 
socijalizma — onda nešto nije u redu s tim fakticitetom. 

Naravno, ta konstatacija sama po sebi ne može taj fakticitet 
promijeniti. No fakticitet se ne može promijeniti, bar ne u 
socijalističkom smislu, bez spoznaje da je on defektan i da 
je nešto drugo, bolje, moguće. Makoliko da je sama po sebi 
»nemoćna«, takva je spoznaja neophodna — ako nam je do 
socijalizma stalo. 


Međutim, ne treba preuveličavati ni »nemoć« misli. Nepos- 
redno konfrontirana s grubom fizičkom silom, misao je 
obično »slabija«. No fizička sila traje dok traje, a kada se 
jednom sruši onda je više nema. Istina, naprotiv, može biti 
prigušena, ali nikad ne i konačno uništena. Njeno reagira- 
nje ponekad je neočekivano. Kada je najviše pritisneš, ona 
najjače zasija! 


Fragment: 


Socijalizam i staljinizma 


Drug Supek je istakao značenje suprotnosti između samo- 
upravljanja i etatizma. Ja se u tome potpuno slažem s njim, 
ali mislim da ne bismo trebali govoriti o suprotnosti između 
samoupravnog i etatističkog socijalizma, nego upravo o sup- 
rotnosti između samoupravljanja i etatizma. Dilema izme- 
đu samoupravljanja i etatizma nije dilema unutar socijaliz- 
ma, jer se ne može govoriti o etatističkom socijalizmu. 
Mislim da je ta dilema samo dio ili aspekt dileme između 
socijalizma i staljinizma, i da su socijalizam i staljinizam 
dva fundamentalna pojma s kojima moramo biti na čisto. 


Pod staljinizmom se ponekad misli cjelokupnost Staljinovih 
osobina, shvaćanja i postupaka. Međutim mislim da je tak- 
va cjelokupnost sam Staljin kao »konkretni totalitet«. Sta- 
ljinizam — to je ono nadindividualno, opće u Staljinu, što ni- 
je samo karakteristika njegove ličnosti, shvaćanja i postupa- 
ka, ono po čemu je on reprezentant jednog načina mišlje- 
nja i djelovanja i u izvjesnom smislu simbol jedne epohe. 
Staljinizam je, najjednostavnije rečeno, određena vrsta ne- 
gacije socijalizma i marksizma, takva negacija socijalizma 
i marksizma koja se prikazuje kao socijalizam i marksizarn. 
Marx, naravno, nije opisao kako će izgledati ili kako treba 
da izgleda socijalizam, on pogotovu nije mogao opisati sta- 
ljinizam. Međutim, prilično je sigurno da je po Marxovom 
shvaćanju socijalizam istinski ljudsko društvo, društvo u ko- 
jem može da se realizira čovjek kao slobodno i stvaralačko 


! Riječ u diskusiji na simpoziju jugoslavensko-čehoslovačkih filozofa 
o a trenutak socijalizma« održanom u Opatiji od 5. do 7 
I ; 

biće prakse. Isto tako prilično je sigurno da je staljinizam 
teorija i praksa negiranja čovjekove slobode. 


Socijalizam i staljinizam neodvojivo su povezani kao afir- 
macija i negacija. Prema tome, kad je riječ o današnjem 
trenutku socijalizma, tu je svakako pitanje, kako danas sto- 
ji socijalizam nasuprot tradicionalnom kapitalizmu, ali tu 
je i pitanje kako stoji autentični socijalizam u sklopu su- 
vremenog »socijalizma«, kakav je današnji odnos između so- 
cijalizma i staljinizma. 


Čini mi se da vrijeme od 1948. godine do danas možemo gru- 
bo podijeliti na tri razdoblja, te da smo sada na početku 
četvrtog. Drug Vranicki mi postavlja pitanje, mislim li na 
svijet, Evropu ili neku određenu zemlju. Htio bih odmah od- 
govoriti da svaka zemlja i svaki kontinent ima svoj sadaš- 
nji trenutak socijalizma, ali da se može govoriti i o svjet- 
skom trenutku socijalizma, pa ovdje mislim na socijalizam 
u svjetskim razmjerima. 


Razdoblje od 1948. godine do Staljinove smrti bilo je, po 
mom mišljenju, najniža tačka evropskog i svjetskog socija- 
lizma u cijelom vremenu od Oktobarske revolucije do da- 
nas. Ako se izuzme otpor Jugoslavije, u tom je razdoblju 
staljinizam slavio svoje orgije ne samo u svim socijalističkim 
zemljama, nego i u svim komunističkim partijama na svije- 
tu (od kineske, preko albanske i francuske do američke), a 
uz komunističke partije tada su se pod Staljinovom koman- 
dom nalazile i poneke socijalističke partije, i mnogi slobod- 
no misleći intelektualci. 


Drugo razdoblje koje bi obuhvaćalo vrijeme od Staljinove 
smrti do kraja pedesetih godina pokazalo je da u tzv. soci- 
jalističkim zemljama još nisu ubijene sve klice socijalizma, 
i da su te klice još uvijek sposobne za razvoj. One su se do- 
ista i počele razvijati — u Istočnoj Njemačkoj, Poljskoj, Ma- 
đarskoj i drugdje. Ovo buđenje socijalizma u zemljama koje 
su se nazivale socijalističkim igralo je veliku ulogu u svjet- 
skim razmjerima, pobuđivalo je nade koje su nailazile na 

odaziv i izvan tih zemalja i pridonosilo kako slabljenju reak- 
cionarne desne orijentacije u zapadnim zemljama, tako i ja- 
čanju revolucionarnih kretanja u kolonijalnim i zavisnim 
zemljama »trećeg svijeta«. Na taj način, buđenje socijalizma 
u tzv. socijalističkim zemljama, buđenje koje je donijelo i 
uspjehe i poraze, počelo se isprepletati s jačanjem socijalis- 
tičkih snaga izvan socijalističkog lagera, i u nerazvijenim 
zavisnim zemljama, i u razvijenim kapitalističkim zemljama. 


Početkom šezdesetih godina nastalo je, po mom mišljenju, 
treće razdoblje. Tzv. socijalističke zemlje, u znatnoj mjeri 
uključujući i Jugoslaviju, našle su se ponovo uvelike izvan 
historijskih zbivanja, jer je u njima došlo do izvjesnog kom- 
promisa između socijalizma i staljinizma, jer je uspostav- 
ljeno stanje tzv. kontroliranog progresa koji u biti nije da- 
leko od stagnacije i regresa. Ovo je razdoblje značajno za 
svjetski socijalizam zato što u njemu dolazi do jačanja soci- 
jalističkih snaga u najrazvijenijim kapitalističkim zemlja- 
ma, pri čemu se kao udarni odred tih snaga ne pokazuje 
radnička klasa, nego u prvom redu studenti, potlačene rase 
i druge manjinske grupe. S druge strane, mislim da je za to 
razdoblje značajno nastojanje za povezivanjem ovih prog- 
resivnih socijalističkih napora u najrazvijenijim zemljama 
s progresivnim snagama u trećem svijetu, uključujući i naj- 
nerazvijenije zemlje. 


U ovom razdoblju intenzivnih progresivnih procesa socija- 
listički lager ostaje, bar naizgled, u snu ili na sporednom ko- 
losijeku. Međutim, posljednjih nekoliko godina, a napose 
1968. pokazalo se da je kompromis između socijalističkih 
i staljinističkih snaga u socijalističkim zemljama truo i neo- 
drživ. Bez obzira na neke teške poraze koje su progresivne 
snage doživjele u 1968. godini, pozitivno je što je ponovo 
došlo do oštrijih diferencijacija između nespojivih sila so- 
cijalizma i staljinizma u tzv. socijalističkom lageru, kao što 
je, s druge strane, kako mi se čini, prvi put došlo, ako ne 
do suradnje i koordinacije, a ono bar do paralelizma djelo- 
vanja i borbe progresivnih snaga u najrazvijenijim kapita- 
lističkim zemljama, u tzv. socijalističkim zemljama i u ne- 

razvijenim zemljama trećeg svijeta. Može se tvrditi da je 
upravo ova svijest o tome da je borba poprimila međuna- 
rodni ili univerzalni karakter snažno pojačala polet progre- 
sivnih snaga u cijelom svijetu i ohrabrila ih ovog proljeća 
na izvjesne inicijative koje su premašivale njihove snage, 
te su dovele do njihova poraza i do trijumfa reakcije, tako 
reći, u svjetskim razmjerima. 


Međutim, ponekad poraz može biti vredniji od pobjede, pa 
mi se čini da i porazi ovog proljeća i ljeta, koji su kulmini- 
rali 21. avgusta 1968, mogu dati još veći impuls za daljnju 
diferencijaciju snaga socijalizma i staljinizma i za uspješ- 
nije buduće borbe. Slažem se s iznijetim mišljenjem, da u 
takvoj situaciji odgovornost filozofa, sociologa i uopće in- 
telektualaca marksista postaje neobično velika. 


Napomene 


Marxova jedanaesta teza o Feuerbachu — Objavljeno u časopisu 
Kulturni radnik, br. 6/1976. 


Naturaliziranje čovjeka — humaniziranje prirode — Objavljuje se 
prvi put u ovoj knjizi. 

Mogućnost filozofskog sistema danas — Objavljeno kao predgovor 
knjizi Ernst Bloch, Subjekt-Objekt, Naprijed, Zagreb 1975. 


Filozofski pojam revolucije — Objavljeno u časopisu Praxis, br. 
1—2/1973 


Fragment: Filozofija, bivstvovanje i revolucija — Objavljeno u no- 
vinama Tribuna od 11. VI 1973. i Studentski list od 19. VI 1973. 


Istina i pluralizam — Objavljuje se u časopisu Theoria. 
Kritika čiste tolerancije — Objavljuje se u časopisu Kulturni radnik. 


Povijest i klasna svijest — Objavljeno u časopisu Praxis, br. 3—5/ 
/1974. 


Vjera, znanje i mišljenje — Objavljeno na njemačkom u zborniku 
Transzenđenz und Immanenz. Philosophie und Theologie in der ver- 
Anderten Welt. Herausgegeben von Dietrich Papenfuss und Jiirgen 
Sčring, Stuttgart, Berlin, Kćin, Mainz, 1977. (Odlomak iz ovog rada 
objavljen na našem jeziku u časopisu Alijenacija, br. 4/1977). 


»Birokratski socijalizam« — Objavljeno u časopisu Praxis, br. 3—4/ 
/1971. 


Odgovornost intelektualca danas — Objavljuje se prvi put u ovoj 
knjizi. 


Kultura između elite i masa — Objavljeno u časopisu Praxis, br. 
6/1971. 
Filozofija i socijalizam —— još jednom — Objavljeno u časopisu 


Praxis, br. 5—6/1973. 


Fragment: Socijalizam i staljinizam — Objavljeno u časopisu Filo- 
sofija, br. 2/1969. 

